Datasets:

NorHsangPha

/

shan-news-taifreedom_com

like 0

2024-08-01T13:11:03

https://taifreedom.com/%e1%81%bd%e1%80%b0%e1%82%88%e1%81%b5%e1%80%bd%e1%81%bc%e1%80%ba%e1%80%b8%e1%81%b8%e1%82%84%e1%82%88%e1%80%90%e1%80%bd%e1%81%bc%e1%80%ba%e1%82%88%e1%80%99%e1%82%84%e1%82%88%e1%82%81%e1%80%bd%e1%80%84/

ၽူႈၵွၼ်းၸႄႈတွၼ်ႈမႄႈႁွင်ႈသွၼ်ဝႃႈ ဢမ်ႇပႆႇထူပ်းႁၼ် ၵူၼ်းပၢႆႈၽေးပၢင်တိုၵ်း မိူင်းတႆးပွတ်းႁွင်ႇ ႁွတ်ႈမႃး

မိူဝ်ႈဝၼ်းထီႉ 31 July 2024 (လိူၼ်ပႅတ်ႇလွင်ႈ 11 ၶမ်ႈ ပီႊတႆး 2118 ၼီႈ) ၽူႈၵွၼ်းၸႄႈတွၼ်ႈမႄႈႁွင်ႈသွၼ် လၢတ်ႈဝႃႈ မီးၶၢဝ်ႇငၢဝ်းၼိူဝ်သိုဝ်ႇတူင်ႇဝူင်းၵူၼ်း Online ဢွၵ်ႇဝႆႉမိူဝ်ႈၼႂ်းဝၼ်းထီႉ 29 July 2024 (လိူၼ်ပႅတ်ႇလွင်ႈ 10 ၶမ်ႈ ပီႊတႆး 2118 ၼီႈ) ဝႃႈ ၵူၼ်းမိူင်းတႆး ၸိုဝ်ႈ ၼၢင်းၸၢမ်ၶမ်း လႆႈဢဝ်လူင်းဝႆႉ ၶရိပ်ႉဝီးတီးဢူဝ်း ၵဵဝ်ႇၵပ်းလူၺ်ႈလွင်ႈၵူၼ်းပၢႆႈၽေး လုၵ်ႉတၢင်းမိူင်းတႆးပွတ်ႈႁွင်ႇသေ ပၢႆႈလူင်းမႃး တၢင်းပွတ်းၸၢၼ်း တေမီးၵူၼ်းယူႇမွၵ်ႈ 46 ၵေႃႉ မီးယိူင်းဢၢၼ်းဝႃႈ တေဢၢၼ်းၶဝ်ႈၵႂႃႇၼႂ်းမိူင်းထႆး လူၺ်ႈၽၢၼ်ႇတၢင်းဝဵင်းႁူဝ်မိူင်း မိူဝ်ႈလဵဝ်မီးဝႆႉတီႈ ဝၢၼ်ၼႃးၵူင်း ၸႄႈဝဵင်းလၢင်းၶိူဝ်း၊ ႁိမ်းဝဵင်းႁူဝ်မိူင်း ၸႄႈတွၼ်ႈလၢင်းၶိူဝ်း တႃႇတေၶဝ်ႈၵႂႃႇၼႂ်းမိူင်းထႆးၼၼ်ႉ တေဢမ်ႇႁိုင်သေ 2 ဝၼ်း ဝႃႈၼႆ။ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် ထတ်းႁၼ်ဝႃႈ ပိုၼ်ႉတီႈဢၼ်ၵူၼ်းပၢႆႈၽေး မိူင်းတႆးပွတ်းႁွင်ႇပၢႆႈလူင်းမႃးၼၼ်ႉ လႆႈလတ်းၽၢၼ်ႇတၢင်း မိူၼ်ၼင်ႇ မိူင်းၼၢႆး၊ လွႆလႅမ်၊ တူၼ်ႈတီး၊ မွၵ်ႇမႆႇ လႄႈ လၢင်းၶိူဝ်း ပိုၼ်ႉတီႈၸိူဝ်းၼႆႉသမ်ႉ ပဵၼ်ပိုၼ်ႉတီႈဢၼ် ၽုၵ်ႈသွမ်ႈႁႃၵိၼ်လဵင်ႉတွင်ႉလႆႈလီလႄႈ ၼႂ်းပိုၼ်ႉတီႈဝဵင်းလၢင်းၶိူဝ်းသမ်ႉ တေမီးဝႆႉယူႇ 4 တီႈတွၼ်ႈတႃႇ ၵူၼ်းပၢႆႈၽေးၶဝ်မႃးယူႇ ဝႃႈၼႆ ။ ၵဵဝ်ႇၵပ်းလူၺ်ႈလွင်ႈဢၼ် ၵူၼ်းမိူင်းတႆးပွတ်းႁွင်ႇ တေပၢႆႈၶဝ်ႈၵႂႃႇ ၼႂ်းလႅၼ်လိၼ်ထႆး တၢင်းၸႄႈတွၼ်ႈမႄႈႁွင်ႈသွၼ်ၼၼ်ႉ သင်ဝႃႈၽၢၼ်ႇပူၼ်ႉၶဝ်ႈမႃးၼႆ ပွင်ႇဝႃႈ ပဵၼ်ၵူၼ်းလၵ်ႉၶဝ်ႈမိူင်း လူၺ်ႈၽိတ်းမၢႆမီႈ ၵူၺ်းၵႃႈယၢမ်းလဵဝ် ဢမ်ႇပႆႇထူပ်းႁၼ် ၵူၼ်းဢၼ်လၢတ်ႈမႃးၸိူဝ်းၼႆႉသေၵေႃႉ ဝႃႈၼႆ ။ ၽၢႆႇတၢင်းၽူႈမီးပုၼ်ႈၽွၼ်း ၼႂ်းၸႄႈတွၼ်ႈမႄႈႁွင်ႈသွၼ် လႄႈ ၽၢႆႇတၢင်းမိူင်းႁူမ်ႈ တုမ်ၵေႃႈ ၸင်ႇလႆႈၸတ်းႁဵတ်းပၢင်ၵုမ်သေ ႁႂ်ႈပႂ်ႉထတ်းတူၺ်းလီလီ ၼႆယဝ်ႉ။ မိူဝ်ႈလဵဝ် ဢမ်ႇပႆႇထူပ်းၵူၼ်းပၢႆႈၽေးၶဝ်ႈမႃးတၢင်းမႄႈႁွင်ႈသွၼ်သေၵေႃႉ ဝႃႈၼႆသေတႃႉ ၵူၺ်းၵႃႈ ပိူဝ်ႈတႃႇႁပ်ႉမိုဝ်းၸွမ်း ငဝ်းလၢႆးတၢင်းၼႃႈၼႆၼၼ်ႉ ၽူႈၵွၼ်းၸႄႈတွၼ်ႈမႄႈႁွင်ႈသွၼ် ၸင်ႇလႆႈၸီႉသင်ႇႁႂ်ႈႁဵတ်းၸွမ်း ၵဵဝ်ႇလူၺ်ႈလွင်ႈ ၶွင်ႇသီႇၽၢႆႇႁူမ်ႇလူမ်ႈၸိုင်ႈမိူင်း မိူင်းထႆး (National Security Council − NSC) တမ်းဝၢင်းဝႆႉ လွင်ႈၸွႆႈထႅမ်ၵူၼ်းပၢႆႈၽေးၼႆၼၼ်ႉသေ ၸင်ႇလႆႈႁၢင်ႈႁႅၼ်းပၼ် ပိုၼ်ႉတီႈတွၼ်ႈတႃႇၵူၼ်းပၢႆႈၽေး ၸူဝ်ႈၶၢဝ်း လႄႈ လွင်ႈၼႆႉ တေဢမ်ႇတုမ်ႉတိူဝ်ႉၵူၼ်းမိူင်းထႆးသင် ၼႆယဝ်ႉ။ တႆးလွတ်ႈလႅဝ်း ဢၢင်ႈဢိင် − MGR Online

['ၵူႈလွင်ႈလွင်ႈ', 'ၶၢဝ်ႇ']

2024-08-01T12:43:10

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8/

ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်ႉသ် ထုၵ်ႇၺႃးၶႃႈႁႅမ်တၢႆ ၼႂ်းမိူင်းဢီႇရၢၼ်ႇ

ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်ႉသ် ထုၵ်ႇပိုတ်းယိုဝ်းၶႃႈႁႅမ်တၢႆ တီႈၼႂ်း မိူင်းဢီႇရၢၼ်ႇ ၽွင်းၵႂႃႇၶဝ်ႈႁူမ်ႈပၢင်ပၼ်ၶေႃႈၵိၼ်ၵႅၼ်ႇၶဝ်ႈႁပ်ႉတၼ်းႁဵင်း ၸွမ်ၸိုင်ႈဢီႇရၢၼ်ႇၵေႃႉမႂ်ႇ ဝႃႈၼႆ။ ၸုမ်းသိုၵ်းႁႃးမၢတ်ႉသ် ဢွၵ်ႇသပ်းၸႅင်ႈၶၢဝ်ႇ မိူဝ်ႈၼႂ်းဝၼ်းထီႉ 31 July 2024 (လိူၼ်ပႅတ်ႇလွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉဝႃႈ ၼႂ်းၽွင်းယၢမ်း ဢိတ်ႉသ်မႃဢိဝ် ႁႃၼီယေ Ismail Haniyeh ၽူႈၼမ်းၽၢႆႇၵၢၼ်မိူင်း ၸုမ်းသိုၵ်းႁႃးမၢတ်ႉသ် ဢွၵ်ႇၶၢဝ်းတၢင်းၵႂႃႇၶဝ်ႈႁူမ်ႈပၢင်ပၼ် ၶေႃႈၵိၼ်ၵႅၼ်ႇ ၶဝ်ႈႁပ်ႉတၼ်းႁဵင်း ၸွမ်ၸိုင်ႈဢီႇရၢၼ်ႇၵေႃႉမႂ်ႇ မႃသုတ်ႉ ပေသႅတ်ႉသ်ၶဵၼ်း Masoud Peseshkian ယူႇၼၼ်ႉ ထုၵ်ႇဢိတ်ႇသရေး ပိုတ်းယိုဝ်း လႄႈ လႆႈလူႉသဵင်ႈတၢႆ တီႈၼႂ်းဝဵင်းလူင်တေႇႁႃႇရၢၼ်ႇ မိူင်းဢီႇရၢၼ်ႇ ၼႆယဝ်ႉ။ Ismail Haniyeh ၼႆႉ ယၢမ်းပဵၼ်ၸွမ်ၽွင်းလူင်ပႃႇလႅတ်ႉသတၢႆး မိူဝ်ႈၼႂ်းပီႊ 2006 သေ ထုၵ်ႇလိူၵ်ႈပဵၼ် ၽူႈၼမ်းၽၢႆႇၵၢၼ်မိူင်းၸုမ်းသိုၵ်းႁႃးမၢတ်ႉသ် မိူဝ်ႈၼႂ်းပီႊ 2017 လႄႈ လွင်ႈၽူႈၼမ်းၽၢႆႇၵၢၼ်မိူင်း ထုၵ်ႇၶႃႈႁႅမ်တၢႆပွၵ်ႈၵမ်းၼႆႉၵေႃႈ ၽၢႆႇတၢင်းႁႃး မၢတ်ႉသ် တေဢမ်ႇပွႆႇပူၼ်ႉၵႂႃႇလၢႆလၢႆ ဝႃႈၼႆ။ ၼႂ်းဝၼ်းထီႉ 31 July 2024 ဝၼ်းလဵဝ်ၵၼ်ၼၼ်ႉၵူၺ်းၼင်ႇၵဝ်ႇ ယူႇတီႈၽူႈၼမ်းသုင် သုတ်းဢီႇရၢၼ်ႇ လႆႈဢွၵ်ႇၶေႃႈသင်ႇ ပိုတ်းယိုဝ်းသႂ်ႇဢိတ်ႇသရေးၵမ်းသိုဝ်ႈသေ လၢတ်ႈဝႃႈ တႃႇတွပ်ႇတႅၼ်းပၼ်ၽူႈၼမ်းၽၢႆႇၵၢၼ်မိူင်း ႁႃးမၢတ်ႉသ် ဢၼ်ထုၵ်ႇ ၶႃႈႁႅမ်တၢႆ ၼႂ်းမိူင်းဢီႇရၢၼ်ႇၼၼ်ႉ မၼ်းပဵၼ်ပုၼ်ႈၽွၼ်းႁဝ်း ယွၼ်ႉမၼ်းပဵၼ်ၼိူဝ်လိၼ်မိူင်းဢီႇရၢၼ်ႇ ၼႆယဝ်ႉ။ မိူဝ်ႈၼႂ်းလိူၼ် April 2024 ၼၼ်ႉ ၽၢႆႇတၢင်းဢီႇရၢၼ်ႇ လႆႈပိုတ်းယိုဝ်းသႂ်ႇဢိတ်ႇသ ရေးႁၢဝ်ႈႁႅင်းတီႈသုတ်း ၼႂ်းႁွပ်ႈလၢႆသိပ်းပီႊ လူၺ်ႈပဵၼ်ၵၢၼ်တုမ်ႉတွပ်ႇ လွင်ႈဢိတ်ႇသရေး ပိုတ်းယိုဝ်းသႂ်ႇလုမ်းၽွင်းတၢင်ဢီႇရၢၼ်ႇ ၼႂ်းမိူင်းသီးရီးယိူဝ်းသေ ၶႃႈႁႅမ်ၽူႈပွင်ၵၢၼ်သိုၵ်းဢီႇရၢၼ်ႇလၢႆၵေႃႉၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ၽၢႆႇတၢင်းဢီႇရၢၼ်ႇ ယင်းလႆႈလၢတ်ႈဝႃႈ ၵၢၼ်ပိုတ်းယိုဝ်းၶႃႈႁႅမ် ၽူႈၼမ်းၽၢႆႇၵၢၼ်မိူင်းႁႃးမၢတ်ႉသ်ၼၼ်ႉၵေႃႈ ၽၢႆႇဢမေႇရိၵၢၼ်ႇၵေႃႈ မီးသုၼ်ႇ တႃႇႁပ်ႉဢဝ်ပုၼ်ႈၽွၼ်း ယွၼ်ႉပဵၼ်ၽူႈၵမ်ႉထႅမ် လႄႈ ႁူႉႁၼ်ၸွမ်းဢိတ်ႇသရေး ၼႆယဝ်ႉ။ Antony Blinken ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ လႆႈတွပ်ႇလၢတ်ႈတီႈသိုဝ်ႇ ၶၢဝ်ႇဝႃႈ ဢမေႇရိၵၢၼ်ႇ ဢမ်ႇလႆႈႁူႉၸွမ်း လႄႈ ဢမ်ႇလႆႈၵဵဝ်ႇၶွင်ႈၸွမ်း ၵၢၼ်ၶႃႈ ႁႅမ်ပွၵ်ႈၵမ်းၼႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းဢိတ်ႇသရေး ဢမ်ႇပႆႇလႆႈဢွၵ်ႇမႃးယွမ်းႁပ်ႉ ဢမ်ႇၼၼ် ပၢၵ်ႈပႅတ်ႈ ၼႂ်းၵၢၼ်လၵ်ႉၶႃႈႁႅမ်ၽူႈၼမ်းၽၢႆႇၵၢၼ်မိူင်း ၸုမ်းႁႃးမၢတ်သ် ပွၵ်ႈၵမ်းၼႆသေတႃႉ ၽၢႆႇတၢင်းဢီႇရၢၼ်ႇ လႄႈ ၸုမ်းသိုၵ်းႁႃးမၢတ်ႉသ်တႄႉ ၵၢဝ်ႇၼႄးဢိတ်ႇသရေး ပဵၼ်ၵူၼ်းယူႇၽၢႆႇလင်ၼႂ်းၵၢၼ်ၶႃႈႁႅမ်ပွၵ်ႈၵမ်းၼႆႉ ၼႆယဝ်ႉ။ ၸိူင်ႉႁိုဝ်ၵေႃႈလီ တႄႇၸဵမ်မိူဝ်ႈၸုမ်းသိုၵ်းႁႃးမၢတ်ႉသ် ပိုတ်းယိုဝ်းသႂ်ႇဢိတ်ႇသရေး မိူဝ်ႈၼႂ်းဝၼ်းထီႉ 7 October 2023 ၼၼ်ႉသေ ႁဵတ်းႁႂ်ႈမီးၵူၼ်းလူႉသဵင်ႈတၢႆတီႈဢေႇ သုတ်း 1,197 ၵေႃႉ လႄႈ တီႉၺွပ်းၵႂႃႇထႅင်ႈ 251 ၵေႃႉယဝ်ႉ ၽၢႆႇတၢင်းဢိတ်ႇသရေး ၸင်ႇၶိုၼ်းလႆႈပိုတ်းယိုဝ်းတုမ်ႉတွပ်ႇသေ ႁဵတ်းႁႂ်ႈၸုမ်းသိုၵ်းႁႃးမၢတ်ႉသ် လႄႈ ၵူၼ်းမိူင်းပႃႇလႅတ်ႉသတၢႆး လူႉသဵင်ႈတၢႆၵႂႃႇၸမ် 40,000 ၵေႃႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-08-01T10:59:22

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%81%a2%e1%82%86%e1%82%81%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%85%e1%80%84%e1%80%ba%e1%80%b8-%e1%82%81%e1%82%85-5/

ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ်ၵႃႈၵိၼ်ယႅမ်ႉၵေႃႉႁၢၼ် RCSS ၼႂ်းၼႃႈသိုၵ်း

ႁႂ်ႈလႆႈပဵၼ်ႁႅင်းၸႂ်လႄႈ လွင်ႈၵမ်ႉၸွႆႈ ၸိူဝ်းဢၼ်ႁၢပ်ႇၵၢၼ်ပုၼ်ႈတႃႇၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ၼၼ်ႉၼႆသေ ၽူႈမီးၼမ်ႉၸႂ် ဢၼ်ပဵၼ် ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈၸွႆႈထႅမ်ၵႃႈၵိၼ်ယႅမ်ႉ ၵေႃႉသိုၵ်းၵေႃႉႁၢၼ်ၶဝ် ၸိူဝ်းယူႇၸွမ်းၼႃႈသိုၵ်း ၼႆယဝ်ႉ။ မိူဝ်ႈဝၼ်းထီႉ 31 July 2024 (လိူၼ်ပႅတ်ႇလွင်ႈ 11 ၶမ်ႈ ပီႊတႆး 2118 ၼီႈ) ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ ၸွႆႈထႅမ်ငိုၼ်းတွင်းတီႈၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ၼႂ်းၼႃႈသိုၵ်း ပဵၼ်တႃႇသၢင်ႉငိုၼ်းထႆး 4,050 ဝၢတ်ႇ လႅၵ်ႈပဵၼ်ငိုၼ်းမၢၼ်ႈ 540,000 ပျႃး ႁႂ်ႈပဵၼ်တႃႇသိုဝ်ႉၶိူင်ႈၵိၼ်ယႅမ်ႉ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ လႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-31T16:50:38

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%82%81%e1%80%b0%e1%80%99%e1%80%ba%e1%82%88%e1%81%b5%e1%81%bc%e1%80%ba-%e1%80%9c/

ၽူႈမီးၼမ်ႉၸႂ်ႁူမ်ႈၵၼ် လူႇတၢၼ်းၼႂ်းတွၼ်ႈၵၢၼ်သႃႇသၼႃႇ လႄႈသထႃႇၸႃႇၵၶွင်ၵိၼ်ယႅမ်ႉ တီႈၼႃႈလိၼ်သိုၵ်းမၢႆ-1

ၼင်ႇႁိုဝ်ပေႃးတေပဵၼ်ၵၢၼ်လီတႃႇၼၵုသူဝ်ႇၼႆသေ ၽူႈမီးၼမ်ႉၸႂ် မိူၼ်ၼင်ႇ မုၵ်ႉၸုမ်းလုၵ်ႈႁဵၼ်းသင်ႇၶႃႇၸဝ်ႈ ၸၼ်ႉၸွမ်ဝဵင်းလမ်းပုၼ်း၊ ၸဝ်ႈသြႃႇၵွၼ်းဝတ်ႉ ၵျွင်းလွႆတီႉ ဝဵင်းလမ်းပုၼ်း လႄႈပီႈၼွင်ႉၽူႈမီးၼမ်ႉၸႂ်လၢႆလၢႆၸဝ်ႈ ဢွၼ်ၵၼ်လူႇတၢၼ်း ၼႂ်းတွၼ်ႈၵၢၼ်သႃႇသၼႃႇ လႄႈသထႃႇၸႃႇၵၶွင်ၵိၼ်ယႅမ်ႉ တီႈၼႃႈလိၼ်သိုၵ်းမၢႆ-1 RCSS/SSA လွႆၵေႃႇမိူင်း ၼႆယဝ်ႉ။ မိူဝ်ႈဝၼ်းထီႉ 27-28 July 2024 တူၵ်းမႅၼ်ႈ ဝၼ်းၽိတ်ႈ လႄႈ ဝၼ်းလိူၼ်ပႅတ်ႇလွင်ႈ 8 ၶမ်ႈၼၼ်ႉ ၽူႈမီးၼမ်ႉၸႂ် မိူၼ်ၼင်ႇ 1. မုၵ်ႉၸုမ်းလုၵ်ႈႁဵၼ်းသင်ႇၶႃႇၸဝ်ႈ ၸၼ်ႉၸွမ် ဝဵင်းလမ်းပုၼ်း လႆႈလူႇတၢၼ်း ၽႃႈသၢင်ႇၵၢၼ်း လႄႈတဵၼ်းၶဝ်ႈဝႃႇ၊ 2. ၸဝ်ႈသြႃႇၵွၼ်းဝတ်ႉ ဝတ်ႉလွႆတီႉ ဝဵင်းလမ်းပုၼ်း လူႇတၢၼ်းမိူၼ်ၼင်ႇ ယႃႈယႃၵူႈမဵဝ်းလႄႈ ၶွင်ၵိၼ်ယႅမ်ႉလၢႆလၢႆလွင်ႈ၊ 3. ပီႈၸၢႆးတူၼ်ႈ + ၼၢင်းၼုတ်း ၶဝ်တင်းႁိူၼ်း ၵဵင်းမႆႇ လႄႈ 4. ပီႈၸၢႆးလူႇ + ၼၢင်းငိုၼ်းမူဝ် ၶဝ်တင်းႁိူၼ်း ၼႆႉသမ်ႉ ႁူမ်ႈၵၼ်လူႇတၢၼ်းပုၼ် (လိၼ်ယၢင်) တႃႇၵေႃႇသၢင်ႈ ၵွင်းမူးဢွၵ်ႇပေႉဢွင်ႇမၢၼ် တီႈလွႆၵေႃႇမိူင်း 30 ထူင်၊ 5. လုင်းၸိၵ်းတ + ပႃႈၵီႇ ဝဵင်းမိူင်းပၼ်ႇ လူႇတၢၼ်းငိုၼ်းတွင်းၵႃႈပုၼ် 500 ဝၢတ်ႇ၊ 6. ၸၢႆးသႅင် + ၼၢင်းလၢဝ် ဝဵင်းမိူင်းပၼ်ႇ လူႇတၢၼ်းၵႃႈပုၼ် 400 ဝၢတ်ႇ၊ 7. လုင်းဢွၼ်ႇ + ၼၢင်းလိူၼ် လူႇၵႃႈပုၼ် 100 ဝၢတ်ႇ၊ 8. လုင်းတီႉ + ပႃႈဝူင်း လူႇတၢၼ်းၵႃႈပုၼ် 100 ဝၢတ်ႇ၊ 9. ပေႃႈသြႃႇၸျေႃႇ ၶဝ်တင်းႁိူၼ်း ဝဵင်းၵဵင်းမႆႇ ႁပ်ႉပဵၼ်ၸဝ်ႈတႃႇၼလူင်၊ 10. ပီႈၸၢႆးတႆးထိူၼ်ႇ ၵဵင်းမႆႇ လူႇတၢၼ်း 1,000 ဝၢတ်ႇ၊ 11. လုင်းၽေႃးၵ + ပႃႈၽူင်း လူႇတၢၼ်း 1,000 ဝၢတ်ႇ၊ 12. ၸၢႆးဝႃႇလိင်ႇ မိူင်းၾၢင် သိုဝ်ႉၶွင်ၵိၼ်ယႅမ်ႉ 2,260 ဝၢတ်ႇ၊ 13. လုင်းမူးလိင်ႇ + ပႃႈၼူၼ်း ၵမ်ႉၸွႆႈၽၵ်းသူမ်ႈ 20 ၵီႇလူဝ်ႇၵရမ်ႇ၊ မၢၵ်ႇၶိူဝ်သူမ်ႈ 25 ၵီႇလူဝ်ႇၵရမ်ႇ၊ ၽၵ်းမီႇ 2 ထူင်ယႂ်ႇ၊ 14. ၼၢင်းသွႆး ၵမ်ႉၸွႆႈ ၽၵ်းၼွႆး 10 ၵီႇလူဝ်ႇၵရမ်ႇ၊ 15. မႄႈထဝ်ႈလႅင် ၵမ်ႉၸွႆႈၽၵ်းသူမ်ႈ 10 ၵီႇလူဝ်ႇၵရမ်ႇ၊ 16. လုင်းၶမ်း + ပႃႈၽွင်၊ လုင်းမျႃႉ + ပႃႈသႅင်၊ ၼၢင်းဢွၼ်း၊ ပီႈမွင်ႇ၊ လုင်းၽူင်း၊ ပီႈၶႅၵ်ႇ၊ ၸၢႆးၸၼ်ႇတႃႇ ၸိူဝ်းၼႆႉသမ်ႉ ႁူမ်ႈၵၼ်လူႇတၢၼ်း ၽၵ်းၵၢတ်ႇ 30 ၵီႇလူဝ်ႇၵရမ်ႇ ၼႆယဝ်ႉ။ မိူဝ်ႈဝၼ်းထီႉ 27-28 July 2024 ၼၼ်ႉၵူၺ်းၼင်ႇၵဝ်ႇ ၸဝ်ႈတႃႇၼထႅင်ႈလၢႆလၢႆၸဝ်ႈ လႆႈၸႃႇၵလဵင်ႉလူ ၶဝ်ႈသဵၼ်ႈ ၶဝ်ႈသွႆး တီႈလွႆၵေႃႇမိူင်း မိူၼ်ၵၼ် ၸိုင်ႈသဵင်ၸဝ်ႈၼႃႇၼႃႉၶဝ် ဢၼ်လႆႈႁူမ်ႈၵၼ်လဵင်ႉၶဝ်ႉသဵၼ်ႈၶဝ်ႈသွႆးၼၼ်ႉ တေမီးမိူၼ်ၼင်ႇ 1. လုင်းၽေႃးၵ + ပႃႈၽူင်း 4,000 ဝၢတ်ႇ၊ 2. ပေႃႈသြႃႇၸျေႃႇ ၶဝ်တင်းႁိူၼ်း ဝဵင်းၵဵင်းမႆႇ 500 ဝၢတ်ႇ၊ 3. ပီႈၵျႃႇ + ၼၢင်းၸၢမ်ၽွင်း ၶဝ်တင်းႁိူၼ်း 500 ဝၢတ်ႇ၊ 4. ၸၢႆးပၢင်ႇ + ၼၢင်းၽွင်ငိုၼ်း ၶဝ်တင်းႁိူၼ်း ဝၢၼ်ႈပေႉ 500 ဝၢတ်ႇ၊ 5. ပီႈၸၢႆးတူၼ်ႈ + ၼၢင်းၼုတ်း 500 ဝၢတ်ႇ၊ 6. ၸၢႆးလေႃးၵိင်ႇ + ၼၢင်းဢေး 300 ဝၢတ်ႇ၊ 7. ၸၢႆးမူၼ်း + ၼၢင်းလူႇ မိူင်းပၼ်ႇ 200 ဝၢတ်ႇ၊ 8. ၸၢႆးသၢင်ႇမၢတ်ႈ + ၼၢင်းၶမ်းလူႇ (ဝၢၼ်းၶွၵ်ႈဝူဝ်း) 200 ဝၢတ်ႇ၊ 9. ၸၢႆးၼွႆႉ + ၼၢင်းမွၼ်း (ဝၢၼ်ႈၶွၵ်ႈဝူဝ်း) 200 ဝၢတ်ႇ၊ 10. ၸၢႆးၵွင်ႈၽူပ်း ၵဵင်းမႆႇ 200 ဝၢတ်ႇ၊ 11. ၸၢႆးၵဵင်ႇ (ပႃႇလဝ်း ၵုၼ်ႁဵင်) 100 ဝၢတ်ႇ၊ 12. ၸၢႆးထုၼ်းလူႇ ၶဝ်တင်းႁိူၼ်း ဝဵင်းသီႇပေႃႉ 100 ဝၢတ်ႇ၊ 13 ၸၢႆးၶမ်း + ၼၢင်းလၢဝ် (ပႃႇၽႆႇ မႄႈရိမ်း) 100 ဝၢတ်ႇ၊ 14. ၸၢႆးထုၼ်းပၢင်ႇ + ၼၢင်းၽွင်ငိုၼ်း 500 ဝၢတ်ႇ ႁူမ်ႈသၢင်ႉငိုၼ်း 7,900 ဝၢတ်ႇ ၼႆယဝ်ႉ။ ၼႂ်းဝၼ်းထီႉ 28 July 2024 ၼၼ်ႉ ၸုမ်းသင်ႇၶႃႇၸဝ်ႈ လႄႈ ၸဝ်ႈသိုၵ်း လႅင်းၸိုၼ်ႈ ၵႅမ်ၽူႈၵွၼ်းၼႃႈလိၼ်သိုၵ်းမၢႆ-1 RCSS/SSA ဢွၼ်ႁူဝ်ၼမ်းၼႃႈ ႁႅင်းၵႅမ်တပ်ႉသိုၵ်းၸိုင်ႈတႆး လႄႈပေႃႈမႄႈၵူၼ်းမိူင်းလၢႆတီႈလၢႆတၢင်း ဢိၵ်ႇၵေႃႉသိုၵ်းႁၢၼ်ၶဝ်သေ ႁူမ်ႈၵၼ်ၵေႃႇၵွင်းမူးဢွင်ႇပေႉဢွင်ႇမၢၼ်လႄႈ လႆႈႁူမ်ႈၵၼ်ၽုၵ်ႇတူၼ်ႈမႆႉ၊ တူၼ်ႈမွၵ်ႇ 4,673 တူၼ်ႈ ယုၵ်ႉယွင်ႈပႃးဝၼ်းၵိူတ်ႇ ၶုၼ်ႁေႃၶမ်းၸိုင်ႈထႆး တူၼ်ထီႉ 10 ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-31T13:04:09

https://taifreedom.com/us-%e1%81%b8%e1%80%bd%e1%82%86%e1%82%88%e1%80%84%e1%80%ad%e1%80%af%e1%81%bc%e1%80%ba%e1%80%b8%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%be/

US ၸွႆႈငိုၼ်းတပ်ႉသိုၵ်းၾီႇလိပ်ႇပိၼ်ႇ 500 လၢၼ်ႉ

ဢမေႇရိၵၢၼ်ႇ ဢွၵ်ႇမႃးလၢတ်ႈဝႃႈ တေပၼ်ငိုၼ်းတိုၼ်း ၽၢႆႇၵၢၼ်သိုၵ်းတီႈၾီႇလိပ်ႇပိၼ်ႇ 500 လၢၼ်ႉတေႃႇလႃႇ ၽွင်းယူႇၼႂ်းငဝ်းလၢႆး ပဵၼ်လွင်ႈသုၵ်ႉယုင်ႈၵၼ်တင်းၶႄႇယူႇၼၼ်ႉ ၼႆယဝ်ႉ။ မိူဝ်ႈဝၼ်းထီႉ 30 July 2024 (လိူၼ်ပႅတ်ႇလွင်ႈ 10 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇလႄႈ ၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇ လႆႈဢွၵ်ႇၶၢဝ်းတၢင်းမႃးတီႈ ဝဵင်းလူင်မၼီႇလႃႇ မိူင်းၾီႇလိပ်ႇပိၼ်ႇသေ လူၺ်ႈမီးယိူင်းဢၢၼ်းတႃႇၵမ်ႉထႅမ်ပၼ် ႁႅင်းဢႃႇၼႃႇဢမေႇရိၵၢၼ်ႇ ဢၼ်မီးယူႇၼႂ်းပွတ်းတွၼ်ႈ ဢေးသျႃး−ပႄႇသိၾိၵ်ႇ ၸိူဝ်းမီးလွင်ႈၶဵင်ႇတႃႉတင်းၶႄႇ ယူႇၼၼ်ႉ ဝႃႈၼႆ။ ၽွင်းလူင်ၽၢႆႇၼွၵ်ႈမိူင်းဢမႇရိၵၢၼ်ႇလၢတ်ႈဝႃႈ ယၢမ်းလဵဝ်ၼႆႉ ဢမေႇရိၵၢၼ်ႇတေႁႃငိုၼ်းၸွႆႈထႅမ် ၽၢႆႇၵၢၼ်သိုၵ်းတီႈၾီႇလိပ်ႇပိၼ်ႇထႅင်ႈ 500 လၢၼ်ႉတေႃႇလႃႇ၊ ၼင်ႇႁိုဝ်တေၵမ်ႉထႅမ်လွင်ႈႁူမ်ႈမိုဝ်းၽၢႆႇလွင်ႈမၼ်ႈၼိမ်သဝ်း တီႈမိူင်းဢူၺ်းလီ ဢၼ်မီးယူႇၼႂ်းပွတ်းတွၼ်ႈၼႆႉ တွၼ်ႈတႃႇတေၸွႆႈထႅမ် တပ်ႉသိုၵ်းလႄႈၽၢႆႇႁူမ်ႇလူမ်ႈၸွမ်းပၢင်ႇလၢႆႇ ပေႃးတေမီးလွင်ႈၶိုတ်းၸၼ်ႉမႃးထႅင်ႈ ဝႃႈၼႆ။ ၽွင်းလူင်ၽၢႆႇၵႅတ်ႇၶႄဢမေႇရိၵၢၼ်ႇၵေႃႈဝႃႈ ငိုၼ်းတိုၼ်းၼႆႉ လႆႈဝႃႈ ပဵၼ်လွင်ႈၵမ်ႉထႅမ် ဢၼ်ဢမ်ႇတွၼ်ႈယၢမ်ႈမီးမႃး လႆႈၼမ်တၢၼ်ႇၼႆႉလႄႈ တွၼ်ႈတႃႇတေၼႄႁႂ်ႈႁၼ်ဝႃႈ ၵႂၢမ်းမၼ်ႈဢမေႇရိၵၢၼ်ႇ တေၸႂ်ႉလၵ်းၵၢၼ်ၸႅင်ႈလႅင်း တွၼ်ႈတႃႇၵမ်ႉထႅမ်ပၼ် လွင်ႈၵႅၼ်ႇၶႅင်မိူင်းဢူၺ်းလီ လႄႈ တႃႇၵမ်ႉထႅမ်ယိူင်းမၢႆဢၼ်မီးႁူမ်ႈၵၼ် ၼႂ်းလွင်ႈ ဢိၼ်ႇတူဝ်ႇ−ပႄႇသိၾိၵ်ႇ ႁႂ်ႈပေႃးလွတ်ႈလႅဝ်းလႄႈ ပိုတ်ႇၵႂၢင်ႈမႃးထႅင်ႈ ဝႃႈၼႆ။ ၽွင်းလူင်ၽၢႆႇၵႅတ်ႇၶႄ ၾီႇလိပ်ႇပိၼ်ႇၵေႃႈဝႃႈ ငိုၼ်းၼႆႉ ၸွႆႈထႅမ်ပၼ်တပ်ႉသိုၵ်းၾီႇလိပ်ႇပိၼ်ႇလႆႈတင်းၼမ် ဝႃႈၼႆ။ ၼႂ်းပၢင်ႇလၢႆႇၶႄႇပွတ်းၸၢၼ်း ၶႂ်ႈဝႃႈၸမ်တင်းမူတ်းၼၼ်ႉ ၶႄႇဢၢင်ႈဝႃႈပဵၼ်ၶွင်ၶဝ်လႄႈ ၶူင်သၢင်ႈၵုၼ်ပွမ် ၊ သၢင်ႈပၼ်တီႈတမ်းႁိူဝ်းမိၼ် ၽၢႆႇၵၢၼ်သိုၵ်း၊ တႃႈႁိူဝ်း ၸိူဝ်းၼႆႉလႄႈ မိူဝ်ႈပူၼ်ႉမႃးၼၼ်ႉၵူၺ်း လႆႈၸႂ်ႉတိုဝ်းပိူင်မႂ်ႇ ပၼ်ၶႂၢင်ႉႁႂ်ႈၵူၼ်းယၢမ်း ၸႂ်ႉဢဵၼ်ႁႅင်း ႁႂ်ႈထိုင်တၢႆလႆႈ တီႈႁိူဝ်းၼွၵ်ႈမိူင်း ၸိူဝ်းလႅၼ်ႈလတ်းၽၢၼ်ႇၸွမ်းၼႃႈၼမ်ႉ ဢၼ်ၶဝ်ဢၢင်ႈဝႃႈပဵၼ်ၸဝ်ႈၶွင်ၼၼ်ႉ ၼႆယဝ်ႉ။ ပၢင်ႇလၢႆႇဢၼ်ဝႃႈၶႄႇပဵၼ်ၸဝ်ႈၶွင်ၼၼ်ႉ ၵႂႃႇသွၼ်ႉသႂ်ႇၵၼ်တင်း မိူင်းၼႂ်းဢေးသျႃးယူႇလၢႆလၢႆၸိုင်ႈမိူင်း ဢမ်ႇဝႃႈတေပဵၼ် ပရူႇၼၢႆး၊ မလေးသျႃး၊ ဝႅတ်ႉၼၢမ်း လႄႈ ၾီႇလိပ်ႇပိၼ်ႇ ၸိူဝ်းၼႆႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၼွၵ်ႈမိူင်း']

2024-07-31T12:57:44

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88%e1%80%91%e1%82%86%e1%80%b8-%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba-2/

ၸဝ်ႈၼႃႈတီႈထႆး ၵူတ်ႇထတ်းတီႉၺွပ်းလႆႈယႃႈမဝ်းၵမ်း လႄႈ ၵူၼ်းတေႃႉသူင်ႇ

ၸဝ်ႈၼႃႈတီႈထႆး ဢွၵ်ႇၵူတ်ႇထတ်းၸွမ်း ၵၢၼ်တေႃႉသူင်ႇယႃႈမဝ်းၵမ် ၸွမ်းလႅၼ် လိၼ်မႄႈသၢႆသေ တီႉၺွပ်းလႆႈတင်းၵူၼ်းတင်းယႃႈမဝ်းၵမ် ၼႆယဝ်ႉ။ မိူဝ်ႈဝၼ်းထီႉ 30 July 2024 (လိူၼ်ပႅတ်ႇလွင်ႈ 10 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈပလိၵ်ႈထႆး လႄႈ သိုၵ်းထႆး ႁူမ်ႈပႃးၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ ႁူမ်ႈၵၼ်ၵူတ်ႇထတ်းတီႉၺွပ်းလႆႈ ယႃႈမ 6,000,000 မဵတ်ႉ လႄႈ ၵူၼ်းတေႃႉသူင်ႇ 2 ၵေႃႉ၊ လူတ်ႉၶိူင်ႈ 1 လမ်း၊ ၵႃး 1 လမ်း တီႈႁိမ်းဝၢၼ်ႈႁူဝ်လွႆ ဢိူင်ႇထႃႉသၢႆ ၸႄႈဝဵင်းၵဵင်း ႁၢႆး ၸႄႈတွၼ်ႈၵဵင်းႁၢႆးၼၼ်ႉ ဝႃႈၼႆ။ ၵဵဝ်ႇလူၺ်ႈယႃႈမဝ်းၵမ်ဢၼ်တီႉၺွပ်းလႆႈၼႆႉ ၽၢႆႇတၢင်းၽူႈမီးပုၼ်ႈၽွၼ်းၶဝ် လႆႈၸွမ်းၵူတ်ႇထတ်း ၸုမ်းတေႃႉသူင်ႇယႃႈမဝ်းၵမ်ၸွမ်းလႅၼ်လိၼ် ၼႂ်းပိုၼ်ႉတီႈ ၸႄႈဝဵင်းမႄႈသၢႆသေ တေႃႉၵႂႃႇၵဵပ်းသိမ်းဝႆႉၼႂ်း ၸႄႈဝဵင်းၵဵင်းႁၢႆးၼၼ်ႉ ဝႃႈၼႆ။ ယွၼ်ႉမီးၵၢၼ်တေႃႉသူင်ႇယႃႈမဝ်းၵမ် ၶဝ်ႈၵႂႃႇၼႂ်းမိူင်းထႆး ဢမ်ႇထၢတ်ႇဢမ်ႇဝၢႆး လႄႈ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ်ၵေႃႈ တေတိူဝ်းၵူတ်ႇထတ်းႁႂ်ႈၼႅၼ်ႈၼႃ မႃးလိူဝ်သေၵဝ်ႇ ၼႆယဝ်ႉ။

['ယႃႈမဝ်းၵမ်', 'ၶၢဝ်ႇ']

2024-07-31T12:58:19

https://taifreedom.com/%e1%80%9c%e1%80%ad%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%82%87%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8-%e1%81%b5%e1%80%b0/

လိၼ်ၵူၼ်ႇဢိၼ်းတီးယႃး ၵူၼ်းတၢႆပၢၵ်ႇပၢႆ

ၽေးသၽႃႇဝ လိၼ်ၵူၼ်ႇႁၢဝ်ႈႁႅင်းတီႈၼႂ်းၸႄႈမိူင်း Kerala မိူင်းဢိၼ်းတီးယႃး ၵူၼ်းလူႉသဵင်ႈတၢႆ 100 ပၢႆလႄႈ လၢမ်းၶၢတ်ႈဝႃႈ ၵူၼ်းဢၼ်ၶမ်ယူႇၼႂ်းဢုင်ၼၼ်ႉ ၵိုတ်းထႅင်ႈတင်းၼမ် ၼႆယဝ်ႉ။ ဝၢႆးသေၽူၼ်တူၵ်းႁႅင်း တီႈၼႂ်းမိူင်းဢိၼ်းတီးယႃးပွတ်းၸၢၼ်း ၸႄႈမိူင်း Kerala ၸွမ်းသူၼ်ၼဵင်ႈ၊ ဝၢၼ်ႈလၢႆလၢႆဝၢၼ်ႈ လႆႈၶၢမ်ႇတၢင်းလိၼ်ၸွမ်းလွႆ ၵူၼ်ႇပင်းလူင်းသႂ်ႇ မိူဝ်ႈၼႂ်းဝၼ်းထီႉ 29 July 2024 ၼၼ်ႉလႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ ဢွၼ်ၵၼ်ၶတ်းၸႂ်ၸွႆႈထႅမ်ၵႂႃႇယူႇယဝ်ႉ။ မိူဝ်ႈၼႂ်းဝၼ်းထီႉ 30 July 2024 ၼၼ်ႉ မီးၵူၼ်းလူႉသဵင်ႈတၢႆၵႂႃႇယဝ်ႉ ဢမ်ႇယွမ်း 106 ၵေႃႉ၊ လၢမ်းၶၢတ်ႈဝႃႈ မီးၵူၼ်းၶမ်ယူႇတႂ်ႈၵူမ်ႇဢုင်ၼၼ်ႉထႅင်ႈတင်းၼမ် ဝႃႈၼႆ။ ၽူႈမီးပုၼ်ႈၽွၼ်းၶဝ်ၵေႃႈ ၶဝ်ႈၵႂႃႇၸွႆႈထႅမ်လႆႈယၢပ်ႇယူႇ ၸွမ်းလူၺ်ႈမီးတူၼ်ႈမႆႉႁၵ်းၵၢၼ်ႉ ဢိၵ်ႇတင်း မီးၼမ်ႉဢိူင်းယိုင်ႈ လေႃးလိၼ်ၵႂႃႇၸွမ်း ပဵၼ်ၵူမ်ႇပဵၼ်ဢုင်လူင်ဝႆႉ ၼၼ်ႉယဝ်ႉ။ မိူဝ်ႈၼႂ်းပီႊ 2018 ၼၼ်ႉၵေႃႈ တီႈၼႂ်းၸႄႈမိူင်း Kerala ၼႆႉၵူၺ်းၼင်ႇၵဝ်ႇ ယၢမ်ႈမီးၼမ်ႉထူမ်ႈႁၢဝ်ႈႁႅင်းသေ ၵူၼ်းလူႉသဵင်ႈတၢႆၵႂႃႇ ၸမ်ၸမ် 400 ၵေႃႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၽေးသၽႃႇဝ', 'ၼွၵ်ႈမိူင်း']

2024-07-31T11:02:26

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99-2/

ၵႃးတၢင်ႇႁႅင်းၵၢၼ်ယၢၼ်မိူင်း ပဵၼ်ၽေးၵိုင်ႉၵၢင်ႉ မီးၵူၼ်းမၢတ်ႇၸဵပ်း 12 ၵေႃႉ

ၽွင်းႁႅင်းၵၢၼ်ယၢၼ်မိူင်း ၶီႇၵႃးဢၢၼ်းတေၵႂႃႇၵဵပ်းၽၵ်းၼႂ်းသူၼ်ၼၼ်ႉ ၵိုင်ႉၵၢင်ႉ မၢၵ်ႇၵႃးပွင်ႇသေ ႁဵတ်းႁႂ်ႈမီးၵူၼ်းမၢတ်ႇၸဵပ်း 12 ၵေႃႉ ၼႆယဝ်ႉ။ မိူဝ်ႈဝၼ်းထီႉ 30 July 2024 (လိူၼ်ပႅတ်ႇလွင်ႈ 11 ၶမ်ႈ ပီႊတႆး 2118 ၼီႈ) ၼၼ်ႉ ၸဝ်ႈသူၼ် လႆႈၵႂႃႇတၢင်ႇႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 12 ၵေႃႉ၊ ပဵၼ်ၸၢႆး 5 ၵေႃႉ၊ ယိင်း 7 ၵေႃႉ ဢၢၼ်းတေၵႂႃႇၵဵပ်းၽၵ်းၼႂ်းသူၼ် လႄႈ မိူဝ်ႈၵႂႃႇထိုင်တီႈၼိူဝ်သဵၼ်ႈ တၢင်း ဝၢၼ်ႈဢူႇတႃႇၽဝ်း−လမ်းၶုၼ်ထႆး ပွၵ်ႉ 14 ဢိူင်ႇရၢင်ႈသႃလီႉ ၸႄႈဝဵင်းထႃႉမူင်ႉ ၸႄႈတွၼ်ႈၵၢၼ်ႇၸၼပူးရီးၼၼ်ႉ မၢၵ်ႇၵႃးၵိုင်ႉၵၢင်ႉတႅၵ်ႇသေ ႁဵတ်းႁႂ်ႈၵူၼ်းႁေႃႈ ၵုမ်းထိင်းၵႃးဢမ်ႇလႆႈသေ ဢဝ်ၵႃးတူၵ်းတၢင်းၵႂႃႇ မီးၵူၼ်းလႆႈတၢင်းမၢတ်ႇၸဵပ်း 12 ၵေႃႉ၊ ၼႂ်းၼၼ်ႉမၢတ်ႇၸဵပ်းႁၢဝ်ႈႁႅင်း 1 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၽေးၵိုင်ႉၵၢင်ႉ ပွၵ်ႈၵမ်းၼႆႉတႄႉ ဢမ်ႇလႆႈမီးၵူၼ်းလူႉသဵင်ႈတၢႆ လႄႈ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ်ၵေႃႈ လႆႈသိုပ်ႇၵူတ်ႇထတ်းသေ ႁဵတ်းသၢင်ႈ ၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-30T13:24:46

https://taifreedom.com/%e1%81%b5%e1%80%bb%e1%82%83%e1%82%87%e1%80%99%e1%81%bc%e1%80%ae%e1%82%87%e1%80%a2%e1%80%99%e1%80%ba%e1%82%87%e1%80%9e%e1%80%b0%e1%81%bc%e1%80%ba%e1%81%b8%e1%82%82%e1%80%ba-%e1%80%9c%e1%80%bd%e1%80%84/

ၵျႃႇမၼီႇဢမ်ႇသူၼ်ၸႂ် လွင်ႈဢၼ်ပူႇတိၼ်ႇလၢတ်ႈ

မိူဝ်ႈဝၼ်းထီႉ 29 July 2024 (လိူၼ်ပႅတ်ႇလွင်ႈ 9 ၶမ်ႈ ပီႊတႆး 2118 ၼီႈ) ၵျႃႇမၼီႇ ဢွၵ်ႇမႃးတုမ်ႉတွပ်ႇၶိုၼ်း လွင်ႈဢၼ်ပူႇတိၼ်ႇလၢတ်ႈဝႃႈ တေၶိုၼ်းႁဵတ်းဢွၵ်ႇ ၼိဝ်းၶလီးယႃး ယိုဝ်းပၢၼ်ၵၢင် ၼႆၼၼ်ႉ မၼ်းဢမ်ႇလႆႈပဵၼ်ပၼ်ႁႃသင် ပေႃးဝႃႈဢမေႇရိၵၢၼ်ႇ ယိုၼ်ယၼ် တေဢဝ်မၢၵ်ႇမိတ်ႉသႆးယိုဝ်းၵႆ မႃးပၵ်းဝႆႉတီႈၼႂ်းယူးရူပ်ႇယူႇ ဝႃႈၼႆ။ မိူဝ်ႈႁူဝ်လိူၼ် July 2024 ဢမေႇရိၵၢၼ်ႇ လႄႈ ၵျႃႇမၼီႇ ႁူမ်ႈၵၼ်ပိုၼ်ၽၢဝ်ႇ တေဢဝ်မၢၵ်ႇမိတ်ႉသႆးယိုဝ်းၵႆ ၶွင်ဢမေႇရိၵၢၼ်ႇ ၵႂႃႇပၵ်းဝႆႉတီႈၵျႃႇမၼီႇ ၼႂ်းပီႊ 2026 ၼၼ်ႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉၵေႃႈ မိူဝ်ႈဝၼ်းထီႉ 28 July 2024 ၼၼ်ႉ ပူႇတိၼ်ႇၵေႃႈ လႆႈဢွၵ်ႇမႃးလၢတ်ႈဝႃႈ တေႁဵတ်းဢွၵ်ႇၶိုၼ်း မၢၵ်ႇၼိဝ်းၶလီးယႃး ယိုဝ်းပၢၼ်ၵၢင် သင်ဝႃႈ ဢမေႇရိၵၢၼ်ႇ ဢၢၼ်းဢဝ်မၢၵ်ႇမိတ်ႉသႆး ၵႂႃႇဝႆႉတီႈ ၵျႃႇမၼီႇ လႄႈ တေတုမ်ႉတွပ်ႇၶိုၼ်း လွင်ႈႁဵတ်းသၢင်ႈၼႆႉမိူၼ်ၵၼ် ဝႃႈၼႆ။ လိူဝ်သေၼၼ်ႉ ပေႃးထိုင်မႃးၼႂ်းပီႊ 2029 ၼၼ်ႉၼႆ တင်းဢမေႇရိၵၢၼ်ႇ လႄႈ ရၢတ်ႉသျႃး တေထွၼ်လိၵ်ႈႁူမ်ႈမၢႆ လွင်ႈၵုမ်းထိင်းၼိဝ်းၶလီးယႃးယိုဝ်းပၢၼ်ၵၢင် (Intermediate-Range Nuclear Forces Treaty – INF) သေ ၵၢဝ်ႇၼႄးၵၼ်ဝႃႈ ၽၢႆႇလႂ်ၽၢႆႇၼိုင်ႈ ပဵၼ်ၵူၼ်းပူၼ်ႉပႅၼ်လိၵ်ႈႁူမ်ႈမၢႆ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-30T13:11:12

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e1%81%8a-%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87%e1%81%8a/

ဢမေႇရိၵၢၼ်ႇ၊ ၵျႃႇပၢၼ်ႇ၊ ဢိၼ်းတီးယႃး၊ ဢေႃးသတြေးလီးယႃး ပိုၼ်ၽၢဝ်ႇႁူမ်ႈမိုဝ်းၵၼ်

မိူဝ်ႈဝၼ်းထီႉ 29 July 2024 (လိူၼ်ပႅတ်ႇလွင်ႈ 9 ၶမ်ႈ ပီႊတႆး 2118 ၼီႈ) ဢမေႇရိၵၢၼ်ႇ၊ ဢေႃးသတြေးလီယႃး၊ ဢိၼ်းတီးယႃး လႄႈ ၵျႃႇပၢၼ်ႇ ဢွၵ်ႇမႃးပိုၼ်ၽၢဝ်ႇ ၽႅၼ်ၵၢၼ်မႂ်ႇ ဢၼ်မီးယိူင်းဢၢၼ်း ယုၵ်ႉၸၼ်ႉ လွင်ႈႁူမ်ႇလူမ်ႈ လွင်ႈမၼ်ႈၼိမ်သဝ်းၼႂ်းပၢင်ႇလၢႆႇ လႄႈ ပဵၼ်ဢၼ်မႆႈၸႂ်ၵဵဝ်ႇၵပ်းလူၺ်ႈလွင်ႈ ၵၢၼ်ၸႂ်ႉဢႃႇၼႃႇ လွင်ႈႁဵတ်းသၢင်ႈဢၼ်မီးၽေးတေႃႇၵၼ် တီႈၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉ ဝႃႈၼႆ။ ၽွင်းလူင်ၽၢႆႇၼွၵ်ႈမိူင်း ၵျႃႇပၢၼ်ႇ လၢတ်ႈဝႃႈ လွင်ႈၸွမ်းပၵ်းၸွမ်းပိူင် ၼႂ်းတူင်ႇဝူင်းလုမ်ႈၾႃႉၼၼ်ႉ ဢဝ်ၼႄႉဢဝ်ၼွၼ်းဢမ်ႇလႆႈမႃးတိၵ်းတိၵ်းယဝ်ႉ ၽွင်းငဝ်းလၢႆး ဢၼ်ပဵၼ်လွင်ႈသုၵ်ႉယုင်ႈၼႂ်းယူႇၶရဵၼ်း လႄႈ လွင်ႈၸၢမ်းမၢၵ်ႇမိတ်ႉသႆးၶွင်ၵူဝ်းရီးယႃးႁွင်ႇ ဢိၵ်ႇတင်း လွင်ႈၶတ်းၸႂ်လႅၵ်ႈလၢႆႈငဝ်းလၢႆး ဢၼ်ပဵၼ်ယူႇ တီႈၼႂ်းပၢင်ႇလၢႆႇၶႄႇ ပွတ်းဝၼ်းဢွၵ်ႇ လႄႈ ပွတ်းၸၢၼ်းၼၼ်ႉ ဝႃႈၼႆ။ ၽွင်းလူင်ၽၢႆႇၼွၵ်ႈမိူင်း ဢမေႇရိၵၢၼ်ႇၵေႃႈဝႃႈ လိူဝ်သေတေယုၵ်ႉၸၼ်ႉ လွင်ႈႁူမ်ႇလူမ်ႈ ၽၢႆႇလွင်ႈမၼ်ႈၼိမ်သဝ်းၼႂ်းပၢင်ႇလၢႆႇ၊ ၵၢၼ်လႅၼ်ႈႁိူဝ်းယဝ်ႉ ယင်းတေမီးလွင်ႈႁူမ်ႈမိုဝ်းၵၼ် တွၼ်ႈတႃႇယုၵ်ႉၸၼ်ႉ တိူဝ်းပၼ်လွင်ႈႁူမ်ႇလူမ်ႈၵဵဝ်ႇလူၺ်ႈ သၢႆ Cable ဢၼ်လမ်ႇလွင်ႈ မီးယူႇတႂ်ႈပၢင်ႇလၢႆႇၼၼ်ႉလႄႈ ယင်းတေႁူမ်ႈမိုဝ်းၵၼ် လူတ်းယွမ်း လွင်ႈပဵၼ်ၽေးသၽႃႇဝ ၼၼ်ႉထႅင်ႈ ဝႃႈၼႆ။ ၸိူင်ႉႁိုဝ်ၵေႃႈလီ ပႅၵ်ႉသမ်ႉဝႃႈ မိူဝ်ႈပူၼ်ႉမႃးၼၼ်ႉ လွင်ႈႁဵတ်းသၢင်ႈၶႄႇ ႁဵတ်းႁႂ်ႈလၢႆလၢႆၸိုင်ႈမိူင်း ပဵၼ်တီႈဢမ်ႇႁၢၼ်ႉၸႂ်သေတႃႉ ၼႂ်းပၢင်ၵုမ် 4 ၸိုင်ႈမိူင်းၼႆႉ မိူဝ်ႈလၢတ်ႈထိုင် လွင်ႈမၼ်ႈၼိမ်သဝ်းၼႂ်းပၢင်ႇလၢႆႇၼၼ်ႉၵေႃႈ ဢမ်ႇလႆႈလၢတ်ႈၸိုဝ်ႈၶႄႇဢွၵ်ႇမႃးၼင်ႇၵဝ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-30T12:44:55

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%80%90%e1%80%b0/

သိုၵ်းထႆး တီႉၺွပ်းလႆႈတူဝ်သတ်းမဵဝ်းၽိတ်းမၢႆမီႈ ႁၢင်ႈႁႅၼ်းသူင်ႇၶၢႆ ၼႂ်းမိူင်းႁူမ်ႈတုမ်

ၸဝ်ႈၼႃႈတီႈသိုၵ်းထႆး ၵူတ်ႇထတ်းၵႃးတၢင်ႇတၢင်းၵိၼ်ပၢင်ႇလၢႆႇ ဢၼ်ႁၢင်ႈႁႅၼ်း တေသူင်ႇၵႂႃႇၶၢႆတီႈ မျႃႉဝတီႉၼၼ်ႉ မီးပႃးငိူၵ်ႈ လႄႈ ငူးႁဝ်ႇ ဢၼ်ပဵၼ်တူဝ်သတ်း မဵဝ်းႁၢမ်ႈသူင်ႇဢွၵ်ႇၼၼ်ႉ ၼႆယဝ်ႉ။ မိူဝ်ႈဝႃးဝၼ်းထီႉ 29 July 2024 (လိူၼ်ပႅတ်ႇလွင်ႈ 9 ၶမ်ႈ ပီႊတႆး 2118 ၼီႈ) သိုၵ်းထႆး ဢၼ်ဢွၵ်ႇလဵပ်ႈယၢမ်းပႂ်ႉၵူတ်ႇထတ်းၸွမ်းႁိမ်းႁွမ်း ပွၵ်ႉ 4 ဝၢၼ်ႈဝင်းၵႅဝ်ႈ ဢိူင်ႇမႄႈပႃး ၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇၼၼ်ႉ ၵူတ်ႇထတ်းထူပ်းႁၼ် ၵႃးဢၼ်တၢင်ႇတၢင်းၵိၼ်ပၢင်ႇလၢႆႇ လႄႈ တူဝ်သတ်းမဵဝ်းထုၵ်ႇႁၢမ်ႈ ႁူမ်ႈတင်းမူတ်း 38 တိူၵ်ႈ (ၽႃႇ) ၼႂ်းၼၼ်ႉတေမီးပႃး ၵုင်ႈလႅင် (ၵုင်ႈ Crayfish)၊ ၵၢပ်ႇႁွႆးငႄး၊ ပူ၊ ငိူၵ်ႈ၊ ငူးႁဝ်ႇ၊ ၶိူင်ႈ Oxygen 1 ၸုမ်ႇ ဢိၵ်ႇတင်း တၢင်းၵိၼ်ပၢင်ႇလၢႆႇထႅင်ႈလၢႆလၢႆမဵဝ်း ဢၼ်တေသူင်ႇၵႂႃႇၶၢႆတီႈ မျႃႉဝတီႈ ဝႃႈၼႆ။ ဝၢႆးၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈယွၼ်းတူၺ်းဝႂ်ၶႂၢင်ႉလွင်ႈသူင်ႇဢွၵ်ႇသေ ၵူတ်ႇထတ်းႁၼ်ဝႃႈ တူဝ်သတ်းၸိူဝ်းၼၼ်ႉ ဢမ်ႇမီးၼႂ်းသၢႆမၢႆတႃႇသူင်ႇဢွၵ်ႇလႄႈ ၽၢႆႇတၢင်းသိုၵ်းထႆး ၸင်ႇလႆႈၵုမ်းထိင်းတီႉၺွပ်း ၵူၼ်းတေႃႉသူင်ႇ 2 ၵေႃႉ လူၺ်ႈလွင်ႈတၢင်းၽိတ်း မၢႆမီႈတမ်ႇငႃႈ၊ မၢႆမီႈလွင်ႈၵုမ်းထိင်းတူဝ်သတ်း လႄႈ မၢႆမီႈလွင်ႈတၢင်းပဵၼ်ၽႄႈလၢမ်းတီႈတူဝ်သတ်း ဢိၵ်ႇတင်းထႅင်ႈ လၢႆလၢႆလွင်ႈတၢင်းသေ ၶိုၼ်းသိုပ်ႇႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2024-07-29T13:36:52

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%81%b8%e1%80%9d%e1%80%ba-2/

ၽူႈမီးၼမ်ႉၸႂ်လၢႆလၢႆၸဝ်ႈ ႁူမ်ႈၵၼ်ၸွႆႈထႅမ် ၵေႃႉသိုၵ်း RCSS/SSA

ၼင်ႇႁိုဝ်ပေႃးတေပဵၼ် ႁႅင်းၸႂ်လႄႈ လွင်ႈၵမ်ႉၸွႆႈထႅမ်ၵေႃႉသိုၵ်းၵေႃႉႁၢၼ် ၼႆသေလႄႈ ယူႇတီႈၽူႈမီးၼမ်ႉၸႂ် လၢႆလၢႆၸဝ်ႈ ၸင်ႇလႆႈႁူမ်ႈၵၼ်သေ ၸွႆႈထႅမ် ၵေႃႉသိုၵ်းတပ်ႉသိုၵ်းၸိုင်ႈတႆး RCSS/SSA ၵႂႃႇဝႃႈၼႆ ။ ၼႂ်းဝၼ်းထီႉ 28 July 2024 (လိူၼ်ပႅတ်ႇလွင်ႈ 8 ၶမ်ႈ ပီႊတႆး 2118 ၼီႈ) ယူႇတီႈၽူႈမီးၼမ်ႉၸႂ် ၸၢႆးၼေႃႇၶိူဝ်း မိူင်းလွႆ ၸုမ်းပွင်ၵၢၼ် ႁႃငိုၼ်းၸွႆႈၸိူဝ်ႉၸၢတ်ႈ (ဝဵင်းမိူင်းၵွၵ်ႇ) လႆႈၸွႆႈထႅမ် ၸၢၵ်ႈလၢတ်ႈ 20 ၶိူင်ႈ တူၵ်းမႅၼ်ႈသၢင်ႉငိုၼ်းထႆး 75,000 ဝၢတ်ႇ ဢိၵ်ႇပႃးၶွင်ၵိၼ်ယႅမ်ႉတင်းၼမ် မိူၼ်ၼင်ႇ 1. ၶဝ်ႈသၢၼ်ထူင်ယႂ်ႇ 5 ထူင်၊ 2. ၶဝ်ႈသၢၼ်ထူင်လဵၵ်ႉ 80 ထူင်၊ 3. ပႃဢႅပ်ႇ 300 ဢႅပ်ႇ၊ 4. ၵျႃႇသၢၼ်ႇလႄႈၶဝ်ႈသွႆးမႃႇမႃႉ 6 ထူင်ယႂ်ႇ၊ 5. ၵိူဝ်ၽွင်ဝၢၼ် ထူင်ၸၢၼ်ႈယႂ်ႇ 3 ထူင်၊ 6. ယႃသီၶဵဝ်ႈ 1 ထူင်ယႂ်ႇ၊ 7. ယႃႈယႃ 5 လင်း လႄႈ 8. ၼမ်ႉမၼ်းၵိၼ် 30 လင်း သေ ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA ၵႂႃႇ ၼႆယဝ်ႉ။ မိူဝ်ႈဝၼ်းထီႉ 27 July 2024 (လိူၼ်ပႅတ်ႇလွင်ႈ 7 ၶမ်ႈ ပီႊတႆး 2118 ၼီႈ) ၼၼ်ႉၵေႃႈ ယူႇတီႈ ၸုမ်းသၢႆႁိူဝ်ႈလႅင်း လႆႈၸွႆႈထႅမ် ၵေႃႉသိုၵ်းၵေႃႉႁၢၼ် တီႈငဝ်ႈၸိုင်ႈလွႆတႆးလႅင်း သၢင်ႉငိုၼ်း 200,000 ပျႃး လႄႈ လႆႈၸွႆႈထႅမ်ၵႃႈၽၵ်း ႁူမ်ႈသၢင်ႉငိုၼ်း 645,000 ပျႃး ၊ သိူဝ်ႈႁႄႉၾူၼ် 90 ၽိုၼ် မႅၼ်ႈသၢင်ႉငိုၼ်းၶႄႇ 1,800 ယွၼ်ႇ သေ ၸွႆႈထႅမ်ၵေႃႉသိုၵ်းၵေႃႉႁၢၼ် ဢၼ်မီးၼႂ်းၼႃႈသိုၵ်းတီႈၼိုင်ႈမိူၼ်ၵၼ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ်ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ လႄႈ ယွၼ်းသူးပၼ် ႁႂ်ႈၽူႈမီးၼမ်ႉၸႂ်လီႁဝ်းၶဝ် မၢၵ်ႈမီးလီပဵၼ် တူဝ်ၸႂ်ၵတ်းယဵၼ်သေၵမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-29T12:54:40

https://taifreedom.com/%e1%80%95%e1%80%b0%e1%82%87%e1%80%90%e1%80%ad%e1%81%bc%e1%80%ba%e1%82%87%e1%80%95%e1%81%bc%e1%80%ba%e1%81%be%e1%81%a2%e1%80%84%e1%80%ba%e1%82%89%e1%80%a2%e1%80%99%e1%80%b1%e1%82%87%e1%80%9b%e1%80%ad/

ပူႇတိၼ်ႇပၼ်ၾၢင်ႉဢမေႇရိၵၢၼ်ႇ ပၢင်တိုၵ်းမၢၵ်ႇမိတ်ႉသႆး ၸၢင်ႈပဵၼ်မႃး

မိူဝ်ႈဝၼ်းထီႉ 28 July 2024 (လိူၼ်ပႅတ်ႇလွင်ႈ 8 ၶမ်ႈ ပီႊတႆး 2118 ၼီႈ) ၸွမ်ၸိုင်ႈရၢတ်ႉသျႃး ဝလႃႇတီႇမီရ်ႇ ပူႇတိၼ်ႇ လၢတ်ႈဝႃႈ သင်ဢမေႇရိၵၢၼ်ႇ ဢဝ်မၢၵ်ႇမိတ်ႉသႆးသႅၼ်းယိုဝ်းၵႆ ၵႂႃႇပၵ်းဝႆႉတီႈမိူင်းၵျႃႇမၼီႇ ပေႃးၼႆၸိုင် ရၢတ်ႉသျႃးၵေႃႈ တေႁဵတ်းၸိူင်ႉၼၼ်မိူၼ်ၵၼ် လႄႈ တေၵႂႃႇပၵ်းတီႈဢၼ် ၸၢင်ႈတိုၵ်းတေႃးသႂ်ႇမိူင်းဝၼ်းတူၵ်းလႆႈၼၼ်ႉ ဝႃႈၼႆ။ မိူဝ်ႈဝၼ်းထီႉ 10 July 2024 ပူၼ်ႉမႃးၼၼ်ႉ ဢမေႇရိၵၢၼ်ႇ လႆႈဢွၵ်ႇမႃးပိုၼ်ၽၢဝ်ႇဝႃႈ တေတႄႇဢဝ်မၢၵ်ႇမိတ်ႉသႆးသႅၼ်းယိုဝ်းၵႆ ၵႂႃႇပၵ်းတီႈမိူင်းၵျႃႇမၼီႇ ၼႂ်းပီႊ 2026 လႄႈ ပဵၼ်သုၼ်ႇၼိုင်ႈ တႃႇၽိူမ်ႉထႅမ်ႁႅင်းသိုၵ်း တပ်ႉသိုၵ်းဢမေႇရိၵၢၼ်ႇ ယဝ်ႉၵေႃႈ ယင်းမီးထႅင်ႈ မၢၵ်ႇၼူၾႆး ဢိၵ်ႇတင်း မၢၵ်ႇမိတ်ႉသႆးဝႆးၽႂ်းလိူဝ်သဵင်ထႅင်ႈ ၼႆယူႇယဝ်ႉ။ ပူႇတိၼ်ႇ သိုပ်ႇလၢတ်ႈထႅင်ႈဝႃႈ ဢမေႇရိၵၢၼ်ႇၼၼ်ႉ ႁဵတ်းႁႂ်ႈမီးလွင်ႈသုၵ်ႉယုင်ႈမႃး လွင်ႈဢၼ်တေႃႉသူင်ႇၶူင်ႉသၢင်ႈမၢၵ်ႇမိတ်ႉသႆး ပၼ်တီႈမိူင်းတဵၼ်းမၢၵ်ႇ လႄႈ မိူင်းၾီႇလိပ်ႇပိၼ်ႇ၊ ယဝ်ႉၵေႃႈ ယင်းဢဝ်ၵႂႃႇတႅၵ်ႈၼိူင်းဝႃႈ ပဵၼ်ၵၢၼ်တႅပ်းတတ်း ဢၼ်မိူၼ်မိူဝ်ႈပီႊ 1979 လွင်ႈဢမေႇရိၵၢၼ်ႇ ဢဝ်မၢၵ်ႇမိတ်ႉသႆး Pershing II ၵႂႃႇပၵ်းဝႆႉတီႈၼႂ်းၵုၼ်ယူးရူပ်ႇၼၼ်ႉ ႁဵတ်းႁႂ်ႈၽၢႆႇတၢင်းသူဝ်ႇပီႇယႅတ်ႉ လႆႈၼၵ်းၸႂ်တႄႉတႄႉ ဝႃႈၼႆ။ မိူဝ်ႈဢွၼ်တၢင်းၵေႃႈ ပူႇတိၼ်ႇယၢမ်ႈဢွၵ်ႇမႃးပၼ်ၾၢင်ႉဝႃႈ ရၢတ်ႉသျႃးတေသိုပ်ႇႁဵတ်းဢွၵ်ႇ မၢၵ်ႇမိတ်ႉသႆးသႅၼ်းယိုဝ်းၵႆ လႄႈ ယိုဝ်းပၢၼ်ၵၢင် ထႅင်ႈပွၵ်ႈၼိုင်ႈ ဝၢႆးသေဢမေႇရိၵၢၼ်ႇ သူင်ႇမၢၵ်ႇမိတ်ႉသႆးမဵဝ်းလဵဝ်ၵၼ် ၵႂႃႇတီႈပၵ်းဝႆႉတီႈ ၼႂ်းၵုၼ်ယူးရူပ်ႇလႄႈဢေးသျႃး ၼၼ်ႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-29T11:38:41

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%81%8a-%e1%80%90%e1%80%ad%e1%81%bc%e1%80%ba%e1%81%8a/

တၢင်းပဵၼ် မိုဝ်း၊ တိၼ်၊ သူပ်း ဢွၵ်ႇတုမ်ႇၶူမ်းတုမ်ႇၸဵပ်း

တၢင်းပဵၼ် မိုဝ်း၊ တိၼ်၊ သူပ်း ႁဵတ်းႁိုဝ်ပဵၼ်မႃး? တၢင်းပဵၼ် မိုဝ်း၊ တိၼ်၊ သူပ်း (Hand, Foot and Mouth Disease) ပဵၼ်တၢင်းပဵၼ်ဢၼ်ၵႆႉထူပ်းၺႃးတီႈလုၵ်ႈဢွၼ်ႇလဵၵ်ႉ ၽွင်းၶၢဝ်းႁိုဝ်ႉ ၶၢဝ်းၾူၼ် ပဵၼ်ယွၼ်ႉၸိူဝ်ႉမႅင်းဝၢႆးရၢတ်ႉ Enterovirus 71 (EV71) Coxsackievirus ။ ပၼ်ၽွၼ်းတုမ်ႉယွၼ်ႈ ႁႂ်ႈမီးၾၢင်ႁၢင်ႈမိူၼ်ၼင်ႇ ပဵၼ်ဝတ်း၊ မီးႁွႆးၸဵပ်းၼႂ်းသူပ်း၊ မီးတုမ်ႇၼမ်ႉသႂ်သႂ် ၸွမ်းၽႃႇတိၼ်ၽႃႇမိုဝ်း ဢိၵ်ႇတင်း ၸွမ်းတူဝ်ၶိင်းလႄႈ လၢတ်ႈလႆႈဝႃႈ ပဵၼ်တၢင်းပဵၼ်ဢၼ်ႁဵတ်းႁႂ်ႈ​​ပေႃႈမႄႈလုၵ်ႈဢွၼ်ႇလၢႆ​​လၢႆၵေႃႉ လႆႈတၢင်းမႆႈၸႂ်ၵၼ်ယူႇ။ တၢင်းပဵၼ် မိုဝ်း၊ တိၼ်၊ သူပ်း ၼႆႉ တီႈၵူၼ်းလူင်ၵေႃႈ​​တေၸၢင်ႈထူပ်းႁၼ် လႆႈမိူၼ်ၵၼ်ယူႇ ၵူၺ်းၵႃႈ ​​တေထူပ်းႁၼ်လႆႈ​​ဢေႇလိူဝ်သေလုၵ်ႈဢွၼ်ႇ လႄႈ ၾၢင်ႁၢင်ႈ​​ၵေႃႈ ​​တေဢမ်ႇႁၢႆႉႁႅင်းတၢၼ်ႇလုၵ်ႇဢွၼ်ႇၼႆယဝ်ႉ။ ၾၢင်ႉတူၺ်းၾၢင်ႁၢင်ႈတၢင်းပဵၼ် မိုဝ်း၊ တိၼ်၊ သူပ်း လုၵ်ႈဢွၼ်ႇၸိူဝ်းဢၼ်ပဵၼ်တၢင်းပဵၼ် မိုဝ်း၊ တိၼ်၊ သူပ်း ​​ၼၼ်ႉ တေမီးၾၢင်ႁၢင်ႈ မိူၼ်ၼင်ႇ မီးလူမ်းမႆႈလူမ်းၼၢဝ်၊ ႁိူဝ်ႉဢူၼ်ႈ၊ မီးႁွႆးၸဵပ်းၼႂ်းသူပ်း၊ မီးတုမ်ႇလႅင်လႅင် တီႈတိၼ်တီႈမိုဝ်းသေ ၵမ်ႈၽွင်ႈၵေႃႈ ​​တေၸၢင်ႈမီးတုမ်ႇၸွမ်းတူဝ်၊ ၶႅၼ် လႄႈ ၶႃ ၼႆယူႇယဝ်ႉ။ မိူဝ်ႈၸိူဝ်ႉမႅင်းၶဝ်ႈၵႂႃႇတီႈၼႂ်းတူဝ်ယဝ်ႉၼၼ်ႉ ​​တေၸႂ်ႉၶၢဝ်းယၢမ်းၽႄလၢမ်းမွၵ်ႈ 3-7 ဝၼ်း။ ၵူၼ်းပဵၼ်ၸင်ႇ​​တေ​​ၼႄၾၢင်ႁၢင်ႈမၼ်းဢွၵ်ႇမႃး မိူၼ်ၼင်ႇ မီးလူမ်းမႆႈလူမ်းၼၢဝ်သုင် 38-39 Degrees Celsius ဢွၼ်တၢင်း၊ ဝၢႆးသေၼၼ်ႉ ၸင်ႇတေမီးၾၢင်ႁၢင်ႈတၢင်ႇမဵဝ်းႁူမ်ႈပႃး ၼႂ်းၶၢဝ်းတၢင်း 1-2 ဝၼ်း မိူၼ်ၼင်ႇ ၶေႃးၸဵပ်း၊ ဢမ်ႇၶႂ်ႈၵိၼ်ၶႂ်ႈယႅမ်ႉ၊ ႁိူဝ်ႉဢူၼ်ႈ လႄႈ မီးတုမ်ႇဢွၵ်ႇၸွမ်းတူဝ် ဢမ်ႇၼၼ် မီးႁွႆးၸဵပ်းဢွၵ်ႇၼွင် တီႈၽိဝ်ၼင် ၸွမ်းၽႃႇတိၼ်ၽႃႇမိုဝ်း လႄႈ ၸွမ်းသူပ်းတၢင်းၼွၵ်ႈတၢင်းၼႂ်း ၼႆယူႇ။ တၢင်းပဵၼ် မိုဝ်း၊ တိၼ်၊ သူပ်း လၢႆဝၼ်းၸင်ႇၸိုၼ်ႈၶႅၼ်းၶိုၼ်း? တၢင်းပဵၼ် မိုဝ်း၊ တိၼ်၊ သူပ်းၼၼ်ႉ မၼ်းတေႁၢႆၵႂႃႇႁင်းၵူၺ်းမၼ်း ၼႂ်းၶၢဝ်းတၢင်း 7-10 ဝၼ်း ဝႃႈၼႆသေတႃႉ မီးတိုဝ်ႉတၢင်းပဵၼ်တၢင်းပဵၼ်ႁၢႆႉႁႅင်းၶိုၼ်ႈမႃး မိူၼ်ၼင်ႇ ၵၢၼ်ႈဢွၵ်းဢေႃၸဵပ်းယဵၼ်း လႄႈ ႁူဝ်ၸႂ်ၸဵပ်းယဵၼ်း သေ ႁၢႆႉႁႅင်းသုတ်းၵေႃႈ ၸၢင်ႈထိုင်ဢႃႈသၢၵ်ႈသၢႆၸႂ်လႆႈ ယူႇယဝ်ႉ။ ဢၼ်လမ်ႇလွင်ႈသမ်ႉ လွင်ႈတိတ်းၸပ်းၸိူဝ်ႉမႅင်းဝၢႆးရၢတ်ႉ ၸိူဝ်ႉၽၼ်း 71 (EV71) ႁဵတ်းႁႂ်ႈမီးၾၢင်ႁၢင်ႈ ႁၢႆႉႁႅင်ႈလႄႈလူႉသဵင်ႈတၢႆလႆႈ ၵွပ်ႈၼၼ်လႄႈ ​​ပေႃႈမႄႈလုၵ်ႈဢွၼ်ႇၵူႈၵေႃႉ ထုၵ်ႇလီၾၢင်ႉတူၺ်းၾၢင်ႁၢင်ႈဢၼ်ၸၢင်ႈပဵၼ်မႃးၸွမ်း မိူၼ်ၼင်ႇ ၼိူဝ်ႉမႆႈႁႅင်း၊ ငွႆငဝ်၊ ႁိူဝ်ႉဢူၼ်ႈ၊ မိုဝ်းသၼ်ႇ၊ ပႆဢမ်ႇၼိမ်၊ ​​ဢေႃႉဢေႃႉႁၢၵ်ႈႁၢၵ်ႈၼမ်၊ ထူၺ်ႈၸႂ်ဢမ်ႇပုင်ႇမၢၼ်ႇ၊ ၵၢမ်ႈၼိူဝ်ႉတူင်ႉ လႄႈ ​​ပေႃႇငၢၼ်း သင်ဝႃႈထူပ်းၺႃးၾၢင်ႁၢင်ႈၸိူင်ႉၼႆ ထုၵ်ႇလီၵႂႃႇႁူင်းယႃၵမ်းလဵဝ်ၼႆယဝ်ႉ။ တၢင်းပဵၼ် မိုဝ်း၊ တိၼ်၊ သူပ်း ၸွင်ႇၸၢင်ႈတိတ်းၸပ်းၵၼ်? တေၸၢင်ႈတိတ်းၸပ်းၵၼ်လႆႈၸိူင်ႉႁိုဝ်? တၢင်းပဵၼ် မိုဝ်း၊ တိၼ်၊ သူပ်း ၼၼ်ႉ ​​ၸၢင်ႈတိတ်းၸပ်းၵၼ်ၵမ်းသိုဝ်ႈ လူၺ်ႈၵၢၼ်ယိပ်းတိူဝ်ႉၵူၼ်းပဵၼ် လႄႈ လုၵ်ႉတီႈလွင်ႈယိပ်းတိူဝ်ႉတီႈတၢင်းလဵၼ်ႈ ဢၼ်ၵူၼ်းပဵၼ်လဵၼ်ႈ၊ တီႈၵူၼ်းတူၺ်းထိုင်၊ ၼမ်ႉ လႄႈ တၢင်းၵိၼ်ဢၼ်ၼုၵ်းၵူဝ်ႈ ၸိူဝ်ႉမႅင်း ၵမ်ႈပႃႈၼမ် ​​တေၵႆႉထူပ်းလွင်ႈၽႄႈလၢမ်းတီႈႁူင်းႁဵၼ်းလုၵ်ႈဢွၼ်ႇလဵၵ်ႉ လႄႈ တီႈႁပ်ႉလဵင်ႉလုၵ်ႈဢွၼ်ႇ ၼႆယဝ်ႉ။ တၢင်းပဵၼ် မိုဝ်း၊ တိၼ်၊ သူပ်း ၼႆႉ ပဵၼ်မႃးယဝ်ႉပွၵ်ႈၼိုင်ႈ ဝႃႈၼႆသေတႃႉ ၸၢင်ႈပဵၼ်ၶိုၼ်းလႆႈထႅင်ႈ ယွၼ်ႉဝႃႈ ၸိူဝ်ႉၽၼ်းယွႆႈယွႆႈမၼ်း မီးတင်းၼမ် ၼႆယဝ်ႉ။ မီးလွၵ်ႈလၢႆးယူတ်းယႃ လႄႈ ​​ႁႄႉၵင်ႈၸိူဝ်ႉႁိုဝ်? မၢင်ၸိူဝ်းၼႆႉ ၾၢင်ႁၢင်ႈတၢင်းပဵၼ် မိုဝ်း၊ တိၼ်၊ သူပ်း ​​တေ​​ၸိုၼ်ႈၶႅၼ်းမႃး ပဵၼ်ၶၵ်ႉၶၵ်ႉ လူၺ်ႈတီႈ​​မေႃယႃၶဝ် လုမ်းလႃးတူၺ်းထိုင် လႄႈ ယူတ်းယႃၸွမ်းၼင်ႇၾၢင်ႁၢင်ႈ မိူၼ်ၼင်ႇ ပၼ်ၵိၼ်ယႃၵႄႈ လႄႈ ၵူၼ်းၸိူဝ်းဢၼ်မီးၾၢင်ႁၢင်ႈဢူၼ်ႈဢွၼ်ႇႁႅင်းၵေႃႈ ​​မေႃယႃ​​ၶဝ်​​တေႁႂ်ႈၼွၼ်းယူတ်းယႃတူဝ်တီႈႁူင်းယႃ ဢိၵ်ႇတင်း သမ်းယႃမူၵ်ႇလူင် (ၼမ်ႉၵိူဝ်) တၢင်းလွတ်ႇလိူတ်ႈ လႄႈယင်းပၼ်ယႃလူတ်းလူမ်းမႆႈလူမ်းၼၢဝ်၊ ယႃၵႄႈႁူဝ်ၶႆႈ၊ ယႃတႃးၼႂ်းသူပ်း လႄႈ ပၼ်ယႃ antibiotic တီႈၵူၼ်းဢၼ်ၸမ်ပဵၼ် ႁူမ်ႈပႃး ပၵ်းတႃပႂ်ႉတူၺ်းၾၢင်ႁၢင်ႈဢၼ်​​တေၸၢင်ႈ​​ပေႃႇပဵၼ်မႃးႁၢႆႉႁႅင်း ၼႆယူႇ။ မိူၼ်ၼင်ႇႁဝ်းႁူႉၵၼ်ဝႃႈ တၢင်းပဵၼ် မိုဝ်း၊ တိၼ်၊ သူပ်း တိတ်းၸပ်းၵၼ်လႆႈ တီႈလွင်ႈလႆႈႁပ်ႉၸိူဝ်ႉမႅင်းဝၢႆးရၢတ်ႉတီႈ ၶီႈမုၵ်ႈ၊ ၼမ်ႉလၢႆး လႄႈ လွင်ႈထူၺ်ႈၸႂ်သေ သုတ်ႇဢဝ်ၸိူဝ်ႉမႅင်းတီႈၵူၼ်းပဵၼ်ၶဝ်ႈၵႂႃႇၼႂ်းတူဝ်ၶိင်း ​​ၵွပ်ႈၼၼ်လႄႈ ပေႃႈမႄႈလုၵ်ႈဢွၼ်ႇ ထုၵ်ႇလီလုမ်းလႃးလွင်ႈမူတ်းသႂ်ပၼ်လုၵ်ႈဢွၼ်ႇ မိူၼ်ၼင်ႇ သႂ်ႇၽႃႈပူၵ်းသူပ်းတႃႇ​​သေႇမိူဝ်ႈ​​တေဢွၵ်ႇႁိူၼ်း၊ သွၼ်ပၼ်လၢႆးသုၵ်ႈလၢင်ႉသီမိုဝ်း ဢၼ်ထုၵ်ႇမႅၼ်ႈ လႄႈ ႁႂ်ႈလုၵ်ႈဢွၼ်ႇသုၵ်ႈလၢင်ႉသီမိုဝ်းႁႂ်ႈမူတ်းသႂ် လူၺ်ႈ သပျႃႇ ဢမ်ႇၼၼ် alcohol ၊ ႁဵတ်းလွင်ႈမူတ်းသႂ်တီႈတၢင်းလဵၼ်ႈလုၵ်ႈဢွၼ်ႇ၊ တူၺ်းထိုင်ပၼ်လွင်ႈမူတ်းသႂ်ၶဝ်ႈၼမ်ႉတၢင်းၵိၼ်၊ ငိူင်ႉဝႄႈလွင်ႈၸႂ်ႉတိုဝ်းၶူဝ်းၶွင် ႁူမ်ႈပိူၼ်ႈတၢင်ႇၵေႃႉ မိူၼ်ၼင်ႇ ၵွၵ်းၼမ်ႉ ၸႃႉၵႂႃႇ၊ ဢမ်ႇဢွၼ်လုၵ်ႈဢွၼ်ႇ ၵႂႃႇၼႂ်းဢွင်ႈတီႈ ပၢင်လဵၼ်ႈလုၵ်ႈဢွၼ်ႇ၊ ၵၢတ်ႇလူင် မိူဝ်ႈၽွင်းၸိူဝ်ႉမႅင်းၽႄႈလၢမ်း။ သင်ဝႃႈလုၵ်ႈဢွၼ်ႇပဵၼ်တၢင်းပဵၼ် မိုဝ်း၊ တိၼ်၊ သူပ်း ၸိုင် ထုၵ်ႇလီၵိုတ်း ၵၢၼ်ႁဵၼ်းဝႆႉၸူဝ်ႈၶၢဝ်း လႄႈ လိုဝ်ႈယူတ်းယႃႁႂ်ႈႁၢႆၸိုၼ်ႈၶႅၼ်းဢွၼ်တၢင်း တွၼ်ႈတႃႇ​​ႁႄႉၵင်ႈ ဢမ်ႇႁႂ်ႈၽႄႈလၢမ်းၵႂႃႇတီႈလုၵ်ႈဢွၼ်ႇတၢင်ႇၸိူဝ်းထႅင်ႈ ဢိၵ်ႇတင်း ​​ပေႃႈမႄႈ​​ၵေႃႈ လုၵ်ႇလီလၢတ်ႈၶူးသွၼ်ႁႂ်ႈႁူႉ လႄႈ ဢၼ်လမ်ႇလွင်ႈ ထုၵ်ႇလီၾၢင်ႉတူၺ်းၾၢင်ႁၢင်ႈလုၵ်ႇဢွၼ်ႇ သင်ႁၼ်ဝႃႈမီးၾၢင်ႁၢင်ႈၽိတ်းပိူင်ႈၸိုင် ထုၵ်ႇလီဢွၼ်လုၵ်ႈဢွၼ်ႇၵႂႃႇႁူပ်ႉထူပ်း​​တင်းမေႃယႃ ႁႂ်ႈဝႆးၽႂ်း။ သမ်းဝၵ်ႉသိၼ်း Vaccine ႁႄႉၵင်ႈတၢင်းပဵၼ်ႁၢႆႉႁႅင်း တႃႇႁႄႉၵင်ႈ လွင်ႈပဵၼ်တၢင်းပဵၼ်သွၼ်ႉႁၢႆႉႁႅင်း ဢၼ်မႃးၸွမ်းတၢင်းပဵၼ် မိုဝ်း၊ တိၼ်၊ သူပ်း ၼၼ်ႉ မေႃယႃၶဝ်ၼႄႉၼမ်းဝႃႈ လုၵ်ႈဢွၼ်ႇတႄႇဢဝ်ဢႃႇယု 6 လိူၼ်ထိုင် 5 ပီႊ ႁႂ်ႈသမ်း Vaccine လူၺ်ႈသမ်းၶဝ်ႈၵၢမ်ႈၼိူဝ်ႉ 2 ၶဵမ်၊ ၶႅမ်ၼိုင်ႈလႄႈၶႅမ်ၼိုင်ႈ ႁႂ်ႈႁၢင်ႇၵၼ် 1 လိူၼ် ၼႆယဝ်ႉ။ ပိၼ်ႇတႅမ်ႈ – လၢဝ်ၽွင်း ဢၢင်ႈဢိင် – SIKARIN https://www.sikarin.com/health/%E0%B9%82%E0%B8%A3%E0%B8%84%E0%B8%A1%E0%B8%B7%E0%B8%AD-%E0%B9%80%E0%B8%97%E0%B9%89%E0%B8%B2-%E0%B8%9B%E0%B8%B2%E0%B8%81-%E0%B8%A3%E0%B8%B1%E0%B8%9A%E0%B8%A1%E0%B8%B7%E0%B8%AD%E0%B8%AD%E0%B8%A2

['ပိုၼ်ႉႁူႉလီသူၼ်ၸႂ်', 'ပိုၼ်ႉႁူႉပၢႆးႁၼ်']

2024-07-29T11:20:05

https://taifreedom.com/rcss-ssa-%e1%81%bc%e1%82%83%e1%82%88%e1%80%9c%e1%80%ad%e1%81%bc%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%82%86-1-%e1%81%b8%e1%80%90%e1%80%ba%e1%80%b8/

RCSS/SSA ၼႃႈလိၼ်သိုၵ်းမၢႆ-1 ၸတ်းႁဵတ်းပၢင်ၵႅဝ်ႈဝၼ်းၵိူတ်ႇ ၸဝ်ႈၶုၼ်ႁေႃၶမ်းၸိုင်ႈထႆး တူၼ်ထီႉ-10

မိူဝ်ႈဝႃးဝၼ်းထီႉ 28 July 2024 (လိူၼ်ပႅတ်ႇလွင်ႈ 8 ၶမ်ႈ ပီႊတႆး 2118 ၼီႈ) တူၵ်းမႅၼ်ႈဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်းၸိုင်ႈထႆး တူၼ်ထီႉ-10 ဢၼ်ဢႃႇယု ၶွပ်ႈထူၼ်ႈ 72 ဝႃႇသႃ ၼႆလႄႈ၊ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၼႃႈလိၼ်သိုၵ်းမၢႆ−1 လွႆၵေႃႇဝၼ်း လႆႈၸတ်းႁဵတ်း ပၢင်ၵႅဝ်ႈတိူင်ႇၵၢဝ်ႇယွၼ်းသူးထိုင်ၼႂ်းဝၼ်းၵိူတ်ႇၸဝ်ႈႁေႃၶမ်းသေ မီးၽူႈယႂ်ႇၵူၼ်းလူင် ၼႂ်းမုၵ်ႉၸုမ်းလႄႈ ၵူၼ်းမိူင်း၊ ၵူၼ်းသိုၵ်းၶိုၼ်ႈႁွတ်ႈတင်းၼမ်ၼႆယဝ်ႉ။ ပၢင်ၵႅဝ်ႈယွၼ်းသူးဝၼ်းၵိူတ်ႇၸဝ်ႈၶုၼ်ႁေႃၶမ်းၸိုင်ႈထႆး တူၼ်ထီႉ-10 ဢၼ်ၸတ်းႁဵတ်းတီႈ တီႈလွႆၵေႃႇဝၼ်းၼႆႉ ယူႇတီႈ ၸဝ်ႈသိုၵ်းလူင် ၶမ်းၵွၼ်းၸိုၼ်ႈ ၽူႈၵွၼ်းၼႃႈလိၼ်းသိုၵ်းမၢႆ−1 လႆႈဢွၼ်ႁူဝ်ၽူႈယႂ်ႇၵူၼ်းလူင် လႄႈၽူႈမီးပုၼ်ႈၽွၼ်း ဢိၵ်ႇၵူၼ်းမိူင်း၊ ၵူၼ်းသိုၵ်းသေ ႁဵတ်းသၢင်ႈၵႂႃႇယူႇ ၼႆယဝ်ႉ။ တီႈပၢင်သဝ်းလွႆၵေႃႇမိူင်းၵေႃႈ ၸဝ်ႈသိုၵ်း လႅင်းၸိုၼ်ႈ ၵႅမ်ၽူႈၵွၼ်းၼႃႈလိၼ်းသိုၵ်းမၢႆ−1 (RCSS/SSA) ဢွၼ်ႁူဝ်ႁဵတ်းသၢင်ႈလႄႈ ဢဝ်တိုဝ်ႉတၢင်းၼႂ်းဝၼ်းၼႆႉသေ လႆႈဢွၼ်ႁူဝ်ပေႃႈမႄႈၵူၼ်းမိူင်း၊ ၵူၼ်းသိုၵ်း ၽုၵ်ႇတူၼ်ႈမႆႉ၊ တူၼ်ႈမွၵ်ႇ ၸွမ်းၸိူဝ်းဢၢင်ႇၶႂၢင်ႇပၢင်သဝ်းလွႆၵေႃႇမိူင်းမိူၼ်ၵၼ် ၼႆယဝ်ႉ။ ပေႃးထိုင်မႃးဝၼ်းၵိူတ်ႇၶုၼ်ႁေႃၶမ်းထႆး၊ ၼၢင်းႁေႃၶမ်းထႆး ၵူႈပီႊပီႊၼႆၸိုင် ဢိင်ၼိူဝ်ငဝ်းလၢႆးသေ RCSS/SSA လႆႈဢွၼ်ၸတ်းႁဵတ်းပၢင်ၵႅဝ်ႈမႃးၵူႈပီႊပီႊ မိူၼ်ၼင်ႇတီႈ ငဝ်ႈၸိုင်ႈ လွႆတႆးလႅင်း လႄႈ ၼႃႈလိၼ်သိုၵ်းမၢႆ-1 လွႆၵေႃႇဝၼ်း၊ ဢိၵ်ႇပႃး တပ်ႉပၢင်သဝ်း ဢၼ်တိတ်းၸပ်းတင်းလႅၼ်လိၼ်ထႆးၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-29T11:01:37

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%95%e1%80%b5%e1%81%bc/

ႁႅင်းၵၢၼ်ယၢၼ်မိူင်း ပဵၼ်ၽေးၵိုင်ႉၵၢင်ႉ လူႉတၢႆၼႂ်းမိူင်းထႆး 2 ၵေႃႉ

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉ ၼႂ်းမိူင်းထႆး ပဵၼ်ၽေးၵိုင်ႉၵၢင်ႉ လူတ်ႉၶိူင်ႈၽႃႇၺႃးသဝ်ၾႆးၾႃႉႁိမ်းတၢင်းသေ လူႉသဵင်ႈတၢႆ 2 ၵေႃႉ။ မိူဝ်ႈဝႃးဝၼ်းထီႉ 28 July 2024 (လိူၼ်ပႅတ်ႇလွင်ႈ 8 ၶမ်ႈ ပီႊတႆး 2118 ၼီႈ) ယၢမ်းၵၢင် ၶိုၼ်းလိုၵ်း 23:30 မူင်းၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းၶဝ် လႆႈႁပ်ႉလွင်ႈပွင်ႇလႅင်း ဝႃႈ မီးၽေးၵိုင်ႉၵၢင်ႉ ၼိူဝ်သဵၼ်ႈတၢင်းၽႁူၼ်ယူဝ်းထိၼ်း ႁိမ်းႁူင်းယႃလူင် ၽူးမိၽူၼ်း ပွၵ်ႉသၢႆမႆ ဝဵင်းလူင်မိူင်းၵွၵ်ႇ ၼၼ်ႉလႄႈ ၸင်ႇလႆႈၵႂႃႇၵူတ်ႇထတ်းၸွႆႈထႅမ် ထူပ်းႁၼ်ၶၢပ်ႈတူဝ်ၵူၼ်းတၢႆ 2 ၵေႃႉ ပဵၼ်ၵူၼ်းမိူင်းႁူမ်ႈတုမ် ၸိုဝ်ႈႁွင်ႉ ၶုၼ်ႇတၢၼ်းသေႃး ဢႃႇယု 27 ပီႊ ထႅင်ႈၵေႃႉၼိုင်ႈတႄႉဢမ်ႇပႆႇႁူႉၸိုဝ်ႈ ဢႃႇယုတေမီးမွၵ်ႈ 25−30 ပီႊ ၼႆယဝ်ႉ။ ၸွမ်းၼင်ႇၽူႈမီးပုၼ်ႈၽွၼ်းထႆးၶဝ် လႆႈၵူတ်ႇထတ်းၸွမ်းႁိမ်းႁွမ်းၼၼ်ႉသေ လႆႈႁၼ်သဝ်ၾႆးၾႃႉ ဢၼ်မီးႁိမ်းၶၢပ်ႈတူဝ်ၶႃသွင်ၵေႃႉၼၼ်ႉ လႆႈမီးႁွႆးလိူတ်ႈ လႄႈ ၼိူဝ်ႉ ၸပ်းဝႆႉသေ ၸင်ႇလႆႈလၢမ်းၶၢတ်ႈဝႆႉဝႃႈ ယွၼ်ႉႁေႃႈလူတ်ႉၶိူင်ႈဝႆးၼႃႇသေ ဢမ်ႇၵုမ်းထိင်းလႆႈလႄႈ ၸင်ႇလႆႈၵႂႃႇၽႃႇသႂ်ႇသဝ်ၾႆးၾႃႉ ဝႃႈၼႆ။ ၸိူင်ႉႁိုဝ်ၵေႃႈလီ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၽူႈမီးပုၼ်ႈၽွၼ်းၶဝ် တေသိုပ်ႇ ၵူတ်ႇထတ်းၵွင်ႈထၢႆႇ CCTV ထႅင်ႈၵမ်းၼိုင်ႈ တႃႇႁႃငိူၼ်ႈငဝ်ႈလွင်ႈပဵၼ်တႄႉမၼ်းဝႃႈ ယွၼ်ႉဢမ်ႇၵုမ်းထိင်းလူတ်ႉလႆႈလႄႈ ၸင်ႇလူမ်ႉႁႃႉ ဢမ်ႇၼၼ် မီးလူတ်ႉၵႃး ၽႃႇၺႃးႁႃႉ ၼႆလႄႈ ဢၼ်ပဵၼ်ၶၢပ်ႈတူဝ်တၢႆႁႅင်းၵၢၼ်ယၢၼ်မိူင်းတင်း 2 ၵေႃႉ ၼၼ်ႉၵေႃႈ ၽူႈမီးပုၼ်ႈၽွၼ်းၶဝ် လႆႈၵပ်းသိုပ်ႇပေႃႈမႄႈပီႈၼွင်ႉ ႁႂ်ႈၵႂႃႇႁပ်ႉဢဝ် တႃႇႁႅၼ်းပၼ်ပၢင်မႃႇသႃႇၸွမ်းၼင်ႇၾိင်ႈထုင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-28T21:05:02

https://taifreedom.com/rcss-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8-%e1%80%95%e1%81%a2%e1%80%84%e1%80%ba%e1%80%9a%e1%80%bd%e1%81%bc%e1%80%ba%e1%80%b8%e1%80%9e%e1%80%b0%e1%80%b8/

RCSS ၸတ်းႁဵတ်း ပၢင်ယွၼ်းသူးဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်း ၸိုင်ႈထႆး ပႃးထီႉ 10

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) လႆႈၸတ်းႁဵတ်းပၢင်ယွၼ်းသူးဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်းၸိုင်ႈထႆး ပႃးထီႉ10 တီႈလွႆတႆးလႅင်းၼၼ်ႉ မီးၽူႈယႂ်ႇၵူၼ်းလူင် ၊ ၵူၼ်းသိုၵ်း ၊ ၵူၼ်းမိူင်း ၶဝ်ႈႁူမ်ႈတင်းၼမ် ဝႃႈၼႆ။ မိူဝ်ႈၼႆႉဝၼ်းထီႉ 28 July 2024 ( လိူၼ်ပႅတ်ႇလွင်ႈ 8 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 17:00 မူင်း ထိုင် 17:45 မူင်းၼၼ်ႉ ယူႇတီႈ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး လႆႈဢွၼ်ႁူဝ် ၵူၼ်းသိုၵ်း၊ ၵူၼ်းမိူင်း၊ ၸတ်းႁဵတ်းပၢင်ႁူမ်ၸူမ်းယွၼ်းသူး ၼႂ်းဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်း ၸိုင်ႈထႆး ပႃးထီႉ 10 ၊ ဢႃႇယုၸဝ်ႈၶွပ်ႈထူၼ်ႈ (72) ဝႃႇသႃ ၼႆယူႇယဝ်ႉ။ ၸွမ်းၶပ်ႉမၢႆ ပၢင်ယွၼ်းသူးဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်းပႃးထီႉ 10 မီးၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး လႆႈမွၵ်ႇလၢတ်ႈၶေႃႈၵႂၢမ်း ၵဵဝ်ႇလူၺ်ႈၶေႃႈယိူင်းဢၢၼ်း ဢၼ်ၸတ်းႁဵတ်းဝၼ်းၵိူတ်ႇၶုၼ်ႁေႃၶမ်း ၸိုင်ႈထႆး မႃးၵူႈပီႊပီႊၼၼ်ႉ ၵွပ်ႈဝႃႈ ၸဝ်ႈၶုၼ်ႁေႃၶမ်းမိူင်းၸိုင်ႈထႆး ပဵၼ်ၶိူဝ်းလဵဝ်ၵၼ် တင်းသၢႆၸိူဝ်ႉၶိူဝ်းတႆး။ ၶုၼ်ႁေႃၶမ်းၸိုင်ႈထႆးၼႆႉ ၵူၼ်းမိူင်းၸိုင်ႈထႆးၵူၺ်း ယုမ်ႇယမ်ၼပ်ႉထိုဝ်ဢမ်ႇၸႂ်ႈ မိူၼ်ၼင်ႇ ၸဝ်ႈမုၼ်ယႂ်ႇၶုၼ်ႁေႃၶမ်းပႃးထီႉ 9 ၼၼ်ႉ တင်းလုမ်ႈၾႃႉ ဢွၼ်ယုမ်ႇယမ်ၼပ်ႉထိုဝ်မၼ်းၸဝ်ႈလႄႈ ယုၵ်ႉယွင်ႈပၼ်သူးပႃးၵွၼ်ႇ။ ယွၼ်ႉတႆးႁဝ်းလႆႈၶၢႆႉပၢႆႈမႃးပိုင်ႈႁူမ်ႈ၊ ပိုင်ႈၽူၺ်း၊ ပိုင်ႈယူႇသဝ်း ၸိူဝ်းၼႆႉ ၼႆယူႇယဝ်ႉ။ သိုပ်ႇၼၼ်ႉယူႇတီႈ ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး လႆႈလူႇဢုပ်းမွၵ်ႇ၊ ၸပ်းၾႆးတဵၼ်း လႄႈ တိူင်ႇၵၢဝ်ႇယွၼ်းသူးထိုင်ၸဝ်ႈမုၼ်ယႂ်ႇၶုၼ်ႁေႃၶမ်းသေ ပိုတ်ႇၽဵင်းၵႂၢမ်းယုၵ်ႉယွင်ႈ ၸဝ်ႈမုၼ်ယႂ်ႇၶုၼ်ႁေႃၶမ်း ပႃးထီႉ 10 လႄႈ ၽူႈမီးပုၼ်ႈၽွၼ်း ဢွၼ်ၼပ်ႉယမ်ႁူမ်ႈၵၼ်ၵႂႃႇ ယူႇယဝ်ႉ။ ဝၢႆးသေၼၼ်ႉ ဢွၼ်ႁူဝ်လူႇတၢၼ်းယၢတ်ႇၼမ်ႉတီႈသင်ႇၶႃႇၸဝ်ႈသေ ပၢင်ယွၼ်းသူးဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်းၸိုင်ႈထႆး ပႃးထီႉ 10 ပဵၼ်ဢၼ်ယဝ်ႉတူဝ်ႈၵႂႃႇလႄႈ ၽူႈယႂ်ႇၵူၼ်းလူင် ၼႂ်းၶွင်ႇသီႇဢဝ်ၶိုၼ်းၸိုင်ႈတႆး လႆႈထႆႇၶႅပ်းႁၢင်ႈႁူမ်ႈ ပဵၼ်တီႈမၢႆတွင်းၵႂႃႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-27T11:43:54

https://taifreedom.com/%e1%81%bd%e1%81%a2%e1%82%86%e1%82%87%e1%80%9c%e1%80%bd%e1%80%84%e1%80%ba%e1%82%88%e1%80%99%e1%81%bc%e1%80%ba%e1%82%88%e1%81%bc%e1%80%ad%e1%80%99%e1%80%ba%e1%80%9e%e1%80%9d%e1%80%ba%e1%80%b8-%e1%81%b8/

ၽၢႆႇလွင်ႈမၼ်ႈၼိမ်သဝ်း ၸုမ်း BIMSTEC ႁူပ်ႉထူပ်းဢုပ်ႇဢူဝ်းၵၼ် ၼႂ်းမိူင်းႁူမ်ႈတုမ်

ၽၢႆႇလွင်ႈမၼ်ႈၼိမ်သဝ်း ၸိုင်ႈမိူင်းၼႂ်းဢေးသျႃးပွတ်းၸၢၼ်း လႄႈ ပွတ်းၸဵင်ႇ ၸၢၼ်းဝၼ်းဢွၵ်ႇ ဢွၵ်ႇၶၢဝ်းတၢင်းမႃး ႁူပ်ႉထူပ်းဢုပ်ႇဢူဝ်းၵၼ် တီႈၼႂ်းမိူင်းႁူမ်ႈ တုမ် ၼႆယဝ်ႉ။ မိူဝ်ႈဝႃးဝၼ်းထီႉ 26 July 2024 (လိူၼ်ပႅတ်ႇလွင်ႈ 6 ၶမ်ႈ ပီႊတႆး 2118 ၼီႈ) ႁူဝ်ၼႃႈၽၢႆႇ လွင်ႈမၼ်ႈၼိမ်သဝ်း 6 ၸိုင်ႈမိူင်း ၼႂ်းဢေးသျႃးပွတ်းၸၢၼ်း လႄႈ ပွတ်းၸဵင်ႇၸၢၼ်း ဝၼ်းဢွၵ်ႇ ဢၼ်ပဵၼ်လုၵ်ႈၸုမ်း BIMSTEC (Bay of Bengal Initiative for Multi-Sectoral Technical and Economic Cooperation) လႆႈၸတ်းႁဵတ်းပၢင်ၵုမ် တီႈၼႂ်းမိူင်းႁူမ်ႈတုမ်သေ ဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈငမ်းယဵၼ်၊ လွင်ႈမၼ်ႈၼိမ်သဝ်း၊ လွင်ႈႁူမ်ႈမိုဝ်းၽဵဝ်ႈမူၺ်ႉယႃႈမဝ်းၵမ်၊ လွင်ႈၵဵတ်ႇၶႄႁႄႉၵင်ႈ လွင်ႈၵေႃႇၵၢၼ်ႁၢႆႉ လႄႈ လွင်ႈၵႃႉၶၢႆၵူၼ်း ၸိူဝ်းၼႆႉ ဝႃႈၼႆ။ ဢွၼ်တၢင်းတေမီးပၢင်ၵုမ်ၵၼ်ၼၼ်ႉၵေႃႈ ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ယင်းလႆႈႁူပ်ႉထူပ်းဢုပ်ႇဢူဝ်းၸွမ်း ၽူႈမီးပုၼ်ႈၽွၼ်း ၼႂ်းၸုမ်း BIMSTEC ၼႆယဝ်ႉ။ ၸုမ်းလွင်ႈႁူမ်ႈမိုဝ်းၽၢႆႇတၢင်းၵၢၼ်လၢႆလၢႆမဵဝ်း လႄႈ ၽၢႆႇပၢႆးမၢၵ်ႈမီး ၼႂ်းဢၢဝ်ႇပၢင်ႇ လၢႆႇပဵင်းၵေႃး (Bay of Bengal Initiative Multi-Sectoral Technical and Economic Cooperation − BIMSTEC) ၼႆႉ မီးလုၵ်ႈၸုမ်းပဵၼ် မိူင်းပင်းၵလႃးတဵတ်ႉသ်၊ မိူင်းပူႇတၢၼ်ႇ၊ မိူင်းဢိၼ်းတီးယႃး၊ မိူင်းၼေႇပေႃးလ်၊ မိူင်းသီႇရိလင်ႇၵႃႇ (သီႇႁူဝ်ႇ)၊ မိူင်းထႆး လႄႈ မိူင်းႁူမ်ႈတုမ် ဝႃႈၼႆ။ တႃႇတေႁူပ်ႉထူပ်းဢုပ်ႇဢူဝ်းၵၼ် ပွၵ်ႈၵမ်းၼႆႉၵေႃႈ ဢၼ်ပဵၼ်ႁူဝ်ၼႃႈ ၽၢႆႇလွင်ႈမၼ်ႈၼိမ်သဝ်း 6 ၸိုင်ႈမိူင်း ၼႂ်းလုၵ်ႈၸုမ်း BIMSTEC ၼၼ်ႉ လႆႈဢွၵ်ႇၶၢဝ်းတၢင်းထိုင်ၼႂ်းမိူင်းႁူမ်ႈတုမ် ၸဵမ်မိူဝ်ႈဝၼ်းထီႉ 25 July 2024 ၼၼ်ႉယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-07-27T11:28:45

https://taifreedom.com/%e1%80%9c%e1%81%a2%e1%80%9d%e1%80%ba%e1%80%b8%e2%88%92%e1%81%b6%e1%82%84%e1%82%87%e2%88%92%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%80%a2%e1%80%af%e1%80%95/

လၢဝ်း−ၶႄႇ−ရၢတ်ႉသျႃး ဢုပ်ႇဢူဝ်းၵၼ်

မိူဝ်ႈဝၼ်းထီႉ 25 July 2024 (လိူၼ်ပႅတ်ႇလွင်ႈ 5 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်း လၢဝ်း၊ ၶႄႇ၊ ရၢတ်ႉသျႃး လႆႈႁူပ်ႉထူပ်းဢုပ်ႇဢူဝ်းၵၼ် ပွၵ်ႈဢွၼ်တၢင်းသုတ်း တီႈဝဵင်းလူင် ဝဵင်းၸၼ် ၼႂ်းမိူင်းလၢဝ်းၼၼ်ႉ ၼႆယဝ်ႉ။ တင်းသၢမ်ၸိုင်ႈမိူင်း ပၼ်ၵႂၢမ်းမၼ်ႈတေႃႇၵၼ်ဝႃႈ တေသၢင်ႈလွင်ႈႁူမ်ႈမိုဝ်းၵၼ် ၼင်ႇႁိုဝ်တေၵႅတ်ႇၶႄလႆႈ ၽွၼ်းလီဢၼ်မီးႁူမ်ႈၵၼ် တီႈဢၼ်ႁဵတ်းႁႂ်ႈ မီးလွင်ႈလွတ်ႈလႅဝ်းလႄႈ လွင်ႈၶိုၼ်ႈယႂ်ႇမႂ်ႇသုင်ၼႂ်းပွတ်းတွၼ်ႈၼၼ်ႉ ဝႃႈၼႆ။ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ ၵေႃႈဝႃႈ ၶႄႇၼၼ်ႉၵေႃႈ ၽွမ်ႉတႃႇတေႁူမ်ႈမိုဝ်းတင်းရၢတ်ႉသျႃး လႄႈ သိုပ်ႇၵမ်ႉထႅမ် ႁူမ်ႈမိုဝ်းတင်းဢႃႇသီႇယၼ်ႇၵႂႃႇထႅင်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-26T13:51:48

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%90%e1%82%85%e1%81%b5%e1%80%ba%e1%82%87%e1%80%9e%e1%82%82%e1%80%ba-3/

မၢၵ်ႇလူင်တူၵ်းတႅၵ်ႇသႂ်ႇမႄႈမၢၼ်းဢၼ်ၸမ်တေၵိူတ်ႇ

သွင်ၵေႃႉၽူဝ်မေး ႁႃပိတ်းၽၵ်းၶဵဝ်ၸွမ်းၼႂ်းသူၼ် တီႈဝၢၼ်ႈပၢင်ႁၢတ်ႇ ဢိူင်ႇတၢတ်ႇၵႂၢင်တႆး ၸႄႈဝဵင်းၵျွၵ်ႉမႄး လႄႈ မီးမၢၵ်ႇလူင်ၶွင်ၸုမ်းယိပ်းၵွင်ႈၵၢင်ႇ တူၵ်းတႅၵ်ႇႁိမ်းၶႃၽူဝ်မေးသေ ၵေႃႉပဵၼ်မေးလႆႈလူႉတၢႆၵႂႃႇ ၽွင်းၸပ်းတွင်ႉဝႆႉ ယူႇယဝ်ႉ။ ၵဵဝ်ႇလူၺ်ႈလွင်ႈၼႆႉ မိူဝ်ႈဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) ယၢမ်းႁူဝ်ၶမ်ႈၼၼ်ႉ သွင်ၵေႃႉၽူဝ်မေး ႁႃပိတ်းၽၵ်းတႃႇႁုင်ၵိၼ်ၶဝ်ႈၶမ်ႈၼႆ လႄႈ ဢမ်ႇထၢင်ႇဢမ်ႇထိူမ်သေ မီးမၢၵ်ႇလူင်လုၵ်ႈၼိုင်ႈ ၵႂႃႇတူၵ်းတႅၵ်ႇ ႁိမ်းၶႃၽူဝ်မေးလႄႈ ၵေႃႉပဵၼ်မေးၼၢင်း ဢၼ်ပႃးတွင်ႉဝႆႉၸမ်တေၵိူတ်ႇၼၼ်ႉ လႆႈတၢင်းၸဵပ်းမၢတ်ႇႁၢဝ်ႈႁႅင်း ဝႃႈၼႆ၊ ၽွင်းၵူၼ်းႁိမ်းႁွမ်း ၸွႆႈဢဝ်တူဝ်မၼ်းၼၢင်းသူင်ႇယူတ်းယႃၼၼ်ႉ မၼ်းၼၢင်းလႆႈသဵင်ႈသၢႆၸႂ်ၵႂႃႇ ၸွမ်းပွတ်းတၢင်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၼၢင်းယိင်းၵေႃႉပႃးတွင်ႉၼၼ်ႉ မီးဢႃႇယု 26 ပီႊ လႄႈ ပႃးတွင်ႉဝႆႉ 9 လိူၼ်ၼႆႉယဝ်ႉ မၼ်းၺႃးၸၢၵ်ႇမၢၵ်ႇတီႈႁိမ်းဢႅဝ်မၼ်း လႄႈ လႆႈတၢင်းၸဵပ်းမၢတ်ႇႁႅင်းဝႆႉ၊ ၵူၼ်းႁိမ်းႁွမ်းၸွႆႈဢဝ်သူင်ႇယူတ်းယႃ တီႈႁူင်းယႃၵျွၵ်ႉမႄးသေတႃႉ ၵွပ်ႈပိူဝ်ႈဝႃႈတီႈဝဵင်းၵျွၵ်ႉမႄး မီးပၢင်တိုၵ်းလႄႈ ႁူင်းယႃပိၵ်ႉဢိုတ်းဝႆႉ ၶိုၼ်းသိုပ်ႇဢဝ်ၵႂႃႇယူတ်းယႃတီႈ ႁူင်းယႃဝဵင်းပၢင်ဢူး၊ ၽွင်းၵႂႃႇႁွတ်ႈပွတ်းတၢင်းၼၼ်ႉၵူၺ်း မၼ်းၼၢင်းဢမ်ႇၶၢမ်ႇလႆႈလွင်ႈၸဵပ်းသႅပ်ႇ ယဝ်ႉလႄႈ လႆႈသဵင်ႈသၢႆၸႂ်ၵႂႃႇတင်းမႄႈတင်းလုၵ်ႈယဝ်ႉ၊ သင်ဝႃႈ ႁူင်းယႃဝဵင်းၵျွၵ်ႉမႄး ပိုတ်ႇၽုၺ်ႇယႃၵူၼ်းပဵၼ်ၼႆတႄႉ ၶႃမႄႈလုၵ်ႈ တေဢမ်ႇလႆႈသဵင်ႈသၢႆၸႂ် သင်ဝႃႈၵေႃႉပဵၼ်မႄႈလႆႈသဵင်ႈၵေႃႈ ၵေႃႉပဵၼ်လုၵ်ႈ တေလွတ်ႈသၢႆၸႂ်ယူႇ ဝႃႈၼႆ။ သွင်ၵေႃႉၽူဝ်မေးၼႆႉ ပဵၼ်ၵူၼ်းၼႂ်းၸႄႈဝဵင်းၼမ်ႉသၼ်ႇ ၶၢႆႉၵႂႃႇယူႇတီႈ ဝၢၼ်ႈပၢင်ႁၢတ်ႇ ဢိူင်ႇတၢတ်ႇၵႂၢင်တႆး ၸႄႈဝဵင်းၵျွၵ်ႉမႄး ၼႆယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-26T11:53:38

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87%e1%80%9e%e1%80%b0%e1%80%84%e1%80%ba%e1%82%87%e1%80%99/

ၵူဝ်းရီးယႃးႁွင်ႇသူင်ႇမၢၵ်ႇပွင်းလူမ်းယုၵ်းယၵ်း ၶဝ်ႈၼႂ်းၵူဝ်းရီးယႃးၸၢၼ်း ၸမ် 500 လုၵ်ႈ

ဝၢႆးသေၶေႃႈတူၵ်းလူင်းၽၢႆႇၵၢၼ်သိုၵ်းတင်းမူတ်း ဢၼ်မီးႁူမ်ႈၵၼ် ၵိုတ်းလိုဝ်ႈၵႂႃႇယဝ်ႉၼၼ်ႉ ၵူဝ်းရီးယႃးတင်းသွင်ၸိုင်ႈမိူင်းၵေႃႈ လႆႈမီးလွင်ႈ ပွႆႇမၢၵ်ႇပွင်းလူမ်းတုမ်ႉတွပ်ႇၵၼ်ၵႂႃႇမႃး ယူႇတႃႇသေႇလႄႈ မိူဝ်ႈဝႃးၼၼ်ႉၵူၺ်း ႁဵတ်းႁႂ်ႈၾႆးမႆႈႁိူၼ်းလင်ၼိုင်ႈ တီႈၼႂ်းမိူင်းၵူဝ်းရီးယႃးၸၢၼ်း ၼႆယဝ်ႉ။ မိူဝ်ႈဝၼ်းထီႉ 25 July 2024 (လိူၼ်ပႅတ်ႇလွင်ႈ 5 ၶမ်ႈ ပီႊတႆး 2118 ၼီႈ) ၸဝ်ႈၼႃႈတီႈၵူဝ်းရီးယႃးႁွင်ႇ ပိုတ်ႇလၢတ်ႈၼႄဝႃႈ ၼႂ်းၶၢဝ်းတၢင်း 24 ၸူဝ်ႈမူင်းပူၼ်ႉမႃးၼၼ်ႉ ၵူဝ်းရီးယႃးႁွင်ႇ သူင်ႇမၢၵ်ႇပွင်းလူမ်းလူင် ႁူမ်ႈပႃးယုၵ်းယၵ်း ပွႆႇသႂ်ႇၼႂ်းၼႃႈၾႃႉၵူဝ်းရီးယႃးၸၢၼ်းၼၼ်ႉ မီးယူႇမွၵ်ႈ 480 လုၵ်ႈၼႆႉ ၼႆယဝ်ႉ။ မၢၵ်ႇပွင်းလူမ်းဢၼ်ၵူဝ်းရီးယႃးႁွင်ႇ တေႃႉယုၵ်းယၵ်းသေ သူင်ႇၵႂႃႇၼႂ်းၵူဝ်းရီးယႃးၸၢၼ်းၼၼ်ႉ ႁဵတ်းႁႂ်ႈတုမ်ႉတိူဝ်ႉတေႃႇသၢႆၵၢၼ်မိၼ် ၵၢၼ်ဢွၵ်ႇၶၢဝ်းတၢင်း သမ်ႉပေႃးလႆႈၵိုတ်းယင်ႉၵႂႃႇပဵၼ် 2 ၸူဝ်ႈမူင်း ယူႇယဝ်ႉ။ လိူဝ်သေၼၼ်ႉ ယင်းႁဵတ်းႁႂ်ႈၾႆးမႆႈထႅင်ႈ တီႈၼိူဝ်ႁိူၼ်းတိူၵ်ႈလင်ၼိုင်ႈ ၼႂ်းၸႄႈတွၼ်ႈ Gyeonggi တီႈဢၼ်ဢမ်ႇပေႃးၵႆ ဝဵင်းလူင်သူဝ်း ၼၼ်ႉလႄႈ ၽၢႆႇတၢင်းတပ်ႉသိုၵ်းၵူဝ်းရီးယႃးၸၢၼ်းၵေႃႈဝႃႈ မၢၵ်ႇပွင်းလူမ်းယုၵ်းယၵ်းၼၼ်ႉ မႃးၸွမ်းၵၼ်တင်း ၶဵမ်တမ်းၶၢဝ်းယၢမ်းဝႆႉလႄႈ ပဵၼ်လွင်ႈတၢင်းႁဵတ်းႁႂ်ႈၾႆးမႆႈလႆႈ ဝႃႈၼႆ။ တႄႇဢဝ်မိူဝ်ႈဝၼ်းထီႉ 28 May 2024 မႃးၼၼ်ႉ ၵူဝ်းရီးယႃးၸၢၼ်းၵေႃႈ လႆႈပွႆႇမၢၵ်ႇပွင်းလူမ်းလူင် ၶဝ်ႈၼႂ်းမိူင်းၵူဝ်းရီးယႃးႁွင်ႇမႃးတႃႇသေႇလႄႈ၊ မိူဝ်ႈၼႂ်းဝၼ်းထီႉ 24 July 2024 ၼၼ်ႉၵေႃႈ မီးလၢႆးငၢၼ်းဢွၵ်ႇမႃးဝႃႈ မၢၵ်ႇပွင်းလူမ်းလူင်ၵူဝ်းရီးယႃးႁွင်ႇၵမ်ႈၽွင်ႈ တူၵ်းလူင်းၵႂႃႇတီႈႁိမ်းႁိူၼ်းၸွမ်ၸိုင်ႈ ၼႂ်းဝဵင်းလူင်သူဝ်း တီႈဢၼ်မီးလွင်ႈႁူမ်ႇလူမ်ႈၼႅၼ်ႈၼႃၼၼ်ႉ ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇ Reuters လၢႆးငၢၼ်း လွင်ႈဢၼ်ၵူဝ်းရီးယႃးႁွင်ႇ သူင်ႇမၢၵ်ႇပွင်းလူမ်း တေႃႉတၢင်ႇယုၵ်းယၵ်း ၶၢမ်ႈလႅၼ်လိၼ်ၵႂႃႇပွႆႇပႅတ်ႈသႂ်ႇၼႂ်းမိူင်းၵူဝ်းရီးယႃးၸၢၼ်းၼၼ်ႉၵေႃႈ တွၼ်ႈတႃႇတုမ်ႉတွပ်ႇၶိုၼ်း လွင်ႈၵူၼ်းမိူင်းၵူဝ်းရီးယႃးႁွင်ႇ ပၢႆႈၵႂႃႇမီးၼႂ်းမိူင်းၵူဝ်းရီးယႃးၸၢၼ်း ဢိၵ်ႇတင်း ၸုမ်းတူင်ႉၼိုင်ၵၢၼ်မိူင်း ဢၼ်ၵႆႉၵႆႉပွႆႇမၢၵ်ႇပွင်းလူမ်းတေႃႉသူင်ႇၶူဝ်းၶွင် ဢမ်ႇဝႃႈပဵၼ်ဝႂ်ပိဝ်သၢၼ်ၶတ်းၵူဝ်းရီးယႃးႁွင်ႇ၊ ယႃႈယႃ၊ ငိုၼ်း၊ Flash Drive ဢၼ်သႂ်ႇဝႆႉၽဵင်းၵႂၢမ်း လႄႈ ၸိူင်း ၵူဝ်းရီးယႃးၸၢၼ်း ၸိူဝ်းၼႆႉဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-26T11:13:01

https://taifreedom.com/%e1%82%81%e1%80%b0%e1%80%9d%e1%80%ba%e1%81%bc%e1%82%83%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%9b%e1%82%81%e1%80%ad%e1%80%90%e1%81%ba%e1%82%83%e1%80%b8%e1%80%9a%e1%80%ad/

ႁူဝ်ၼႃႈၸုမ်းပရႁိတၺႃးယိုဝ်း တီႈဝဵင်းလႃႈသဵဝ်ႈ

ႁူဝ်ၼႃႈၸုမ်းပရႁိတသူၺ်ႇတၢၼ်ႇလုၼ်ႇ ဢွၼ်ႁူဝ်လုၵ်ႈၼွင်ႉသေ ၸွႆႈထႅမ်ၵူၼ်းမိူင်းၸိူဝ်းၶမ်ယူႇၼႂ်းပၢင်တိုၵ်း ၸွမ်းၼႂ်းပွၵ်ႉၼႂ်းယွမ်ႇ ဝဵင်းလႃႈသဵဝ်ႈၼၼ်ႉ ထုၵ်ႇၺႃးယိုဝ်းလႄႈ လိူတ်ႈဢွၵ်ႇၼမ်ႁႅင်းဝႆႉ ဝႃႈၼႆ။ မိူဝ်ႈဝႃးဝၼ်းထီႉ 25 July 2024 (လိူၼ်ပႅတ်ႇလွင်ႈ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 07:00 မူင်း ၸၢႆးလႃႈသဵဝ်ႈ ၵေႃႉပဵၼ်ႁူဝ်ပဝ်ႈ ၸုမ်းပရႁိတ သူၺ်ႇတၢၼ်ႇလုၼ်ႇ လႆႈထုၵ်ႇၺႃးၸုမ်းယိပ်းၵွင်ႈၵၢင်ႇ ဢမ်ႇႁူႉၸုမ်း ယိုဝ်းၵွင်ႈတိူဝ်ႉၸပ်းၺႃးတီႈၶႃၽၢႆႇသၢႆႉ ၽွင်းတိုၵ်ႉဢွၼ်ႁူဝ်လုၵ်ႈၼွင်ႉ ႁဵတ်းသၢင်ႈၸွႆႈထႅမ်ၵူၼ်းမိူင်း ၸိူဝ်းၶမ်ယူႇၼႂ်းပၢင်တိုၵ်း ဝႃႈၼႆ။ ၸၢႆးလႃႈသဵဝ်ႈ ႁူဝ်ပဝ်ႈၸုမ်းပရႁိတသူၺ်ႇတၢၼ်ႇလုၼ်ႇ တၢင်ႇၶေႃႈၵႂၢမ်းဝႆႉ ၼႂ်း Facebook သုၼ်ႇတူဝ်ဝႆႉဝႃႈ “ၶႃၶႃႈႁဝ်းၶွၼ်ၼိုင်ႈတႄႉၺႃးၸဵပ်းၵႂႃႇယဝ်ႉ ၵူၺ်းၼႃႇထၢတ်ႈၸႂ်ႁႅင်းၸႂ်တႄႉ ဢမ်ႇယွမ်းၵၢၼ်ႉသုမ်းၼင်ႇၵဝ်ႇ၊ လွင်ႈၸွႆႈထႅမ် ၵူၼ်းၼႆႉ ပဵၼ်ဢၼ်လမ်ႇလွင်ႈတႄႉတႄႉ ၶႃႈႁဝ်းဢမ်ႇလႆႈပဵၼ်သင် တိုၵ်ႉမီးႁႅင်းၶၢမ်ႇတူဝ်လီယူႇ” ဝႃႈၼႆ။ ၸၢႆးလႃႈသဵဝ်ႈ လႆႈတိူဝ်ႉၸပ်းၺႃးမၢၵ်ႇၵွင်ႈ တီႈၶႃၽၢႆႇသၢႆႉ လႄႈ ဢမ်ႇလႆႈမၢတ်ႇၸဵပ်း ႁၢဝ်ႈႁႅင်း ထိုင်သၢႆၸႂ်သေတႃႉ လိူတ်ႈတႄႉတူၵ်းၼမ်ဝႆႉဝႃႈၼႆ၊ ၵၢၼ်ငၢၼ်းလွင်ႈၸွႆႈထႅမ်ၵူၼ်းမိူင်း ၼႂ်းပိုၼ်ႉတီႈၼၼ်ႉၵေႃႈ လႆႈႁူႉဝႃႈ လုၵ်ႈၸုမ်း ၸုမ်းပရႁိတသူၺ်ႇတၢၼ်ႇလုၼ်ႇ ဢမ်ႇယွမ်းၵိုတ်းလိုဝ်ႈလႄႈ တေသိုပ်ႇၸွႆႈထႅမ်ၵႂႃႇ ၼင်ႇပွင်ပဵၼ်လႆႈ ၼႆယူႇယဝ်ႉ။ တီႈဝဵင်းလႃႈသဵဝ်ႈၼႆႉ ပၢင်တိုၵ်းတိုၵ်ႉႁၢဝ်ႈႁႅင်းလႄႈ ၵူၼ်းမိူင်းၶမ်ၼႂ်းၵႄႈပၢင်တိုၵ်းဝႆႉတင်းၼမ်သေ မီးလွင်ႈသင်မႃးၵေႃႈ ၸုမ်းပရႁိတ ဢၼ်မီးတီႈဝဵင်းလႃႈသဵဝ်ႈ ၶၢမ်ႇၸုၼ်ႉသၢႆၸႂ် ၶဝ်ႈၵႂႃႇၸွႆႈထႅမ်ပၼ် ႁႂ်ႈပေႃးထိုင်ဢွင်ႈတီႈဢၼ်ၵူၼ်းမိူင်းယူႇထင်ၵိၼ်သဝ်းဝႆႉၼၼ်ႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-26T10:55:22

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-12/

ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်း ထုၵ်ႇတီႉၺွပ်း 20 ၵေႃႉ

ၸဝ်ႈၼႃႈတီႈပလိၵ်ႈထႆး ဢွၵ်ႇၵူတ်ႇထတ်း တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ 20 ၵေႃႉ ႁူမ်ႈပႃးၵူၼ်းတေႃႉသူင်ႇ 3 ၵေႃႉ။ မိူဝ်ႈဝႃးဝၼ်းထီႉ 25 July 2024 (လိူၼ်ပႅတ်ႇလွင်ႈ 5 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး လႆႈႁပ်ႉၶၢဝ်ႇတေမီးလွင်ႈတေႃႉသူင်ႇၵူၼ်းလၵ်ႉလွမ်ၶဝ်ႈမိူင်း ၼႂ်းပိုၼ်ႉတီႈၸႄႈဝဵင်းမႄႈသွတ်ႇ ၸႄႈတွၼ်ႈတၢၵ်ႇ ၼႆလႄႈ ၸင်ႇလႆႈဢွၵ်ႇၵူတ်ႇထတ်း ထူပ်းႁၼ်ၵႃးဢၼ်မီးလွင်ႈထၢင်ႇထိူမ် 2 လမ်း ၼႂ်းဢိူင်ႇႁူၺ်ႈပူင်း ၸႄႈဝဵင်းၶျလိူမ်ၽရႃႉၵဵတ်ႇ ၸႄႈတွၼ်ႈသရႃႇပူးရီး ၼၼ်ႉသေ ၸင်ႇလႆႈႁႄႉၵိုတ်း ၶဝ်ႈၵူတ်ႇထတ်း တီႉၺွပ်းလႆႈၵူၼ်းမိူင်းႁူမ်ႈတုမ် 20 ၵေႃႉ၊ ပဵၼ်ၸၢႆး 15 ၵေႃႉ၊ ယိင်း 5 ၵေႃႉ ႁူမ်ႈပႃး ၵူၼ်းတေႃႉသူင်ႇ 3 ၵေႃႉ ၼႆယဝ်ႉ။ ၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းထႆးသေ ထုၵ်ႇတီႉၺွပ်းၼႆႉ လႆႈသဵင်ႈငိုၼ်း ၵႃႈၵႃးပၼ်တီႈၼၢႆးၼႃႈၼိုင်ႈၵေႃႉလႂ် 19,000−20,000 ဝၢတ်ႇ၊ ဢၼ်ပဵၼ်ၵူၼ်းတေႃႉ သူင်ႇသမ်ႉ လႆႈငိုၼ်းၵႃႈၸၢင်ႈတေႃႇတၢင်ႇ ၵူၼ်းမိူင်းႁူမ်ႈတုမ်ၼိုင်ႈၵေႃႉလႂ် 500 ဝၢတ်ႇ ဝႃႈၼႆ။ ၵဵဝ်ႇလူၺ်ႈလွင်ႈၵူၼ်းတေႃႉသူင်ႇ လႄႈ ၵူၼ်းမိူင်းႁူမ်ႈတုမ် ဢၼ်ထုၵ်ႇတီႉၺွပ်းလႆႈ ၸိူဝ်းၼၼ်ႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးယဝ်ႉသေ ၶိုၼ်းတေသူင်ႇပွၵ်ႈမိူဝ်းၶိုၼ်းၼႂ်းမိူင်းႁူမ်ႈ တုမ် ၼႆယဝ်ႉ။ မိူဝ်ႈဝၼ်းထီႉ 23 July 2024 တီႈၼႂ်းထိူၼ်ႇ ၸႄႈဝဵင်းထႃႉယၢင်း ၸႄႈတွၼ်ႈၽဵတ်းပူးရီး ၼၼ်ႉၵေႃႈ ၽၢႆႇတၢင်းပလိၵ်ႈထႆး ၶဝ်ႈၵႂႃႇတီႉၺွပ်းလႆႈၵူၼ်းမိူင်းႁူမ်ႈတုမ် ဢၼ်လၵ်ႉၶဝ်ႈမိူင်းသေ တေဢၢၼ်းၵႂႃႇ ႁႃႁဵတ်းၵၢၼ်ၼႂ်းမိူင်းမလေးသျႃးၼၼ်ႉတင်းမူတ်း 85 ၵေႃႉ မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-25T13:33:43

https://taifreedom.com/%e1%80%84%e1%80%9d%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%ae%e1%82%88%e1%80%9d/

ငဝ်းလၢႆးပၢင်တိုၵ်းတီႈဝဵင်းလႃႈသဵဝ်ႈမိူဝ်ႈၼႆႉ

ပၢင်တိုၵ်းဢၼ်ပဵၼ်တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ တၢင်းၽၢႆႇသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇၵႂႃႇဝႃႈ သိမ်းလႆႈငဝ်ႈငုၼ်းတိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ယဝ်ႉၼႆသေ ၵူၺ်းတၢင်းၽၢႆႇလုမ်းသိုၵ်း သိုၵ်းမၢၼ်ႈဝႃႈ ငဝ်ႈငုၼ်း ယမၶ ဢမ်ႇပႆႇထုၵ်ႇသိမ်းလႆႈ ပဵၼ်ၶၢဝ်ႇပွမ်ၵူၺ်း ဝႃႈၼႆ။ မိူဝ်ႈၼႆႉဝၼ်းထီႉ 25 July 2024 (လိူၼ်ပႅတ်ႇလွင်ႈ 5 ၶမ်ႈ ပီႊတႆး 2118 ၼီႈ) တၢင်းၽၢႆႇၸုမ်းသိုၵ်းၵူဝ်းၵၢင်ႉ MNDAA ပိုၼ်ၽၢဝ်ႇၵႂႃႇဝႃႈ တိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) သိုၵ်းမၢၼ်ႈၼၼ်ႉ ယိုတ်းသိမ်းလႆႈလီငၢမ်း မိူဝ်ႈၶၢဝ်းယၢမ်းၵၢင်ၼႂ်ၸဝ်ႉ 04:00 မူင်း လႄႈ ဝဵင်းလႃႈသဵဝ်ႈ ပဵၼ်ဢၼ်လွတ်ႈလႅဝ်းယဝ်ႉ ဝႃႈၼႆ။ ၽူႈမီးပုၼ်ႈၽွၼ်း ၼႂ်းတပ်ႉသိုၵ်းၵူဝ်းၵၢင်ႉ MNDAA လၢတ်ႈတီႈသိုဝ်ႇၶၢဝ်ႇ RFA ဝႃႈ ငဝ်ႈငုၼ်းတိူင်းသိုၵ်း ယမၶ ၼၼ်ႉ သိမ်းလႆႈယဝ်ႉ၊ မိူဝ်ႈဝႃးၶမ်ႈၼၼ်ႉ သိမ်းလႆႈၶိုင်ႈၼိုင်ႈ လႄႈ ၼႂ်ၼႆႉသိုပ်ႇပဵၼ်ပၢင်တိုၵ်းထႅင်ႈသေ သိမ်းလႆႈမူတ်းယဝ်ႉ၊ လွင်ႈၵူၼ်းယွမ်းသိုၵ်းလႄႈ သိမ်းလႆႈၶိူင်ႈယိပ်းၵွင်ႈၵၢင်ႇၼၼ်ႉတႄႉ ယူႇတီႈၶႃႈႁဝ်း ၵူဝ်လၢတ်ႈၽိတ်းၵႂႃႇလႄႈ ဢမ်ႇပႆႇမီးသုၼ်ႇလၢတ်ႈလွင်ႈၼႆႉ ဝႃႈၼႆ။ မိူဝ်ႈယၢမ်းၵၢင်ဝၼ်း 11:15 မူင်းၼၼ်ႉ သိုဝ်ႇၶၢဝ်ႇ Eleven Media တွင်ႈထၢမ်ၵႂႃႇတူၺ်းတီႈ ၵူၼ်းၸမ်ၸႂ်တီႈလုမ်းၽၢႆႇသိုၵ်း ဝဵင်းၼေႇပျီႇတေႃႇသေ လႆႈၵႂၢမ်းတွပ်ႇမႃးဝႃႈ ငဝ်ႈငုၼ်းတိူင်းသိုၵ်းၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈၼၼ်ႉ ဢမ်ႇပႆႇတူၵ်းသုမ်းလႄႈ လွင်ႈဝႃႈ ယိုတ်းသိမ်းလႆႈတိူင်းသိုၵ်းယဝ်ႉၼႆၼၼ်ႉ မၼ်းပဵၼ်ၶၢဝ်ႇပွမ်ၶၢဝ်ႇၽၢင်းၵူၺ်း တီႈငဝ်ႈငုၼ်းတိူင်းသိုၵ်း ယမၶ ဢမ်ႇပႆႇမီးပၢင်တိုၵ်းသင်တေႃႇထိုင်မိူဝ်ႈလဵဝ်၊ ဢၼ်သွင်ၽၢႆႇယိုဝ်းၵၼ်ႁၢဝ်ႈႁႅင်းၼၼ်ႉ ပဵၼ်တီႈ တပ်ႉၶမယ 507 ဝႃႈၼႆ။ ၵူၼ်းမိူင်းဝဵင်းလႃႈသဵဝ်ႈၵေႃႉၼိုင်ႈၵေႃႈ လၢတ်ႈတီႈ Eleven Media ဝႃႈ လွင်ႈဝႃႈသိမ်းလႆႈတိူင်းသိုၵ်း ယမၶ ၼႆၼၼ်ႉ ဢမ်ႇပဵၼ်လႆႈ၊ သဵင်ၵွင်ႈသဵင်မၢၵ်ႇၵေႃႈ ဢမ်ႇလႆႈငိၼ်းတီႈၼႂ်းတိူင်းသိုၵ်း ယမၶ၊ တီႈတၢင်းတပ်ႉ ၶမယ 507 ၼၼ်ႉတႄႉ ၽၢႆႇၸုမ်းသိုၵ်းၵူဝ်းၵၢင်ႉ MNDAA ဢဝ်ႁႅင်းသိုၵ်းတင်းၼမ် ထူဝ်းသိုၵ်းဝႆႉယူႇ၊ ၸွမ်းၼွၵ်ႈဝဵင်းလႃႈသဵဝ်ႈၼႆႉ မီးပၢင်တိုၵ်းႁၢဝ်ႈႁႅင်း လႄႈ ၽၢႆႇသိုၵ်းမၢၼ်ႈ တိုၵ်ႉႁဵတ်းသၢင်ႈ ဢဝ်လွင်ႈႁူမ်ႇလူမ်ႈၼႂ်းဝဵင်းဝႆႉယူႇ ဝႃႈၼႆ။ တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၼႆႉ ၸုမ်းသိုၵ်းၵူဝ်းၵၢင်ႉ MNDAA တႄႇပိုတ်ႇၼႃႈသိုၵ်းၸူးသိုၵ်းမၢၼ်ႈ မိူဝ်ႈဝၼ်းထီႉ 2 July 2024 ထိုင်ဝၼ်းထီႉ 25 July 2024 မီးၶၢဝ်းတၢင်း 23 ဝၼ်း ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-07-25T12:18:29

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%90%e1%82%86%e1%80%b8-%e1%80%90%e1%80%84%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%81%b8/

ၵူၼ်းၼုမ်ႇတႆး တင်ႈပဵၼ်ၸုမ်း လႄႇႁႃၽၼ်းၵူၼ်း ၼႂ်းမိူင်းထႆး

ၸုမ်းသႃႇမူႇရၢႆး ဢၼ်ပဵၼ်ၵူၼ်းၼုမ်ႇတႆး ဢွၵ်ႇလႄႇႁႃဢဝ်မိတ်ႈလႅဝ်း ၽၼ်းၵူၼ်း ယၢမ်းၵၢင်ၶမ်ႈၵၢင်ၶိုၼ်း ႁဵတ်းႁႂ်ႈမီးၵူၼ်းမၢတ်ႇၸဵပ်း တီႈၼႂ်းဝဵင်းၵဵင်းမႆႇ မိူင်းထႆး။ သိုဝ်ႇၶၢဝ်ႇထႆးဢွၵ်ႇဝႆႉဝႃႈ မိူဝ်ႈဝၼ်းထီႉ 24 July 2024 (လိူၼ်ပႅတ်ႇလွင်ႈ 4 ၶမ်ႈ ပီႊတႆး 2118 ၼီႈ) ယၢမ်း 03:20 မူင်း (ၶၢဝ်းယၢမ်းမိူင်းထႆး) ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် လႆႈႁပ်ႉလွင်ႈပွင်ႇလႅင်းဝႃႈ မီးၵူၼ်းၼုမ်ႇၸၢႆး တင်း ယိင်း ၶီႇလူတ်ႉၶိူင်ႈသေ လႄႇႁႃၽၼ်းၵူၼ်းၸွမ်းၶူဝ်လဵၵ်း ၼႂ်းဝဵင်းၵဵင်းမႆႇ ၼႆလႄႈ ၸင်ႇလႆႈၵႂႃႇၵူတ်ႇထတ်း ထူပ်းႁၼ်ၵူၼ်းလႆႈတၢင်းမၢတ်ႇၸဵပ်းပဵၼ်ၵူၼ်းၸၢႆး 1 ၵေႃႉ လႄႈ ၵူၼ်းၼုမ်ႇထႅင်ႈၵေႃႉၼိုင်ႈ ဝႃႈၼႆ။ ၸူဝ်ႈၶၢဝ်းၼႆႉ မီးၸုမ်းသႃႇမူႇရၢႆး ဢၼ်ပဵၼ်ၵူၼ်းၼုမ်ႇတႆး တေမီးတင်းၽူႈၸၢႆး လႄႈ ၽူႈယိင်း ၶီႇလူတ်ႉၶိူင်ႈလႄႇၸွမ်းတၢင်းသေ ပေႃးႁၼ်ၵူၼ်းၼုမ်ႇ ဢၼ်ႁဵတ်းၵၢၼ်ၵၢင်ၶိုၼ်း ဢမ်ႇၼၼ် ၼင်ႈလဵၼ်ႈၸွမ်းၽင်ႇၶၢင်ႈတၢင်း ၽင်ႇၼမ်ႉ ၸိူဝ်းၼႆႉၼႆၸိုင် တေလမ်းဢဝ်မိတ်ႈလႅဝ်းၽၼ်း ပႅၵ်ႉသမ်ႉဢမ်ႇယၢမ်ႈႁူႉၸၵ်းၵၼ် လႄႈ ဢမ်ႇယၢမ်ႈမီးပၼ်ႁႃၵၼ်မႃးဢွၼ်တၢင်းၵေႃႈယဝ်ႉၼႆ ၽူႈသိုဝ်ႇၶၢဝ်ႇထႆးၶဝ် ဢွၵ်ႇၶၢဝ်ႇဝႆႉၼင်ႇၼႆ။ လွင်ႈၼႆႉၵေႃႈ လႆႈတႄႇႁၢႆႉႁႅင်းမႃးၶိုၼ်း မိူဝ်ႈၼႂ်းဝၼ်းထီႉ 19 July 2024 ယၢမ်း 04:45 မူင်း (ၶၢဝ်းယၢမ်းမိူင်းထႆး) ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် လႆႈႁပ်ႉလွင်ႈပွင်ႇလႅင်း ဝႃႈ မီးၸုမ်းသႃႇမူႇရၢႆး ပေႃႉထုပ်ႉ လႄႈ ၽၼ်းၵူၼ်း တီႈၶူဝ်းလဵၵ်း ၸင်ႇလႆႈၵႂႃႇ ၵူတ်ႇထတ်းႁၼ် ၵူၼ်းမၢတ်ႇၸဵပ်း ပဵၼ်ၵူၼ်းၸၢႆး 1 ၵေႃႉ ၺႃးၽၼ်းတီႈၵွင်းလင် လႄႈ မၼ်းၸၢႆးလၢတ်ႈဝႃႈ ဢမ်ႇယၢမ်ႈမီးပၼ်ႁႃၸွမ်းၽႂ် ယၢမ်းၼၼ်ႉ တိုၵ်ႉၼင်ႈ လဵၼ်ႈၸွမ်းဢူၺ်းၵေႃႉမၼ်းယူႇလီလီ မီးၵူၼ်းၼုမ်ႇၸုမ်းၼိုင်ႈ ယိပ်းတင်းမိတ်ႈ တင်းလႅဝ်းသေ မႃးလမ်းၽၼ်းမၼ်း ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 22 July 2024 တီႈၽင်ႇၼမ်ႉပိင်း ၸွမ်းႁိမ်းႁွမ်းတႃႈၼမ်ႉဝတ်ႉသီၶူင် (တႃႈႁိူဝ်းမႅင်းပွင်ႇ) ဢိူင်ႇဝတ်ႉၵဵတ်ႇ ၸႄႈဝဵင်းၵဵင်းမႆႇ ၸႄႈတွၼ်ႈၵဵင်းမႆႇၼၼ်ႉၵေႃႈ မီးၸုမ်းသႃႇမူႇရၢႆး လႆႈၵႂႃႇႁႃၽၼ်းၵူၼ်းသေ မီးပီႈၼွင်ႉတႆးၵေႃႉၼိုင်ႈ ပဵၼ်ၽူႈၸၢႆး လႆႈတၢင်းမၢတ်ႇၸဵပ်းတီႈၵွင်းႁူဝ်ႁၢဝ်ႈႁႅင်း လႄႈ ၸွမ်းၼင်ႇၽူႈမီးပုၼ်ႈၽွၼ်းၶဝ် လႆႈတွင်ႈထၢမ်ၼၼ်ႉသေ လၢတ်ႈဝႃႈ မၼ်းမႃးၼင်ႈၵိၼ်တၢင်းၵိၼ် ၸွမ်းၸူႉမၼ်း 2 ၵေႃႉ ဝၢႆးၼၼ်ႉလႆႈမီးၸုမ်းၵူၼ်းၼုမ်ႇ ဢဝ်လႅဝ်းမႃးၽၼ်းသႂ်ႇတီႈၵွၵ်းႁူဝ်မၼ်း၊ သိုပ်ႇလၢတ်ႈဝႃႈ ဢမ်ႇယၢမ်ႈႁူႉၸၵ်းၵၼ် လႄႈ ဢမ်ႇယၢမ်ႈၽိတ်းမေႃးၵၼ်မႃးဢွၼ်တၢင်း ဝႃႈၼႆ။ ၸွမ်းၼင်ႇၽၢႆႇတၢင်းၽူႈမီးပုၼ်ႈၽွၼ်းၶဝ် တွင်ႈထၢမ်တီႈၵူၼ်းႁဵတ်းၵၢၼ် လႄႈ ၵူၼ်းၼႂ်းပိုၼ်ႉတီႈၼၼ်ႉ လႆႈလၢတ်ႈဝႃႈ ပေႃးပူၼ်ႉတဵင်ႈၶိုၼ်းၵႂႃႇ ၵူႈၶမ်ႈၵူႈၶိုၼ်း တေၵႆႉမီးၸုမ်းၵူၼ်းၼုမ်ႇ ပႃးတင်းၵူၼ်းတႆး လႄႈ ၵူၼ်းထႆး ၶီႇလူတ်ႉၶိူင်ႈသွၼ်ႉၵၼ်မႃး ပဵၼ်လၢႆလမ်း သင်ႁၼ်ၵူၼ်းၼုမ်ႇၸိူဝ်းဢမ်ႇၸႂ်ႈၸုမ်းၶဝ်ႈၼၼ်ႉ ၼင်ႈဢုပ်ႇၵၼ် ဢမ်ႇၼၼ် ၵိၼ်လဝ်ႈၸွမ်းၵၼ် ႁိမ်းၽင်ႇၼမ်ႉပိင်းၼႆၸိုင် ဢၼ်ပဵၼ်ၸုမ်းသႃႇမူႇရၢႆးၼၼ်ႉ တေလၢၵ်ႈတင်းမိတ်ႈတင်းလႅဝ်းသေ လမ်းၽၼ်း ဝႃႈၼႆ။ သိုပ်ႇလၢတ်ႈထႅင်ႈဝႃႈ ယွၼ်ႉယၢမ်ႈႁၼ်မႃးယဝ်ႉလၢႆပွၵ်ႈလၢႆၵမ်းလႄႈ မိူဝ်ႈပူၼ်ႉမႃး ဢမ်ႇပႆႇႁိုင်ၼႆႉၵေႃႈ မီးလုၵ်ႈႁဵၼ်းၵေႃႉၼိုင်ႈ ပႆႇမႃးတီႈၼႃႈဝတ်ႉသီၶူင် ၵေႃႉလဵဝ်သေ သမ်ႉၺႃးၸုမ်းသႃႇမူႇရၢႆး ဢဝ်လႅဝ်းၽၼ်း လႄႈ ပေႃႉထုပ်ႉ ထိုင်တီႈ လုၵ်ႈဢွၼ်ႇၵေႃႉၼၼ်ႉ လႆႈယွၼ်းသၢႆၸႂ် ဢွၼ်တၢင်းၸိူဝ်းၶဝ်တေလဵၼ်ႈပၢႆႈၵႂႃႇ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈ ယင်းလႆႈတုၵ်းယွၼ်းႁႂ်ႈၽၢႆႇတၢင်း ပလိၵ်ႈထႆး ဢွၵ်ႇလဵပ်ႈယၢမ်းၸွမ်းၼႂ်းပိုၼ်ႉတီႈၸိူဝ်းၼၼ်ႉ ယွၼ်ႉမၼ်းလပ်းသိုင်ႇ လႄႈ မီးၽေးတႄႉတႄႉ၊ သင်မီးၵူၼ်းၵႂႃႇၼင်ႈသုတ်ႇလူမ်းၵတ်းလူမ်းယဵၼ် ႁိမ်းမႄႈၼမ်ႉပိင်းၼၼ်ႉ ပေႃးၸုမ်းသႃႇမူႇရၢႆးႁၼ်ၵေႃႈ တေၶဝ်ႈၵႂႃႇႁဵတ်းႁၢႆႉၵမ်းလဵဝ် လႄႈ ယင်းလႆႈပၼ်ၾၢင်ႉထိုင်ပေႃႈမႄႈၵူၼ်းမိူင်း ပႃးဝႃႈ ယႃႇပေပၼ် လုၵ်ႈလၢၼ်ၵႂႃႇလႄႇၸွမ်းၸိူဝ်းၼၼ်ႉ ယၢမ်းၵၢင်ႈၶမ်ႈၵၢင်ၶိုၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-25T11:45:59

https://taifreedom.com/%e1%80%a2%e1%82%83%e1%82%87%e1%80%9e%e1%80%ae%e1%82%87%e1%80%9a%e1%81%bc%e1%80%ba%e1%82%87-%e1%82%81%e1%80%b0%e1%80%95%e1%80%ba%e1%82%89%e1%80%91%e1%80%b0%e1%80%95%e1%80%ba%e1%80%b8%e1%80%a2%e1%80%af/

ဢႃႇသီႇယၼ်ႇ ႁူပ်ႉထူပ်းဢုပ်ႇဢူဝ်းၵၼ် ႁူမ်ႈပႃးလွင်ႈငဝ်းလၢႆးမိူင်းႁူမ်ႈတုမ်

ၽွင်းလူင်ၽၢႆႇၼွၵ်ႈမိူင်း ဢႃႇသီႇယၼ်ႇ ႁူပ်ႉထူပ်းဢုပ်ႇဢူဝ်းၵၼ်တီႈမိူင်းလၢဝ်း တႃႇႁႃတၢင်းၵႄႈၶႆငဝ်းလၢႆး ၼႂ်းမိူင်းႁူမ်ႈတုမ် လႄႈ ပၼ်ႁႃဢၼ်ပဵၼ်ယူႇ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉ ၼႆယဝ်ႉ။ မိူဝ်ႈဝၼ်းထီႉ 24 July 2024 (လိူၼ်ပႅတ်ႇလွင်ႈ 4 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်း ၽူႈၶဝ်ႈၸုမ်းဢႃႇသီႇယၼ်ႇ လႆႈႁဵတ်းပၢင်ၵုမ်ဢုပ်ႇဢူဝ်းၵၼ် တီႈမိူင်းလၢဝ်း တွၼ်ႈတႃႇႁႃသဵၼ်ႈတၢင်း ၵိုတ်းယိုတ်းလွင်ႈသုၵ်ႉယုင်ႈ ဢၼ်ပဵၼ်ပၢင်တိုၵ်းၵၼ်ယူႇ ၼႂ်းမိူင်းႁူမ်ႈတုမ်ၼၼ်ႉလႄႈ ႁဵတ်းႁႂ်ႈမီးၵူၼ်းႁၢမ်းတီႈယူႇတၢၼ်းသဝ်းထိုင် 2.6 လၢၼ်ႉၵေႃႉ ၼၼ်ႉ ၼႆယဝ်ႉ။ ၽူႈၶဝ်ႈၸုမ်းဢႃႇသီႇယၼ်ႇ မိူၼ်ၼင်ႇ မိူင်းထႆး၊ ဢိၼ်ႇတူဝ်ႇၼီးသျႃး၊ သိင်ႇၵပူဝ်ႇ လႄႈ မလေးသျႃး ၸိူဝ်းၼႆႉၵေႃႈ ဢမ်ႇပေႃးႁၢၼ်ႉၸႂ်ၼိူဝ်လူင်ပွင်ၸိုင်ႈသိုၵ်းမၢၼ်ႈ ဢၼ်ဢမ်ႇမီးလွင်ႈႁူမ်ႈမိုဝ်း ဢမ်ႇႁဵတ်းၸွမ်းၶေႃႈတူၵ်းလူင်း ဢႃႇသီႇယၼ်ႇ 5 ၶေႃႈ တွၼ်ႈတႃႇသိူဝ်ႇတၢင်းပၼ် ႁႂ်ႈမိူင်းႁူမ်ႈတုမ် ၵတ်းယဵၼ်ၼိမ်သဝ်းၶိုၼ်းမိူၼ်ၵဝ်ႇ ၼၼ်ႉၼႆယဝ်ႉ။ ၽၢႆႇတၢင်းဢိၼ်ႇတူဝ်ႇၼီးသျႃးၵေႃႈ လၢတ်ႈဝႃႈ ပၼ်ႁႃၼႆႉ မီးလွင်ႈသုၵ်ႉသၵ်ႉဝႆႉလႄႈ တေလႆႈၸႂ်ႉၶၢဝ်းယၢမ်းသေၵႄႈၶႆၵႂႃႇၵမ်းလွႆးလွႆး ဝႃႈၼႆ။ လိူဝ်သေၼၼ်ႉ ယင်းလႆႈဢုပ်ႇလၢတ်ႈထိုင်ပႃး ပၼ်ႁႃဢၼ်ပဵၼ်ယူႇ ၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉလႄႈ ဢၼ်ၾီႇလိပ်ႇပိၼ်ႇ လႄႈ ၶႄႇ ၵႆႉၵႆႉမီးပၼ်ႁႃၵၼ် တႃႇသေႇၼၼ်ႉသေ၊ တွၼ်ႈတႃႇၼႂ်းပၢင်ႇလၢႆႇၶႄႇပွတ်းၸၢၼ်းၼၼ်ႉၵေႃႈ ၶႂ်ႈႁႂ်ႈမီးၵၢၼ်ၸႂ်ႉတိုဝ်း ပၵ်းပိူင်မၢႆမီႈဝႆႉၼႆလႄႈ လွင်ႈၼႆႉၵေႃႈ လႆႈတႄႇႁဵတ်းမႃးၸဵမ်မိူဝ်ႈပီႊ 2017 ၼၼ်ႉသေ တွၼ်ႈတႃႇပေႃးတေယဝ်ႉလႆႈၼၼ်ႉၵေႃႈ တေလႆႈၸႂ်ႉၶၢဝ်းယၢမ်းယူႇထႅင်ႈလၢႆပီႊၼႆယဝ်ႉ။ ပေႃးထိုင်မႃး ဝၼ်းထီႉ 27 July 2024 ၼႆႉၵေႃႈ တေမီးပၢင်ၵုမ်ၶိုၵ်ႉတွၼ်း ဢေးသျႃးပွတ်းဝၼ်းဢွၵ်ႇ လႄႈ ပၢင်ၵုမ်ႁူမ်ႈမိုဝ်းၵၼ်ၽၢႆႇၵၢၼ်မိူင်း ဢိၵ်ႇတင်း လွင်ႈမၼ်ႈၼိမ်သဝ်းၼႂ်းပွတ်းတွၼ်ႈဢေးသျႃး-ပႄႇသိၾိၵ်ႇ ၼၼ်ႉထႅင်ႈသေ တေမီး ဢမေႇရိၵၢၼ်ႇ၊ ၶႄႇ၊ ၵျႃႇပၢၼ်ႇ၊ ၵူဝ်းရီးယႃးၸၢၼ်း၊ ဢိၼ်းတီးယႃး၊ ဢေႃးသတြေးလီးယႃး လႄႈ ရၢတ်ႉသျႃး ဢိၵ်ႇထႅင်ႈလၢႆလၢႆၸိုင်ႈမိူင်း ၶဝ်ႈႁူမ်ႈၸွမ်း ၼႆယဝ်ႉ။ ပၢင်ၵုမ်ၼႆႉၵေႃႈ လၢမ်းၶၢတ်ႈဝႃႈ တေဢုပ်ႇဢူဝ်းၵၼ် လွင်ႈပၢင်တိုၵ်းၼႂ်းတွၼ်ႈၵႃႇၸႃႉလႄႈ လွင်ႈပၢင်တိုၵ်းၼႂ်းမိူင်းယူႇၶရဵၼ်း ဢိၵ်ႇတင်းလွင်ႈၵိၼ်ယႅမ်ႉ၊ ငဝ်းလၢႆးၾိင်ႈၾႃႉလႅၵ်ႈလၢႆႈ၊ ၵၢၼ်ၵႃႉၶၢႆ ႁူမ်ႈပႃး လွင်ႈတိူဝ်းၶႂၢၵ်ႈၼိဝ်းၶလီးယႃးၵူဝ်းရီးယႃးႁွင်ႇၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-25T11:05:43

https://taifreedom.com/%e1%81%b5%e1%82%85%e1%80%99%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%9d%e1%80%ba%e1%82%88%e1%81%b5%e1%80%b1%e1%82%83%e1%82%89%e1%81%b5%e1%80%9d%e1%80%ba%e1%82%87-%e1%82%81%e1%80%b0/

ၵႅမ်ႁူဝ်ပဝ်ႈၵေႃႉၵဝ်ႇ ႁူမ်ႈတုမ်ၸိူဝ်ႉၸၢတ်ႈယၢင်း လူႉသဵင်ႈၵၢမ်ႇသုတ်းမုၼ်

ၼၢင်းယိင်းၵေႃႉၼိုင်ႈ ဢၼ်မီးၸိုဝ်ႈဝႃႈ ပတူဝ်ႇၼေႃႇၸီႇၽူဝ်းရႃႇၸဵင်ႇ ၵေႃႉယၢမ်ႈႁပ်ႉတၼ်းႁဵင်းပဵၼ် ၵႅမ်ႁူဝ်ပဝ်ႈမုၵ်ႉၸုမ်း ႁူမ်ႈတုမ်ၸိူဝ်ႉၸၢတ်ႈယၢင်း KNU လူႉသဵင်ႈၵၢမ်ႇသုတ်းမုၼ်။ မိူဝ်ႈဝႃးဝၼ်းထီႉ 24 July 2024 (လိူၼ်ပႅတ်ႇလွင်ႈ 4 ၶမ်ႈ ပီႊတႆး 2118 ၼီႈ) ပတူဝ်ႇၸေႃႇတေႃးၼီး ၵေႃႉပဵၼ်ၽူႈတၢင်လၢတ်ႈ မုၵ်ႉၸုမ်းႁူမ်ႈတုမ်ၸိူဝ်ႉၸၢတ်ႈ ယၢင်း Karen Nation Union-KNU လၢတ်ႈၵႂႃႇတီႈသိုဝ်ႇၶၢဝ်ႇ RFA ဝႃႈ − “ပတူဝ်ႇၼေႃႇၸီႇၽူဝ်းရႃႇၸဵင်ႇ ၵႅမ်ႁူဝ်ပဝ်ႈမုၵ်ႉၸုမ်းႁဝ်းၶႃႈၵေႃႉၵဝ်ႇၼၼ်ႉ လႆႈၸပ်းတၢင်းပဵၼ်ၵႅၼ်ႇသႃႇသေ လူႉသဵင်ႈၵႂႃႇမိူဝ်ႈၼႆႉ (24 July 2024) ယၢမ်းဝၢႆးဝၼ်းမွၵ်ႈ 14:00 မူင်း ဢွင်ႈတီႈ ႁူင်းယႃၼႂ်းမိူင်းထႆးတီႈၼိုင်ႈယဝ်ႉ၊ မၼ်းၼၢင်းမီးတၢင်းပဵၼ်ၵႅၼ်ႇသႃႇ ၸဵမ်မိူဝ်ႈပီႊ 2023 ၼၼ်ႉလႄႈ လႆႈယူတ်းယႃတူဝ် မႃးၶၢဝ်းႁိုင်ယဝ်ႉသေ လွင်ႈလူႉသဵင်ႈၵႂႃႇၼႆႉၵေႃႈ လႆႈဝႃႈလူႉသဵင်ႈယွၼ်ႉတၢင်းပဵၼ် ဢၼ်ၼႆႉၵူၺ်း၊ လွင်ႈပၢင်မႃႇသႃႇမၼ်းတႄႉ ၶႃႈႁဝ်းၵေႃႈဢမ်ႇပႆႇလႆႈႁူႉၸွမ်း” ဝႃႈၼႆ။ ၸွမ်းၼင်ႇသိုဝ်ႇၶၢဝ်ႇယၢင်း Karen Information Center – KIC ဢွၵ်ႇဝႆႉဝႃႈ ၼေႃႇၸီႇၽူဝ်းရႃႇၸဵင်ႇ ပဵၼ်လုၵ်ႈသၢဝ် ၸွမ်သိုၵ်းလူင် ၸေႃးတႃႇမလႃႇပေႃး ႁူဝ်ပဝ်ႈလူင် KNU (ၵေႃႉၵဝ်ႇ) လႄႈ ပဵၼ်ပႃးၽူႈပွင်ၵၢၼ်သိုၵ်း KNLA (ၵေႃႉၵဝ်ႇ) သေ ၼႂ်းလုၵ်ႈယိင်းလုၵ်ႈၸၢႆး 8 ၵေႃႉၼၼ်ႉ မၼ်းၼၢင်းပဵၼ်ၵေႃႉထူၼ်ႈ 5 ဝႃႈၼႆ။ ၼေႃႇၸီႇၽူဝ်းရႃႇၸဵင်ႇ ၵိူတ်ႇမိူဝ်ႈပီႊ 1955 တီႈၼႂ်းမိူင်းယၢင်း လႄႈ ပဵၼ်ၼၢင်းယိင်းၵတ်ႉၶႅၼ်ႇၵေႃႉၼိုင်ႈ ဢၼ်တူင်ႉၼိုင်ၵၢၼ်မိူင်း/ၵၢၼ်သိုၵ်း တွၼ်ႈတႃႇၵူၼ်းၶိူဝ်းယၢင်း၊ မိူဝ်ႈၼေႃႇၸီႇၽူဝ်းရႃႇၸဵင်ႇ လူႉသဵင်ႈသၢႆၸႂ်ၵႂႃႇၼၼ်ႉ မၼ်းၼၢင်းမီးဢႃႇယု 69 ပီႊ ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2024-07-25T10:54:09

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%b0%e1%81%b5%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0/

ႁိူဝ်းမိၼ်တူၵ်း ၼႂ်းမိူင်းၼေႇပေႃးလ် တၢႆ 18 ၵေႃႉ လွတ်ႈ 1

ပဵၼ်ၽေးၵိုင်ႉၵၢင်ႉ ႁိူဝ်းမိၼ်တူၵ်းၼႂ်းမိူင်းၼေႇပေႃးလ် ႁဵတ်းႁႂ်ႈၵူၼ်းဢၼ်ၶီႈမႃး ၸွမ်းၼၼ်ႉလူႉတၢႆတင်းလမ်း ၵူၺ်းမီးၵူၼ်းႁေႃႈႁိူဝ်းမိၼ်ၵေႃႉလဵဝ် ဢၼ်လွတ်ႈသၢႆ ၸႂ် ၼႆယဝ်ႉ။ မိူဝ်ႈဝႃးဝၼ်းထီႉ 24 July 2024 (လိူၼ်ပႅတ်ႇလွင်ႈ 4 ၶမ်ႈ ပီႊတႆး 2118 ၼီႈ) ၽွင်းယၢမ်း ဢၼ်ႁိူဝ်းမိၼ် လုၵ်ႉတီႈဝၢင်းႁိူဝ်းမိၼ်တရီႇၽူးဝၼ်း Tribhuvan ၼႂ်းဝဵင်းလူင်ၶတ်ႉထ်မၢၼ်တူ Kathmandu မိူင်းၼေႇပေႃးလ် မိၼ်ၶိုၼ်ႈၾႃႉၼၼ်ႉ ယူႇယူႇႁိူဝ်းမိၼ်ၵေႃႈ လႆႈပဵၼ်ၽေးၵိုင်ႉၵၢင်ႉ တူၵ်းသႂ်ႇၼိူဝ်သဵၼ်ႈတၢင်း လႅၼ်ႈႁိူဝ်းမိၼ်သေ ႁဵတ်းႁႂ်ႈမီးၵူၼ်းလူႉသဵင်ႈတၢႆ 18 ၵေႃႉ၊ ယွၼ်ႉႁွင်ႈၵူၼ်းႁေႃႈႁိူဝ်းမိၼ် ပူတ်းဢွၵ်ႇၵႂႃႇ ဢွၼ်တၢင်းႁိူဝ်မိၼ်တေတူၵ်း လႄႈ ႁဵတ်းႁႂ်ႈၵူၼ်းႁေႃႈႁိူဝ်းမိၼ် လွတ်ႈသၢႆၸႂ် 1 ၵေႃႉ ယၢမ်းလဵဝ်တိုၵ်ႉယူတ်းယႃတူဝ် ဝႆႉယူႇတီႈႁူင်းယႃ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽွင်းလူင်ၽၢႆႇၵၢၼ်မိၼ်ၵူၼ်းမိူင်းၼေႇပေႃးလ် လႆႈလၢတ်ႈ ဝႃႈ ၽွင်းဢၼ်ႁိူဝ်းမိၼ် တိုၵ်ႉမိၼ်ၶိုၼ်ႈၾႃႉၼၼ်ႉ ယူႇယူႇၵေႃႈ ႁိူဝ်းမိၼ်ၵိုင်ႉၵၢင်ႉ ဝၢႆႇႁူဝ်ၵႂႃႇတၢင်းၶႂႃ ဢွၼ်တၢင်းတေတူၵ်းၽတ်ႉသႂ်ႇ ၼိူဝ်ႈသဵၼ်ႈတၢင်းလႅၼ်ႈႁိူဝ်းမိၼ် ၼႆယဝ်ႉ။ ယူႇတီႈ ၸွမ်ၽွင်းလူင် မိူင်းၼေႇပေႃးလ်ၵေႃႈ လႆႈဢွၵ်ႇၶၢဝ်းတၢင်းၵႂႃႇတီႈႁူင်းယႃ တႃႇၵႂႃႇႁူပ်ႉထူပ်းၸွမ်း ၵူၼ်းၼႂ်းမုင်ႉႁေႃႁိူၼ်း ၵူၼ်းႁေႃႈႁိူဝ်းမိၼ် ဢၼ်လွတ်ႈသၢႆၸႂ်ၼၼ်ႉ ဝႃႈၼႆ။ ၽွင်းႁိူဝ်းမိၼ် မိၼ်ၶိုၼ်ႈၼၼ်ႉ မၼ်းမိၼ်ၵႂႃႇၽိတ်းသဵၼ်ႈတၢင်းမၼ်း မၼ်းတေလႆႈဝၢႆႇႁူဝ်ၵႂႃႇတၢင်းသၢႆႉ ၵူၺ်းမၼ်းသမ်ႉၵႂႃႇတၢင်းၶႂႃ ၼႆ ၽူႈၸတ်းၵၢၼ်ဝၢင်းႁိူဝ်းမိၼ် ထတ်းသၢင်ႈလၢတ်ႈၼင်ႇၼႆ။ ၸိူင်ႉႁိုဝ်ၵေႃႈလီ ယၢမ်းလဵဝ် ၽၢႆႇတၢင်းၽူႈမီးပုၼ်ႈၽွၼ်းၶဝ် တိုၵ်ႉၵူတ်ႇထတ်း ငိူၼ်ႈငဝ်ႈလွင်ႈတၢင်းပိူင်ပဵၼ်မၼ်းယူႇ ၼႆယဝ်ႉ။ မိူဝ်ႈၼႂ်းလိူၼ် January 2023 ၼၼ်ႉၵေႃႈ တီႈၼႂ်းမိူင်းၼေႇပေႃးလ်ၵူၺ်းၼင်ႇၵဝ်ႇ ယွၼ်ႉၵူၼ်းႁေႃႈႁိူဝ်းမိၼ် လႆႈၵႂႃႇပိၵ်ႉၺႃးၾႆးၾႃႉ လူၺ်ႈဢမ်ႇတင်ႈၸႂ်သေ ႁဵတ်းႁႂ်ႈ ပဵၼ်ၽေးၵိုင်ႉၵၢင်ႉႁိူဝ်းမိၼ်တူၵ်း လႄႈ မီးၵူၼ်းလူႉသဵင်ႈတၢႆ 72 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-24T14:59:37

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%80%b0%e1%80%9d%e1%80%ba%e1%80%b8%e1%81%b6%e1%80%b5%e1%80%9d%e1%80%ba-%e1%80%a2%e1%81%bc/

ၸုမ်းသိုၵ်းၶူဝ်းၶဵဝ် ဢၼ်ၸႂ်ႉၶိူင်ႈမၢႆ SSPP ဢဝ်တရူၼ်းပွႆႇမၢၵ်ႇ တိူဝ်ႉၺႃး ၸဝ်ႈသၢင်ႇ လႄႈၵူၼ်းမိူင်းမၢတ်ႇၸဵပ်းၼမ်

ၸုမ်းသိုၵ်းၶူဝ်းၶဵဝ် ဢၼ်လေႃးတင်း SSPP ၸိူဝ်းတူင်ႉၼိုင်သၢႆလွၵ်ႉၸွၵ်ႇၼၼ်ႉ ဢဝ်တရူၼ်း Drone မိၼ်ၵႂႃႇပွႆႇမၢၵ်ႇသႂ်ႇ တီႈဝၢၼ်ႈတပ်ႉဢူး ၸႄႈဝဵင်းလွၵ်ႉၸွၵ်ႇသေ ႁဵတ်းႁႂ်ႈဝတ်ႉၵျွင်းလႄႈ ႁိူၼ်းယေၵူၼ်းမိူင်းလူႉၵွႆၼမ်ဢမ်ႇၵႃး မီးၵူၼ်းမၢတ်ႇၸဵပ်းၸွမ်းတၢင်းၼမ် ပႃးတင်းၸဝ်ႈသၢင်ႇဢွၼ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈပွင်ႇၶၢဝ်ႇမႃးဝႃႈ “မိူဝ်ႈၼႆႉဝၼ်းထီႉ 24 July 2024 ယၢမ်းၵၢင်ၼႂ်ၸဝ်ႉမိူင်းပႆႇလႅင်း 2:00 မူင်းၼႆႉ ၸုမ်းသိုၵ်းၶူဝ်းၶဵဝ် SSPP ၶဝ် ဢဝ်တရူၼ်းမႃးပွႆႇမၢၵ်ႇသႂ်ႇ တီႈဝၢၼ်ႈတပ်ႉဢူး ဝဵင်းလွၵ်ႉၸွၵ်ႇ ၶႃႈဢေႃႈ ၶဝ်တေထၢင်ႇဝႃႈမီးၶူဝ်းလၢႆးယူႇသဝ်းၸိူင်ႉၼၼ်ယူဝ်ႉ ယွၼ်ႉၼၼ်ၶဝ်ၸင်ႇဢဝ်မၢၵ်ႇၵႃႇပွႆႇသႂ်ႇ မိူဝ်ႈဝႃႈတႄႉၶဝ်ပွႆႇၼမ်လႄႈ ၵူၼ်းဝၢၼ်ႈဢွၼ်ၵၼ်ပၢႆႈ မိူဝ်ႈၼႆႉၶဝ်ၶိုၼ်းမႃးပွႆႇထႅင်ႈ မွၵ်ႈသီႇလုၵ်ႈၼႆႉလႄႈ ၵူၼ်းမိူင်းၸိူဝ်းဢမ်ႇပၢႆႈမိူဝ်ႈဝႃးၼၼ်ႉၵေႃႈ ၺႃးၵိၼ်ၸွမ်းသေ လႆႈတၢင်းမၢတ်ႇၸဵပ်းၼမ်ဢေႃႈ ၼႂ်းၵူၼ်းမၢတ်ႇၸဵပ်းၼၼ်ႉ ပႃးတင်းၸဝ်ႈသၢင်ႇလႄႈ မႄႈလုၵ်ႈဢွၼ်ႇၸိူဝ်းၼႆႉလူးၵွၼ်ႇၼႆၶႃႈ ၵူၼ်းမၢတ်ႇၸဵပ်းလူႉတၢႆ မီးလၢႆၵေႃႉၼႆၼၼ်ႉ ၵွပ်ႈတိုၵ်ႉသုၵ်ႉဝႆႉလႄႈပႆႇလႆႈႁူႉၸွမ်းသၢႆမၢႆမၼ်းလီလီၶႃႈ” လၢတ်ႈၼင်ႇၼႆ။ သိုပ်ႇလၢတ်ႈထႅင်ႈဝႃႈ “တေႃႈလဵဝ်ၼႆႉၵူၼ်းပွတ်းလွၵ်ႉၸွၵ်ႇၼႆႉ ပဵၼ်ဢၼ်ယူႇယၢပ်ႇငိၼ်းၸႂ်တႄႉၶႃႈ ၵႂႃႇမႃးၵေႃႈယၢပ်ႇ ယွၼ်ႉသိုၵ်းၶူဝ်းၶဵဝ်ၶဝ် ၸႅတ်ႈထၢမ်ၵူၼ်းၵႂႃႇမႃး ပေႃးႁၼ်ၵူၼ်းၸၢႆးဢၼ်ၶဝ်ထၢင်ႇၽိူမ်ဢိတ်ႉၵေႃႈ မတ်ႉၵႂႃႇၺွပ်းၵႂႃႇမီးတၢင်းၼမ်ယဝ်ႉၶႃႈ၊ ယွၼ်ႉၶဝ်ႁဵတ်းၼႆသေ ၵူၼ်းမိူင်းဢွၼ်ၵၼ်ပၢႆႈၼမ်ၼႃႇၶႃႈ လၢႆလၢႆဝၼ်းမႃးၼႆႉသမ်ႉ ၶဝ်ဢဝ်တရူၼ်းပွႆႇမၢၵ်ႇသႂ်ႇၸွမ်းဝတ်ႉၵျွင်း လႄႈႁိူၼ်းယေးၸိူဝ်းၼႆႉဢေႃႈ” လၢတ်ႈၼႄၸိူင်ႉၼင်ႇၼႆ။ ၵဵဝ်ႇလူၺ်းလွင်ႈဢၼ်ၸုမ်းသိုၵ်း SSPP ဢဝ်တရူၼ်း ပွႆႇမၢၵ်ႇသႂ်ႇတီႈၼႂ်း ဝၢၼ်ႈတပ်ႉဢူးသေ တိူဝ်ႉၺႃးၵူၼ်းမိူင်းၼႆႉ ႁူႉဝႃႈမီးၵူၼ်းလႆႈမၢတ်ႇၸဵပ်းၵမ်ႈၽွင်ႈ ၼင်ႇႁိုဝ်တေႁူႉသဵၼ်ႈမၢႆဢၼ်တႅတ်ႈတေႃးၼၼ်ႉ တိုၵ်ႉၶိုၼ်းတၢမ်းထတ်းတူၺ်း ၶေႃႈမုၼ်းဝႆႉယူႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-24T13:35:43

https://taifreedom.com/%e1%81%b5%e1%82%83%e1%80%b8%e1%80%90%e1%81%a2%e1%80%84%e1%80%ba%e1%82%87%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%80%ad%e1%81%bc%e1%80%ba%e1%82%87%e1%80%90%e1%80%ae%e1%82%88%e1%80%99/

ၵႃးတၢင်ႇၵူၼ်းပိၼ်ႇတီႈမိူင်းၽျၢၵ်ႈ မီးၵူၼ်းမၢတ်ႇၸဵပ်း

မီးၵႃးလမ်းၼိုင်ႈ တၢင်ႇၵူၼ်းလႄႈၶူဝ်းၶွင်ၵုၼ်ႇၵမ်ႈၽွင်ႈသေ လုၵ်ႉတီႈ ဝဵင်းမဵၵ်ႉထီႉလႃႇ ၵႂႃႇတီႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ဢဝ်ပဵၼ်ၽေးၵိုင်ႉၵၢင်ႉၵႃးပိၼ်ႇ ႁိမ်းၽင်ႇၼမ်ႉ တီႈတၢင်းၶဝ်ႈဝဵင်းမိူင်းၽျၢၵ်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ်ၼၼ်ႉ မီးလႅင်းၵႃးလမ်းၼိုင်ႈ တၢင်ႇၵူၼ်းသေ ဢဝ်ပဵၼ်ၽေးၵိုင်ႉၵၢင်ႉ ၵႃးပိၼ်ႈတူၵ်းတၢင်း တီႈတၢင်းၶဝ်ႈဝဵင်းမိူင်းၽျၢၵ်ႈၼၼ်ႉ ၶႃႈဢေႃႈ၊ ၵမ်ႇလီလႄႈ ၵႃးဢမ်ႇတၼ်းတူၵ်းၼမ်ႉၵႂႃႇ သင်ၵႃးတူၵ်းၼမ်ႉတႄႉ လႅပ်ႈတေမီးၵူၼ်းလူႉသဵင်ႈသၢႆၸႂ်လူးၵွၼ်ႇ ၼႆယဝ်ႉ။ တၢင်းၽၢႆႇၸုမ်းပရႁိတ ဝဵင်းမိူင်းၽျၢၵ်ႈ လႆႈႁပ်ႉလွင်ႈပွင်ႇလႅင်းယဝ်ႉသေ ၵႂႃႇၸွႆႈထႅမ်ၵူၼ်းထူပ်းၽေးၵႃးပိၼ်ႈတူၵ်းတၢင်း လႄႈ ၸွႆႈသူင်ႇၵူၼ်းမၢတ်ႇၸဵပ်း ႁႂ်ႈထိုင်တီႈႁူင်းယႃ ၸွႆႈတေႃႉၶူဝ်းလဵင်း ၸွႆႈလၢၵ်ႈၵႃးၶိုၼ်ႈတၢင်း တင်ႈတႄႇယၢမ်းၵၢင်ၼႂ် ထိုင် ယၢမ်းၵၢင်ၶမ်ႈ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ဢၼ်ၶႂ်ႈၽၢၵ်ႇထိုင်ၵူၼ်းမိူင်းႁဝ်းၶႃႈတႄႉ ၽွင်းၼႆႉယွၼ်ႉၾူၼ်တူၵ်းႁႅင်းၼႃႇလႄႈ ၸဝ်ႈလူတ်ႉၸဝ်ႈၵႃးႁဝ်းၶဝ် ထုၵ်ႇလီဝႆႉသတိ လွင်ႈႁေႃႈလူတ်ႉႁေႃႈၵႃး လႄႈ ယႃႇပေငဝ်လပ်းငဝ်ၼွၼ်း ယႃႇပေႁေႃႈဝႆးပူၼ်ႉတီႈ မၼ်းၸၢင်ႈမီးၽေးႁၢဝ်ႈႁႅင်း ၸၢင်ႈလူႉသဵင်ႈသၢႆၸႂ် ဝႃႈၼႆ။ ၼႂ်းၶၢဝ်းႁိုဝ်ႉၶၢဝ်းၾူၼ်ပီႊၼႆႉ သဵၼ်ႈတႃႈသၢႆတၢင်း ၼႂ်းၸိုင်ႈတႆးပွတ်းဢွၵ်ႇၶူင်း မၢင်ပွတ်းမၢင်တွၼ်ႈ ပႃးၸဵမ်လွႆမိူင်းပဵင်း မီးတၢင်းယၢပ်ႇၽိုတ်ႇ လွင်ႈၵႂႃႇမႃး တၢင်းၵွႆၵမ်ႈၽွင်ႈ သေဢမ်ႇၵႃး ၵႃးၵူႈသႅၼ်းၶမ်ၵိုတ်းဝႆႉၸွမ်းတၢင်း တင်းၼမ်သေ ၵမ်ႉၼမ်လႆႈၼွၼ်းၶိုၼ်းၸွမ်းၼႂ်းႁူၺ်ႈၼႂ်းလွႆ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-24T12:57:32

https://taifreedom.com/%e1%81%bc%e1%80%99%e1%80%ba%e1%82%89-4-%e1%80%99%e1%80%b5%e1%80%9d%e1%80%ba%e1%80%b8-%e1%80%a2%e1%80%99%e1%80%ba%e1%82%87%e1%80%91%e1%80%af%e1%81%b5%e1%80%ba%e1%82%87%e1%80%9c%e1%80%ae%e1%81%b5/

ၼမ်ႉ 4 မဵဝ်း ဢမ်ႇထုၵ်ႇလီၵိၼ်

“ၼမ်ႉ” ၼႆၼၼ်ႉ ပဵၼ်ဢၼ်လမ်ႇလွင်ႈ တွၼ်ႈတႃႇတူဝ်ၶိင်းၵူၼ်းႁဝ်းတႄႉတႄႉ လႄႈ တိုၼ်းတေလႆႈၵိၼ်ပၼ်ၵူႈဝၼ်းယဝ်ႉ ၵိၼ်ႁႂ်ႈပဵင်းပေႃးၵုမ်ႇထူၼ်ႈ၊ မၼ်းတေၸွႆႈႁႂ်ႈပၢႆးယူႇလီၶႅမ်ႉ သေဢမ်ႇၵႃး ယင်းၸွႆႈႁႂ်ႈၽိဝ်ၼိူဝ်ႉၼင် ၸိုၼ်ႈသႂ်ထႅင်ႈလူးၵွၼ်ႇ၊ ၵူၺ်းၵႃႈ ၼမ်ႉဢၼ်ၵိၼ်ယူႇၵူႈဝၼ်းၼၼ်ႉၵေႃႈ ဢမ်ႇၸႂ်ႈဝႃႈ ပဵၼ်ၼမ်ႉယဝ်ႉတေလီၵိၼ်ၵူႈမဵဝ်း ယင်းမီးထႅင်ႈၼမ်ႉလၢႆလၢႆမဵဝ်း ဢၼ်ဢမ်ႇထုၵ်ႇလီၵိၼ်လႄႈလီလႆႈငိူင်ႉဝႄႈဝႆႉယူႇ။ ၼမ်ႉၾူၼ် ပၢၼ်မိူဝ်ႈၵူႈပွၵ်ႈပွၵ်ႈၼၼ်ႉ တေၵႆႉတုင်းၼမ်ႉၾူၼ်သေမႃးၵိၼ် ၵတ်းယဵၼ်လီ၊ ၵူၺ်းၵႃႈ ၵၢပ်ႈပၢၼ်ယၢမ်းလဵဝ်ၼႆႉသမ်ႉ ၸၼ်ႉလူမ်းၼိူဝ်ၵၢင်ႁၢဝ်ၼၼ်ႉ မီး Carbon dioxide ၶေႃႇၶမ်ဝႆႉၼမ်ၼႃႇလႄႈ မိူဝ်ႈၵႅတ်ႉသ်ၸိူဝ်းၼၼ်ႉ ၵႂႃႇႁူမ်ႈၸွမ်းၼမ်ႉၾူၼ်ၼၼ်ႉၼႆ တေပဵၼ် Carbonic acid မႃးလႄႈ ႁဵတ်းႁႂ်ႈၼမ်ႉၾူၼ်ၼၼ်ႉ ပဵၼ်ၼမ်ႉဢၼ်မီး acid မႃးယဝ်ႉ တေၸၢင်ႈမီးဢရသႃႇသူမ်ႈသူမ်ႈသေ ဢမ်ႇလႆႈၵတ်းၸိုၼ်ႈယဵၼ်ၸႂ် ၼင်ႇမိူဝ်ႈၵွၼ်ႇပူၼ်ႉမႃးယဝ်ႉလႄႈ ယင်းၸၢင်ႈပဵၼ်ၽေး တေႃႇပၢႆးယူႇလီ လႆႈပႃးထႅင်ႈၵွၼ်ႇယဝ်ႉ။ ၼမ်ႉ Distilled water ၼမ်ႉဢၼ်ၼႆႉ ပဵၼ်ၼမ်ႉဢၼ်ၸႅတ်ႈၸၢင်ႇတႄႉတႄႉ လူၺ်ႈၽၢၼ်ႇၶၵ်ႉတွၼ်ႈ ၸႅတ်ႈထွင်လူၺ်ႈ Ion Exchange သေယဝ်ႉ ပဵၼ်ၼမ်ႉဢၼ်ဢမ်ႇမီးထၢတ်ႈဢီႈသင် ဢၼ်ပၼ်ၽွၼ်းလီ တွၼ်ႈတႃႇတူဝ်ၶိင်းလႆႈၼမ်လႄႈ သင်ဝႃႈၵိၼ်ၵႂႃႇၸိုင် မၼ်းတေၵႂႃႇၸုပ်ႇဢဝ်ထၢတ်ႈလဵၵ်း ဢၼ်မီးၼႂ်းတူဝ်ႁဝ်းၼၼ်ႉဢွၵ်ႇမႃးၸႂ်ႉသေ ႁဵတ်းႁႂ်ႈတူဝ်ၶိင်း ၶၢတ်ႇထၢတ်ႈလဵၵ်းလႄႈ ၸၢင်ႈပဵၼ်လွင်ႈတၢင်း ဢၼ်ႁဵတ်းႁႂ်ႈ ပဵၼ်တၢင်းပဵၼ်ႁူဝ်ၸႂ်၊ တၢင်းပဵၼ်သဵၼ်ႈလိူတ်ႈ လႆႈၼၼ်ႉယဝ်ႉ။ ၵမ်ႈၼမ် ၼမ်ႉဢၼ်ၼႆႉၵေႃႈ တေဢဝ်ၵႂႃႇၸႂ်ႉတိုဝ်း ၽၢႆႇပၢႆးယူႇလီ၊ ၽၢႆႇၶိူင်ႈႁဵတ်းႁၢင်ႈ၊ ၽၢႆႇၵၢၼ်ၾႆးၾႃႉ ၸိူဝ်းၼႆႉယဝ်ႉ။ ၼမ်ႉၼႂ်းတဝ်ႈပလၢတ်ႉသတိၵ်ႉၸႃႉၺၢမ်ႉ သမ်ႉဝႃႈၵိၼ်ၼမ်ႉၼႂ်းတဝ်ႈၼႂ်းၶူတ်ႇၵေႃႈ ဢမ်ႇၸႂ်ႈဝႃႈမၼ်းတေလီၵူႈမဵဝ်း သင်ဝႃႈတဝ်ႈၶူတ်ႇဢၼ်ႁဵတ်းဢွၵ်ႇမႃး ပဵၼ်ၸႃႉၺၢမ်ႉဢၼ်ဢမ်ႇလီၼႆၵေႃႈ ၸၢင်ႈႁဵတ်းႁႂ်ႈမီးသၢၼ်ဢမ်ႇလီပႃးမႃးယဝ်ႉ၊ လိူဝ်ၼၼ်ႉၵေႃႈ လီလႆႈထတ်းတူၺ်းဝႃႈ ၶွမ်ႇပၼီႇဢၼ်ႁဝ်းသိုဝ်ႉၵိၼ်ၼမ်ႉယူႇၼၼ်ႉ ၸွင်ႇယုမ်ႇယမ်လႆႈလႄႈ ၸွင်ႇၶဝ်ႁဵတ်းထုၵ်ႇမႅၼ်ႈၸွမ်းပၢႆးယူႇလီယူႇႁိုဝ်၊ ယဝ်ႉၵေႃႈ သင်ပဵၼ်ၼမ်ႉ ဢၼ်မီးၼႂ်းတဝ်ႈပလၢတ်ႉသတိၵ်ႉသေ တၢၵ်ႇလႅတ်ႇဝႆႉႁိုင်ႁိုင်ၼႆၸိုင် ဢမ်ႇထုၵ်ႇလီၵိၼ်ယဝ်ႉ ၵွပ်ႈပိူဝ်ႈ သၢၼ်ဢၼ်မီးတီႈတဝ်ႈၼၼ်ႉ ၸၢင်ႈၸိူမ်ႈသႂ်ႇတီႈၼႂ်းၼမ်ႉလႆႈၼၼ်ႉယဝ်ႉ။ ၼမ်ႉပႃႇပႃး(Tap water) ဢၼ်မီးသၢၼ် Trihalomethanes ၼမ်ႁႅင်း Trihalomethanes ပဵၼ်ထၢတ်ႈဢၼ်မီးယူႇတီႈၼႂ်းၼမ်ႉပႃႇပႃး (Tap water) လႄႈ သင်ဝႃႈမၼ်းမီးၼမ်ၼႃႇၸိုင် ၸၢင်ႈပဵၼ်သၢၼ်ဢၼ်ႁဵတ်းႁႂ်ႈပဵၼ် ၵႅၼ်ႇသႃႇလႆႈ၊ ၵူၺ်းၵႃႈ Trihalomethanes ၼႂ်းၼမ်ႉပႃႇပႃး မိူင်းၼိုင်ႈလႄႈမိူင်းၼိုင်ႈၼၼ်ႉၵေႃႈ ပိူင်ႈၵၼ်ယူႇ၊ မိူၼ်ၼင်ႇ ၼႂ်းမိူင်းထႆးၼၼ်ႉ ဢမ်ႇလႆႈမီးသုင်ပူၼ်ႉ 80 microgram တေႃႇၼိုင်ႈလီႇတိူဝ်ႇ ၵမ်ႈၼမ်ၵေႃႈတေယူႇတီႈ 70 − 73 microgram တေႃႇၼိုင်ႈလီႇတိူဝ်ႇၼႆႉ လႆႈဝႃႈၵိၼ်လႆႈယူႇလႄႈ ဢဝ်မႃးႁုင်မိုဝ်ႉလႆႈယူႇ၊ ၵူၺ်းၵႃႈ သင်ဝႃႈမၼ်းၼမ်လိူဝ်သေၼႆႉၼႆၸိုင် ထုၵ်ႇလီငိူင်ႉဝႄႈယဝ်ႉ။ ၼင်ႇႁိုဝ်တေယုမ်ႇယမ်လႆႈဝႃႈ ၼမ်ႉဢၼ်ႁဝ်းၵိၼ်ၼၼ်ႉ မၼ်းတေဢမ်ႇပၼ်ၽေး တေႃႇႁဝ်းၼႆ ႁဝ်းတေၸၢင်ႈလိူၵ်ႈၵိၼ်ၼမ်ႉ ဢၼ်ပိၵ်ႉၽႃႁူမ်ႇဝႆႉလီလီ၊ ဢမ်ႇၵဵပ်းဝႆႉႁိုင်၊ လိူၵ်ႈၶွမ်ႇပၼီႇဢၼ်ယုမ်ႇယမ်လႆႈလႄႈ ၸႂ်ႉၶိူင်ႈၸႅတ်ႈထွင်ၼမ်ႉ ဢၼ်လီသေယဝ်ႉ လႅၵ်ႈလၢႆႈပၼ်ၸွမ်းၼင်ႇၶၢဝ်းယၢမ်းမၼ်းမီး၊ ယဝ်ႉၵေႃႈ သင်ပဵၼ်ၼမ်ႉႁူၺ်ႈၼမ်ႉႁွင်ႈ ၼမ်ႉမေႃ ၸိူဝ်းၼႆႉၼႆၸိုင် လီလႆႈဢဝ်မႃးတူမ်ႈ ၶႃႈပႅတ်ႈၸိူဝ်ႉၶႃႈမႅင်းသေယဝ်ႉ ၸင်ႇၵိၼ် ၼႆယူႇယဝ်ႉ။ ပိၼ်ႇတႅမ်ႈ−လွႆသွမ်ႇ တႆးလွတ်ႈလႅဝ်း

['ပိုၼ်ႉႁူႉပၢႆးႁၼ်', 'ပိုၼ်ႉႁူႉလီသူၼ်ၸႂ်']

2024-07-24T11:19:45

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-317-%e1%81%b5%e1%80%b1%e1%82%83%e1%82%89-%e1%80%95/

ၸုမ်းသိုၵ်းမၢၼ်ႈ 317 ၵေႃႉ ပႃးၽူႈမီးၸၼ်ႉသုင် ဝၢင်းၶိူင်ႈပၼ်ၸုမ်း MNDAA တီႈလႃႈသဵဝ်ႈ

ပၢင်တိုၵ်းၼႂ်းၵႄႈၵၢင်ၸုမ်းသိုၵ်းမၢၼ်ႈ လႄႈသိုၵ်းၵူဝ်းၵၢင်ႉ MNDAA ၼႂ်းၸႄႈဝဵင်းလႃႈသဵဝ်ႈ ၼၼ်ႉ သိုပ်ႇပဵၼ်ႁၢဝ်ႈႁႅင်းလႄႈ ၸုမ်းသိုၵ်းမၢၼ်ႈၵမ်ႈၽွင်ႈ ပႃးၸဵမ်ၽူႈမီးၸၼ်ႉသုင် ဢၼ်ပဵၼ်ၸၼ်ႉၸဝ်ႈသိုၵ်းၸိူဝ်းၼႆႉ ဢဵၼ်ႁႅင်းဢမ်ႇယွမ်း 317 ၵေႃႉ ဝၢင်းၶိူင်ႈပၼ် ၸုမ်းသိုၵ်းၵူဝ်းၵၢင်ႉ MNDAA ၼႆယဝ်ႉ။ မိူဝ်ႈၼႂ်းဝၼ်းထီႉ 21 July 2024 (လိူၼ်ပႅတ်ႇလွင်ႈ 1 ၶမ်ႈ ပီႊတႆး 2118 ၼီႈ) ၶၢဝ်းယၢမ်းၵၢင်ၼႂ် 10:00 မူင်းၼၼ်ႉ ၸုမ်းသိုၵ်းမၢၼ်ႈ ဢၼ်ပဵၼ်ၽူႈမီးၸၼ်ႉ ၸဝ်ႈသိုၵ်း 1 ၵေႃႉ၊ ၸဝ်ႈႁၢၼ် 2 ၵေႃႉ၊ ၶုၼ်သိုၵ်းလူင် 5 ၵေႃႉ ဢွၼ်ဢဝ်သိုၵ်းႁၢၼ်ၵမ်ႈၽွင်ႈ ႁႅင်းၵူၼ်းႁူမ်ႈတင်းမူတ်း 317 ၵေႃႉ (ဢမ်ႇႁူႉမၢႆတပ်ႉ) ဝၢင်းၶိူင်ႈၵွင်ႈၵၢင်ႇပၼ် ၸုမ်းသိုၵ်းၵူဝ်းၵၢင်ႉ MNDAA ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၽၢႆႇတၢင်းသိုၵ်းၵူဝ်းၵၢင်ႉ MNDAA ၸင်ႇႁႃပိုၼ်ၽၢဝ်ႇဢွၵ်ႇမႃး မိူဝ်းဝႃးဝၼ်းထီႉ 23 July 2024 ၼႆႉၵူၺ်းသေ လွင်ႈဝႃႈပဵၼ်သိုၵ်းမၢၼ်ႈ တပ်ႉၸုမ်းလႂ်၊ တပ်ႉမၢႆလႂ် ဢၼ်ဝႃႈၼၼ်ႉတႄႉ ဢမ်ႇႁၼ်ပိုၼ်ၽၢဝ်ႇလၢတ်ႈပႃး၊ ၸုမ်းသိုၵ်းမၢၼ်ႈ ဢၼ်ဝၢင်းၶိူင်ႈၼၼ်ႉၵေႃႈ ၽူႈမီးပုၼ်ႈၽွၼ်းၽၢႆႇတၢင်း MNDAA ၶဝ် တွၼ်ႈသူးပၼ်လႄႈ ၸွႆႈယူတ်းယႃပၼ် ၵူၼ်းသိုၵ်းၸိူဝ်းမီးလွင်ႈမၢတ်ႇၸဵပ်းၸိူဝ်းၼၼ်ႉယူႇ ၼႆယဝ်ႉ။ ဝၢႆးလင်ဢၼ်သိုၵ်းၵူဝ်းၵၢင်ႉၶဝ်ပိုၼ်ၽၢဝ်ႇ လွင်ႈသိုၵ်းမၢၼ်ႈဝၢင်းၶိူင်ႈပၼ်ၶဝ်ယဝ်ႉၼၼ်ႉ ၼႂ်းဝၼ်းထီႉ 22 July 2024 ၶၢဝ်းယၢမ်းတဵင်ႈၶိုၼ်းၼၼ်ႉ သိုၵ်းမၢၼ်ႈဢဝ်ႁိူဝ်းမိၼ်းတိုၵ်း ၵႂႃႇပွႆႇမၢၵ်ႇသႂ်ႇ ၼႂ်ႈၼႃႈလိၼ်သိုၵ်းၵူဝ်းၵၢင်ႉ တီႈတူင်ႈၶျိၼ် ဝဵင်းလဝ်ႉၵႆႇ (လဝ်ႇၵၢႆး) သေ ႁဵတ်းႁႂ်ႈႁိူၼ်းတိူၵ်ႈလူႉၵွႆတင်းၼမ် လႄႈမီးၵူၼ်းလူႉတၢႆၸွမ်း 2 ၵေႃႉ၊ မၢတ်ႇၸဵပ်းၸွမ်း 3 ၵေႃႉ ၼႆယဝ်ႉ။ ပၢင်တိုၵ်းသိုၵ်းမၢၼ်ႈတင်း သိုၵ်းၵူဝ်းၵၢင်ႉ ဢၼ်လႆႈပဵၼ်ယူႇတီႈၼႂ်းၸႄႈဝဵင်းလႃႈသဵဝ်ႈၼႆႉ ၵူၼ်းမိူင်းပိုၼ်ႉတီႈၵေႃႉၼိုင်ႉလၢတ်ႈၼႄဝႃႈ “ယၢမ်းလဵဝ်ပၢင်တိုၵ်းၼႆႉ ၶႂ်ႈလၢမ်းထိုင် ၼႂ်းဝဵင်းလႃႈသဵဝ်ႈယဝ်ႉၶႃႈ ၸွမ်းႁိမ်းႁွမ်းဝၢင်းႁိူဝ်းမိၼ် လႄႈၸွမ်းၵၢတ်ႇလႃႈသဵဝ်ႈၼၼ်ႉ ပၢင်တိုၵ်းပေႃးထိုင်ယဝ်ႉဢေႃႈ ဢမ်ႇႁိုင်သင်ၼႆႉ ၸၢင်ႈထိုင်ၼႂ်းၵၢင်ဝဵင်းလႃႈသဵဝ်ႈၵွၼ်ႇ ယၢမ်းလဵဝ်လႆႈႁူႉဝႃႈ တပ်ႉ 41 လႄႈထႅင်ႈလၢႆလၢႆတပ်ႉၸွမ်းသၢပ်ႇဝဵင်းၼၼ်ႉ သိုၵ်းၵူဝ်းၵၢင်ႉၶဝ် သိမ်းလႆႈၽွင်ႈယဝ်ႉၼႆဢေႃႈ” လၢတ်ႈလႄၼင်ႇၼႆ။ ယွၼ်ႉပၢင်တိုၵ်းသေ ၵူၼ်းမိူင်းၼႂ်းၸႄႈဝဵင်းလႃႈသဵဝ်ႈ လႄႈလၢႆလၢႆပိုၼ်ႉတီႈ ၼပ်ႉႁူဝ်မိုၼ်ႇ လႆႈၸုၼ်ႉပႅတ်ႈသူၼ်ႁႆႈၼႃး ႁိူၼ်းယေးသေ ပၢႆႈၽေးထိုင်ၼႂ်းၸိုင်ႈတႆးပွတ်းၸၢၼ်း မၢင်ၸိူဝ်းပၢႆႈဢွၵ်ႇၼွၵ်ႈမိူင်းလႄႈ ၸိူဝ်းဢၼ်လႆႈမၢတ်ႇၸဵပ်း လူႉတၢႆယွၼ်ႉပၢင်တိုၵ်းၵေႃႈ မီးတင်းၼမ် ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-07-24T10:13:35

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-8/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ်လၵ်ႉၶဝ်ႈမိူင်းထႅင်ႈၸမ်ပၢၵ်ႇၵေႃႉ

ၵူၼ်းမိူင်းႁူမ်ႈတုမ် ဢၢၼ်းၸႂ်ႉမိူင်းထႆး ပဵၼ်သဵၼ်ႈတၢင်းၽၢၼ်ႇ တႃႇၵႂႃႇႁႃႁဵတ်းၵၢၼ်ထႅင်ႈ တၢင်ႇမိူင်းၼၼ်ႉ ထုၵ်ႇပလိၵ်ႈထႆး တီႉၺွပ်းလႆႈၸမ်ပၢၵ်ႇၵေႃႉ ၼႆယဝ်ႉ။ မိူဝ်ႈဝၼ်းထီႉ 23 July 2024 (လိူၼ်ပႅတ်ႇလွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး ႁူမ်ႈပႃးၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ လႆႈၶဝ်ႈၵႂႃႇတီႉ ၺွပ်း ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈသေ ၵႂႃႇသိုင်ႇမူၵ်းတူဝ်ဝႆႉယူႇတီႈၼႂ်းထိူၼ်ႇ ၽၢႆႇလင်ႁိူၼ်း မၢႆ 223 ပွၵ်ႉ 2 ဢိူင်ႇၶဝ်ၵရႃႇပုၵ်ႇ ၸႄႈဝဵင်းထႃႉယၢင်း ၸႄႈတွၼ်ႈၽဵတ်းပူးရီး ဢၼ်ဢၢၼ်းတေၵႂႃႇႁႃႁဵတ်းၵၢၼ်တီႈ မိူင်းမလေးသျႃးၼၼ်ႉတင်းမူတ်း 85 ၵေႃႉ၊ ပဵၼ်ၸၢႆး 73 ၵေႃႉ၊ ယိင်း 9 ၵေႃႉ လႄႈ လုၵ်ႈဢွၼ်ႇၸၢႆး 1 ၵေႃႉ၊ လုၵ်ႈဢွၼ်ႇယိင်း 2 ၵေႃႉ ဝႃႈၼႆ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်တီႈ ဢႃရီ ဢႃႇယု 22 ပီႊ လႆႈလၢတ်ႈဝႃႈ မီးၵူၼ်းဢမ်ႇႁူႉၸၵ်းၸိုဝ်ႈ ၵပ်းသိုပ်ႇမႃးႁႃးမၼ်းသေ ယွၼ်းၽၢၵ်ႇလုၵ်ႈဢွၼ်ႇဝႆႉ ၵမ်းၼိုင်ႈၵူၺ်း ဝၢႆးၼၼ်ႉ ၶိုၼ်းႁႂ်ႈမၼ်းၵႂႃႇသူင်ႇလုၵ်ႈဢွၼ်ႇၸိူဝ်းၼၼ်ႉ တီႈၼႂ်းထိူၼ်ႇ ၽၢႆႇလင်ႁိူၼ်း မၢႆ 223 ပွၵ်ႉ 2 ဢိူင်ႇၶဝ်ၵရႃႇပုၵ်ႇ ၸႄႈဝဵင်းထႃႉယၢင်းသေ လႆႈၵႃႈၸၢင်ႈ 3,000 ဝၢတ်ႇ ဢွၼ်တၢင်းတေထုၵ်ႇတီႉၺွပ်း ဝႃႈၼႆ။ လွင်ႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်း ဢၼ်ထုၵ်ႇတီႉၺွပ်းပွၵ်ႈၵမ်းၼႆႉ မီးၵူၼ်းထႆး ၼႂ်းပိုၼ်ႉတီႈ 3 ၵေႃႉ ႁူႉႁၼ်ၸွမ်း လႄႈ ဢၼ်ပဵၼ်ၵူၼ်းမိူင်းႁူမ်ႈတုမ် ၼၼ်ႉၵေႃႈ လႆႈသဵင်ႈငိုၼ်းၵႃႈၸႂ်ႉၸၢႆႇပၼ် တီႈၼၢႆးၼႃႈဢၼ်ပဵၼ်ၵူၼ်းမိူင်းႁူမ်ႈ တုမ်ၼင်ႇၵၼ် ပေႃးပဵၼ်ၵူၼ်းလူင်ၼိုင်ႈၵေႃႉလႂ် 60,000 ဝၢတ်ႇ၊ လုၵ်ႈဢွၼ်ႇဢႃႇယု ဢမ်ႇထိုင် 18 ပီႊသမ်ႉ ၼိုင်ႈၵေႃႉလႂ် 30,000 ဝၢတ်ႇ ဝႃႈၼႆ။ ၸိူင်ႉႁိုဝ်ၵေႃႈလီ ၵူၼ်းမိူင်းႁူမ်ႈတုမ် ဢၼ်ထုၵ်ႇတီႉၺွပ်းပွၵ်ႈၵမ်းၼႆႉ ၽၢႆႇတၢင်း ၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇ မၢႆမီႈၸိုင်ႈမိူင်းမီးယဝ်ႉသေ ၶိုၼ်းတေသူင်ႇပွၵ်ႈမိူဝ်းၶိုၼ်းၼႂ်းမိူင်းႁူမ်ႈတုမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-23T13:18:46

https://taifreedom.com/%e1%81%b6%e1%82%84%e1%82%87%e2%88%92%e1%81%be%e1%80%ae%e1%82%87%e1%80%9c%e1%80%ad%e1%80%95%e1%80%ba%e1%82%87%e1%80%95%e1%80%ad%e1%81%bc%e1%80%ba%e1%82%87-%e1%82%81%e1%80%b5%e1%80%90%e1%80%ba%e1%80%b8/

ၶႄႇ−ၾီႇလိပ်ႇပိၼ်ႇ ႁဵတ်းၶေႃႈတူၵ်းလူင်းၵၼ် ဝၢႆးမီးလွင်ႈသုၵ်ႉယုင်ႈၵၼ်လၢႆပွၵ်ႈ

မိူဝ်ႈဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) လူင်ပွင်ၸိုင်ႈၾီႇလိပ်ႇပိၼ်ႇ ပိုၼ်ၽၢဝ်ႇ သမ်ႉဝႃႈႁဵတ်းၶေႃႈတူၵ်းလူင်းတင်းၶႄႇ လွင်ႈၵၢၼ်တေႃႉသူင်ႇၶဝ်ႈၼမ်ႉတၢင်းၵိၼ် ပၼ်ႁိူဝ်းၾီႇလိပ်ႇပိၼ်ႇ ဢၼ်မီးယူႇၼႂ်းပွတ်းတွၼ်ႈ Second Thomas Shoal ၼၼ်ႉၼႆသေတႃႉ ၵူၺ်းၵႃႈ ပိုၼ်ႉတီႈၼႂ်းပၢင်ႇလၢႆႇၶႄႇၼၼ်ႉ ယင်းတိုၵ်ႉပဵၼ်ၶွင်ၾီႇလိပ်ႇပိၼ်ႇယူႇ ဝႃႈၼႆ။ ၶႄႇဢၢင်ႈဝႃႈပဵၼ်ၸဝ်ႈၶွင်ၼႃႈၼမ်ႉပၢင်ႇလၢႆႇၶႄႇပွတ်းၸၢၼ်း ႁူမ်ႈပႃး Second Thomas Shoal ဢၼ်ၾီႇလိပ်ႇပိၼ်ႇ ဢဝ်ၸၢၵ်ႇႁိူဝ်းတိုၵ်း Sierra Madre ၵႂႃႇဝႆႉ မိူဝ်ႈပူၼ်ႉမႃးပီႊ 1999 ၼၼ်ႉလႄႈ ဢၢင်ႈဝႃႈ ပဵၼ်ပိုၼ်ႉတီႈၾီႇလိပ်ႇပိၼ်ႇမိူၼ်ၵၼ် လႄႈ မီးႁိူဝ်းတေႃႉသူင်ႇၶဝ်ႈၼမ်ႉတၢင်းၵိၼ်ပၼ်ၵူၼ်းသိုၵ်း ဢၼ်ယူႇတီႈၼၼ်ႈယူႇတႃႇသေႇ ထိုင်တီႈၵႂႃႇတုမ်ႉယွၼ်ႈတင်း ၽၢႆႇယၢမ်းၶႄႇမႃးယဝ်ႉ။ ၸိူင်ႉႁိုဝ်ၵေႃႈလီ ၽၢႆႇတၢင်းၶႄႇၼၼ်ႉၵေႃႈ တုၵ်းယွၼ်းႁႂ်ႈၾီႇလိပ်ႇပိၼ်ႇၼၼ်ႉ ဢဝ်ႁိူဝ်းတိုၵ်း Sierra Madre ဢွၵ်ႇၵႂႃႇၼွၵ်ႈပိုၼ်ႉတီႈ Second Thomas Shoal လႄႈ ယိုၼ်ယၼ်ဝႃႈ ဢမ်ႇပၼ်ႁႂ်ႈၾီႇလိပ်ႇပိၼ်ႇ ၸႂ်ႉတိုဝ်းၶိူင်ႈၵေႃႇသၢင်ႈ တင်းၼမ် ၶဝ်ႈၵႂႃႇၼႂ်းပိုၼ်ႉတီႈၼၼ်ႈ၊ တေႃႇထိုင်ႁိူဝ်းလမ်းၼႆႉတေဢွၵ်ႇၵႂႃႇ ၶႄႇၵေႃႈ ၽွမ်ႉတႃႇတေပိုတ်ႇသဵၼ်ႈတၢင်းပၼ်ႁႂ်ႈၾီႇလိပ်ႇပိၼ်ႇ တေႃႉသူင်ႇၶွင်ၵႂႃႇမႃးလႆႈ လႄႈ ႁႂ်ႈမီးလွင်ႈပွင်ႇလႅင်းဝႆႉထႃႈ ဝႃႈၼႆ။ တင်းသွင်ၽၢႆႇၼၼ်ႉ လႆႈမီးပၼ်ႁႃၵၼ်မႃးလၢႆပွၵ်ႈ ဢမ်ႇဝႃႈလွင်ႈ ၶႄႇတေသိတ်းၼမ်ႉသႂ်ႇႁိူဝ်းၾီႇလိပ်ႇပိၼ်ႇ၊ ၽႃႇသႂ်ႇႁိူဝ်းၵၼ် ထိုင်ၶၵ်ႉၶိုၼ်ႈၼိူဝ်ႁိူဝ်းသေ ၽိတ်းမေႃးၵၼ်ၸိူဝ်းၼႆႉမႃးလႄႈ ၼင်ႇႁိုဝ်ပေႃးတေလူတ်းယွၼ်ႇလွင်ႈၶဵင်ႈၶႅင် ၼႂ်းပွတ်းတွၼ်ႈၼၼ်ႉၼႆၵေႃႈ လႆႈႁဵတ်းၶေႃႈတူၵ်းလူင်းႁူမ်ႈၵၼ်မႃး ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-23T12:54:48

https://taifreedom.com/%e1%80%99%e1%80%ad%e1%81%bc%e1%80%ba%e1%80%b8%e1%80%a2%e1%80%bd%e1%80%84%e1%80%ba%e1%82%87%e1%80%9c%e1%81%a2%e1%82%86%e1%82%87-%e1%82%81%e1%80%95%e1%80%ba%e1%82%89%e1%80%95%e1%80%af%e1%81%bc%e1%80%ba/

မိၼ်းဢွင်ႇလၢႆႇ ႁပ်ႉပုၼ်ႈၽွၼ်းပဵၼ်ၸွမ်ၸိုင်ႈၸူဝ်ႈၶၢဝ်း

ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ၵေႃႉပဵၼ်ႁူဝ်ပဝ်ႈၶွင်ႇသီႇသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းၼၼ်ႉ မိူဝ်ႈလဵဝ် လႆႈၶိုၼ်ႈႁပ်ႉပဵၼ်ၸွမ်ၸိုင်ႈ ၼႂ်းမိူင်းႁူမ်ႈတုမ် ၸူဝ်ႈၶၢဝ်းယဝ်ႉလႄႈ ၸွမ်ၸိုင်ႈၵေႃႉၵဝ်ႇၼၼ်ႉ ပူတ်းလိုဝ်ႈၵၢၼ်ဝႆႉ ဝႃႈၼႆ။ မိူဝ်ႈဝႃးဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) သိုၵ်းမၢၼ်ႈပိုၼ်ၽၢဝ်ႇၵႂႃႇဝႃႈ ၵွပ်ႈပိူဝ်ႈ ဢူးမျိၼ်ႉသူၺ်ႇ ၵေႃႉပဵၼ်ၸွမ်ၸိုင်ႈ မိူင်းႁူမ်ႈတုမ်ၸူဝ်ႈၶၢဝ်းၼၼ်ႉ ပၢႆးယူႇလီဢမ်ႇၶႅမ်ႉသေ ဢဝ်ၶႂၢင်ႉယူတ်းယႃတူဝ် လႄႈ ၼင်ႇႁိုဝ်ပေႃးတေသိုပ်ႇႁဵတ်းသၢင်ႈလႆႈၵၢၼ်ငၢၼ်း ၶွင်ႇသီႇၽၢႆႇႁူမ်ႇလူမ်ႈ လႄႈ ၽၢႆႇၵႅတ်ႇၶႄၸိူဝ်ႉၸၢတ်ႈ ၼၼ်ႉ လႆႈဢၢပ်ႈပၼ်ပုၼ်ႈၽွၼ်း ၸွမ်ၸိၵ်းသိုၵ်းမၢၼ်ႈ မိၼ်းဢွင်ႇလၢႆႇ ၶိုၼ်ႈပဵၼ် ၸွမ်ၸိုင်ႈမိူင်းႁူမ်ႈတုမ်ၵႂႃႇ ၸူဝ်ႈၶၢဝ်း ၼႆယူႇယဝ်ႉ။ ဢူးၼေႇပူင်း ၽူႈတၢင်လၢတ်ႈ လူင်ပွင်ၸိုင်ႈၽွမ်ႉႁူမ်ႈၸိူဝ်ႉၸၢတ်ႈ NUG လၢတ်ႈတီႈသိုဝ်ႇၶၢဝ်ႇ RFA ဝႃႈ ၸွမ်ၸိၵ်းသိုၵ်း မိၼ်းဢွင်ႇလၢႆႇၼႆႉ ၼင်ႇႁိုဝ်ဢႃႇၼႃႇမၼ်း ပေႃးတေမၼ်ႈၵိုမ်းၼၼ်ႉ မၼ်းၸႂ်ႉၵိၼ်ႁႅင်းလၢႆတပ်ႉသိုၵ်း လႄႈ ၼင်ႇႁိုဝ်ၵုင်ႇသိၵ်ႈၶႃႇတပ်ႉသိုၵ်းပေႃးတေဢမ်ႇတူၵ်းတႅမ်ႇၵႂႃႇလိူဝ်ၼႆႉၼၼ်ႉ ၵူၼ်းၼႂ်းတပ်ႉသိုၵ်းၵေႃႈ ထုၵ်ႇလီႁႃလွၵ်းလၢႆးသေ ႁဵတ်းသၢင်ႈသေလွင်ႈလွင်ႈ လႄႈ ၵိုတ်းယိုတ်းပႅတ်ႈလၢႆးႁဵတ်းသၢင်ႈမၼ်း၊ မိၼ်းဢွင်ႇလၢႆႇၼႆႉ ၶႂ်ႈပဵၼ်ၸွမ်ၸိုင်ႈ ၼႃႇသေ ထိုင်တီႈၵေႃႇၵၢၼ်ႁၢႆႉၼႂ်းမိူင်း လႄႈ ႁုပ်ႈသိမ်းဢၢမ်းၼၢတ်ႈၸိုင်ႈမိူင်း ဝႃႈၼႆ။ ထႅင်ႈလွင်ႈၼိုင်ႈ ယင်းမီးၶၢဝ်ႇလိုဝ်းဢွၵ်ႇမႃးဝႃႈ ၽွင်းမိူဝ်ႈဢူးတဵင်းၸဵင်ႇ ၸွမ်ၸိုင်ႈၵေႃႉၵဝ်ႇ ၵႂႃႇတီႈမိူင်းၶႄႇၼၼ်ႉ ဝင်ယိ ၽွင်းလူင်ၽၢႆႇၼွၵ်ႈမိူင်း မိူင်းၶႄႇ လၢတ်ႈဝႃႈ ႁႂ်ႈတိုၵ်းသူၼ်းပၼ် မိၼ်းဢွင်ႇလၢႆႇ ႁႂ်ႈၸုၼ်ႉပွႆႇပႅတ်ႈ ဢၢမ်းၼၢတ်ႈၸိုင်ႈမိူင်း ဝႃႈၼႆ။ ဢူးၵျေႃႇၸေႃႇ ၽူႈတၢင်လၢတ်ႈ NUG ၵေႃႈလၢတ်ႈတီႈသိုဝ်ႇၶၢဝ်ႇ RFA ဝႃႈ လွင်ႈဢၼ် မိၼ်းဢွင်ႇလၢႆႇ ၶိုၼ်ႈႁပ်ႉပဵၼ်ၸွမ်ၸိုင်ႈမိူင်းႁူမ်ႈတုမ်ၸူဝ်ႈၶၢဝ်းၼၼ်ႉ ၵူၼ်းမိူင်း ၼႂ်းမိူင်းႁူမ်ႈတုမ် လႄႈ ၼွၵ်ႈမိူဝ်းၸိူဝ်းၼႆႉ ဢမ်ႇသူၼ်ၸႂ်သင်မၼ်းၼႆ ထတ်းသၢင်ႈႁၼ်ၼင်ႇၼႆ ၼႆယဝ်ႉ။ မိူဝ်ႈပၢၼ် ပႃႇတီႇၼူၵ်ႉယုင်း NLD ဢွင်ႇပေႉပၢင်လိူၵ်ႈတင်ႈသေ လႆႈပဵၼ်လူင်ပွင်ၸိုင်ႈ မိူင်းႁူမ်ႈတုမ်ၼၼ်ႉ ဢူးဝိၼ်းမျိၼ်ႉ လႆႈၶိုၼ်ႈႁပ်ႉပဵၼ်ၸွမ်ၸိုင်ႈ လႄႈ ၵႅမ်ၸွမ်ၸိုင်ႈ တေပဵၼ် ဢူးမျိၼ်ႉသူၺ်ႇ တင်း ဢူးႁိၼ်ႇၼရီႇပၼ်ႇထီးယူႇ၊ ဝၢႆးမႃး သိုၵ်းမၢၼ်ႈယိုတ်းဢၢမ်းၼၢတ်ႈၸိုင်ႈမိူင်းသေ ၶိုၼ်းဢဝ်ၸွမ်ၸိုင်ႈ ဢူးဝိၼ်းမျိၼ်ႉ၊ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၵူၼ်းႁဵတ်းၵၢၼ်မိူင်း ၼႂ်းပႃႇတီႇၼူၵ်ႉယုင်း NLD ၵမ်ႈၽွင်ႈ ဢဝ်တူၵ်းၶွၵ်ႈၼပ်ႉႁူဝ်သိပ်းပီႊမၼ်း ၼႆယဝ်ႉ။ ဝၢႆးၼၼ်ႉမႃးၸုမ်းသိုၵ်းမၢၼ်ႈ ၶိုၼ်းယုၵ်ႉဢဝ် ဢူးမျိၼ်ႉသူၺ်ႇ ၵေႃႉပဵၼ်ၵႅမ်ၸွမ်ၸိုင်ႈ ဢူးဝိၼ်းမျိၼ်ႉ ၶိုၼ်ႈပဵၼ်ၸွမ်ၸိုင်ႈမိူင်းႁူမ်ႈတုမ် ၸူဝ်ႈၶၢဝ်း လႄႈ တွၼ်ႈတႃႇဢူးႁိၼ်ႇၼရီႇပၼ်ႇထီးယူႇၵေႃႈ လႆႈသိုပ်ႇႁပ်ႉပဵၼ်ၵႅမ်ၸွမ်ၸိုင်ႈ ထႅင်ႈဝႃႈၼႆ၊ မိူဝ်ႈဝၼ်းထီႉ 22 April 2024 ၼၼ်ႉ ၸုမ်းသိုၵ်းမၢၼ်ႈၶိုၼ်းပိုၼ်ၽၢဝ်ႇဝႃႈ ယွၼ်ႉပၢႆးယူႇလီသေ လႆႈပူတ်းလိုဝ်ႈၵၢၼ်ပႅတ်ႈ ၵႅမ်ၸွမ်ၸိုင်ႈ ဢူးႁိၼ်ႇၼရီႇပၼ်ႇထီးယူႇ ယဝ်ႉဝႃႈၼႆ။ ထႅင်ႈလွင်ႈၼိုင်ႈၵေႃႈ သိုၵ်းမၢၼ်ႈယၢမ်ႈပိုၼ်ၽၢဝ်ႇဝႆႉဝႃႈ ငဝ်းလၢႆးမိူင်းႁူမ်ႈတုမ် ပဵၼ်ငဝ်းလၢႆးဢၼ်ၶိုၵ်ႉၶၢၵ်ႉယုင်ႈယၢင်ႈ လႄႈ ဢမ်ႇပႆႇၸၢင်ႈပွႆႇဢၢမ်းၼၢတ်ႈ ၼႆၼၼ်ႉ တေသုတ်းသဵင်ႈၼႂ်းဝၼ်းထီႉ 31 July 2024 ၼႆႉယဝ်ႉ၊ သင်ဝႃႈသိုၵ်းမၢၼ်ႈ သိုပ်ႇတေႃႇဢႃႇယုထႅင်ႈၼႆ တေပဵၼ်ပွၵ်ႈၵမ်း 6 ယဝ်ႉလႄႈ တေသိုပ်ႇတေႃႇဢႃႇယု ႁိုဝ်ဢမ်ႇသိုပ်ႇတေႃႇႁိုဝ်ၼႆၼၼ်ႉ ဢမ်ႇၸၢင်ႈမုင်ႈႁၼ်သဵၼ်ႈတၢင်း တႃႇတေလႅၵ်ႈလၢႆႈလႆႈၵၢၼ်မိူင်း ၼႂ်းမိူင်းႁူမ်ႈတုမ်သေလွင်ႈ ၼႆယဝ်။ သိုၵ်းမၢၼ်ႈတႄႇယိုတ်းဢၢမ်းၼၢတ်ႈၸိုင်ႈမိူင်း မိူဝ်ႈဝၼ်းထီႉ 1 February 2021 လႄႈ မိူဝ်ႈလဵဝ်ၼႂ်းမိူင်းႁူမ်ႈတုမ် မီးပၢင်တိုၵ်းသိုၵ်းသိူဝ်ႁၢဝ်ႈႁႅင်းသေ တၢင်းၽၢႆႇၼွၵ်ႈမိူင်းၵေႃႈ တတ်းၶၢတ်ႇပၢႆးမၢၵ်ႈမီး ဢမ်ႇယွမ်းႁူမ်ႈမိုဝ်း ႁဵတ်းသၢင်ႈၸွမ်းသိုၵ်းမၢၼ်ႈ လႄႈ ပၢႆးမၢၵ်ႇမီးၼႂ်းမိူင်းႁူမ်ႈတုမ်ၵေႃႈ တူၵ်းတႅမ်ႇႁႅင်းၼႃႇသေ ႁဵတ်းႁႂ်ႈၵူၼ်းမိူင်း တုၵ်ႉၶယၢပ်ႇၽိုတ်ႇ ၵိၼ်းၸႂ်တႄႉတႄႉယူႇယဝ်ႉ။ ယွၼ်ႉပၢင်တိုၵ်း လႄႈ ၵူၼ်းမိူင်းလႆႈသုမ်းၶူဝ်းၶွင်ႁိူၼ်းယေး သုမ်းပီႈၼွင်ႉၸိူဝ်ႉၶိူဝ်း ပေႃႈမႄႈလႄႈလုၵ်ႈလၢင်းတင်းၼမ် သေဢမ်ႇၵႃး မၢင်ၸိူဝ်းၵေႃႈ လႆႈပၢႆႈဢွၵ်ႇဝၢၼ်ႈဢွၵ်ႇမိူင်း ႁႃႁဵတ်းၵၢၼ်ၸွမ်း မိူင်းထႆး မိူင်းၶႄႇ မိူင်းဢိၼ်းတီးယႃး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2024-07-23T11:12:55

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%80%95%e1%80%bd%e1%80%90%e1%80%ba%e1%80%b8%e1%81%bc%e1%80%99%e1%80%ba%e1%82%89/

ၽူႈမီးၼမ်ႉၸႂ် ပွတ်းၼမ်ႉၸၢင် ၵဵင်းတွင်း ၸွႆႈထႅမ်ၵေႃႉႁၢၼ် RCSS/SSA ၸွမ်းၼႃႈသိုၵ်း

ႁႂ်ႈလႆႈပဵၼ်ႁႅင်းၸႂ်ႁၵ်ႉပႅင်း လႄႈလွင်ႈၸွႆႈထႅမ် ပုၼ်ႈတႃႇၵေႃႉသိုၵ်းၵေႃႉႁၢၼ်ၶဝ် ဢၼ်ႁၢပ်ႇၵၢၼ်ၸိူဝ်ႉၸၢတ်ႈ ၸိူဝ်းတူင်ႉၼိုင်ယူႇၸွမ်းၼႃႈသိုၵ်း လၢႆလၢႆပိုၼ်ႉတီႈ ၼၼ်ႉၼႆသေ ပီႈၼွင်ႉဢၼ်ယူႇပွတ်း ၼမ်ႉၸၢင်၊ ၵဵင်းတွင်း လႆႈသိုဝ်ႉၶိူင်ႈၵမ်ႉၵႅမ်လႄႈ ၶွင်ၵိၼ်ယႅမ်ႉ ႁူမ်ႈသၢင်ႉငိုၼ်း ႁူဝ်သိပ်းသႅၼ်ယူႇ ၼႆယဝ်ႉ။ ၼႂ်းလိူၼ်ထူၼ်ႈၸဵတ်း July 2024 ၼႆႉ ၽူႈမီးၼမ်ႉၸႂ်လီ 1. ၸၢႆးၼႃႇလိင်ႇတႃႉ ၵဵင်းတွင်း လႆႈၸွႆႈထႅမ်မိူၼ်ၼင်ႇ ပႃႇလႃႇၶျွင်ႇ 20 ၸွႆႉ သၢင်ႉငိုၼ်း 500,000 ပျႃး၊ ၶဝ်ႈသွႆးမမ 10 တိူၵ်ႈ သၢင်ႉငိုၼ်း 1,050,000 ပျႃး၊ ၽႃႈၸဵတ်ႉၼႃႈ 400 ၽိုၼ် သၢင်ႉငိုၼ်း 1,040,000 ပျႃး (တီႈၸၢႆးၼႃႇလိင်ႇတႃႉ ႁူမ်ႈသၢင်ႉငိုၼ်း 2,590,000 ပျႃး၊ 2. ၵူၼ်းၵဵင်းတွင်း ဢၼ်ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈ ၸွႆႈထႅမ်ၶဝ်ႈသွႆးမမ 5 တိူၵ်ႈ သၢင်ႉငိုၼ်း 525,000 ပျႃး၊ 3. ၵူၼ်းၵဵင်းတွင်း (ၶႄႇဢွၼ်ႇၵၢင်းယွႆး) ၸွႆႈထႅမ်ၶဝ်ႈသွႆးမမ 1 တိူၵ်ႈ သၢင်ႉငိုၼ်း 105,000 ပျႃး ၼႆယဝ်ႉ။ တေႃႈၼင်ႇၼၼ် ၽူႈမီးၼမ်ႉၸႂ် ဢၼ်ယူႇပွတ်းၼမ်ႉၸၢင်ၵေႃႈ လႆႈၸွႆႈထႅမ်မိူၼ်ၼင်ႇ 1. ပႃႇလႃႇၶျႂင်ႇ 14 ၸွႆႉ သၢင်ႉငိုၼ်း 365,000ပျႃး၊ 2. ၼဵင်ႈယမ်း 15 သွႆး သၢင်ႉငိုၼ်း 60,000 ပျႃး၊ 3. ၶဝ်ႈသွႆးမမ 22 ၽႃႇဢွၼ်ႇ သၢင်ႉငိုၼ်း 410,500 ပျႃး၊ 4. ၶဝ်ႈၵၢပ်ႇၽွင် 5 ထူင်လူင် သၢင်ႉငိုၼ်း 47,500 ပျႃး၊ 5. လႅၼ်းယႃႈတွင် 2 မတ်ႉ သၢင်ႉငိုၼ်း 5,000 ပျႃး၊ 6. ထူင်ၸေႈ 2 ထုပ်ႉ သၢင်ႉငိုၼ်း 2,800 ပျႃး၊ 7. ယႃၸုၼ်းယုင်း 10 ဢႅပ်ႇ သၢင်ႉငိုၼ်း 18,000 ပျႃး၊ 8. ၶဝ်ႈသွႆးဢႅပ်ႇ 10 ၵွင်ႇ သၢင်ႉငိုၼ်း 47,000 ပျႃး၊ 9. ၽၵ်းမီႇလႅင် 2 ထူင် သၢင်ႉငိုၼ်း 56,000 ပျႃး၊ 10. ၾႆးၶိတ်ႇ 7 ဢႅပ်ႇ 4,900 ပျႃး၊ 11. ၵိူဝ် 8 ထူင် 8,000 ပျႃး၊ 12. ၽွင်ဝၢၼ် တႃႇသၢင်ႉငိုၼ်း 60,000 ပျႃး၊ 13. မၢၵ်ႇၶိူဝ်သူမ်ႈ တႃႇသၢင်ႉငိုၼ်း 22,000 ပျႃး၊ 14. ၽၵ်းႁေႃ 1 ၸွႆႉ သၢင်ႉငိုၼ်း 15,000 ပျႃး၊ 15. မၢၵ်ႇၽိတ်ႉ 11,000 ပျႃး၊ 16. ၼမ်ႉမၼ်းၵိၼ် 99,000 ပျႃး၊ 17. ပႃၼၢဝ်ႈ 7 ၸွႆႉ သၢင်ႉငိုၼ်း 50,000 ပျႃး၊ 18. မၢၵ်ႇဝၼ်းဝၢႆႇ 3 ထုပ်ႉ သၢင်ႉငိုၼ်း 18,000 ပျႃး၊ ႁူမ်ႈသၢင်ႉငိုၼ်းတင်းမူတ်း 1,324,900 ပျႃးတဵမ်တဵမ်သေ ၸွႆႈထႅမ်ၵေႃႉသိုၵ်းၵေႃႉႁၢၼ် ၸိူဝ်းယူႇၼႃႈသိုၵ်းဝႆႉၸိူဝ်းၼၼ်ႉ ၼႆယဝ်ႉ။ ၸွမ်းၼင်ႇၽူႈမီးၼမ်ႉၸႂ်လီၶဝ် လႆႈၸွႆႈထႅမ်ပၼ်ၵေႃႉသိုၵ်းၵေႃႉႁၢၼ်ၸိူဝ်းၼႆႉ ယူႇတီႈၽူႈမီးပုၼ်ႈၽွၼ်းၼႂ်းမုၵ်ႉၸုမ်း RCSS/SSA လႄႈၵေႃႉသိုၵ်းၵေႃႉႁၢၼ် တင်းသဵင်ႈၵေႃႈ ပဵၼ်တီႈငိၼ်းၸူမ်းၶွပ်ႈၸႂ်ယႂ်ႇၼမ်ထိုင်ၽူႈၵူၼ်းလီ ဢၼ်မီးၼမ်ႉၸႂ်တင်းသဵင်ႈၼၼ်ႉဢမ်ႇသုတ်းဢမ်ႇသဵင်ႈသေ ယွၼ်းသူးပၼ် ႁႂ်ႈၽူႈမီးၼမ်ႉၸႂ်လီၶဝ် ႁႂ်ႈမၢၵ်ႈမီးလီပဵၼ်တူဝ်ၸႂ်ၵတ်းယဵၼ်သေၵမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-23T12:56:07

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0/

ပၢင်တိုၵ်းၼႂ်းမိူင်းႁူမ်ႈတုမ် တုမ်ႉတိူဝ်ႉတေႃႇၵၢၼ်ႁဵၼ်း ပၢႆးပၺ်ႇၺႃႇၶၢဝ်းယၢဝ်း

ယွၼ်ႉပၢင်တိုၵ်းၵၢင်မိူင်း ၼႂ်းမိူင်းႁူမ်ႈတုမ် ႁဵတ်းႁႂ်ႈႁူင်းႁဵၼ်းလႆႈလူႉၵွႆတင်းၼမ်သေ တုမ်ႉတိူဝ်ႉတေႃႇပၢႆးပၺ်ႇၺႃႇၼႂ်းမိူင်းႁူမ်ႈတုမ် ၶၢဝ်းယၢဝ်း ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇ VOA ဢွၵ်ႇဝႆႉ မိူဝ်ႈၼႆႉဝၼ်းထီႉ 23 July 2024 (လိူၼ်ပႅတ်ႇလွင်ႈ 3 ၶမ်ႈ ပီႊတႆး 2118 ၼီႈ) ၼၼ်ႉဝႃႈ လွင်ႈသိုၵ်းမၢၼ်ႈ ပိုတ်းယိုဝ်းတၢင်းၵၢင်ႁၢဝ်ၼၼ်ႉ ႁဵတ်းႁႂ်ႈႁူင်းႁဵၼ်းလူႉၵွႆ လႄႈ လုၵ်ႈဢွၼ်ၼပ်ႉလၢၼ်ႉၵေႃႉ လႆႈဢွၼ်ၵၼ်ပၢႆႈၽေး သေ ထူပ်းၺႃးပၼ်ႁႃၽၢႆႇပၢႆးယူႇလီ ဢိၵ်ႇတင်း ၶၢတ်ႇၵၢၼ်ႁဵၼ်းၵၢၼ်သွၼ် ဢၼ်ၸမ်ပဵၼ်ၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ယူႇတီႈၸုမ်း Center for Information Resilience (CIR) ဢၼ်ပၵ်းသဝ်းယူႇတီႈမိူင်းဢင်းၵိတ်ႉၼၼ်ႉ လၢတ်ႈဝႃႈ တႄႇၸဵမ်မိူဝ်ႈသိုၵ်းမၢၼ်ႈ ယိုတ်းဢၢမ်းၼၢတ်ႈၸိုင်ႈမိူင်းမႃး ပီႊ 2021 ၼၼ်ႉ မီးႁူင်းႁဵၼ်း လႄႈ ၸၼ်ႉၸွမ် ၼႂ်းမိူင်းႁူမ်ႈတုမ် 174 ဢွင်ႈတီႈ ထုၵ်ႇပိုတ်းယိုဝ်းလူႉၵွႆ ၼႆယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈသမ်ႉ ဢၼ်ပဵၼ်ၸုမ်း Global Coalition to Protect Education from Attack လၢတ်ႈဝႃႈ မီးလၢႆးငၢၼ်း ၵၢၼ်ပိုတ်းယိုဝ်းယႃႉၵွႆႁူင်းႁဵၼ်း 245 ဢွင်ႈတီႈ လႄႈ မီးဢွင်ႈတီႈႁူင်းႁဵၼ်း 190 ဢွင်ႈတီႈ ထုၵ်ႇၸႂ်ႉတိုဝ်းပဵၼ်ပိုၼ်ႉတီႈ ၽၢႆႇၵၢၼ်သိုၵ်း ဝႃႈၼႆ။ လုၵ်ႈဢွၼ်ႇၼႂ်းမိူင်းႁူမ်ႈတုမ် ယၢမ်းၽွင်းတေႃႈလဵဝ် လႆႈထူပ်းၺႃးလွင်ႈႁူင်းႁဵၼ်း ထုၵ်ႇယႃႉၵွႆ မိူၼ်ၵၼ်တင်းတိုဝ်ႉတၢင်းၼႂ်းၸၢတ်ႈပၢၼ်ၸိူဝ်းၶဝ် ၵွပ်ႈၼၼ် သင်ပၢႆး ပၺ်ႇၺႃႇၼႂ်းမိူင်းႁူမ်ႈတုမ် ဢမ်ႇလႆႈႁပ်ႉလွင်ႈၵႅတ်ႇၶႄၼႆၸိုင် တေႁဵတ်းႁႂ်ႈပၢႆးဝူၼ်ႉ ၵူၼ်းၼုမ်ႇသႅၼ်းႁုၼ်ႈမႂ်ႇ ၼႂ်းမိူင်းႁူမ်ႈတုမ် တေမီးပၢင်တိုၵ်း လႄႈ လွင်ႈၸႅၵ်ႇၽႄ ၼမ်းၼႃႈ ၼမ်လိူဝ်သေလွင်ႈမုင်ႈမွင်း တင်း လွင်ႈတၢင်း ၼႆ ၸုမ်း Myanmar Witness လၢတ်ႈၼင်ႇၼႆ။ သိုပ်ႇလၢတ်ႈထႅင်ႈဝႃႈ လွင်ႈသိုၵ်းမၢၼ်ႈ ၵႆႉပိုတ်းယိုဝ်းတၢင်းၵၢင်ႁၢဝ်သႂ်ႇၸုမ်းယိပ်း ၵွင်ႈၵၢင်ႇၼၼ်ႉ ပဵၼ်လွင်ႈတၢင်းဢၼ်ပိုတ်းယိုဝ်းယႃႉၵွႆပႅတ်ႈႁူင်းႁဵၼ်း ၸွတ်ႇတူဝ်ႈ တင်းၸိုင်ႈမိူင်း ပႅၵ်ႉသမ်ႉၽၢႆႇတၢင်းသိုၵ်းမၢၼ်ႈ တေဢွၵ်ႇမႃးပၢၵ်ႈပႅတ်ႈၵေႃႈယဝ်ႉ ဝႃႈၼႆ။ ၸွမ်းၼင်ႇၶေႃႈမုၼ်း ၸုမ်း Save the Children ၼၼ်ႉလၢတ်ႈဝႃႈ ၼႂ်းၵႄႈၵၢင်ပီႊ 2020−2022 မီးႁူဝ်ၼပ်ႉလုၵ်ႈႁဵၼ်းဢၼ်ၵႂႃႇသႂ်ႇသၢႆမၢႆၶိုၼ်ႈႁဵၼ်းၼၼ်ႉ လူတ်းယွမ်း ပဵၼ် ႁူဝ်ပၢၵ်ႇပႅတ်ႇသိပ်း 80% လႄႈ ဝၢႆးသေသိုၵ်းမၢၼ်ႈယိုတ်းဢၢမ်းၼၢတ်ႇၸိုင်ႈမိူင်း လႆႈမွၵ်ႈၼိုင်ႈပီႊ တေႃႇထိုင် ၼႂ်းၵၢင်ပီႊ 2022 ၼၼ်ႉ လၢမ်းၶၢတ်ႈဝႃႈ မီးလုၵ်ႈဢွၼ်ႇ ၸမ် 4 လၢၼ်ႉၵေႃႉ ဢမ်ႇလႆႈၶိုၼ်ႈႁူင်းႁဵၼ်း ၼႆယဝ်ႉ။ ၼွၵ်ႈလိူဝ်သေၼႆႉ ၼႂ်းလၢႆးငၢၼ်းၶၢဝ်ႇၼၼ်ႉ ယင်းလႆႈတႅမ်ႈလၢတ်ႈပႃးထႅင်ႈလွင်ႈ တၢင်းဢၼ်တုမ်ႉတိူဝ်ႉၵၢၼ်ႁဵၼ်း ၼႂ်းမိူင်းႁူမ်ႈတုမ် မိူၼ်ၼင်ႇ လုၵ်ႈဢွၼ်ႇသႅၼ်း ႁုၼ်ႈမႂ်ႇ လႆႈယိပ်းၵွင်ႈ တေႃႇသူႈၸွမ်းသိုၵ်းမၢၼ်ႈ လႄႈ ဢၼ်ပဵၼ်ၶူးသွၼ်ၼၼ်ႉ ၵေႃႈ လႆႈႁႃႁဵတ်းၵၢၼ်တၢင်ႇမဵဝ်း မၢင်ၸိူဝ်းသမ်ႉၶဝ်ႈၸုမ်းတူင်ႉဝူင်း ဢၼ်တေႃႇသူႈ သိုၵ်းမၢၼ်ႈ ထိုင်တီႈဢမ်ႇၸၢင်ႈႁဵၼ်းသွၼ်လိၵ်ႈလၢႆးလႆႈ ၸႃႉၵႂႃႇၸိူဝ်းၼႆႉ ဝႃႈၼႆ။ မိူဝ်ႈၼႂ်းလိူၼ် June 2024 ၼၼ်ႉ ယူႇတီႈၸုမ်းၵွင်တိုၼ်းတႃႇလုၵ်ႈဢွၼ်ႇ ၶွင်ၸၢတ်ႈ ၸိုင်ႈလုမ်ႈၾႃႉ (United Nations Children’s Fund) လႆႈလၢတ်ႈဝႃႈ လုၵ်ႈဢွၼ်ႇၼႂ်းမိူင်း ႁူမ်ႈတုမ်မွၵ်ႈ ႁူဝ်ပၢၵ်ႇသၢမ်သိပ်းႁႃႈ 35% ဢမ်ႇမီးၶဝ်ႈၼမ်ႉတၢင်းၵိၼ် လႄႈ မၢင်ၸိူဝ်းသမ်ႉမီးၸၢတ်ႈပၢၼ်ဢၼ်ၵွတ်းၽၼ်သေ ဢၼ်ပဵၼ်ၵူၼ်းဢမ်ႇၽၢၼ် ဢမ်ႇမီး (ပေႃးယူႇပေႃးၵိၼ်) ၼၼ်ႉၵေႃႈ လႆႈလူတ်းယွမ်းႁၢႆၵႂႃႇ ၼႆယဝ်ႉ။ ဢၼ်လုၵ်ႈဢွၼ်ႇဢမ်ႇၶဝ်ႈထိုင်လႆႈၵၢၼ်ႁဵၼ်းၵၢၼ်သွၼ်ၼၼ်ႉ ၵူၺ်းပဵၼ်သုၼ်ႇ ၼိုင်ႈ လွင်ႈၵပ်ႉၵိၼ်းၽၢႆႇသုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းႁူမ်ႈတုမ် ယၢမ်းၽွင်း တေႃႇလဵဝ် လႄႈ ႁူမ်ႈထိုင်ပႃးပၼ်ႁႃၵူၼ်းပၢႆႈၽေးထႅင်ႈ ဢမ်ႇယွမ်း 3 လၢၼ်ႉၵေႃႉ ဢိၵ်ႇတင်း လွင်ႈၵပ်ႉၵိၼ်းၽၢႆႇပၢႆးမၢၵ်ႈမီးၸိုင်ႈမိူင်း ဢၼ်ပဵၼ်မႃးၶၢဝ်းယၢဝ်းၼၼ်ႉ ဝႃႈၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-23T10:51:03

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5-5/

ပလိၵ်ႈထႆး တီႉၺွပ်းလႆႈၵူၼ်းႁၢႆႉဢၼ်ၶႃႈႁႅမ် ႁႅင်းၵၢၼ်ယၢၼ်မိူင်းယဝ်ႉ

ၶုၼ်ႇသျိၼ်ႇမုၼ်ႇ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ထုၵ်ႇၵူၼ်းႁၢႆႉဢဝ်မိတ်ႈ တႅင်းတၢႆၼၼ်ႉ ၽၢႆႇတၢင်းပလိၵ်ႈထႆးၶဝ် လမ်းတီႉၺွပ်းလႆႈၵူၼ်းႁၢႆႉယဝ်ႉ ဝႃႈၼႆ။ မိူဝ်ႈဝႃးဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) ယၢမ်းၵၢင် ဝၼ်း 12:45 မူင်း (ၶၢဝ်းယၢမ်းမိူင်းထႆး) ၼၼ်ႉ ၽၢႆႇတၢင်းပလိၵ်ႈထႆး လႆႈတီႉၺွပ်း ဢဵၵ်ႇဢိသရႃႇ ဢႃႇယု 27 ပီႊ ပဵၼ်ၵူၼ်းႁၢႆႉ ဢၼ်ဢဝ်မိတ်ႈတႅင်း ၶုၼ်ႇသျိၼ်ႇမုၼ်ႇ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ်တၢႆ တီႈၵိဝ်ႇႁိမ်းလၢၼ်ႉလူင်ႁႅပ်းပီးလႅၼ်းသႅၼ်ႇ တိူဝ်ႇ ၼိူဝ်သဵၼ်ႈတၢင်းႁႅပ်းပီးလႅၼ်း သၢႆ 2 ၶလွင်းၸၼ်ႇ ပၢင်းၵပီႇ ဝဵင်းလူင်မိူင်းၵွၵ်ႇ ၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ဢဵၵ်ႇဢိသရႃႇ လႆႈတွပ်ႇၶေႃႈထၢမ်တီႈ ၽူႈသိုဝ်ႇၶၢဝ်ႇၶဝ်ဝႃႈ ယွၼ်ႉပိူဝ်ႈထုၵ်ႇၺႃးၸုမ်းၵေႃႉဢၼ်တၢႆၵႂႃႇၼၼ်ႉ ပွင်ႉလႃႇသႂ်ႇလႄႈ ၸင်ႇလႆႈလူင်း မိုဝ်းႁဵတ်းၵႂႃႇ လူၺ်ႈလူမ်းတေႃးသ ဢမ်ႇမီးသတိသေ လႆႈလၢတ်ႈၶေႃႈၵႂၢမ်းၵမ်း လိုၼ်းသုတ်းဝႃႈ ၶႂၢင်ႉပၼ်ၶႃႈ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်း ၶၵ်ႉတွၼ်ႈ မၢႆႈမီႈၸိုင်ႈမိူင်းမီးၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-23T10:52:11

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b6%e1%80%9d%e1%80%ba/

ႁႅင်းၵၢၼ်ယၢၼ်မိူင်း ၶဝ်ႈၸူၼ်လၢၼ်ႉၶမ်း တီႈလမ်းပုၼ်း ၸိုင်ႈထႆး

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ၶဝ်ႈၵႂႃႇၸူၼ်ၶမ်း တီးၼႂ်းလၢၼ်ႉၶၢႆၶမ်း ၵၢင်ဝဵင်းလမ်းပုၼ်း ၸိုင်ႈထႆး ဝႃႈၼႆ။ မိူဝ်ႈဝႃးဝၼ်းထီႉ 22 July 2024 (လိူၼ်ပႅတ်ႇလွင်ႈ 2 ၶမ်ႈ ပီႊတႆး 2118 ၼီႈ) မီးၽူႈၸၢႆး ဢႃႇယုမွၵ်ႈ 30−35 ပီႊ သႂ်ႇသိူဝ်ႈသီလႅင် ၼုင်ႈၵူၼ်ပွတ်း ၶဝ်ႈၸူၼ်တီႈလၢၼ်ႉၶၢႆၶမ်းမႄႈထဵင်ႉ သဵၼ်ႈတၢင်းဢိၼ်းထယူင်ႇယူတ်း ဢိူင်ႇၼႂ်းမိူင်း ၸႄႈဝဵင်းလမ်းပုၼ်း လႆႈၵႂႃႇ မွင်းၵူၺ်းၶမ်း(ၸွပ်ႇမိုဝ်း) 1 ဢၼ် မီးၼမ်ႉၼၵ်းၶိုင်ႈဝၢတ်ႇသေ ၶီႇလူတ်ႉၶိူင်ႈပၢႆႈဢွၵ်ႇၵႂႃႇ ဝႃႈၼႆ။ ဝၢႆးသေၼၼ်ႉ ၸဝ်ႈၼႃႈတီႈပလိၵ်ႈထႆးၶဝ် ၸင်ႇလႆႈၵႂႃႇၸႅတ်ႈတူၺ်း ၵွင်ႈထၢႆႇ CCTV သေႁူႉဝႃႈ မၼ်းၸၢႆးပဵၼ်ၵူၼ်းမိူင်းႁူမ်ႈတုမ် ၸိုဝ်ႈ ၸၢႆးပၼ်ႇတ ဢႃႇယု 37 ပီႊ လိုဝ်ႈသဝ်းဝႆႉယူႇတီႈႁွင်ႈၶၢတ်ႈတီႈၼိုင်ႈ ၼႂ်းဝဵင်းလမ်းပုၼ်းၼႆလႄႈ ပလိၵ်ႈထႆးၸင်ႇလႆႈၵႂႃႇတီႉၺွပ်း ဢဝ်တူဝ်ၵႂႃႇၵုမ်းၶင်ဝႆႉသေ တေဢဝ်တၢင်းၽိတ်းၵႂႃႇ ၸွမ်းၼင်ႇပၵ်းပိူင်မၢႆမီႈၸိုင်ႈမိူင်းမီးၼၼ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-22T15:23:52

https://taifreedom.com/rcss-ssa-%e1%80%9c%e1%82%84%e1%82%88-sspp-%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%81%bc%e1%80%ba/

RCSS/SSA လႄႈ SSPP ပဵၼ်ပၢင်တိုၵ်းၵၼ် ၽၢႆႇ RCSS တီႉလႆႈပႃးတူဝ်လိပ်းသိုၵ်း SSPP 5 ၵေႃႉ လႄႈၶိူင်ႈၵွင်ႈၵၢင်ႇ

မိူဝ်ႈဝႃးဝၼ်းထီႉ 21 July 2024 (လိူၼ်ပႅတ်ႇလွင်ႈ 1 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်းလိုၵ်း ၸုမ်းသိုၵ်းဢၼ်သႂ်ႇမိၵ်ႈမၢႆ SSPP ၸွမ်းသွၵ်ႈတဝ်ႁႃၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA လႄႈ သွင်ၽၢႆႇလႆႈပဵၼ်ပၢင်တိုၵ်းၵၼ် တီႈသၢႆလွၵ်ႉၸွၵ်ႇမိူင်းပဵင်းသေ ၽၢႆႇတပ်ႉသိုၵ်းၸိုင်ႈတႆး RCSS တီႉၺွပ်းလႆႈပႃး တူဝ်လိပ်း သိုၵ်း SSPP 5 ၵေႃႉလႄႈ ၶိူင်ႈယိပ်းၵွင်ႈၵၢင်ႇ 9 လဝ်း ဢိၵ်ႇမၢၵ်ႇမိုဝ်ႉၸိုၼ်းယၢမ်း လႄႈၶူဝ်းၶွင်ၵဵဝ်ႇၶွင်ႈၵမ်ႈၽွင်ႈ ၼႆယဝ်ႉ။ ၶၢဝ်းတၢင်းလၢႆဝၼ်းမႃးၼႆႉ ၽၢႆႇတၢင်းၸုမ်းသိုၵ်းဢၼ်သႂ်ႇမိၵ်ႈမၢႆ SSPP ဢဝ်ႁႅင်းသိုၵ်း ၸွမ်းသွၵ်ႈတဝ်ႁႃၵေႃႉႁၢၼ် RCSS/SSA လၢႆလၢႆပိုၼ်ႉတီႈၼႂ်းၸိုင်ႈတႆးပွတ်းၸၢၼ်းလႄႈ သွင်ၽၢႆႇၸင်ႇလႆႈမီးလွင်ႈပိုတ်းယိုဝ်းၵၼ်သေ ၵေႃႉႁၢၼ် SSPP ၵမ်ႈၽွင်ႈ ၸိူဝ်းပဵၼ်လုၵ်ႈမႄႈတႆး လႄႈဢၼ်ဢမ်ႇၶႂ်ႈယိုဝ်းၶိုၼ်းတႆးၼင်ႇၵၼ်ၼၼ်ႉ ဢွၼ်ၵၼ်လၵ်ႉပၢႆႈတပ်ႉသေ ၶဝ်ႈႁူမ်ႈႁွမ်းၼႂ်း RCSS/SSA ၵေႃႈမီး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-07-22T13:44:21

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%80%9d%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%82%89-mndaa-%e1%80%9a%e1%80%ad%e1%80%af%e1%80%9d%e1%80%ba/

သိုၵ်းၵူဝ်းၵၢင်ႉ MNDAA ယိုဝ်းတၢႆၸဝ်ႈၵႃး တီႈတၢင်ႉယၢၼ်း

ၸဝ်ႈၵႃး ၵေႃႉႁပ်ႉသူင်ႇၵူၼ်း တီႈၼႂ်းၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ၼၼ်ႉ ထုၵ်ႇၺႃးၸုမ်းသိုၵ်းၵူဝ်းၵၢင်ႉ MNDAA ဢဝ်ၵွင်ႈယိုဝ်းတီႈ ၼႂ်းၸႄႈဝဵင်းတၢင်ႉယၢၼ်းလႄႈ တိူဝ်ႉၸပ်းလွတ်ႇၶေႃးသေ လူႉတၢႆၵႂႃႇထင်တီႈ ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ သိုဝ်ႇၶၢဝ်ႇၼႂ်းပိုၼ်ႉတီႈဢွၵ်ႇဝႆႉဝႃႈ မိူဝ်ႈဝၼ်းထီႉ 20 July 2024 (ဝၼ်းလိူၼ်ပႅတ်ႇမူၼ်း ဢမ်ႇၼၼ် ဝၼ်းၶဝ်ႈဝႃႇသႃ ပီႊတႆး 2118 ၼီႈ) ယၢမ်းၵၢင်ၼႂ်မွၵ်ႈ 05:00 မူင်း မီးၵူၼ်းမိူင်း 2 ၵေႃႉ ဢဝ်ၵႃးလမ်းၼိုင်ႈ ၵႂႃႇႁပ်ႉၵူၼ်းပၢႆႈၽေး ၸွမ်းဝဵင်းလႃႈသဵဝ်ႈ လႄႈ မိူဝ်ႈထိုင်တီႈတၢင်းၽႄ တၢင်ႉယၢၼ်း ၵႂႃႇလႃႈသဵဝ်ႈၼၼ်ႉ ၵႂႃႇႁူပ်ႉၺႃးလၢၼ်ႇၵူတ်ႇထတ်းၶွင် ၸုမ်းသိုၵ်းၵူဝ်းၵၢင်ႉ MNDAA လႄႈ လႆႈထုၵ်ႇၺႃးယိုဝ်းတၢႆပႅတ်ႈ ၼႆယဝ်ႉ။ ၵူၼ်မိူင်းၼႂ်းပိုၼ်ႉတီႈလၢတ်ႈၼႄဝႃႈ ၸဝ်ႈၵႃးၼၼ်ႉ ၸိုဝ်ႈႁွင်ႉဝႃႈ ၵူဝ်ႇဝေႇယၢၼ်ႇထုၼ်း ဢႃႇယု 26 ပီႊ ပဵၼ်ၵူၼ်ႁေႃႈလႅင်းၵႃးၵေႃႉၼိုင်ႈ၊ ၽွင်းၼၼ်ႉသမ်ႉ ၶႃသွင်ၵေႃႉတေၵႂႃႇတၢင်ႇၵူၼ်းပၢႆႈၽေး တၢင်းဝဵင်းလႃႈသဵဝ်ႈ လႄႈ သမ်ႉၵႂႃႇႁူပ်ႉၺႃးလၢၼ်ႇၸုမ်းသိုၵ်းၵူဝ်းၵၢင်ႉ MNDAA သေ ၸုမ်းသိုၵ်း ဢမ်ႇပၼ်လတ်းၽၢၼ်ႇၵႂႃႇ ၸႂ်ႉဝၢႆႁူဝ်ၵႃးပွၵ်ႈၶိုၼ်းတၢင်းၵဝ်ႇ၊ ၽွင်းၶႃပိၼ်ႇႁူဝ်ၵႃးသေ ပွၵ်ႈၵႂႃႇဢမ်ႇတၼ်းၵႆသင်ၼၼ်ႉ ၸုမ်းသိုၵ်းၵူဝ်းၵၢင်ႉ MNDAA ဢဝ်ၵွင်ႈယိုဝ်းၸွမ်းတၢင်းလင်လႄႈ မၢၵ်ႇၵွင်ႈလႆႈတိူဝ်ႉၸပ်းတီႈၶေႃး ၵူဝ်ႇဝေႇယၢၼ်ႇထုၼ်း လူႉတၢႆၵႂႃႇထင်တီႈ၊ ၵေႃႉၵႂႃႇၸွမ်းမၼ်းၼၼ်ႉသမ်ႉ ၸၢၵ်ႇမၢၼ်ႇၵႃးတိူဝ်ႉၸပ်းၸွမ်းတူဝ်လႄႈ လႆႈတၢင်းမၢတ်ႇၸဵပ်းၵမ်ႈၽွင်ႈ ဝႃႈၼႆ။ ၸဝ်ႈၵႃးၵေႃႉၼိုင်ႈလၢတ်ႈၼႄထႅင်ႈဝႃႈ ဢွင်ႈတီႈၶႃသွင်ၵေႃႉၺႃးယိုဝ်းၼၼ်ႉ ပဵၼ်ၼႂ်းၸႄႈဝဵင်းတၢင်ႉယၢၼ်း ပဵၼ်တီႈတၢင်းၽႄၵႂႃႇလႃႈသဵဝ်ႈ၊ လွင်ႈၸုမ်းသိုၵ်း ႁဵတ်းတီႈၵူၼ်းမိူင်း ၸိူဝ်းဢမ်ႇမီးတၢင်းၽိတ်းလႄႈ ၸိူဝ်းဢမ်ႇမီးၵွင်ႈၵၢင်ႇသင်ၼႆႉ လႆႈဝႃႈႁၢင်ႈႁၢႆႉႁႅင်းတႄႉတႄႉ၊ သင်ဝႃႈမီးလွင်ႈထၢင်ႇထိူမ်ၵေႃႈ ႁွင်ႉၸႅတ်ႈထၢမ်လီလီ ၵေႃႈလႆႈယူႇ ၼႆႉသမ်ႉဢမ်ႇၸႂ်ႈၸိူင်ႉၼၼ် တင်ႈၸႂ်ႁႅမ်တၢႆၵူၼ်းမိူင်းၵူၺ်း ဝႃႈၼႆ။ ၵူဝ်ႇဝေႇယၢၼ်ႇထုၼ်း ၼႆႉ ပဵၼ်ၵူၼ်းဝၢၼ်ႈလႄးၵွင်း ၸႄႈဝဵင်းဝဵင်းလိူဝ်ႇ ပဵၼ်ၵူၼ်းႁဵတ်းၵၢၼ်ႁေႃႈၵႃးႁပ်ႉသူင်ႇၵူၼ်း လႄႈ မိူဝ်ႈလဵဝ်တီႈႁိူၼ်း ၵိုတ်းပေႃႈမႄႈသွင်ၸဝ်ႈ တင်း မေးၼၢင်းၵူၺ်းယဝ်ႉ ဝႃႈၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-22T13:18:37

https://taifreedom.com/%e1%80%95%e1%81%a2%e1%82%86%e1%82%87%e1%80%90%e1%82%85%e1%81%bc%e1%80%ba%e1%82%87%e1%80%91%e1%80%bd%e1%81%bc%e1%80%ba%e1%80%90%e1%80%b0%e1%80%9d%e1%80%ba%e1%80%9c%e1%80%ad%e1%80%b0%e1%81%b5%e1%80%ba/

ပၢႆႇတႅၼ်ႇထွၼ်တူဝ်လိူၵ်ႈတင်ႈၸွမ်ၸိုင်ႈ

မိူဝ်ႈဝၼ်းထီႉ 21 July 2024 (လိူၼ်ပႅတ်ႇလွင်ႈ 1 ၶမ်ႈ ပီႊတႆး 2118 ၼီႈ) ၸွမ်ၸိုင်ႈ ၵျူဝ်း ပၢႆႇတႅၼ်ႇ ပိုၼ်ၽၢဝ်ႇထွၼ်တူဝ် တႃႇလူင်းလိူၵ်ႈတင်ႈ ပဵၼ်ၸွမ်ၸိုင်ႈဢမေႇရိၵၢၼ်ႇထႅင်ႈပၢၼ်ၼိုင်ႈ ၼႆယူႇ။ လွင်ႈၼႆႉၵေႃႈပဵၼ်မႃး ဝၢႆးသေလႆႈႁပ်ႉႁႅင်းမိပ်ႇဢီးတီႈ ၽူႈၶဝ်ႈၸုမ်း ၼႂ်းပႃႇတီႇ Democratic ႁႂ်ႈ ပၢႆႇတႅၼ်ႇထွၼ်တူဝ်ၼမ်ၶိုၼ်ႈမႃး ဝၢႆးလင်ပၢင်ႁိမ်ၼမ်ႉၵႂၢမ်း တႃႇႁပ်ႉတၼ်းႁဵင်းၸွမ်ၸိုင်ႈ တင်း ထရမ်ႉ မိူဝ်ႈၼႂ်းဝၼ်းထီႉ 27 June ၼၼ်ႉ ႁဵတ်းႁႂ်ႈၵူၼ်းၼႂ်းၸုမ်း ဢမ်ႇပေႃးၸႂ်ၵႃႈႁိုဝ်၊ ယဝ်ႉၵေႃႈ မႆႈၸႂ်ၵဵဝ်ႇလူၺ်ႈပၢႆးယူႇလီ ဢၼ်မီးဢႃႇယုထိုင် 81 ပီႊယဝ်ႉၼၼ်ႉ ဝႃႈၼႆ။ ၸွမ်းၼင်ႇၽိုၼ်လိၵ်ႈ ပၢႆႇတႅၼ်ႇပိုၼ်ၽႄႈဢွၵ်ႇမႃး ၼၼ်ႉဝႃႈ “ဢၼ်လႆႈႁပ်ႉတၼ်းႁဵင်း ႁဵတ်းပုၼ်ႈၽွၼ်းၸွမ်ၸိုင်ႈၶွင်သူၸဝ်ႈၼၼ်ႉ ပဵၼ်ဢၼ်မီးဢူမုၼ်ၽုင်းငဝ်းၼႂ်းၸၢတ်ႈပၢၼ်ၵဝ်ၶႃႈ လႄႈ သမ်ႉဝႃႈတင်ႈၸႂ် ဢၢၼ်းလိူၵ်ႈတင်ႈထႅင်ႈပၢၼ်ၼိုင်ႈသေတႃႉ ၵူၺ်းၵႃႈ ၵဝ်ၶႃႈၵေႃႈယုမ်ႇဝႃႈ သင်ထွၼ်တူဝ်လႄႈ ဝႆႉၼမ်ႉၼၵ်းၼိူဝ် ပုၼ်ႈၽွၼ်းၸွမ်ၸိုင်ႈ ႁႂ်ႈပေႃးယဝ်ႉၵႂႃႇပၢၼ်ၼႆႉၼၼ်ႉ တေပဵၼ်ၽွၼ်းလီတေႃႇၼႂ်းပႃႇတီႇလႄႈ ၸိုင်ႈမိူင်းယူႇ”ဝႃႈၼႆ။ ဝၢႆးသေမီးၽိုၼ်လိၵ်ႈၼၼ်ႉဢွၵ်ႇမႃးၵေႃႈ ပၢႆႇတႅၼ်ႇ လႆႈဢွၵ်ႇမႃးတၢင်ႇၼိူဝ်ဢွၼ်ႇလၢႆး X ၼၼ်ႉဝႃႈ ၵမ်ႉထႅမ်ႁပ်ႉႁွင်းႁႂ်ႈ ၵႅမ်ၸွမ်ၸိုင်ႈ Kamala Harris ပဵၼ်တူဝ်တႅၼ်း ပႃႇတီႇ Democratic တႃႇလူင်းလိူၵ်ႈတင်ႈပဵၼ်ၽူႈၼမ်းဢမေႇရိၵၢၼ်ႇ ၼႂ်းပီႊၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-22T11:56:14

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-20/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵူၼ်းမိူင်း တၢႆ 16 ၵေႃႉ

ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း 2 လမ်း ၵႂႃႇပွႆႇမၢၵ်ႇသႂ်ႇတီႈၸွမ်းတၢင်းၽႄ လႄႈ တီႈၵျွင်းမုၼ်ၸဝ်ႈ ဝၢၼ်ႈလႂႃႉၸိၼ်ႇၵူင်း ၸႄႈဝဵင်းၵျၢႆႉမယေႃႇ မိူင်းမွၼ်းသေ မီးၵူၼ်းမိူင်းလႆႈမၢတ်ႇၸဵပ်းလူႉတၢႆတင်းၼမ် ၼႆယဝ်ႉ။ သိုဝ်ႇၶၢဝ်ႇ Khit Thit Media ဢွၵ်ႇဝႆႉဝႃႈ မိူဝ်ႈဝၼ်းထီႉ 19 July 2024 (လိူၼ်ပႅတ်ႇမႂ်ႇ 14 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 10:15 မူင်းၼၼ်ႉ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တိုၵ်း 2 လမ်း ၵႂႃႇပွႆႇမၢၵ်ႇသႂ်ႇတီႈ တၢင်းၽႄ ၵႄႈၵၢင်ဝၢၼ်ႈလႂႃႉၸိၼ်ႇၵူင်း လႄႈ ဝၢၼ်ႈၸၢႆႇငွႆႇ၊ ယဝ်ႉၵေႃႈ ပွႆႇသႂ်ႇပႃးထႅင်ႈ တီႈၵျွင်းမုၼ်ၸဝ်ႈ ဢၼ်မီးတီႈႁိမ်းတၢင်းၽႄၼၼ်ႉထႅင်ႈသေ ၵူၼ်းမိူင်းလႆႈတၢႆၵႂႃႇ 16 ၵေႃႉ ပႃးၸဵမ်လုၵ်ႈဢွၼ်ႇ လႄႈ မႄႈပႃးတွင်ႉ(မႄႈမၢၼ်း) ၼႆယဝ်ႉ။ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်ၵႂႃႇပၼ်ႇလဵပ်ႈၸွမ်းဝၢၼ်ႈသေ ၵမ်းၼၼ်ႉၵူၼ်းမိူင်း ဢွၼ်ၵၼ်တူၵ်းၸႂ်ၵူဝ်ႁႄလႄႈ သမ်ႉပၢႆႈၵႂႃႇၸူႉတုမ်ၵၼ်၊ ၽွင်းၵူၼ်းမိူင်း တိုၵ်ႉၸူႉတုမ်ယူႇၸွမ်းၵၼ်ၼၼ်ႉ သိုၵ်းမၢၼ်ႈတင်ႈၸႂ်ဢဝ်မၢၵ်ႇပွႆႇတူၵ်းသႂ်ႇ ၵူၼ်းမိူင်း ဝႃႈၼႆ။ ၸွမ်းၼင်ႇၵူၼ်းမိူင်းလၢတ်ႈတီႈသိုဝ်ႇၶၢဝ်ႇ Khit Thit Media ဝႃႈ ၽွင်းႁိူဝ်းမိၼ်ပွႆႇမၢၵ်ႇ တူၵ်းတႅၵ်ႇသႂ်ႇၵူၼ်းမိူင်းၼၼ်ႉ ၶႃႈႁဝ်းၵေႃႈမီးယူႇႁိမ်းႁွမ်းၼၼ်ႉၵူၺ်း၊ ၵူၼ်းမိူင်း လႆႈတၢႆၼမ်ႁႅင်းတႄႉတႄႉ၊ ၼႂ်း 16 ၵေႃႉၼၼ်ႉ ပႃးဝႆႉမႄႈပႃးတွင်ႉ 7 လိူၼ် 1 ၵေႃႉ လႄႈ ၽူဝ်မၼ်း တင်း လုၵ်ႈဢွၼ်ႇမၼ်းၵေႃႈ လူႉတၢႆၵႂႃႇၸွမ်းၵၼ်ယဝ်ႉ၊ ၵွၼ်ႇသိုၵ်းမၢၼ်ႈတေပွႆႇမၢၵ်ႇၼၼ်ႉ ၶဝ်ဢဝ်ႁိူဝ်းမိၼ်တိုၵ်း 2 လမ်း ပၼ်ႇၵႂႃႇပၼ်ႇမႃး ၸွမ်းဝၢၼ်ႈတင်းႁိုင် ဝႃႈၼႆ။ ယွၼ်ႉမၢၵ်ႇလူင်သိုၵ်းမၢၼ်ႈသေ ဢၢင်ႇၵႃႇတူဝ်ၶိင်းၵူၼ်းမိူင်းၵမ်ႈၽွင်ႈ လႆႈသိၵ်ႇၶၢတ်ႇယွၵ်းယွႆၵႂႃႇ ပဵၼ်ပွတ်းပဵၼ်တွၼ်ႈ လႄႈ လႆႈႁူႉဝႃႈ ၵူၼ်းဝၢၼ်ႈၶိုၼ်းဢွၼ်ၵၼ်ၵဵပ်းယဝ်ႉ ဢဝ်သၢင်းၵျူဝ်ႇၽဝ်ၾႆးပၼ်ၵႂႃႇ ဝႃႈၼႆ။ ၵူၼ်းမိူင်းၼႂ်းတိူင်းၸႄႈၵႅင်း၊ ၸႄႈမိူင်းၶၢင် လႄႈ မိူင်းတႆးပွတ်းႁွင်ႇ ၸိူဝ်းၼႆႉၵေႃႈ ထုၵ်ႇၺႃးသိုၵ်းမၢၼ်ႈ ဢဝ်ႁိူဝ်းမိၼ်ပွႆႇမၢၵ်ႇသႂ်ႇ ဢွင်ႈတီႈၵူၼ်းမိူင်း ယူႇသဝ်းၸွမ်းၵၼ်တင်းၼမ်ၼၼ်ႉသေ မီးၵူၼ်းမိူင်းလႆႈမၢတ်ႇၸဵပ်းလူႉတၢႆ တင်းၼမ်မိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-22T11:56:50

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82-2/

ႁႅင်းၵၢၼ်ယၢၼ်မိူင်း ၼႂ်းမိူင်းထႆး ထုၵ်ႇၵူၼ်းႁၢႆႉဢဝ်မိတ်ႈတႅင်းတၢႆ

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၵႂႃႇႁဵတ်းၵၢၼ်ႁႃၵိၼ်လဵင်ႉတွင်ႉတီႈၼႂ်း မိူင်းထႆးၼၼ်ႉ ထုၵ်ႇၵူၼ်းႁၢႆႉဢဝ်မိတ်ႈတႅင်း ထိုင်တီႈလူႉသဵင်ႈတၢႆ။ မိူဝ်ႈဝၼ်းထီႉ 21 July 2024 (လိူၼ်ပႅတ်ႇလွင်ႈ 1 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းပလိၵ်ႈထႆး ၶဝ်လႆႈႁပ်ႉၶၢဝ်ႇမီးလွင်ႈဢဝ်မိတ်ႈတႅင်းၵၼ်တၢႆ တီႈၼႂ်းၵိဝ်ႇ ႁိမ်းလၢၼ်ႉလူင်ႁႅပ်းပီးလႅၼ်းသႅၼ်ႇတိူဝ်ႇ ၼိူဝ်သဵၼ်ႈတၢင်းႁႅပ်းပီးလႅၼ်း သၢႆ 2 ၶလွင်းၸၼ်ႇ ပၢင်းၵပီႇ ဝဵင်းလူင်မိူင်းၵွၵ်ႇလႄႈ ၸင်ႇလႆႈၵႂႃႇၵူတ်ႇထတ်းတူၺ်းသေ ထူပ်းႁၼ် ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ၸိုဝ်ႈႁွင်ႉ ၶုၼ်ႇသျိၼ်ႇမုၼ်ႇ (Khun Shin Mon) ဢႃႇယု 34 ပီႊ ဢၼ်ထုၵ်ႇဢဝ်မိတ်ႈတႅင်းသႂ်ႇတီႈၶေႃးၽၢႆႇသၢႆႉ လႄႈ ၼႃႈဢူၵ်း ဝႃႈၼႆ။ ၸွမ်းၼင်ႇပလိၵ်ႈထႆးၶဝ် လႆႈတွင်ႈထၢမ်တီႈၵေႃႉပဵၼ်မေးမၼ်းၸၢႆးၼၼ်ႉ လၢတ်ႈဝႃႈ ပေႃးတူၺ်းၸွမ်းၼင်ႇၼႂ်း CCTV ၼၼ်ႉတႄႉ မၼ်းဢမ်ႇယၢမ်ႈႁူႉၸၵ်း ၵူၼ်းႁၢႆႉၵေႃႉၼၼ်ႉ ဝႃႈၼႆ။ ၼွၵ်ႈလိူဝ်သေၼႆႉ ဢၼ်ပဵၼ်ဢူၺ်းၵေႃႉၶုၼ်ႇသျိၼ်ႇမုၼ်ႇ လႆႈလၢတ်ႈဝႃႈ ႁဝ်းၶႃႈသွင်ၵေႃႉ လႆႈဢွၵ်ႇႁွင်ႈမႃး တေၵႂႃႇႁႃဢူၺ်းၵေႃႉထႅင်ႈၵေႃႉၼိုင်ႈ မိူဝ်ႈထိုင်ၸွမ်းတၢင်းၼၼ်ႉ ဢၼ်ပဵၼ်ၵူၼ်းႁၢႆႉ လႆႈၶီႇလူတ်ႉၶိူင်ႈမႃးသေ လၢတ်ႈဝႃႈ ၶုၼ်ႇသျိၼ်ႇမုၼ်ႇ ပႆတတ်းၼႃႈလူတ်ႉမၼ်းသေ ဢမ်ႇပဵင်းပေႃးႁၢၼ်ႉၸႂ် ပႅၵ်ႉသမ်ႉ ၶုၼ်ႇသျိၼ်ႇမုၼ်ႇ ယွမ်းၼွမ်းၽိတ်းယဝ်ႉသေတႃႉ မၼ်းၵေႃႈတိုၵ်ႉလႃႇသႂ်ႇယူႇလႄႈ လူင်းလူတ်ႉမႃးပေႃႉထုပ်ႉ ၶုၼ်ႇသျိၼ်ႇမုၼ်ႇ ၶႃႈၵႂႃႇႁၢမ်ႈၵေႃႈဢမ်ႇလႆႈ ဝၢႆးၼၼ်ႉ မၼ်းၸင်ႇဢဝ်မိတ်ႈတႅင်းသႂ်ႇယဝ်ႉ လႅၼ်ႈပၢႆႈၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၼႂ်းလၢႆးငၢၼ်းၶၢဝ်ႇၼၼ်ႉ လႆႈလၢတ်ႈဝႆႉဝႃႈ ၵူၼ်းႁၢႆႉၼၼ်ႉ ပဵၼ်ၵူၼ်းထႆး လႆႈၶီႇလူတ်ႉၶိူင်ႈသေ ၵႂႃႇပေႃႉထုပ်ႉဢူၺ်းၵေႃႉၶုၼ်ႇသျိၼ်ႇမုၼ်ႇ ဢွၼ်တၢင်း ယဝ်ႉၵေႃႈၸင်ႇဢဝ်မိတ်ႈတႅင်းသႂ်ႇ ၶုၼ်ႇသျိၼ်ႇမုၼ်ႇ ထိုင်တီႈလူႉသဵင်ႈတၢႆ ၽၢႆႇတၢင်းပလိၵ်ႈထႆးၶဝ်ၵေႃႈ တိုၵ်ႉၸွမ်းသွၵ်ႈႁႃၵူၼ်းႁၢႆႉဝႆႉ ယူႇ ၼႆယဝ်ႉ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ မိူဝ်ႈၼႆႉဝၼ်းထီႉ 22 July 2024 တီႈၼႂ်းႁိမ်းႁိူၼ်းႁၢမ်းလင်ၼိုင်ႈ ၼႂ်းမူႇဝၢၼ်ႈၶျတ်ႇၵႅဝ်ႉ ၵိဝ်ႇ 13 သဵၼ်ႈတၢင်းၵႂႃႇဝၢင်း ႁိူဝ်းမိၼ်ႁၢတ်ႇယႂ်ႇ ၼႂ်းပိုၼ်ႉတီႈမိူင်းၶူၼ်းလင်း ၸႄႈဝဵင်းႁၢတ်ႇယႂ်ႇ ၸႄႈတွၼ်ႈသူင်ၶလႃၼၼ်ႉ မီးႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ၸိုဝ်ႈႁွင်ႉ ၸွမ် ဢႃႇယု 36 ပီႊ ထုၵ်ႇၺႃးၾႆးၾႃႉသွတ်ႉတၢႆ ဝႃႈၼႆ။ ၽၢႆႇတၢင်းပလိၵ်ႈထႆးၶဝ် လႆႈသိုပ်ႇၾူၼ်းတွင်ႈထၢမ်တီႈၸဝ်ႈႁိူၼ်း ႁူမ်ႈပႃး မေးၼၢင်း ၵေႃႉဢၼ်ထုၵ်ႇၾႆးၾႃႉသွတ်ႉတၢႆၼၼ်ႉ လၢတ်ႈဝႃႈ ဢမ်ႇၸႂ်ႈဝႃႈ မၼ်းၶဝ်ႈၵႂႃႇလၵ်ႉၶူဝ်းၶွင်ၼႂ်းႁိူၼ်း ယွၼ်ႉၼႂ်းႁိူၼ်းၼၼ်ႉၵေႃႈ ဢမ်ႇလႆႈမီးသင် ယွၼ်ႉႁိူၼ်းယူႇတိတ်းၸပ်းၵၼ်သေ ဢၼ်ပဵၼ်ၸဝ်ႈႁိူၼ်းၵေႃႈ လႆႈၽၢၵ်ႇႁႂ်ႈ ၸွႆႈတူၺ်းလုမ်းလႃးပၼ်ႁိူၼ်းပႃး ၵူၺ်းဢမ်ႇလႆႈလၢတ်ႈပႃးဝႃႈ ၸွမ်းဝၢင်းႁိူၼ်းၼၼ်ႉ ပွႆႇႁႅင်းၾႆးၾႃႉႁႄႉၵင်ႈဝႆႉ ယွၼ်ႉမိူဝ်ႈပူၼ်ႉမႃး ၵႆႉမီးၽူႈလၵ်ႉၶဝ်ႈၵႂႃႇလၵ်ႉၶူဝ်းၶွင် ၼႆယဝ်ႉ။ ႁႅင်းၵၢၼ်ယၢၼ်မိူင်းၵေႃႉၼၼ်ႉ မၼ်းတေၵႆႉၵႂႃႇတူၺ်းၸွမ်းႁိူၼ်းၼၼ်ႉယူႇ တႃႇသေႇ ၵူၺ်းပွၵ်ႈၼႆႉသမ်ႉ တေၵႂႃႇႁၼ်လွင်ႈၽိတ်းပိူင်ႈတီႈႁူးလႅင်းသေ ၸင်ႇလႆႈၵႂႃႇတူၺ်း ၵူၺ်းဢမ်ႇႁူႉဝႃႈ ၸဝ်ႈႁိူၼ်းလႆႈပွႆႇႁႅင်းၾႆးၾႃႉႁႄႈၵင်ႈၽူႈလၵ်ႉ ဝႆႉတီႈလဵၵ်းၽၵ်းတူႁူးလႅင်းလႄႈ ၸင်ႇထုၵ်ႇၾႆးၾႃႉသွတ်ႉသေ လူႉသဵင်ႈတၢႆၵႂႃႇ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-19T13:20:51

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-5/

သိုၵ်းမၢၼ်ႈပွႆႇမၢၵ်ႇသႂ်ႇတီႈၵၢတ်ႇဝဵင်းသႅၼ်ဝီ ၵူၼ်းမိူင်းတၢႆ 10 ပၢႆ

ၽွင်းၸမ်ၶဝ်ႈဝႃႇသႃ ၽွင်းၵူၼ်းမိူင်းတိုၵ်ႉၵိုၼ်းၶွၼ်ႈ မီးယူႇၸွမ်းၵၢတ်ႇၸွမ်းသႃး ႁႃသိုဝ်ႉႁႃၶၢႆၶူဝ်းၶွင်ၵုၼ်ႇၵၼ်ယူႇၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ လႄႈ မီးၵူၼ်းမိူင်းလူႉတၢႆၵႂႃႇ 10 ပၢႆ ၼႆယဝ်ႉ။ မိူဝ်ႈဝႃးဝၼ်းထီႉ 18 July 2024 (လိူၼ်ပႅတ်ႇမႂ်ႇ 13 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 16:00 မူင်းပၢႆ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်တၢင်ႇမၢၵ်ႇလူင် ဢၼ်မီးၼမ်ႉၼၵ်း 500 ပွင်ႇသေ ၵႂႃႇပွႆႇတူၵ်းသႂ်ႇတီႈၵၢတ်ႇလူင် ဝဵင်းသႅၼ်ဝီလႄႈ ႁဵတ်းႁႂ်ႈၵူၼ်းမိူင်း ၸိူဝ်းမီးယူႇတီႈၵၢတ်ႇၼၼ်ႉ လူႉတၢႆပဵၼ်ၵေႃႇပဵၼ်ၵွင်သေ မၢင်ၸိူဝ်းတူဝ်ၶိင်း ပေႃးယွၵ်းယွႆႈၵႂႃႇသဵင်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈသိုၵ်းမၢၼ်ႈပွႆႇမၢၵ်ႇတူၵ်းသႂ်ႇတီႈၵၢတ်ႇ ၼၼ်ႉ သမ်ႉပဵၼ်ၽွင်းၵူၼ်းမိူင်းတိုၵ်ႉၵိုၼ်းၶွၼ်ႈဝႆႉလႄႈ လႆႈဝႃႈတၢႆၼမ်တႄႉယူႇၶႃႈ မၢင်ၸိူဝ်းႁိူၼ်း/လၢၼ်ႉၶၢႆၵုၼ်ႇ လူမ်ႉတဵင်ဝႆႉလႄႈ ဢမ်ႇပႆႇၸၢင်ႈၸွႆႈ ဢဝ်ဢွၵ်ႇမႃးၵေႃႈမီး၊ ၵမ်ႈၽွင်ႈၸိူဝ်းၺႃးၸၢၵ်ႇမၢၵ်ႇၼၼ်ႉ တူဝ်းၶိင်းၶဝ်ပိဝ်ၵႂႃႇ ၵူႈႁူးၵူႈတၢင်းသေ ဢမ်ႇလႆႈႁူႉဝႃႈပႃးၽႂ်ပဵၼ်ၽႂ်လၢႆလၢႆ ဝႃႈၼႆ။ မိူဝ်ႈဝၼ်းထီႉ 14 July 2024 ၼၼ်ႉၵေႃႈ ၸုမ်းသိုၵ်းမၢၼ်ႈ ဢဝ်ႁိူဝ်းမိၼ်သေ ၵႂႃႇယိုဝ်း/ပွႆႇမၢၵ်ႇသႂ်ႇ တီႈဝဵင်းလဝ်ႉၵႆႇ (လၢဝ်ႇၵၢႆး) တိူဝ်ႉၸပ်းႁိူၼ်းလူႉၵွႆတင်းၼမ် မိူၼ်ၵၼ်။ တီႈဝဵင်းသႅၼ်ဝီ လႄႈ ဝဵင်းလဝ်ႉၵႆႇၼႆႉ ၸုမ်းသိုၵ်းၵူဝ်းၵၢင်ႉ MNDAA တိုၵ်ႉသိမ်းလႆႈတီႈသိုၵ်းမၢၼ်ႈသေ တမ်းၵၢၼ်ဢုပ်ႉပိူင်ႇဝႆႉၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-19T12:06:03

https://taifreedom.com/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba-6/

မူႇၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ် ၵူၼ်းပၢႆႈၽေး

ၼင်ႇႁိုဝ်ပေႃးတေပဵၼ်လွင်ႈၵမ်ႉၸွႆႈ ၵူၼ်းၸိူဝ်းလႆႈပၢႆႈၽေးပၢင်တိုၵ်းၼႆသေ ယူႇတီႈ မူႇၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ်လၢႆလၢႆၵေႃႉ ႁူမ်ႈႁႅင်းႁူမ်ႈငိုၼ်းၵၼ်သေ ၸွႆႈထႅမ်တီႈၵူၼ်းပၢႆႈၽေးၶဝ်ၵႂႃႇ ယူႇယဝ်ႉ။ တႄႇဢဝ်ၼႂ်းဝၼ်းထီႉ 8-15 July 2024 ၼၼ်ႉ ၸုမ်းၽွမ်ႉႁူမ်ႈထုင်ႉမၢဝ်း လႆႈတိုၵ်းသူၼ်း ၽူႈမီးၼမ်ႉၸႂ် ဢၼ်မီးတင်း ၼၢင်းမူၺ်လႅင်း ၶဝ်တင်းႁိူၼ်း ဝၢၼ်ႈတိူင်းသႅင် မိူင်းမၢဝ်း 50 ယွၼ်ႇ၊ ၸၢႆးသၢမ်ပၢၼ်း ၶဝ်တင်းႁိူၼ်း ၵွင်းၼႃး မိူင်းမၢဝ်း 50 ယွၼ်ႇ၊ ၶိင်းၵျွင်းသႂ် ၶဝ်တင်းႁိူၼ်း မိူင်းမၢဝ်း 100 ယွၼ်ႇ၊ ၸၢႆးႁၵ်ႉၶိူဝ်း ၶဝ်တင်းႁိူၼ်း မိူင်းၶွၼ် မိူင်းမၢဝ်း 50 ယွၼ်ႇ၊ ၼၢႆးငိုၼ်းသွႆႈမူး ၶဝ်တင်းႁိူၼ်း ပၢင်ႇပုင်ႇ မိူင်းမၢဝ်း 50 ယွၼ်ႇ၊ ၼၢႆးမႆၶမ်းတိၼ်ႇ ၶဝ်တင်းႁိူၼ်း ႁူဝ်ၽၢႆ မိူင်းမၢဝ်း 50 ယွၼ်ႇ၊ ၸၢႆးဝႃႉဢွၼ်ႇ ၶဝ်တင်းႁိူၼ်း မိူင်းတႆးပွတ်းဢွၵ်ႇၶူင်း ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ ၼၢင်းမျႃႉဢုင်း ၶဝ်တင်းႁိူၼ်း ၼွင်တဝ်း မိူင်းမၢဝ်း 50 ယွၼ်ႇ၊ ၸၢႆးဢၢႆႈၶမ်း+ၼၢင်းဢေၸီႇ ၶဝ်တင်းႁိူၼ်း ထုင်ႉလွႆႁူဝ်သိူဝ် 50 ယွၼ်ႇ၊ ၶိင်းၸၢမ်ႇဢေး+ၼၢင်းတၢၼ်းၼု ၶဝ်တင်းႁိူၼ်း ထုင်ႉလွႆႁူဝ်သိူဝ် 50 ယွၼ်ႇ၊ လုင်းဢၢႆႈၶမ်း+ၼၢႆးမျႃႉဢေး ၶဝ်တင်းႁိူၼ်း ထုင်ႉလွႆႁူဝ်သိူဝ် 50 ယွၼ်ႇ။ ၼၢင်းဢေၸီႇ ၶဝ်တင်းႁိူၼ်း ထုင်ႉလွႆႁူဝ်သိူဝ် 20 ယွၼ်ႇ၊ ၼၢႆးယွတ်ႈငိုၼ်းၸူဝ်း ၶဝ်တင်းႁိူၼ်း ထုင်ႉလွႆႁူဝ်သိူဝ် 30 ယွၼ်ႇ၊ ၼၢႆးၸူဝ်းႁၢၼ်ႇ ၶဝ်တင်းႁိူၼ်း ထုင်ႉလွႆႁူဝ်သိူဝ် 30 ယွၼ်ႇ၊ ၼၢင်းဢေၼုမ်ႇ ၶဝ်တင်းႁိူၼ်း ထုင်ႉလွႆႁူဝ်သိူဝ် 50 ယွၼ်ႇ၊ ၼၢင်းသူၺ်ႇယိင်း ၶဝ်တင်းႁိူၼ်း ထုင်ႉလွႆႁူဝ်သိူဝ် 30 ယွၼ်ႇ၊ ၼၢင်းၶမ်းသိၼ်ႇ ၶဝ်တင်းႁိူၼ်း ထုင်ႉလွႆႁူဝ်သိူဝ် 50 ယွၼ်ႇ၊ ၼၢင်းလႃႉယဵၼ်ႇ ၶဝ်တင်းႁိူၼ်း မိူင်းၶွၼ် 50 ယွၼ်ႇ၊ ၼၢႆးမွၵ်ႇၶမ်းပွႆး ၶဝ်တင်းႁိူၼ်း မိူင်းမၢဝ်း 30 ယွၼ်ႇ၊ ၼၢင်းမူဝ်ၶမ်း ၶဝ်တင်းႁိူၼ်း ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ ၼၢင်းမႂ်ႊႁိူင်းမီးသႃႇ ၶဝ်တင်းႁိူၼ်း ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ ၸၢႆးထီးၶမ်းသၢမ် ၶဝ်တင်းႁိူၼ်း မိူင်းမၢဝ်း 50 ယွၼ်ႇ၊ ၶိင်းယွတ်ႈသႂ်သၢမ် ၶဝ်တၢင်းႁိူၼ်း ဢူဝ်ႉလူဝ်း မိူင်းမၢဝ်း 50 ယွၼ်ႇ၊ မႂ်ႊႁိူင်းသေႃး ၶဝ်တင်းႁိူၼ်း မိူင်းဝၼ်း 30 ယွၼ်ႇ၊ ယိင်းမူၺ်းဢွင်ႇ ၶဝ်တင်းႁိူၼ်း ၸူဝ်ႈၶၢဝ်းမိူင်းမၢဝ်း 50 ယွၼ်ႇ၊ မူႇၸုမ်းႁူမ်ႈႁွမ်း မိူင်းမၢဝ်းလူင် 500 ယွၼ်ႇ၊ လုင်းၼွင်တဝ်း ၶဝ်တင်းႁိူၼ်း မိူင်းမၢဝ်း 30 ယွၼ်ႇ၊ ၸၢႆးဝိၼ်း+ၼၢင်းမူဝ်ၶမ်း ၶဝ်တိင်းႁိူၼ်း ၵျွၵ်ႉမႄး ၸူဝ်ႈၶၢဝ်းမိူင်းၶႄႇ 100 ယွၼ်ႇ၊ ပႃႈၼၢင်း ၶဝ်တင်းႁိူၼ်း ဝၢၼ်ႈၵုင်းသႃႇ သီႇပေႃႉ 100 ယွၼ်ႇ၊ ပႃႈမျႃႉ ၶဝ်တင်းႁိူၼ်း ၽႃသိူဝ်ႇ မိူင်းမၢဝ်း 100 ယွၼ်ႇ။ ၸၢႆးသၢမ်ၶမ်း+ၼၢင်းၵဵင်ၶမ်း ၶဝ်တင်းႁိူၼ်း မိူင်းမၢဝ်း 100 ယွၼ်ႇ ႁူမ်ႈသၢင်ႉငိုၼ်းတင်းမူတ်း မီးယူႇ 2,100 ယွၼ်ႇ ယူႇယဝ်ႉ။ မိူဝ်ႈၼႂ်းဝၼ်းထီႉ 17 July 2024 (လိူၼ်ပႅတ်ႇမႂ်ႇ 12 ၶမ်ႈ ပီႊတႆး 2118 ၼီႈ) ၼၼ်ႉ လႆႈဢဝ်ငိုၼ်းၶႄႇလႅၵ်ႈပဵၼ်ငိုၼ်းမၢၼ်ႈ လႆႈမႃး 1,304,000 ပျႃး (သိပ်းသၢမ်သႅၼ်သီႁဵင်ပျႃးတဵမ်တဵမ်) ၸွႆႈထႅမ်ၵႂႃႇတီႈ ၸဝ်ႈၶူးသီရိထမ်ႇမ ဝဵင်းလူင်တူၼ်ႈတီးသေ တေၶပ်းၶိုင်သိုပ်ႇသူင်ႇပၼ်တီႈ ပီႈၼွင်ႉပၢႆႈၽေးၵႂႃႇ ၼႆယူႇယဝ်ႉ။ ၸွမ်းၼင်ႇ ၽူႈမီးပုၼ်ႈၽွၼ်း ၼႂ်းမူႇၸုမ်းၽွမ်ႉႁူမ်ႈထုင်ႉမၢဝ်း လႆႈတွင်ႈထၢမ်တီႈ ၸဝ်ႈၶူးသီရိထမ်ႇမ ဝႆႉၼၼ်ႉ မီးၵူၼ်းပၢႆႈၽေး လႆႈမႃးယူႇသွၼ်ႈသဝ်းဝႆႉတီႈ ၵေႃလိၵ်ႈလၢႆး – 92 ၵေႃႉ ၊ ဝတ်ႉပိတၵၢတ်ႈ – 278 ၵေႃႉ၊ ဝတ်ႉဝေႇလုဝၼ်ႇ – 63 ၵေႃႉ လႄႈ လုမ်းၼမ်ႉၶူင်း -20 ၵေႃႉ ႁူမ်ႈတင်းမူတ်း တေမီးယူႇ 453 ၵေႃႉ ဝႃႈၼႆ။ ၽူႈလႂ်ၽႂ်သေမဝ်ႇဝႃႈ သင်မီးၼမ်ႉၸႂ်ၸေႇတၼႃႇ ၶႂ်ႈၸွႆႈထႅမ် ၼႂ်းၵၢၼ်တူင်ႇဝူင်း ၽႃႇသႃႇ၊ သႃႇသၼႃႇ၊ ၵၢၼ်ၸိူဝ်ႉၸၢတ်ႈဝၢၼ်ႈမိူင်း ဢိၵ်ႇတင်း ၸွႆႈထႅမ်ပီႈၼွင်ႉပၢႆႈၽေး ပေႃးၼႆၸိုင် ၵပ်းသိုပ်ႇလၢႆႈတီႈ ၸၢႆးႁၵ်ႉၶိူဝ်း (မိူင်းၶွၼ်) မၢႆၾူၼ်းၶႄႇ −15911757049 ၊ ၸၢႆးသၢမ်ပၢၼ်း (မိူင်းမၢဝ်း) မၢႆၾူၼ်းၶႄႇ − 13759238593 ၊ ၸၢႆးသီဝၼ်း (မိူင်းမၢဝ်း) မၢႆၾူၼ်းမၢၼ်ႈ − 0947314495 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-19T11:54:04

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87%e2%88%92%e1%80%9e%e1%80%ad%e1%80%84%e1%80%ba%e1%82%87%e1%81%b5%e1%80%95%e1%80%b0%e1%80%9d%e1%80%ba/

ဢမေႇရိၵၢၼ်ႇ−သိင်ႇၵပူဝ်ႇ−ထႆး ၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းပၢင်ႇလၢႆႇထႆး

တႃႇသၢင်ႈလွင်ႈမၼ်ႈၼိမ်သဝ်းၼႂ်းပၢင်ႇလၢႆႇၼႆသေ တပ်ႉၼမ်ႉဢမေႇရိၵၢၼ်ႇ၊ သိင်ႇၵပူဝ်ႇ လႄႈ ထႆး လႆႈၽိုၵ်းၽွၼ်ႉသိုၵ်းႁူမ်ႈၵၼ် ၼႂ်းၼႃႈၼမ်ႉပၢင်ႇလၢႆႇထႆး ဝႃႈၼႆ။ မိူဝ်ႈဝႃးဝၼ်းထီႉ 18 July 2024 (လိူၼ်ပႅတ်ႇမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းတပ်ႉၼမ်ႉ ဢမေႇရိၵၢၼ်ႇ၊ သိင်ႇၵပူဝ်ႇ လႄႈ ထႆး လႆႈတႄႇၽိုၵ်းၽွၼ်ႉ သိုၵ်းႁူမ်ႈၵၼ် ဢၼ်မီးၸိုဝ်ႈဝႃႈ MULTILATERAL CARAT 2024 သေ တေၽိုၵ်းၽွၼ်ႉ ၵႂႃႇတေႃႇထိုင် ၼႂ်းဝၼ်းထီႉ 25 July 2024 လႄႈ လႆႈၽိုၵ်းၽွၼ်ႉတီႈတႃႈႁိူဝ်း ၼႂ်းပိုၼ်ႉ တီႈၸႄႈဝဵင်းသတ်ႉတႃႇႁိပ်ႇ ၸႄႈတွၼ်ႈၶျူၼ်းပူးရီး ဢိၵ်ႇတင်း တီႈႁိမ်းပၢင်ႇလၢႆႇ ဢၢဝ်ႇထႆးပွတ်းၼိူဝ်သေ လႆႈမီးႁိူဝ်း၊ ႁိူဝ်းမိၼ်၊ တရူၼ်း ဢိၵ်ႇတင်း ႁႅင်းၵူၼ်းသိုၵ်း တင်း 3 ၸိုင်ႈမိူင်း ႁူမ်ႈ 1,100 ၵေႃႉ လႆႈၶဝ်ႈႁူမ်ႈၽိုၵ်းၽွၼ်ႉၵႂႃႇ ၼႆယဝ်ႉ။ ယိူင်းဢၢၼ်းဢၼ်လႆႈၽိုၵ်းၽွၼ်ႉသိုၵ်းႁူမ်ႈၵၼ်ပွၵ်ႈၼႆႉ ပိူဝ်ႈတႃႇသၢင်ႈလွင်ႈမိုတ်ႈ ၵိုဝ်းၸမ်ၸႂ်ၵၼ် လႄႈ ႁူမ်ႈၵၼ်ပူၵ်းပွင်ၼမ်ႉၵတ်ႉၵူၼ်းသိုၵ်းတင်း 3 ၸိုင်ႈမိူင်း ၼႂ်းၵၢၼ်တူင်ႉၼိုင် ၼႂ်းပၢင်ႇလၢႆႇႁူမ်ႈၵၼ် ဢိၵ်ႇတင်း ပိၼ်ႇပၢႆႇလႅၵ်ႈလၢႆႈတၢင်းႁူႉ လႄႈ ပွင်ႇၸႂ်ၼႂ်းၵၢၼ်တူင်ႉၼိုင် တေႃႇပေႃးထိုင် ၵၢၼ်ယုၵ်ႉၸၼ်ႉငဝ်းလၢႆး ၼႂ်းပၢင်ႇလၢႆႇ ႁႂ်ႈမၼ်းၵွင်ႉၵဵဝ်ႇၵၼ်တင်း ငဝ်းလၢႆးလုမ်ႈၾႃႉယၢမ်းၽွင်းတေႃႈလဵဝ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-19T10:45:51

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-25-%e1%81%b5/

ၵူၼ်းမိူင်းႁူမ်ႈတုမ် 25 ၵေႃႉ လၵ်ႉၶဝ်ႈမိူင်းထႆး ထုၵ်ႇတီႉၺွပ်း

ၸဝ်ႈၼႃႈတီႈပလိၵ်ႈထႆး လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆးၼႆသေ ၸင်ႇလႆႈၵူတ်ႇထတ်း လမ်းတီႉၺွပ်းလႆႈ ၼႆယဝ်ႉ။ မိူဝ်ႈဝၼ်းထီႉ 18 July 2024 (လိူၼ်ပႅတ်ႇမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇႁူမ်ႈၵၼ် ပႂ်ႉၵူတ်ႇထတ်း တီႉၺွပ်း ၵူၼ်းမိူင်းႁူမ်ႈတုမ်လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ တီႈၼိူဝ် သဵၼ်ႈတၢင်းမၢႆ 118 (သၢႆၵဵင်းႁၢႆး−ၵဵင်းမႆႇ) ၼႂ်းပိုၼ်ႉတီႈဢိူင်ႇၻူင်းမႃႉတႃႇ ၸႄႈဝဵင်း မႄႈလၢဝ်း ၸႄႈတွၼ်ႈၵဵင်းႁၢႆး ၼၼ်ႉတင်းမူတ်း 25 ၵေႃႉ၊ ပႃးလုၵ်ႈဢွၼ်ႇ 2 ၵေႃႉ သေဢမ်ႇၵႃး တီႉၺွပ်းလႆႈပႃးၵူၼ်းတေႃႉသူင်ႇထႅင်ႈ 3 ၵေႃႉ လႄႈ ၵႃး 3 လမ်း ဝႃႈၼႆ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉ ဢၼ်ပဵၼ်ၵူၼ်းမိူင်းႁူမ်ႈတုမ် လႆႈလၢတ်ႈဝႃႈ ၸိူဝ်းၶဝ် လႆႈၸၢႆႇၵႃႈၵႃးၼိုင်ႈၵေႃႉလႂ် 7,000 ဝၢတ်ႇ တႃႇၶဝ်ႈၵႂႃႇႁႃႁဵတ်း ၵၢၼ်ၼႂ်းၸႄႈတွၼ်ႈၵဵင်းမႆႇ ၼႆယဝ်ႉ။ ၵဵဝ်ႇလူၺ်ႈလွင်ႈၵူၼ်းလၵ်ႉလွမ်ၶဝ်ႈမိူင်းထႆးၼႆႉသေ ၽၢႆႇတၢင်းပလိၵ်ႈ လႄႈ ၽူႈမီးပုၼ်ႈၽွၼ်းထႆးၶဝ် တေတိူဝ်းၵူတ်ႇထတ်းႁႂ်ႈၼႅၼ်ႈၼႃလိူဝ်သေၵဝ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2024-07-18T11:57:31

https://taifreedom.com/%e1%81%b8%e1%82%82%e1%80%ba%e1%82%89-ai-%e1%80%90%e1%80%b0%e1%81%ba%e1%80%ba%e1%80%b8%e1%81%b8%e1%80%bd%e1%80%99%e1%80%ba%e1%80%b8%e1%80%9a%e1%80%af%e1%81%b5%e1%80%ba%e1%80%b8%e1%80%9a%e1%81%b5/

ၸႂ်ႉ AI တူၺ်းၸွမ်းယုၵ်းယၵ်းဢၼ်မီးယူႇၼိူဝ်ၵၢင်ႁၢဝ်

ၶွမ်ႇပၼီႇ Startup တီႈၼိုင်ႈ ၼႂ်းမိူင်းဢမေႇရိၵၢၼ်ႇၼၼ်ႉ လႆႈၸႂ်ႉတိုဝ်း AI တွၼ်ႈတႃႇ ပၵ်းတႃတူၺ်းၸွမ်း ယုၵ်းယၵ်းဢၼ်မီးယူႇၼိူဝ်ၵၢင်ႁၢဝ် ၼင်ႇႁိုဝ်တေႁႄႉၵင်ႈ ဢမ်ႇၵႂႃႇၽႃႇသႂ်ႇလၢဝ်ပွမ်ၼၼ်ႉ ၼႆယဝ်ႉ။ ၽၢႆႇတၢင်း Privateer ၶွမ်ႇပၼီႇ Startup ဢၼ်မီးယူႇတီႈၼႂ်းၸႄႈမိူင်းႁႃးဝၢႆး (Hawaii) ၼၼ်ႉ လႆႈဢွၵ်ႇမႃးလၢတ်ႈဝႃႈ လွင်ႈပၵ်းတႃတူၺ်းၸွမ်း ယုၵ်းယၵ်းဢၼ်ပိဝ်ယူႇၼိူဝ်ၵၢင်ႁၢဝ် တင်းၼမ်ၼၼ်ႉ မၼ်းလမ်ႇလွင်ႈႁႅင်းၼႃႇ၊ ၸွမ်းလူၺ်ႈ လၢဝ်ပွမ်တင်းၼမ် ဢၼ်ထုၵ်ႇသူင်ႇၶိုၼ်ႈၵႂႃႇထႅင်ႈ လႄႈ ၸမ်ပဵၼ်တေလႆႈမီးလွင်ႈပႂ်ႉတူၺ်းၸွမ်းယူႇတႃႇသေႇ၊ ၼင်ႇႁိုဝ် ယုၵ်းယၵ်းဢၼ်မီးယူႇၼိူဝ်ၵၢင်ႁၢဝ်ၼၼ်ႉ တေဢမ်ႇၵႂႃႇၽႃႇၺႃးၵၼ်သေ ၵႂႃႇတုမ်ႉတိူဝ်ႉတေႃႇလၢဝ်ပွမ် လႄႈ ႁဵတ်းႁႂ်ႈယုၵ်းယၵ်းၼိူဝ်ၵၢင်ႁၢဝ်ၼၼ်ႉ ၼမ်မႃးထႅင်ႈ ဝႃႈၼႆ။ ယၢမ်းလဵဝ်ၼႆႉ ယုၵ်းယၵ်းဢၼ်မီးယူႇၼိူဝ်ၵၢင်ႁၢဝ်ၼၼ်ႉ မီးဢမ်ႇယွမ်း 35,000 ဢၼ် ဢၢင်ႈဢိင်ၶေႃႈမုၼ်းတီႈလၢႆလၢႆၽၢႆႇ၊ ယုၵ်းယၵ်းၸိူဝ်းၼႆႉ ပဵၼ်ယုၵ်းယၵ်းဢၼ်ယူႇၼိူဝ်ၵၢင်ႁၢဝ် ယႂ်ႇလိူဝ် 10 cm သေယဝ်ႉ မီးတင်းလၢဝ်ပွမ်ဢၼ်ဢမ်ႇၸႂ်ႉယဝ်ႉ၊ ၸၢၵ်ႇမၢၵ်ႇၼူၾႆး ဢၼ်ၸႂ်ႉၵၢၼ်ၵႂႃႇယဝ်ႉလႄႈ ၸၢၵ်ႇသၢၵ်ႈဢၼ်ၵႂႃႇၽႃႇၺႃးၵၼ်ၸိူဝ်းၼႆႉ မၼ်းတူင်ႉၼိုင်ပိဝ်ယူႇၼိူဝ်ၵၢင်ႁၢဝ် လူၺ်ႈတၢင်းဝႆးၽႂ်း 27,350 ၵီႇလူဝ်ႇမီႇတိူဝ်ႇ တေႃႇၸူဝ်ႈမူင်း ႁဵတ်းႁႂ်ႈၸၢင်ႈၵႂႃႇၽႃႇၺႃးလၢဝ်ပွမ်လႆႈငၢႆႈ ဝႃႈၼႆ။ ၼင်ႇႁိုဝ်တေႁူႉဝႃႈ ယုၵ်းယၵ်းၼၼ်ႉ တေၽႃႇၵၼ်မိူဝ်ႈလႂ် ၼႂ်းၶၢဝ်းယၢမ်းလႂ်ၼႆၼၼ်ႉ တေလႆႈၸႂ်ႉၶေႃႈမုၼ်းလႄႈ ၶေႃႈထတ်းသၢင်တီႈၶွမ်ႇၽိဝ်ႇတိူဝ်ႇတင်းၼမ် ႁဵတ်းႁႂ်ႈ Privateer ၼၼ်ႉ လႆႈၸႂ်ႉ AI မႃးၸွႆႈထႅမ်လႄႈ ၼပ်ႉသွၼ်ႇဝႃႈ တေမီးလွင်ႈၽႃႇၵၼ်မႃးမိူဝ်ႈလႂ်၊ မိူဝ်ႈထူပ်းႁၼ်ယုၵ်းယၵ်းၼိူဝ်ၵၢင်ႁၢဝ်ၼၼ်ႉၵေႃႈ AI တေႁုပ်ႈၶေႃႈမုၼ်းသေ သူင်ႇပၼ်တီႈၽူႈၵုမ်းထိင်း ၽူႈမီးပုၼ်ႈၽွၼ်း ဢၼ်ႁဵတ်းၵၢၼ်တူင်ႉၼိုင် ၵဵဝ်ႇလူၺ်ႈပၢႆးၵၢင်ႁၢဝ် ၼင်ႇႁိုဝ်တေႁပ်ႉမိုဝ်းၸွမ်း ၽေးဢၼ်တေၸၢင်ႈပဵၼ်မႃးယွၼ်ႉ ယုၵ်းယၵ်းၼိူဝ်ၵၢင်ႁၢဝ် ၸိူဝ်းၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-18T11:47:01

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%80%9c%e1%81%a2%e1%82%86%e1%80%9c%e1%81%a2%e1%82%86%e1%81%b8%e1%80%9d%e1%80%ba/

ၽူႈမီးၼမ်ႉၸႂ် လၢႆလၢႆၸဝ်ႈ ႁူမ်ႈၸွႆႈထႅမ် ၵေႃႉသိုၵ်း RCSS/SSA

ၼင်ႇႁိုဝ်ပေႃးတေပဵၼ်လွင်ႈၵမ်ႉၸွႆႈ လႄႈ ႁႅင်းၸႂ် ၵေႃႉသိုၵ်းၵေႃႉႁၢၼ်ၶဝ်ၼႆလႄႈ ၽူႈမီးၼမ်ႉၸႂ် ၸေႇတၼႃႇ လႆႈႁူမ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈၼႆႉဝၼ်းထီႉ 18 July 2024 (လိူၼ်ပႅတ်ႇမႂ်ႇ 13 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈၸုမ်းသဵင်ထႅမ်ႁႅင်းမႂ်ႇ လႄႈ ၸုမ်းၵူၼ်းၼုမ်ႇတႆး မိူင်းၶၢင် ၸႄႈဝဵင်းမႂ်ႇ ဢၼ်ပဵၼ် ၸၢႆးပေႉ (ႁွင်ႉ) ၽူၼ်ၶၢဝ် 300 ယွၼ်ႇ၊ ၸၢႆးၾႃႉသိုၼ်ႊ 200 ယွၼ်ႇ၊ ၸၢႆးထႅၼ်ၾႃႉ 200 ယွၼ်ႇ၊ ၸၢႆးၸိၼ်ႇၶူဝ်ႉ 100 ယွၼ်ႇ၊ ၸၢႆးပဝ်းယူင်ႉ 100 ယွၼ်ႇ၊ ၸၢႆး ၾႃႉ 50 ယွၼ်ႇ လႄႈ ၸၢႆးဢႃငႄႇ 100 ယွၼ်ႇ ၸိူဝ်းၼႆႉႁူမ်ႈပဵၼ်သၢင်ႉငိုၼ်းၶႄႇ 1,050 ယွၼ်ႇ၊ လႅၵ်ႈပဵၼ်ငိုၼ်းမၢၼ်ႈလႆႈ 636,000 ပျႃးသေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ်တီႈၼိုင်ႈ ၼႆယဝ်ႉ။ တေႃႈၼင်ႇၼၼ် မိူဝ်ႈဝၼ်းထီႉ 17 July 2024 ၼၼ်ႉၵေႃႈ ၽူႈမီးၼမ်ႉၸႂ် ၸေႇတၼႃႇ ဢၼ်ပဵၼ် လုင်းႁၵ်ႉၶိူဝ်း ထုင်ႉမၢဝ်း လႆႈၸွႆႈထႅမ်ငိုၼ်းၵႃႈၵိၼ်ယႅမ်ႉတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸိူဝ်းယူႇတီႈၼႃႈသိုၵ်း ပဵၼ်တႃႇသၢင်ႉငိုၼ်း 20 သႅၼ်ပျႃး မိူၼ်ၵၼ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ လႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-18T11:39:48

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb%e1%80%bd%e1%81%b5%e1%80%ba%e1%82%89%e1%80%99%e1%82%84%e1%80%b8%e1%80%90%e1%80%ad/

ၵူၼ်းမိူင်းၵျွၵ်ႉမႄးတိူဝ်ႉမၢၵ်ႇလူင်တၢႆတင်းႁိူၼ်း

သၢမ်ၵေႃႉပေႃႈမႄႈလုၵ်ႈ ႁဵတ်းၵေႃႉၵၼ်တီႈၼႂ်းဝၢင်းႁူင်းၸၢၵ်ႈလိူဝ်ႈမႆႉ ဝၢၼ်ႈၶူဝ်မုင်း ဢိူင်ႇၶူဝ်မုင်း ၸႄႈဝဵင်းၵျွၵ်ႉမႄးၼၼ်ႉ လႆႈတိူဝ်ႉၸပ်းၺႃးမၢၵ်ႇလူင် ၶွင်ၸုမ်းယိပ်းၵွင်ႈၵၢင်ႇသေ လူႉသဵင်ႈၵႂႃႇတင်းမူတ်း ၼႆယဝ်ႉ။ မိူဝ်ႈဝၼ်းထီႉ 16 July 2024 (လိူၼ်ပႅတ်ႇမႂ်ႇ 11 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 14:00 မူင်း မီးမၢၵ်ႇလူင်ၸုမ်းယိပ်းၵွင်ႈၵၢင်ႇ ၵႂႃႇတူၵ်းတႅၵ်ႇတီႈ ၼႂ်းဝၢင်းႁူင်းၸၢၵ်ႈလိူဝ်ႈမႆႉသေ ၵေႃႉပဵၼ်လုင်းၵေႇလႃႇသ ဢႃႇယုမွၵ်ႈ 70 ပီႊ၊ ပႃႈပႂၢင်ႉ ဢႃႇယု 60 ပီႊ လႄႈ လုၵ်ႈၸၢႆး ၵလႃးလေး ဢႃႇယု 40 ပီႊ လႆႈတၢႆထင်တီႈၵႂႃႇ တင်းသၢမ်ၵေႃႉပေႃႈမႄႈလုၵ်ႈ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မၢၵ်ႇဢၼ်ၵႂႃႇတူၵ်းတႅၵ်ႇသႂ်ႇၵူၼ်းမိူင်းၼႆႉ ပဵၼ်မၢၵ်ႇလူင်ၶွင်ၸုမ်းသိုၵ်းမၢၼ်ႈ၊ ၸိူဝ်းၶဝ်သၢမ်ၵေႃႉပေႃႈမႄႈလုၵ်ႈၼႆႉ ပဵၼ်ၵူၼ်းဝၢၼ်ႈတိုဝ်ႉလႅင် ပၢႆႈၽေးပၢင်တိုၵ်းသေ မႃးယွၼ်းယူႇသဝ်းဝႆႉ တီႈႁူင်းၸၢၵ်ႈလိူဝ်ႈမႆႉ ၼႆၶႃႈဢေႃႈ၊ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၵႂႃႇတူၵ်းသႂ်ႇတီႈ ဢွင်ႈတီႈမေးၵႃး ၼႂ်းပွၵ်ႉ 8 လႄႈ ၾႆးမႆႈၵႃးၵႂႃႇ 3 လမ်း ဝႃႈၼႆ။ ၶၢပ်ႈတူဝ်ၸိူဝ်းၶဝ်ပေႃႈမႄႈလုၵ်ႈသၢမ်ၵေႃႉၼၼ်ႉ တၢင်းၽၢႆႇၸုမ်းပရႁိတ ဝဵင်းၵျွၵ်ႉမႄး လႆႈၵႂႃႇၸွႆႈဢဝ်ၶၢပ်ႈတူဝ်သေ ဢဝ်သူင်ႇဝႆႉတီႈႁူင်းယႃယဵၼ်ဝႆႉ ဝႃႈၼႆ။ ယွၼ်ႉပၢင်တိုၵ်းတီႈၼႂ်းဝဵင်းၵျွၵ်ႉမႄးသေ မီးၵူၼ်းမိူင်းလႆႈမၢတ်ႇၸဵပ်းတၢႆတင်းၼမ် လႄႈ ၶူဝ်းၶွင်/ႁိူၼ်းယေးၵေႃႈ လူႉၵွႆတင်းၼမ် သေဢမ်ႇၵႃး ဢမ်ႇမီးၸုမ်းယိပ်းၵွင်ႈၵင်ႇၸုမ်းလႂ် ႁပ်ႉဢဝ်ပုၼ်ႈၽွၼ်းသၢႆတႅၼ်းပၼ် လွင်ႈလူႉသုမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-18T11:06:35

https://taifreedom.com/%e1%81%b6%e1%82%84%e1%82%87-%e1%80%90%e1%80%b1%e1%80%a2%e1%80%99%e1%80%ba%e1%82%87%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0/

ၶႄႇ တေဢမ်ႇသိုပ်ႇဢုပ်ႇဢူဝ်းၸွမ်း ဢမေႇရိၵၢၼ်ႇ လွင်ႈမၢၵ်ႇၼိဝ်းၶလီးယႃး

ယွၼ်ႉဢမေႇရိၵၢၼ်ႇ ၶၢႆၶိူင်ႈယိပ်းပၼ်ထႆႇဝၼ်ႇ လႄႈ ႁဵတ်းႁႂ်ႈၽၢႆႇတၢင်းၶႄႇ ဢမ်ႇႁၢၼ်ႉၸႂ်သေ တေဢမ်ႇသိုပ်ႇဢုပ်ႇဢူဝ်းၸွမ်းဢမေႇရိၵၢၼ်ႇ လွင်ႈၵုမ်းထိင်း ႁဵတ်းဢွၵ်ႇမၢၵ်ႇၼိဝ်းၶလီးယႃး ၼႆယဝ်ႉ။ မိူဝ်ႈဝၼ်းထီႉ 17 July 2024 (လိူၼ်ပႅတ်ႇမႂ်ႇ 12 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ ဢွၵ်ႇသပ်းၸႅင်ႈၶၢဝ်ႇဝႃႈ လွင်ႈဢၼ်ဢမေႇရိ ၵၢၼ်ႇ ၶၢႆၶိူင်ႈယိပ်းပၼ်ထႆႇဝၼ်ႇၼၼ်ႉ မၼ်းယႃႉၵဝ်းလွင်ႈဢုပ်ႇဢူဝ်းတၢင်းၵၢၼ် မိူင်း ဢၼ်တင်းသွင်ၽၢႆႇလႆႈဢုပ်ႇဢူဝ်း လွင်ႈၵုမ်းထိင်း ႁဵတ်းဢွၵ်ႇမၢၵ်ႇၼိဝ်းၶလီး ယႃး လႄႈ ၶိူင်ႈယိပ်းတၢင်ႇၸိူဝ်း ၵွပ်ႈၼၼ် ၽၢႆႇတၢင်းၶႄႇ ၸင်ႇလႆႈၵိုတ်းယိုတ်း တေဢမ်ႇသိုပ်ႇဢုပ်ႇဢူဝ်းၵႂႃႇယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈၽူႈတၢင်လၢတ်ႈ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ လႆႈလၢတ်ႈဝႃႈ ဢမေႇရိၵၢၼ်ႇ ယင်းတိုၵ်ႉသိုပ်ႇၶၢႆၶိူင်ႈယိပ်းပၼ်ထႆႇဝၼ်ႇ လႄႈ တူင်ႉၼိုင်ၵၢၼ် ဢၼ်ယႃႉၵဝ်းၽွၼ်းလႆႈၶွင်ၶႄႇ သေဢမ်ႇၵႃး ယႃႉၵဝ်းပႃး လွင်ႈယုမ်ႇယမ်တမ်းၸႂ် ၽၢႆႇၵၢၼ်မိူင်း၊ ယွၼ်ႉလွင်ႈတၢင်းၸိူဝ်းၼႆႉသေ ၶႄႇ လႆႈတႅပ်းတတ်းသဵၼ်ႈၸႂ် ၵိုတ်းယိုတ်းလွင်ႈဢုပ်ႇဢူဝ်းၸွမ်းဢမေႇရိၵၢၼ်ႇ ၵဵဝ်ႇ လူၺ်ႈလွင်ႈၵုမ်းထိင်း ႁဵတ်းဢွၵ်ႇမၢၵ်ႇၼိဝ်းၶလီးယႃး ဢၼ်တေဢုပ်ႇဢူဝ်းၵၼ် တၢင်းၼႃႈၼႆႉ ၼႆယဝ်ႉ။ မိူဝ်ႈၼႂ်းလိူၼ် June 2024 ၼၼ်ႉ ႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ ပၼ်ၶႂၢင်ႉ ၶၢႆၶိူင်ႈယိပ်းပၼ်ထႆႇဝၼ်ႇ 2 ပွၵ်ႈ ႁူမ်ႈပဵၼ်သၢင်ႉငိုၼ်း 300 လၢၼ်ႉတေႃႇလႃႇ ဝႃႈၼႆ။ ၶႄႇ လိူၵ်ႈသဵၼ်ႈတၢင်းမိူၼ်ၵၼ်တင်းရၢတ်ႉသျႃး ပေႃးမီးလွင်ႈၶဵင်ႇတႃႉ ၶဝ်ႈမႃးယဝ်ႉၼႆၸိုင် လွင်ႈဢုပ်ႇဢူဝ်း တႃႇၵုမ်းထိင်းမၢၵ်ႇၼိဝ်းၶလီးယႃးၼၼ်ႉ တေဢမ်ႇသိုပ်ႇၵႂႃႇလႆႈၼႆ ၽူႈတၢင်လၢတ်ႈႁွင်ႈၵၢၼ်လူင်ၽၢႆႇၼွၵ်ႈမိူင်း ဢမေႇရိၵၢၼ်ႇ ဢွၵ်ႇမႃးသႄႉသွမ်းၶႄႇၵႂႃႇ ၼင်ႇၼႆ။ မိူဝ်ႈလိူၼ် October 2023 ၼၼ်ႉၵေႃႈ ႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ လႆႈလၢတ်ႈဝႃႈ ၶႄႇ တိူဝ်းမႄႇၶႂၢၵ်ႈတီႈၵဵပ်းသိမ်းမၢၵ်ႇၼိဝ်းၶလီးယႃးဝႆးလိူဝ်သေ ဢၼ်ဢမေႇရိၵၢၼ်ႇ လၢမ်းၶၢတ်ႇဝႆႉလႄႈ တေႃႇထိုင် မိူဝ်ႈၼႂ်းလိူၼ် May 2023 ၼၼ်ႉ ၶႄႇ မီးမၢၵ်ႇၼိဝ်းၶလီးယႃး ဢမ်ႇယွမ်း 500 လုၵ်ႈသေ ပေႃးၼႂ်းပီႊ 2030 ၼႆ လႅပ်ႈတေမီးထိုင်ပဵၼ် 1,000 လုၵ်ႈ ၼႆယဝ်ႉ။ ၸိူင်ႉႁိုဝ်ၵေႃႈလီ ၸွမ်းၼင်ႇၶေႃႈမုၼ်းၸုမ်း Stockholm International Peace Research Institute (SIPRI) လၢတ်ႈဝႃႈ ယၢမ်းလဵဝ် ရၢတ်ႉသျႃး မီးမၢၵ်ႇၼိဝ်းၶလီးယႃးယူႇတီႈ 4,500 လုၵ်ႈ၊ ဢမေႇရိၵၢၼ်ႇသမ်ႉမီး 3,700 လုၵ်ႈ လႄႈ ၶႄႇၵေႃႈမီးယူႇတီႈ 410 လုၵ်ႈ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-17T22:52:43

https://taifreedom.com/%e1%81%b8%e1%81%a2%e1%82%86%e1%80%b8%e1%80%9e%e1%81%a2%e1%82%86%e1%80%99%e1%81%a2%e1%80%9d%e1%80%ba%e1%80%b8-%e1%81%bd%e1%80%b0%e1%82%88%e1%82%81%e1%80%bd%e1%80%84%e1%80%ba%e1%82%89%e1%81%b5%e1%82%82/

ၸၢႆးသၢႆမၢဝ်း ၽူႈႁွင်ႉၵႂၢမ်း ၸဝ်ႈပၢႆးမွၼ်းၸိုဝ်ႈသဵင်ယႂ်ႇ လူႉသဵင်ႈသုတ်းမုၼ်

ၸၢႆးသၢႆမၢဝ်း ၽူႈႁွင်ႉၵႂၢမ်း ၸဝ်ႈပၢႆးမွၼ်းတႆး ဢၼ်ၵူၼ်းၼႂ်းမိူင်းႁူမ်ႈတုမ် ဢွၼ်ၵၼ်ႁူႉၸၵ်းမၵ်းၸိုဝ်ႈၼၼ်ႉ လူႉသဵင်ႈသုတ်းမုၼ်ၵႂႃႇ ၽွင်းဢႃႇယုလႆႈ 76 ပီႊ။ မိူဝ်ႈၼႆႉဝၼ်းထီႉ 17 July 2024 (လိူၼ်ပႅတ်ႇမႂ်ႇ 12 ၶမ်ႈ ပီႊတႆး 2118 ၼီႈ) ၶၢဝ်းယၢမ်း 19:15 မူင်း ယွၼ်ႉဢမ်ႇၽွင်းလိူဝ်လႆႈ သင်ႇၶႃႇရတြႃး လွင်ႈၵိူတ်ႇ၊ ပဵၼ်၊ လူႉ ၼၼ်ႉသေယဝ်ႉ ၵေႃႉပဵၼ် ၸၢႆးသၢႆမၢဝ်း ၽူႈၸိုဝ်ႈသဵင်ယႂ်ႇၼႂ်းၵၢၼ်ပၢႆးမွၼ်း မိူင်းႁူမ်ႈတုမ် လႆႈလပ်းတႃလိုမ်းမိူင်းသဵင်ႈမုၼ်ၵႂႃႇ တီႈႁူင်းယႃၵွင်း ဝဵင်းတႃႈၵုင်ႈ ၽွင်းဢႃႇယုလႆႈ 76 ပီႊၼၼ်ႉ ၼႆယဝ်ႉ။ ၸၢႆးသၢႆမၢဝ်း ၵိူတ်ႇမိူဝ်ႈဝၼ်းထီႉ 18 February 1948 ဝၼ်းပုတ်ႉ တီႈမူႇၸႄႈ မိူင်းတႆးပွတ်းႁွင်ႇသေ ၸိုဝ်ႈတၢင်ႇဢၼ်ႁွင်ႇဝႃႈ ၸၢႆးၺုၼ်ႉမွင်ႇ ၸိုဝ်ႈပေႃႈမႄႈ လုင်းပႃႉၶႅင်ႇ + ပႃႈဢေးၸိင်ႇ (လူႉသဵင်ႈယဝ်ႉ) မီးပီႈၼွင်ႉ ႁူမ်ႈတွင်ႉ 6 ၵေႃႉ 1. ၸၢႆးၵျေႃႇၸၢမ်ႇ ဢမ်ႇၼၼ် ၸဝ်ႈပၢႆးမွၼ်းတႆး ၸၢႆးလၢဝ်သႂ် (ဢၢႆႈ)၊ 2. ၸၢႆးသူၺ်ႇလ ၸၢႆးလိူၼ်ၶမ်း (ယီႈ)၊ 3. ၸၢႆးသၢမ် (သၢမ်)၊ 4. ၸၢႆးၺုၼ်ႉမွင်ႇ ဢမ်ႇၼၼ် ၸၢႆးသၢႆမၢဝ်း (သႆႇ)၊ 5. ၸၢႆးတႃး ႁွင်ႉ ၸၢႆးလႅင်းသႂ် (ငူဝ်ႉ)၊ ၼၢင်းတဵင်းႁၢၼ်ႇ (ၼွင်ႉၵေႃႉလိုၼ်း) ၸိူဝ်းၼႆႉဝႃႈၼႆ။ ဢၼ်မၼ်းၸဝ်ႈလႆႈလူႉသဵင်ႈၵႂႃႇၼႆႉ ပဵၼ်လွင်ႈလူႉယႂ်ႇသုမ်းလူင် ပုၼ်ႈတႃႇၼႃႈႁိူၼ်းမၼ်းၸဝ်ႈၵူၺ်းဢမ်ႇၵႃး ပုၼ်ႈတႃႇတူင်ႇဝူင်းပၢႆးမွၼ်း လႄႈ ၸိူဝ်ႉၶိူဝ်းၵေႃႈ ပဵၼ်ဢၼ်သေလၢႆၸွမ်းဢမ်ႇသုတ်းဢမ်ႇသဵင်ႈလႄႈ ယူႇတီႈတႆးလွတ်ႈလႅဝ်းၵေႃႈ ယွၼ်းသူးပၼ် ႁႂ်ႈဝိၺဵၼ်ႇၶႂၼ်ငဝ်းမၼ်းၸဝ်ႈ ႁွတ်ႈထိုင်သုၵတိသေၵမ်း။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-17T13:49:14

https://taifreedom.com/%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88-%e1%80%91-4/

ၼၢင်းယိင်းၵေႃႉၼိုင်ႈ ထုၵ်ႇၸူၼ်ၵၢင်ၶိုၼ်းတီႈၼႂ်းၵႃး

ၼၢင်းယိင်းဢႃႇယု 19 ပီႊၵေႃႉၼိုင်ႈ ၶၢတ်ႈၵႃးသေ ပွၵ်ႈမိူဝ်းဢွင်ႈတီႈလိုဝ်ႈသဝ်းလႄႈ လႆႈထုၵ်ႇၵူၼ်းၼႂ်းၵႃးၸူၼ်ဢဝ်ငိုၼ်း တီႈတၢင်းၽႄတီႈၼိုင်ႈ ဢၼ်ပူၼ်ႉ ႁေႃဢွမ်မွင်းလူင် ဝဵင်းမူႇၸေႊသေ လႆႈသုမ်းငိုၼ်းၵႂႃႇတင်းၼမ်။ မိူဝ်ႈဝၼ်းထီႉ 15 July 2024 ( လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 22:00 မူင်းပၢႆၼၼ်ႉ မီးၼၢင်းယိင်းၵေႃႉၼိုင်ႈ ၶၢတ်ႈၵႃးတီႈပွၵ်ႉၸွၼ်ၸေႃႇ ၵႂႃႇတီႈၼႂ်းဝဵင်းလႄႈ မိူဝ်ႈပူၼ်ႉတီႈ ႁေႃဢွမ်မွင်းလူင် တၢင်းၽႄတီႈၼိုင်ႈၼၼ်ႉ ၸဝ်ႈၵႃးၵိုတ်းၵႃးသေ သမ်ႉၶိုၼ်းထုၵ်ႇၺႃးၵူၼ်းဢၼ်ၶီႇၵႃးၵႂႃႇၸွမ်းၼၼ်ႉ ၸူၼ်ဢဝ်ငိုၼ်းၵႂႃႇတင်းၼမ် ၼႆယဝ်ႉ။ ၵူၼ်းႁဵတ်းၵၢၼ်ၸုမ်းပရႁိတၵေႃႉၼိုင်ႈ ဢၼ်ၵႂႃႇၸွႆႈထႅမ်ၼၼ်ႉ လၢတ်ႈတီႈသိုဝ်ႇၶၢဝ်ႇၼႂ်းပိုၼ်ႉတီႈဝႃႈ လွင်ႈတၢင်းမၼ်းဢၼ်ၶႃႈလႆႈငိၼ်းတႄႉ မၼ်းၼၢင်းလုၵ်ႉတီႈႁဵတ်းၵၢၼ်သေ ၶၢတ်ႈၵႃးၵႂႃႇတီႈႁူင်းလႅမ်း၊ ၽွင်းၵႃးၵႂႃႇႁပ်ႉၼၼ်ႉ မီးၸဝ်ႈၵႃး လႄႈ ၵူၼ်းၸၢႆးထႅင်ႈၵေႃႉၼိုင်ႈၶီႇမႃးၼႂ်းၵႃး ဝႃႈၼႆ၊ မိူဝ်ႈႁွတ်ႈထိုင်တီႈတၢင်းၽႄတီႈၼိုင်ႈၼၼ်ႉ ၸဝ်ႈၵႃးသမ်ႉၵိုတ်းၵႃးလႄႈ လႆႈထုၵ်ႇၺႃး ၵူၼ်းၸၢႆးဢၼ်မီးယူႇၼႂ်းၵႃးၼၼ်ႉ ၸူၼ်ဢဝ်ငိုၼ်းသေပၢႆႈၵႂႃႇၼႆၶႃႈ၊ မၼ်းၼၢင်းလႆႈသုမ်းငိုၼ်းၶႄႇ 6,000 ယွမ်ႇ (တူၵ်းမႅၼ်ႈငိုၼ်းမၢၼ်ႈမိူဝ်ႈလဵဝ် မွၵ်ႈ 39 သႅၼ်ပျႃး)၊ သုမ်းဝႅၼ်ၶမ်း၊ ၾူၼ်း လႄႈ ၶူဝ်းၼုင်ႈတၢင်းဝႆထႅင်ႈၵမ်ႈၽွင်ႈ၊ ပေႃးတူၺ်းၾၢင်ႁၢင်ႈ ၸဝ်ႈၵႃးတႄႉ လႅပ်ႈႁူႉႁၼ်ႁူမ်ႈမိုဝ်းၸွမ်းၵူၼ်းၸူၼ်ဝႆႉ ဝႃႈၼႆ။ တီႈဝဵင်းမူႇၸေႊၼႆႉ မီးၵူၼ်းႁၢႆႉၵူၼ်းၸူၼ်လိူင်ႇၼမ် သေဢမ်ႇၵႃး ၶိူင်ႈယိပ်းၵွင်ႈၵၢင်ႇၵေႃႈ မီးၵိုၵ်းတူဝ်ပႃး လႄႈ ၵႆႉလႄႇႁႃလၵ်ႉ/ၸူၼ် ၶူဝ်းငိုၼ်းၶူဝ်းၶမ်း ၵူၼ်းမိူင်းၼႂ်းပိုၼ်ႉတီႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-17T13:16:00

https://taifreedom.com/%e1%80%95%e1%80%b1%e1%82%83%e1%82%88%e1%80%9c%e1%80%b5%e1%80%84%e1%80%ba%e1%82%89%e1%80%99%e1%82%84%e1%82%88%e1%80%9c%e1%80%b5%e1%80%84%e1%80%ba%e1%82%89%e1%80%91%e1%80%af%e1%81%b5%e1%80%ba%e1%82%87/

ပေႃႈလဵင်ႉမႄႈလဵင်ႉထုၵ်ႇၶႃႈႁႅမ်တၢႆ ၽူႈထၢင်ႇထိူမ်ပဵၼ်ႁႅင်းၵၢၼ်ယၢၼ်မိူင်း

ၸဝ်ႈၼႃႈတီႈပလိၵ်ႈထႆး ထၢင်ႇထိူမ်ဝႃႈ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆးၼၼ်ႉ ၶႃႈႁႅမ်ၶိုၼ်းပေႃႈလဵင်ႉမႄႈလဵင်ႉယဝ်ႉ လၵ်ႉဢဝ်ငိုၼ်းၶမ်းၵႂႃႇ ဝႃႈၼႆ။ မိူဝ်ႈဝႃးဝၼ်းထီႉ 16 July 2024 (လိူၼ်ပႅတ်ႇမႂ်ႇ 11 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်း 13:30 မူင်းၼၼ်ႉ ၸဝ်ႈၼႃႈတီႈပလိၵ်ႈထႆး လႆႈၶဝ်ႈၵႂႃႇၵူတ်ႇထတ်းသေ ထူပ်းႁၼ်တူဝ်တၢႆ သွင်ၵေႃႉၽူဝ်မေး ၵေႃႉပဵၼ်ၽူဝ် ဢႃႇယု 64 ပီႊ ပဵၼ်ၵူၼ်းၶိူဝ်းဢီႇရၢၼ်ႇ လႄႈ မေးၼၢင်း ဢႃႇယု 49 ပီႊ ၵူၼ်းထႆး ၼႂ်းႁွင်ႈၼွၼ်း တီႈႁိူၼ်းလင်ၼိုင်ႈ ၼႆယူႇယဝ်ႉ။ ၶႃသွင်ၵေႃႉၽူဝ်မေးၼႆႉ ပဵၼ်ၸဝ်ႈၶွင်လၢၼ်ႉၶဝ်ႈၽၵ်း တီႈၼႂ်းဝဵင်းၽတ်ႉထယႃး၊ ၸဝ်ႈၼႃႈတီႈပလိၵ်ႈထႆး လၢမ်းၶၢတ်ႈဝႃႈ ၶႃၽူဝ်ႇမေးၼႆႉ တၢႆမႃးလႆႈမွၵ်ႈ 4 ဝၼ်းယဝ်ႉလႄႈ ဢမ်ႇႁူႉတႅတ်ႈတေႃးဝႃႈ ႁဵတ်းႁိုဝ်သေလႄႈ လူႉတၢႆၵႂႃႇ ၵူၺ်းထူပ်းႁၼ် တီႈၼႂ်းႁွင်ႈၼွၼ်းၶႃသွင်ၵေႃႉၽူဝ်မေးၼၼ်ႉ ထုၵ်ႇသွၵ်ႈတဝ်သေ ငိုၼ်းၶမ်းၵေႃႈ လႆႈႁၢႆၵႂႃႇၸွမ်းတင်းၼမ် ၼႆယဝ်ႉ။ ၵေႃႉပဵၼ်လုၵ်ႈယိင်း ၸဝ်ႈၶွင်လၢၼ်ႉဢၼ်လူႉတၢႆၵႂႃႇၼၼ်ႉ လၢတ်ႈဝႃႈ ပေႃႈမႄႈမၼ်းၼၢင်း လႆႈၶၢတ်ႇလွင်ႈၵပ်းသိုပ်ႇတိတ်းတေႃႇၵႂႃႇ ၸဵမ်မိူဝ်ႈၼႂ်းဝၼ်းထီႉ 11 July ၼၼ်ႉယဝ်ႉ မိူဝ်ႈပူၼ်ႉမႃးၸိူဝ်းၼၼ်ႉ ယွၼ်ႉဢမ်ႇတွၼ်ႉယၢမ်ႈၶၢတ်ႇ လွင်ႈၵပ်းသိုပ်ႇၵၼ်သေပွၵ်ႈလႄႈ ၸင်ႇမႆႈၸႂ်ႈသေ ယွၼ်းႁႂ်ႈၵူၼ်းႁူႉၸၵ်း ႁိမ်းႁွမ်းၼၼ်ႉ ၵႂႃႇတူၺ်းပၼ်လႄႈ ၸင်ႇလႆႈႁူႉဝႃႈ ပေႃႈမႄႈမၼ်းၼၢင်းလူႉတၢႆၵႂႃႇယဝ်ႉ ဝႃႈၼႆ။ ၵေႃႉပဵၼ်လုၵ်ႈယိင်းၸဝ်ႈၶွင်လၢၼ်ႉ လႄႈ ဢူၺ်းၵေႃႉၸမ်ၸႂ်ၸဝ်ႈၶွင်လၢၼ်ႉ လၢတ်ႈၼႄထႅင်ႈဝႃႈ မိူဝ်ႈပူၼ်ႉမႃးၼၼ်ႉ ၸဝ်ႈၶွင်လၢၼ်ႉယၢမ်ႈလၢတ်ႈၼႄဝႃႈ ငိုၼ်းတီႈလၢၼ်ႉၵႆႉၵႆႉႁၢႆ လႄႈထၢင်ႇထိူမ်ၵေႃႉပဵၼ်လုၵ်ႈၸၢင်ႈ ဢၼ်ပဵၼ် ၵူၼ်းမိူင်းႁူမ်ႈတုမ် ၸိုဝ်ႈႁွင်ႉဝႃႈ မိၼ်းလုၼ်ႇဢူး (Min Lwin Oo) ဢႃႇယု 21 ပီႊ လႄႈလုၵ်ႈၸၢင်ႈၵေႃႉၼႆႉသမ်ႉ ၵႆႉၵႆႉႁွင်ႉၵေႃႉႁၵ်ႉမၼ်း ဢၼ်ပဵၼ် ၵူၼ်းမိူင်းႁူမ်ႈတုမ်ၼင်ႇၵၼ် မႃးၼွၼ်းတီႈလၢၼ်ႉ ယူႇတႃႇသေႇ ၵူၺ်းၽူႈယိင်းၵေႃႉၼႆႉ ဢမ်ႇလႆႈႁဵတ်းၵၢၼ်တီႈလၢၼ်ႉၼၼ်ႉ ၼႆယဝ်ႉ။ ၽူႈမီးပုၼ်ႈၽွၼ်းၽၢႆႇပလိၵ်ႈထႆးၶဝ် ၸင်ႇလႆႈၵႂႃႇၸႅတ်ႈတူၺ်း ၵွင်ႈထၢႆႇ CCTV သေ ထူပ်းႁၼ်ဝႃႈ မိူဝ်ႈၼႂ်းဝၼ်းထီႉ 11 July 2024 ၼၼ်ႉ ၵေႃႉပဵၼ်လုၵ်ႈၸၢင်ႈၸိုဝ်ႈ မိၼ်းလုၼ်ႇဢူး ၼႆႉ ၶီႇလူတ်ႉၶိူင်ႈၶဝ်ႈၵႂႃႇတီႈၼႂ်းလၢၼ်ႉ မိူဝ်ႈၶၢဝ်းယၢမ်းၵၢင်ၶိုၼ်း 20:19 မူင်း သေ ဢွၵ်ႇမႃးၶိုၼ်းၽွင်းၵၢင်ၼႂ်ၸဝ်ႉ 06:20 မူင်း တင်းၼၢင်းယိင်းၵေႃႉၼိုင်ႈ လႅပ်ႈတေပဵၼ်ၵေႃႉႁၵ်ႉမၼ်း၊ ၶႃသွင်ၵေႃႉ ဢဝ်တင်းထူင်ၶူဝ်းသေ တၢင်ႇလူတ်ႉၶိူင်ႈဢွၵ်ႇၵႂႃႇ ၼႆယဝ်ႉ။ လွင်ႈၼႆႉ ၸဝ်ႈၼႃႈတီႈပလိၵ်ႈထႆးၶဝ်လၢမ်းၶၢတ်ႈဝႃႈ ၵေႃႉဢၼ်ထုၵ်ႇလီထၢင်ႇထိူမ် လိူဝ်သေပိူၼ်ႈ ပဵၼ် မိၼ်းလုၼ်ႇဢူး ဢႃႇယု 21 ပီႊ လုၵ်ႈၸၢင်ႈဢၼ်ပဵၼ် ၵူၼ်းမိူင်းႁူမ်ႈတုမ် လႄႈ ၼၢင်းယိင်းဢၼ်ၶီႇလူတ်ႉၶိူင်ႈဢွၵ်ႇၵႂႃႇၸွမ်းၼၼ်ႉသမ်ႉ ၸိုဝ်ႈ ဢိ တီႇသႅမ်ႇပႃႇ (Ei December) ဢႃႇယု 19 ပီႊ ပဵၼ်ၵူၼ်းမိူင်းႁူမ်ႈတုမ်မိူၼ်ၵၼ် ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-17T11:51:40

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-rcss-ssa-%e1%80%9c%e1%82%86-2/

ၵေႃႉသိုၵ်းၵေႃႉႁၢၼ် RCSS/SSA လႆႈႁပ်ႉလွင်ႈၸွႆႈထႅမ် တီႈၽူႈမီးၼမ်ႉၸႂ်

ၵေႃႉသိုၵ်းၵေႃႉႁၢၼ် ၸိူဝ်းတူင်ႉၼိုင်ၼႂ်းၼႃႈတီႈဢုပ်ႉပိူင်ႇ တပ်ႉသိုၵ်းၸိုင်ႈတႆး RCSS/SSA လၢႆလၢႆပိုၼ်ႉတီႈ လႆႈႁပ်ႉလွင်ႉၵမ်ႉၸွႆႈငိုၼ်းတွင်း တႃႇသိုဝ်ႉၶိူင်ႈၵမ်ႉၵႅမ်လႄႈၶွင်ၵိၼ်ယႅမ်ႉ တီႈၽူႈမီးၼမ်ႉၸႂ်ၶဝ်ၸွႆႈထႅမ်မႃးၼၼ်ႉ ၼႆယဝ်ႉ။ ၼႂ်းဝၼ်းထီႉ 16 July 2024 (လိူၼ်ပႅတ်ႇမႂ်ႇ 11 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ၸုမ်းၽူႈႁၵ်ႉၸၢတ်ႈ ၸူဝ်ႈၶၢဝ်းမိူင်းလႃး လႆႈၸွႆႈထႅမ်ငိုၼ်းတွင်း တီႈၵေႃႈသိုၵ်းၵေႃႉႁၢၼ် RCSS/SSA ဢၼ်တူင်ႉၼိုင်ၼႂ်းၼႃႈတီႈဢုပ်ႉပိူင်ႇ 2 ပိုၼ်ႉတီႈ တႃႇသၢင်ႉငိုၼ်း 20 သႅၼ် ၸွႆႈၵႂႃႇၼိုင်ႈတီႈ 10 သႅၼ်ၼႆသေ ႁႂ်ႈလႆႈပဵၼ်လွင်ႈၵမ်ႉၸွႆႈ တႃႇသိုဝ်ႉၶိူင်ႈၵမ်ႉၵႅမ်လႄႈ ၶွင်ၵိၼ်ၶွင်ယႅမ်ႉ ၼႆယဝ်ႉ။ မိူဝ်ႈပူၼ်ႉမႃး ၼႂ်းဝၼ်းထီႉ 3 July 2024 ၼၼ်ႉၵေႃႈ ၶူးၸၢႆးၼေႃႇၶမ်း ဝဵင်းသီႇပေႃႉ လႆႈႁပ်ႉလွင်ႈၵမ်ႉၸွႆႈတီႈၽူႈမီးၼမ်ႉၸႂ် မိူၼ်ၼင်ႇ 1. ၸၢႆးဢႃႇၸိင်ႇၼႃႇ ၶူဝ်လမ် 1,000 ဝၢတ်ႇ၊ 2. ပီႈသူႉ မိူင်းၵိုင် 500 ဝၢတ်ႇ၊ 3. ၼၢင်းဢုမ်ၶမ်း မွၵ်ႇမႆႇ ငိုၼ်းမၢၼ်ႈ 20,000 ပျႃး၊ 4. ပီႈပိုၼ်သႅင် + ၼၢင်းမူၺ် ၶဝ်တၢင်းႁိူၼ်း 300 ဝၢတ်ႇ၊ 5. ၸၢႆးၼေႃႇထိူၼ်ႇ ၸႄႈဝဵင်းမိူင်းၵိုင် 300 ဝၢတ်ႇ၊ 6. ပီႈၸၢႆးသႅင် + ၼွင်ႉဢွမ် ၶဝ်ပူႇဢွၵ်ႇ 300 ဝၢတ်ႇ၊ 7. ပီႈၸၢႆးလဵၵ်ႉ သၼ်သၢႆး ၵဵင်းမႆႇ 300 ဝၢတ်ႇ ႁူမ်ငိုၼ်းထႆး 2,700 ဝၢတ်ႇ လႄႈငိုၼ်းမၢၼ်ႈ 20,000 ပျႃး ၸွႆႈထႅမ်ပၼ် ၵေႃႈသိုၵ်းၵေႃႈႁၢၼ် RCSS/SSA ၸိူဝ်းတူင်ႉၼိုင်ၼႂ်းၼႃႈတီႈဢုပ်ႉပိူင်ႇတီႈၼိုင်ႈမိူၼ်ၵၼ် ၼႆယဝ်ႉ။ ယူႇတီႈၽူႈယႂ်ႇၵူၼ်းလူင် လႄႈၵေႃႉသိုၵ်းၵေႃႉႁၢၼ်ၶဝ်တင်းသဵင်ႈၵေႃႈ ပဵၼ်ဢၼ်ငိၼ်းၸူမ်းၶွပ်ႈၸႂ်ထိုင် ၽူႈမီးၼမ်ႉၸႂ်လီ ဢၼ်လႆႈႁူမ်ႈၵၼ်သေ ၸွႆႈထႅမ်မႃးၸိူဝ်းၼၼ်ႉလႄႈ ယွၼ်းသူးပၼ်ႁႂ်ႈၽူႈၵူၼ်းလီႁဝ်းၶဝ် တူဝ်ၸႂ်ၵတ်းယဵၼ်ၵၼ်သေၵမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-17T11:38:56

https://taifreedom.com/%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%9b%e1%80%b0%e1%81%bc%e1%80%ba%e1%80%b8%e1%80%9a/

ရၢတ်ႉသျႃးယိုဝ်းတရူၼ်းယူႇၶရဵၼ်း တူၵ်း 36 လမ်း

ပၢင်တိုၵ်းၼႂ်းမိူင်းယူႇၶရဵၼ်းၼၼ်ႉ ယင်းတိုၵ်ႉမီးလွင်ႈၶဵင်ႈၶႅင်ၵၼ်ဝႆႉႁၢဝ်ႈႁႅင်း ယူႇလႄႈ ၸွမ်းၼင်ႇသိုဝ်ႇၶၢဝ်ႇၶႄႇ ဢွၵ်ႇဝႆႉၼၼ်ႉတႄႉဝႃႈ ရၢတ်ႉသျႃးလႆႈယိုဝ်း တရူၼ်းယူႇၶရဵၼ်းတူၵ်း 36 လမ်း ၼႆယူႇ။ သိုဝ်ႇၶၢဝ်ႇ CCTV မိူင်းၶႄႇ ဢွၵ်ႇဝႆႉ ၸွမ်းၼင်ႇၽၢႆႇၵႅတ်ႇၶႄရၢတ်ႉသျႃး လၢတ်ႈမိူဝ်ႈ ဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ၼၼ်ႉဝႃႈ တပ်ႉသိုၵ်းရၢတ်ႉသျႃး လႆႈယိုဝ်းႁိူဝ်းမိၼ်တိုၵ်း ၶွင်တပ်ႉၵၢင်ႁၢဝ်ယူႇၶရဵၼ်း MIG-19 တူၵ်း 1 လမ်း လႄႈ ယိုဝ်းတရူၼ်းတူၵ်းထႅင်ႈ 36 လမ်း၊ ယိုဝ်းႁႄႉလႆႈမၢၵ်ႇၼူၾႆးထႅင်ႈ 5 လုၵ်ႈ ဢၼ်လုၵ်ႉတီႈၶိူင်ႈယိုဝ်းလႆႈလၢႆလုၵ်ႈၸွမ်းၵၼ် HIMARS ၶွင်ဢမေႇရိၵၢၼ်ႇႁဵတ်းဢွၵ်ႇၼၼ်ႉ ဝႃႈၼႆ။ ႁွင်ႈၵၢၼ်လူင်ၽၢႆႇၵႅတ်ႇၶႄရၢတ်ႉသျႃး လၢႆးငၢၼ်းထႅင်ႈဝႃႈ သိုၵ်းရၢတ်ႉသျႃး ဢၼ်တူင်ႉၼိုင်ယူႇ တပ်ႉတႅဝ်းၼႃႈၼၼ်ႉ လႆႈယႃႉလူႉၶိူင်ႈလၢၵ်ႈၼၢၵ်ႈ တပ်ႉသိုၵ်းယူႇၶရဵၼ်းတင်းၼမ် ႁူမ်ႈပႃးၵႃးၵၢပ်ႇလဵၵ်းလႄႈ ၵွင်ႈလူင် ဢိၵ်ႇတင်း တီႈၵဵပ်းၶိူင်ႈၵွင်ႈၵၢင်ႇၶွင်ယူႇၶရဵၼ်း ၸိူဝ်းၼႆႉဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ၽၢႆႇတၢင်းတပ်ႉသိုၵ်းယူႇၶရဵၼ်းၵေႃႈ ဢွၵ်ႇမႃးလၢတ်ႈဝႃႈ လႆႈတိုၵ်းၵၼ်တင်းတပ်ႉတႅဝ်းၼႃႈရၢတ်ႉသျႃးၼၼ်ႉယူႇ 69 ပွၵ်ႈသေ ပဵၼ်ၼႂ်းငဝ်းလၢႆးဢၼ်ၶဵင်ႈၶႅင်ဝႆႉယူႇ ၼႂ်းပိုၼ်ႉတီႈပွတ်းတွၼ်ႈ Kharkiv ၊ ၵူၺ်းၵႃႈ ၼႂ်းပွတ်းတွၼ်ႈၼႆႉၵေႃႈ ယင်းတိုၵ်ႉယူႇၼႂ်းၼႃႈတီႈ ယူႇၶရဵၼ်းၵုမ်းၵမ်ဢုပ်ႉပိူင်ႇဝႆႉယူႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-17T11:27:19

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%95%e1%80%bd%e1%82%86%e1%82%87%e1%80%99%e1%81%a2%e1%81%b5%e1%80%ba%e1%82%87%e1%80%9e%e1%82%82-4/

သိုၵ်းမၢၼ်ႈပွႆႇမၢၵ်ႇသႂ်ႇၵူၼ်းမိူင်း ၼႂ်းဝဵင်းမိူင်းၵုတ်ႈ

ယၢမ်းၵၢင်ၶိုၼ်း ၽွင်းၵူၼ်းမိူင်းဢွၼ်ၵၼ်လိုဝ်ႈႁိူဝ်ႉလိုဝ်ႈၸႂ် ဢွင်ႈတီႈႁိူၼ်းၽႂ်မၼ်း တီႈၼႂ်းပွၵ်ႉပၢၼ်ႇမၶျႄႇရီႇ ဝဵင်းမိူင်းၵုတ်ႈ ၼၼ်ႉ ၸုမ်းသိုၵ်းမၢၼ်ႈ ယိုဝ်းမၢၵ်ႇလူင်ၶဝ်ႈၵႂႃႇလႄႈ မၢၵ်ႇလူင်ၵႂႃႇတူၵ်းတိူဝ်ႉၸပ်းၵူၼ်းမိူင်းတင်းၼမ်။ မိူဝ်ႈဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၶိုၼ်း 21:00 မူင်း ၸုမ်းသိုၵ်းမၢၼ်ႈ ဢၼ်ပၵ်းဝႆႉတီႈတပ်ႉပိဝ်ႇႁႃႇၵူင်း ၽၢႆႇဢွၵ်ႇဝဵင်းမိူင်းၵုတ်ႈ ယိုဝ်းမၢၵ်ႇလူင် ၵႂႃႇတီႈပွၵ်ႉပၢၼ်ႇမၶျႄႇရီႇ ဢၼ်မီးၼႂ်းဢိူင်ႇၸႅတ်ႉပျိၼ်ႇ ၽၢႆႇဢွၵ်ႇဝဵင်းမိူင်းၵုတ်ႈသေ မၢၵ်ႇလူင်တူၵ်းတႅၵ်ႇ တိူဝ်ႉၸပ်းၺႃးႁိူၼ်းၵူၼ်းမိူင်းလူႉၵွႆသေဢမ်ႇၵႃး မီးၵူၼ်းမိူင်းလႆႈလူႉတၢႆ 2 ၵေႃႉ မၢတ်ႇၸဵပ်း 5 ၵေႃႉ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၵူၼ်းမိူင်းၸိူဝ်းၺႃးၸၢၵ်ႇမၢၵ်ႇလူင် သိုၵ်းမၢၼ်ႈသေ လူႉတၢႆၵႂႃႇ 2 ၵေႃႉၼၼ်ႉ ပဵၼ်လုၵ်ႈဢွၼ်ႇ ဢႃႇယု 7 ၶူပ်ႇ လႄႈ ၼၢင်းယိင်း ဢႃႇယု 40 ပီႊ၊ ၵူၼ်းမၢတ်ႇၸဵပ်း 5 ၵေႃႉၼၼ်ႉ မိူဝ်ႈလဵဝ်လႆႈယူတ်းယႃတူဝ်ဝႆႉယဝ်ႉ ဝႃႈၼႆ။ ၼႂ်းပိုၼ်ႉတီႈဝဵင်းမိူင်းၵုတ်ႈၼၼ်ႉ မီးၸုမ်းသိုၵ်းမၢၼ်ႈ လႄႈ ၸုမ်းသိုၵ်း TNLA + PDF ပဵၼ်ပၢင်တိုၵ်းၵၼ်ႁၢဝ်ႈႁႅင်းလႄႈ ထိုင်မိူဝ်ႈလဵဝ်ၵေႃႈ သွင်ၽၢႆႇတိုၵ်ႉၶဵင်ႈၶႅင် ၵၢၼ်သိုၵ်းၵၼ်ဝႆႉယူႇၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-16T13:44:40

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA

ႁႂ်ႈလႆႈပဵၼ်ႁႅင်းၸႂ် လႄႈလွင်ႈၵမ်ႉၸွႆႈထႅမ် တီႈၵေႃႈသိုၵ်းၵေႃႉႁၢၼ်ၶဝ်ၼႆသေ ၽူႈမီးၼမ်ႉၸႂ်လီၶဝ် ၸွႆႈထႅမ်ငိုၼ်းတွင်း တႃႇသိုဝ်ႉၶိူင်ႈၵမ်ႉၵႅမ်လႄႈ ၶွင်ၵိၼ်ယႅမ်ႉ သူင်ႇပၼ်ၵေႃႉသိုၵ်း RCSS/SSA ၸိူဝ်းတူင်ႉၼိုင် ယူႇသဝ်းဝႆႉၼႂ်းၼႃႈတီႈ ၼႆယဝ်ႉ။ မိူဝ်ႈၼႆႉဝၼ်းထီႉ 16 July 2024 (လိူၼ်ပႅတ်ႇမႂ်ႇ 11 ၶမ်ႈ ပီႊတႆး 2118 ၼီႈ) ၸုမ်းၽူႈႁၵ်ႉၸၢတ်ႈ ၸူဝ်ႈၶၢဝ်းမိူင်းလႃး မီးၼမ်ႉၸႂ်လီသေ ၸွႆႈထႅမ်ပၼ်ငိုၼ်းတွင်း 1,000,000 ပျႃး (သိပ်းသႅၼ်ပျႃး) တႃႇသိုဝ်ႉၶိူင်ႈၵမ်ႉၵႅမ်လႄႈ ၶွင်ၵိၼ်ယႅမ်ႉ ပၼ်တီႈၵေႃႉသိုၵ်းၵေႃႉႁၢၼ် RCSS/SSA ၼႂ်းၼႃႈတီႈၵုမ်းၵမ်တီႈၼိုင်ႈ ဢၼ်ႁၢပ်ႇၵၢၼ်ပုၼ်ႈတႃႇ ၸိူဝ်ႈၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ၼၼ်ႉၼႆယဝ်ႉ။ ယူႇတီႈမုၵ်ႉၸုမ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႈႁၢၼ်ၶဝ်သေ ယိၼ်းၸူမ်းထိုင်ၽူႈမီးၼမ်ႉၸႂ်ၶဝ်တႄႉတႄႉဝႃႈဝႃႈလႄႈ ၸင်ႇလႆႈမၵ်းတမ်းပိုၼ်း ယုၵ်ႉယွင်ႈဢဝ်ၵုင်ႇမုၼ်ယႂ်ႇၼမ်ယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-16T13:10:34

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%81%a2%e1%82%86-1-%e1%81%b5%e1%80%b1%e1%82%83%e1%82%89-%e1%80%99%e1%81%a2%e1%80%90/

ၵူၼ်းမိူင်းတၢႆ 1 ၵေႃႉ မၢတ်ႇၸဵပ်း 3 ၵေႃႉ တီႈၵျွၵ်ႉမႄး

ၸုမ်းသိုၵ်းမၢၼ်ႈ တင်း ၸုမ်းသိုၵ်းပလွင်ႈ TNLA ပဵၼ်ပၢင်တိုၵ်းၵၼ်ထႅင်ႈ တီႈဝဵင်းၵျွၵ်းမႄးသေ မီးမၢၵ်ႇလူင်တူၵ်းသႂ်ႇၵူၼ်းမိူင်း လႆႈမၢတ်ႇၸဵပ်းလူႉတၢႆ ၼႆယဝ်ႉ။ မိူဝ်ႈဝႃးဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ၸုမ်းသိုၵ်းသွင်ၽၢႆႇပိုတ်းယိုဝ်းၵၼ် ၸွမ်းၼႂ်းပိုၼ်ႉတီႈဝဵင်းၵျွၵ်းမႄးသေ ၸႂ်ႉမၢၵ်ႇလူင်ယိုဝ်းၸူးၵၼ်တင်းၼမ်၊ ၵမ်းၼၼ်ႉ မီးမၢၵ်ႇလူင်ၵႂႃႇတူၵ်းတႅၵ်ႇ တီႈၼႂ်းပွၵ်ႉ 9 လႄႈ မီးၵူၼ်းမိူင်းလႆႈမၢတ်ႇၸဵပ်း 3 ၵေႃႉ ၼႂ်းၼၼ်ႉမီး 2 ၵေႃႉ လႆႈတၢင်းၸဵပ်းမၢတ်ႇႁၢဝ်ႈႁႅင်း ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ မိူဝ်ႈယၢမ်းဝၢႆးဝၼ်း 15:00 မူင်းပၢႆၼၼ်ႉ သိုၵ်းသွင်ၸုမ်းပိုတ်းယိုဝ်းၵၼ်လႄႈ မၢၵ်ႇၵႂႃႇတူၵ်းတီႈၼမ်ႉႁူးတွင်း (ဝၢၼ်ႈၼိူဝ်) သေ ၸၢၵ်ႇမၢၵ်ႇတိူဝ်ႉၸပ်းၺႃးမႄႈထဝ်ႈၵေႃႉၼိုင်ႈ လႆႈတၢႆၵႂႃႇၶႃႈဢေႃႈ၊ တီႈပွၵ်ႉ 9 ၼၼ်ႉၵေႃႈ မီးၵူၼ်းမၢတ်ႇၸဵပ်း 3 ၵေႃႉ ဝႃႈၼႆ။ ပၢင်တိုၵ်းဢၼ်ပဵၼ်တီႈဝဵင်းၵျွၵ်ႉမႄးၼၼ်ႉ လႆႈႁူႉဝႃႈ သိုၵ်းမၢၼ်ႈပဵၼ်မၢႆတပ်ႉ ၶမယ 501 လႄႈ ၶမယ 502 သေ တေႃႇသူႈၵၼ်တင်းသိုၵ်းပလွင်ႈ TNLA ဝႆႉယူႇၼႆယဝ်ႉ။ ထႅင်ႈလွင်ႈၼိုင်ႈၵေႃႈ ယွၼ်ႉပၢင်တိုၵ်းၼႂ်းပိုၼ်ႉတီႈ လႄႈ မီးၵူၼ်းမိူင်းၼႂ်းဝဵင်း/ၸွမ်းသၢပ်ႇဝဵင်းၵျွၵ်ႉမႄး လႆႈပၢႆႈၽေးပၢင်တိုၵ်းမီးယူႇ 10,000 ပၢႆ ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-16T13:08:54

https://taifreedom.com/%e1%81%b5%e1%82%83%e1%80%b8%e1%81%bd%e1%82%83%e1%82%87%e1%81%ba%e1%82%83%e1%80%b8%e1%81%b5%e1%81%bc%e1%80%ba-%e1%80%99%e1%80%ae%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9c%e1%80%b0/

ၵႃးၽႃႇၺႃးၵၼ် မီးၵူၼ်းလူႉတၢႆ 6 ၵေႃႉ

ၵႃး 10 မၢၵ်ႇ လႄႈ ၵႃးဢွၼ်ႇ ပဵၼ်ၽေးၵိုင်ႉၵၢင်ႉၽႃႇၺႃးၵၼ် တီႈဢၼ်ၸမ်တေႁွတ်ႈၼိူဝ်ၸိၵ်းလွႆပၢင်ၵႂၢႆး ႁိမ်းဝၢၼ်ႈပၢင်လေႃႉ သဵၼ်ႈတၢင်း ၵဵင်းတုင် − တႃႈၶီႈလဵၵ်း ၸိုင်ႈတႆးပွတ်းဢွၵ်ႇၼၼ်ႉ မီးၵူၼ်းၼႂ်းၵႃးဢွၼ်ႇ လူႉတၢႆတင်းမူတ်း ၼႆယဝ်ႉ။ မိူဝ်ႈဝႃးဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် 08:00 မူင်း မီးၵႃး 10 မၢၵ်ႇ လမ်းၼိုင်ႈ လႄႈ ၵႃးဢွၼ်ႇလမ်းၼိုင်ႈ ၵိုင်ႉၵၢင်ႉၽႃႇၺႃးၵၼ် တီႈႁိမ်းဝၢၼ်ႈပၢင်လႃႉ ဢိူင်ႇမိူင်းၸဵမ်း ၸႄႈဝဵင်းၵဵင်းတုင်သေ ဢဝ်ပဵၼ်ၽေးၵိုင်ႉၵၢင်ႉ ထိုင်တီႈမီးၵူၼ်းလႆႈလူႉတၢႆၸွမ်းတင်းၼမ် ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ပေႃးလၢမ်းတူၺ်းတႄႉ ၵႃးလူင်ၼၼ်ႉ တေတၢင်ႇၼၵ်းလႄႈ ပလိၵ်ႈသမ်ႉလႅပ်ႈတေပွင်ႇၽွင်းလူင်းၵုင်းထႅင်ႈသေ ၵိုင်ႉၵၢင်ႉၵႂႃႇၽႃႇၺႃး/ဢိတ်ႇၺႃးၵႃး (ပလူဝ်ႇပွၵ်ႉ) ဢၼ်မီးၵူၼ်းၶီႇၼႂ်းမၼ်း 6 ၵေႃႉ (ၸၢႆး 4 ၵေႃႉ ယိင်း 2 ၵေႃႉ ၼႂ်း 6 ၵေႃႉ ၼၼ်ႉ ပႃးလုၵ်ႈဢွၼ်ႇဝႆႉ 2 ၵေႃႉ) သေ ဢဝ်လုၵ်ႉပဵၼ်ၾႆးၵႂႃႇလႄႈ ၸိူဝ်းၶဝ် 6 ၵေႃႉၼၼ်ႉ လႆႈတၢႆၵႂႃႇၸွမ်းၼႂ်းၵွင်ၾႆးယဝ်ႉ၊ ၸိူဝ်းၶဝ် 6 ၵေႃႉၼၼ်ႉ ပဵၼ်ၵူၼ်းမိူင်းယူႇ ၵေႃႉတီႈၵေႃႉတၢင်းႁိုဝ် ဢမ်ႇၼၼ် ပဵၼ်ၵူၼ်းႁိူၼ်းလဵဝ်ၵၼ်ႁိုဝ်ၼႆၼၼ်ႉတႄႉ ဢမ်ႇလႆႈႁူႉၸွမ်း ၵူၺ်းၼႃႇ ၵူၼ်းၵမ်ႉၼမ်တႄႉလၢတ်ႈဝႃႈ ၶဝ်ပဵၼ်ၵူၼ်းႁိူၼ်းလဵဝ်ၵၼ်မူတ်း လႄႈ ယူႇတီႈၵဵင်းတုင် ဝႃႈၼႆ။ ၵႃး 10 မၢၵ်ႇၼၼ်ႉၵေႃႈ ပိၼ်ႈႁၢဝ်ႈႁႅင်းဝႆႉလႄႈ ၵူၼ်းႁေႃႈၵႃး တင်း ၵူၼ်းၸွမ်းၵႃး 10 မၢၵ်ႇ လႆႈတၢင်းၸဵပ်းမၢတ်ႇသေ မိူဝ်ႈလဵဝ်ယူတ်းယႃတူဝ်ဝႆႉတီႈ ႁူင်းယႃဝဵင်းၵဵင်းတုင် ဝႃႈၼႆ။ မိူဝ်ႈဝၼ်းထီႉ 21 May 2024 ၼၼ်ႉၵေႃႈ ယွၼ်ႉၾူၼ်တူၵ်းသေသဵၼ်ႈတႃႈသၢႆတၢင်း မိုၼ်ႈလႄႈ မီးၵႃးတၢင်ႇမၢၵ်ႇမႆႉမၢၵ်ႇတွၵ်ႇလမ်းၼိုင်ႈ ဢဝ်ပဵၼ်ၽေးၵိုင်ႉၵၢင်ႉ တူၵ်းႁူၺ်ႈတီႈလၵ်းသဝ်ႁိၼ် မၢႆ 693−694 လၵ်း ၸႄႈဝဵင်းမိူင်းၽျၢၵ်ႈသေ မီးၼၢင်းယိင်းၵေႃႉၼိုင်ႈ လႆႈလူႉသဵင်ႈသၢႆၸႂ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-16T12:50:41

https://taifreedom.com/%e1%81%b6%e1%82%84%e1%82%87%e2%88%92%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%ad%e1%80%af/

ၶႄႇ−ရၢတ်ႉသျႃး ၽိုၵ်းသိုၵ်းႁူမ်ႈၵၼ် တီႈၼႂ်းပႄႇသိၾိၵ်ႇထႅင်ႈ

ၼႂ်းၽွင်းယၢမ်းဢၼ်မီးလွင်ႈၶဵင်ႈၶႅင်ၸွမ်းၸုမ်း NATO ယူႇၼၼ်ႉ ၶႄႇ လႄႈ ရၢတ်ႉသျႃး လႆႈၽိုၵ်းၽွၼ်ႉသိုၵ်းႁူမ်ႈၵၼ် တီႈၼႂ်းပႄႇသိၾိၵ်ႇထႅင်ႈ ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်း ဢွၵ်ႇဝႆႉ မိူဝ်ႈၼႆႉဝၼ်းထီႉ 16 July 2024 (လိူၼ်ပႅတ်ႇမႂ်ႇ 11 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈႁွင်ႈၵၢၼ်လူင်ၽၢႆႇၵႅတ်ႇၶႄ မိူင်းၶႄႇ လႆႈလၢတ်ႈဝႃႈ ၶႄႇ လႄႈ ရၢတ်ႉသျႃး လႆႈၽိုၵ်းၽွၼ်ႉသိုၵ်းႁူမ်ႈၵၼ် ဢၼ်မီးၸိုဝ်ႈဝႃႈ Maritime Joint-2024 ပဵၼ်ၶၢဝ်းတၢင်း 3 ဝၼ်း တီႈႁိမ်းဝဵင်း Zhanjiang ၸိုင်ႈမိူင်းၶႄႇသေ လႆႈတႄႇၽိုၵ်းၽွၼ်ႉမႃး မိူဝ်ႈဝၼ်းထီႉ 14 July 2024 ၼၼ်ႉ ပဵၼ်တႃႇ ၽိုၵ်းၽွၼ်ႉၼမ်ႉၵတ်ႉၶွင်တပ်ႉၼမ်ႉ ၼႂ်းပၢင်ႇလၢႆႇ တႃႇတေႃႇသူႈႁႄႉၵင်ႈလွင်ႈပူၼ်ႉ ပႅၼ် လွင်ႈမၼ်ႈၼိမ်သဝ်းသေ ပႂ်ႉပႃးလွင်ႈၵတ်းယဵၼ်ၼိမ်သဝ်း ၸၼ်ႉပွတ်းတွၼ်ႈ လႄႈ ၸၼ်ႉလုမ်ႈၾႃႉ ဝႃႈၼႆ။ သိုပ်ႇလၢတ်ႈထႅင်ႈဝႃႈ လွင်ႈၽိုၵ်းၽွၼ်ႉသိုၵ်း ဢွၵ်ႇလဵပ်ႈယၢမ်းတီႈပွတ်းဝၼ်းတူၵ်း လႄႈ တီႈပၢင်ႇလၢႆႇပႄႇသိၾိၵ်ႇပွတ်းႁွင်ႇၼၼ်ႉ ဢမ်ႇလႆႈယိူင်းပဝ်ႉမၢႆၵႂႃႇၽၢႆႇလႂ်သေ ဢမ်ႇလႆႈၵဵဝ်ႇၶွင်ႈၸွမ်းငဝ်းလၢႆး ဢၼ်ပဵၼ်ယူႇၼႂ်းၵႄႈၵၢင်ၸိုင်ႈမိူင်း လႄႈ ၼႂ်းပွတ်း တွၼ်ႈယၢမ်းလဵဝ်ၼႆႉ ၼႆယဝ်ႉ။ မိူဝ်ႈဝၼ်းၼႂ်းဝၼ်းထီႉ 15 July 2024 ၼၼ်ႉၵေႃႈ သိုဝ်ႇၶၢဝ်ႇရၢတ်ႉသျႃး လၢႆးငၢၼ်းဝႃႈ ႁိူဝ်းတပ်ႉၼမ်ႉရၢတ်ႉသျႃး 2 လမ်း လႆႈၶဝ်ႈႁူမ်ႈၽိုၵ်းၽွၼ်ႉ ႁႄႉၵင်ႈၽေးတၢင်းၵၢင်ႁၢဝ် ႁူမ်ႈပႃးလွင်ႈတေႃႇသူႈႁိူဝ်းလမ်ၼမ်ႉ လႄႈ လွင်ႈၸွႆႈထႅမ်ၼႂ်းပၢင်ႇလၢႆႇၸိူဝ်းၼၼ်ႉ ဝႃႈၼႆ။ လွင်ႈၶႄႇ တင်း ရၢတ်ႉသျႃး ၽိုၵ်းၽွၼ်ႉသိုၵ်းႁူမ်ႈၵၼ်ၼႆႉၵေႃႈ မီးမႃးၽွင်းဢၼ်မီး လွင်ႈၶဵင်ႈၶႅင်ၸွမ်းၸုမ်း NATO လႄႈ ဝၢႆးသေပၢင်ၵုမ်ယဝ်ႉၵႂႃႇယဝ်ႉၼၼ်ႉၵေႃႈ ၸုမ်း NATO လႆႈၵၢဝ်ႇၼႄးၶႄႇ ၸွႆႈထႅမ်ၶိူင်ႈၶူဝ်းမဵဝ်းဢၼ်ပဵၼ်ၽွၼ်းလီတႃႇၵူၼ်းမိူင်း လႄႈ ၽၢႆႇၵၢၼ်သိုၵ်း (dual-use materials) ဢိၵ်ႇတင်း ၶိူင်ႈၵမ်ႉၵႅမ်တၢင်ႇၸိူဝ်းပၼ် တီႈၽူႈဢိတ်ႇဢွၵ်ႇၶိူင်ႈယိပ်းရၢတ်ႉသျႃး တႃႇဢဝ်ၵႂႃႇၸႂ်ႉတိုဝ်းၼႂ်းပၢင်တိုၵ်းယူႇၶ ရဵၼ်းၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ Wang Yi ၽွင်းလူင်ၽၢႆႇၼွၵ်ႈမိူင်း မိူင်းၶႄႇၵေႃႈ လႆႈဢွၵ်ႇမႃး ပၢၵ်ႈပႅတ်ႈသေ လၢတ်ႈဝႃႈ ၶေႃႈၵႂၢမ်းဢမ်ႇမီးတီႈပွင်ႇ ပႅတ်ႈလၢႆသေ ယိုၼ်ယၼ်ဝႃႈ ၶႄႇၼၼ်ႉ ပဵၼ်တပ်ႉသိုၵ်းတႃႇလွင်ႈငမ်းယဵၼ် လႄႈ လွင်ႈၵတ်းယဵၼ်ၼိမ်သဝ်း ၼႂ်းၸၢတ်ႈၸိုင်ႈလုမ်ႈၾႃႉမႃးတႃႇသေႇသေ တုၵ်းယွၼ်းၸုမ်း NATO ႁႂ်ႈဝႆႉၼမ်ႉၼၵ်း တီႈၵၢၼ်ၽွင်းတၢင် ဢိၵ်ႇတင်း လွင်ႈဝႆႉဝၢင်းၸႂ်ၵၼ် တႅၼ်းတီႈတေမႃးၵၢဝ်ႇၼႄး ၶႄႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-16T12:49:41

https://taifreedom.com/%e1%81%b5%e1%80%b5%e1%80%99%e1%80%ba%e1%80%b8-esports-%e1%80%90%e1%80%b1%e1%80%9c%e1%82%86%e1%82%88%e1%81%b6%e1%80%9d%e1%80%ba%e1%82%88%e1%80%95%e1%80%b5%e1%81%bc%e1%80%ba%e1%80%9e%e1%80%af%e1%81%bc/

ၵဵမ်း Esports တေလႆႈၶဝ်ႈပဵၼ်သုၼ်ႇၼိုင်ႈ ၼႂ်းပၢင်လဵၼ်ႈႁႅင်း Olympic

ပၢင်ၶႄႉၶဵင်ႇလဵၼ်ႈႁႅင်း Olympic ဢၼ်တေၸတ်းႁဵတ်းၼႂ်းပီႊ 2025 တီႈမိူင်းသေႃႇတီႇ ဢႃႇရေးပီးယႃးၼၼ်ႉ လိူဝ်သေၶႄႉၶဵင်ႇလဵၼ်ႈႁႅင်းလွင်ႈလဵဝ်ယဝ်ႉ ယင်းမီးထႅင်ႈ ပၢင်ၶႄႉၶဵင်ႈ Olympic တွၼ်ႈတႃႇ Esports ပႃးထႅင်ႈ ၼႆယဝ်ႉ။ ၽၢႆႇတၢင်း International Olympic Committee (IOC) လႆႈပိုၼ်ၽၢဝ်ႇလိူၵ်ႈဢဝ် မိူင်းသေႃႇတီႇ ဢႃႇရေးပီးယႃး ဢွၼ်ၸတ်းႁဵတ်း ပၢင်ၶႄႉၶဵင်ႇ Olympic Esports Games တေၸတ်းႁဵတ်းပွၵ်ႈဢွၼ်တၢင်းသုတ်း ၼႂ်းပီႊ 2025 ၊ ၵူၺ်းၵႃႈ ဢမ်ႇပႆႇမၵ်းမၼ်ႈလႆႈဝႃႈ တေၶႄႉၶဵင်ႇၼႂ်းဝဵင်းလႂ်၊ တေၸတ်းႁဵတ်းၼႂ်းလိူၼ်လႂ်၊ တေမီးၵဵမ်းၸိူင်ႉႁိုဝ်ၽွင်ႈၼၼ်ႉ တေလႆႈဢုပ်ႇၵၼ်ထႅင်ႈၼႂ်းပၢင်ၵုမ် IOC ဢွၼ်တၢင်းတေမီး ပၢင်ၶႄႉၶဵင်ႇ Olympic တီႈမိူင်းၾရင်ႇသဵတ်ႈၼၼ်ႉ ၼႆယဝ်ႉ။ ၵဵမ်း Esports ၼၼ်ႉ ပဵၼ်ၵဵမ်းဢၼ်ၽူႈသူင်လဵၼ်ႈၼမ်မႃးလၢႆပီႊယဝ်ႉလႄႈ ယင်းထိုင်ၶၵ်ႉ လႆႈၶႄႉၶဵင်ႇၸွမ်းၼႂ်း ပၢင်ၶႄႉၶဵင်ႇလဵၼ်ႈႁႅင်းလၢႆလၢႆလွင်ႈၼမ်မႃး ဢမ်ႇဝႃႈတေပဵၼ် SEA Games လႄႈ Asian Games ၼၼ်ႉၵေႃႈ လႆႈမီးၵၢၼ်ၶႄႉၶဵင်ႇ ၵဵမ်း Esports ၼႆႉမႃးယဝ်ႉ။ ၵူၺ်းၵႃႈ တွၼ်ႈတႃႇ Olympic ၼၼ်ႉတႄႉ ယင်းပႆႇယၢမ်ႈမီးမႃး၊ ႁဵတ်းႁႂ်ႈၽၢႆႇတၢင်း Olympic မီးလွင်ႈသူၼ်ၸႂ် တွၼ်ႈတႃႇတေႁဵတ်းပၢင်ၶႄႉၶဵင်ႇၼႆႉမႃးလႄႈ တေၸႅၵ်ႇႁဵတ်းပဵၼ်ပၢင်ၶႄႉၶဵင်ႇထႅင်ႈဢၼ်ၼိုင်ႈႁင်းမၼ်း တေဢမ်ႇႁူမ်ႈလေႃးပိူၼ်ႈ ဝႃႈၼႆ။ ယၢမ်းၼႆႉၵေႃႈ ၽၢႆႇတၢင်း သေႃႇတီႇဢႃႇရေးပီးယႃးၼၼ်ႉ လႆႈမီးၵၢၼ်ၶႄႉၶဵင်ႇ Esports World Cup တီႈဝဵင်းလူင် Riyadh မီးၵူၼ်းၶဝ်ႈႁူမ်ႈၸွမ်း ဢမ်ႇယွမ်း 1,000 ၵေႃႉ တႃႇၶဝ်ႈႁိမ်ငိုၼ်းသူးဢၼ်မီးၵႃႈၶၼ် 60 လၢၼ်ႉတေႃႇလႃႇ၊ ၸွမ်းလူၺ်ႈ သေႃႇတီႇ ဢႃႇရေးပီးယႃးၼၼ်ႉ မီးယိူင်းဢၢၼ်း တွၼ်ႈတႃႇယုၵ်ႉၸၼ်ႉၸိုင်ႈမိူင်း ႁႂ်ႈပေႃးပဵၼ်သုၼ်ၵၢင် Esports ၸၼ်ႉလုမ်ႉၾႃႉမႃး ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-16T10:29:40

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%80%90%e1%80%af%e1%80%99%e1%80%ba-%e1%80%9c-11/

ၵူၼ်းမိူင်းႁူမ်ႈတုမ် လၵ်ႉၸုင်ဝူဝ်းၶဝ်ႈၵႂႃႇၶၢႆၼႂ်းမိူင်းထႆး ၺႃးတီႉၺွပ်း

ၸဝ်ႈၼႃႈတီႈထႆးလၢႆလၢႆၽၢႆႇ ႁူမ်ႈၵၼ်ဢွၵ်ႇၵူတ်ႇထတ်း တီႉၺွပ်းလႆႈ ၵူၼ်းမိူင်းႁူမ်ႈ တုမ် ဢၼ်လၵ်ႉၸုင်ဝူဝ်းၶဝ်ႈၵႂႃႇၼႂ်းမိူင်းထႆး လူၺ်ႈၽိတ်းမၢႆမီႈ။ မိူဝ်ႈဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) ၸဝ်ႈၼႃႈတီႈ ထႆး လႆႈဢွၵ်ႇလဵပ်ႈယၢမ်းပႂ်ႉၵူတ်ႇထတ်းၸွမ်းၼႂ်းပိုၼ်ႉတီႈ ဝၢၼ်ႈမႄႈသလိတ်ႇလူင် ပွၵ်ႉ 2 ဢိူင်ႇမႄႈသွင် ၸႄႈဝဵင်းထႃႉသွင်ယၢင်း ၸႄႈတွၼ်ႈတၢၵ်ႇၼၼ်ႉ လႆႈထူပ်း ႁၼ်ၵူၼ်းဢၼ်မီးလွင်ႈထၢင်ႇထိူမ် ဢွၼ်ၵၼ်ၸုင်ဝူဝ်းမႃးမွၵ်ႈ 20 တူဝ်လႄႈ ၸင်ႇလမ်းတီႉၺွပ်းလႆႈၵူၼ်းၸိူဝ်းၼၼ်ႉတင်းမူတ်း 5 ၵေႃႉ ပဵၼ်ၸၢႆး 4 ၵေႃႉ၊ ယိင်း 1 ၵေႃႉ ၸိူဝ်းၶဝ်ပဵၼ်ၵူၼ်းမိူင်းႁူမ်ႈတုမ် ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉ ၸိူဝ်းၶဝ်လၢတ်ႈဝႃႈ လႆႈႁပ်ႉၸၢင်ႈ မႃးတီႈၼၢႆးၼႃႈ ဢမ်ႇႁူႉၸၵ်းၸိုဝ်ႈ ႁႂ်ႈၵႂႃႇၸုင်ဝူဝ်းတီႈႁိမ်း မႄႈၼမ်ႉမိူၺ်း ၼႂ်းပိုၼ်ႉ တီႈဝၢၼ်ႈမႄႈသလိတ်ႇလူင် ပွၵ်ႉ 2 ဢိူင်ႇမႄႈသွင် ၵႂႃႇသူင်ႇတီႈတူင်ႈၼႃး ဢၼ်ၸမ် ၵၼ်တင်း ဝၢၼ်ႈမႄႈသလိတ်ႇလူင် ပွၵ်ႉ 2 ဢိူင်ႇမႄႈသွင် တၢင်းၵႂႃႇ ဝၢၼ်ႈမႄႈရႃႉမိူင်း သေယဝ်ႉ တေမီးၵႃးမႃးႁပ်ႉထႅင်ႈၵမ်းၼိုင်ႈလႄႈ ၸိူဝ်းၶဝ်သမ်ႉလႆႈၵႃႈၸၢင်ႈ တေႃႇ ဝူဝ်းၼိုင်ႈတူဝ်လႂ် 250 ဝၢတ်ႇ ဝႃႈၼႆ။ ဝူဝ်းဢၼ်ၸဝ်ႈၼႃႈတီႈထႆးၶဝ်တီႉၺွပ်းလႆႈၼႆႉ လုၵ်ႉတီႈၼႂ်းမိူင်းယၢင်းသေ လၵ်ႉ ဢဝ်ၶဝ်ႈၵႂႃႇၼႂ်းမိူင်းထႆး လူၺ်ႈၽိတ်းမၢႆမီႈ လႄႈ ၸဵမ်ၵူၼ်းၸဵမ်ဝူဝ်း ဢၼ်တီႉၺွပ်း လႆႈၼၼ်ႉၵေႃႈ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ် တေႁဵတ်းသၢင်ႈၵႂႃႇၸွမ်းၼင်ႇ မၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2024-07-15T13:15:47

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%95%e1%80%bd%e1%80%99/

ႁႅင်းၵၢၼ်ယၢၼ်မိူင်း ပွမ်ႁဵတ်းဝႂ်ႁႅင်းၵၢၼ် ထုၵ်ႇတီႉၺွပ်း

ႁႅင်းၵၢၼ်ယၢၼ်မိူင်း ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆးသေ ပွမ်ႁဵတ်းဝႂ်ႁႅင်းၵၢၼ် ထုၵ်ႇၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ 16 ၵေႃႉ။ မိူဝ်ႈဝၼ်းထီႉ 14 July 2024 (လိူၼ်ပႅတ်ႇမႂ်ႇ 9 ၶမ်ႈ ပီႊတႆး 2118 ၼီႈ) ၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ ႁႅင်းၵၢၼ်ယၢၼ်မိူင်း ၵူၼ်းမၢၼ်ႈ လၵ်ႉလွမ်ၶဝ်ႈမိူင်းထႆးၽိတ်းမၢႆမီႈ တီႈၼိူဝ်သဵၼ်ႈတၢင်း ထွင်ႉသႃလႃး−မၢၵ်ႇလိူဝ်ႇဝၢၼ် ဢိူင်ႇၵေႃႇၽငၼ်း ၸႄႈဝဵင်းၵေႃႇၽငၼ်း ၸႄႉတွၼ်ႈသူႇရၢတ်ႉထႃးၼီး တီႈၼႂ်းၵႃးသီသွမ်ႇလမ်းၼိုင်ႈ မီးၵူၼ်းတင်းမူတ်း 16 ၵေႃႉ ႁူမ်ႈပႃးၵူၼ်းႁေႃႈၵႃး ပဵၼ်မၢၼ်ႈ ၼႆယဝ်ႉ။ မိူဝ်ႈၽွင်းပလိၵ်ႈထႆးၶဝ် ၸႅတ်ႈထၢမ်ယူႇၼၼ်ႉ လႆႈဢဝ်ဝႂ်ႁႅင်းၵၢၼ်ယိုၼ်ႈပၼ်ပလိၵ်ႈ ႁႂ်ႈၸႅတ်ႈတူၺ်း ၼႆယူႇ၊ ၵူၺ်းၵႃႈ ၽၢႆႇတၢင်းပလိၵ်ႈထႆးၶဝ်ၵေႃႈ ထူပ်းႁၼ်ဝႃႈ ၵူၼ်းလႄႈတင်း ၼႂ်းဝႂ်ႁႅင်းၵၢၼ်ၼၼ်ႉ ငၢမ်ႇၵၼ်ယူႇ ၵူၺ်းၵႃႈ မိူဝ်ႈၽူႈမီးပုၼ်ႈၽွၼ်းၶဝ် ဢဝ်မႃးၸႅတ်ႈတူၺ်း ၸိုဝ်ႈလႄႈၼႃႈတႃႁႅင်းၵၢၼ်ၼၼ်ႉ ဢမ်ႇမိူၼ်ၵၼ်ယဝ်ႉ၊ မီးၸိုဝ်ႈပိၼ်ႈၽူၼ်ဝႆႉ မၢင်ၸိုဝ်ႈ ၼႂ်းဝႂ်ပဵၼ်ၽူႈယိင်း ၵူၼ်းသမ်ႉပဵၼ်ၽူႈၸၢႆး ဢမ်ႇမႅၼ်ႈၵၼ်ၸွမ်းၼင်ႇ ဢၼ်ဢဝ်ၼႄၸဝ်ႈၼႃႈတီႈၶဝ်တူၺ်းၼၼ်ႉ ၼႆယဝ်ႉ။ ၸွမ်းၼင်ႇ ၽူႈမီးပုၼ်ႈၽွၼ်းၶဝ် ၸႅတ်ႈထၢမ်တူၺ်းၼၼ်ႉ လႆႈႁူႉဝႃႈ ၼိုင်ႈၵေႃႉၼႆႉ လႆႈၸၢႆႇငိုၼ်းတီႈၼၢႆးၼႃႈတီႈၼိုင်ႈ ၼႂ်းၸႄႈဝဵင်းသူႇရၢတ်ႉထႃးၼီး တွၼ်ႈတႃႇႁဵတ်း ဝႂ်ၶႂၢင်ႉႁဵတ်းၵၢၼ် ဢမ်ႇၼၼ် ဝႂ်ႁႅင်းၵၢၼ် တေႃႇၵေႃႉၼၼ်ႉ လႆႈၸၢႆႇပၼ် 3,000 ဝၢတ်ႇ၊ ၽၢႆႇတၢင်း ၶွမ်ႇပၼီႇၶဝ်ၵေႃႈလၢတ်ႈဝႃႈ ၼႂ်းၶၢဝ်းတၢင်း 7 ဝၼ်းၵူၺ်းၵေႃႈ လႆႈဝႂ်ႁဵတ်းၵၢၼ်ယဝ်ႉလႄႈ ၸႂ်ႉတႅၼ်းတၢင် ၽၢတ်ႉသပွတ်ႇလႆႈ ဝႃႈၼႆ။ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ လႆႈဢဝ်တၢင်းၽိတ်းၵူၼ်းၸုမ်းၼႆႉ ၸွမ်းၼင်ႇမၢႆမီႈမီးဝႆႉလႄႈ ၵူၼ်းႁေႃႈၵႃးၼၼ်ႉၵေႃႈ လႆႈထုၵ်ႇဢဝ်တၢင်းၽိတ်း ႁဵတ်းၵၢၼ်ၼွၵ်ႈၼိူဝ်သုၼ်ႇလႆႈဢၼ်မီးလႄႈ ထုၵ်ႇသူင်ႇၵႂႃႇတီႈ ႁူင်းပလိၵ်ႈၵေႃႇၽငၼ်းယဝ်ႉ ၼႆယူႇ။ လိူဝ်သေၼၼ်ႉၵေႃႈ ယင်းတေမီးထႅင်ႈ ႁႅင်းၵၢၼ်ယၢၼ်မိူင်း ဢၼ်လၵ်ႉၶဝ်ႈမိူင်းၽိတ်းမၢႆမီႈတင်းၼမ် ထုၵ်ႇၸုမ်းလႅၼ်ၵိၼ်ငိုၼ်း ႁဵတ်းဝႂ်ပွမ်ပၼ် လႄႈ တိတ်းတေႃႇၵပ်းသိုပ်ႇၸူး၊ ၵွပ်ႈၼၼ် မိူဝ်ႈတေႁဵတ်းဝႂ်ၵပ်းတူဝ် ဝႂ်ၶႂၢင်ႉႁဵတ်းၵၢၼ်ၸိူဝ်းၼႆႉၼႆၸိုင် လီလႆႈၾၢင်ႉလႄႈ လဵပ်ႈႁဵၼ်းၵူတ်ႇၸႅတ်ႈတူၺ်းလီလီယူႇ၊ ယဝ်ႉၵေႃႈ ထုၵ်ႇလီႁဵတ်းတီႈဢၼ် ထုၵ်ႇမႅၼ်ႈၸွမ်းမၢႆမီႈၸိုင်ႈမိူင်းမီးဝႆႉ ၼၼ်ႉယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2024-07-15T11:37:12

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8-%e1%80%9a%e1%80%ad%e1%80%af%e1%80%90%e1%80%ba%e1%80%b8%e1%80%9e%e1%80%ad%e1%80%99%e1%80%ba%e1%80%b8%e1%80%9c%e1%82%86/

သိုၵ်းထႆး ယိုတ်းသိမ်းလႆႈၶိူင်ႈၵမ်ႉၵႅမ်ပၢင်တေႃႇလွင်းဢွၼ်ႇလၢႆး

ၵူၼ်းႁဵတ်းၵၢၼ်ပၢင်တေႃႇလွင်းဢွၼ်ႇလၢႆး ၶၢႆႉပိုၼ်ႉတီႈ လုၵ်ႉတီႈမျႃႉဝတီႇ တေႃႉၶိူင်ႈၵမ်ႉၵႅမ် ၶဝ်ႈၵႂႃႇၼႂ်းဝဵင်းမႄႈသွတ်ႇၼၼ်ႉ ထုၵ်ႇသိုၵ်းထႆး လႄႈ ပလိၵ်ႈထႆး တီႉၺွပ်းယိုတ်းသိမ်းလႆႈ ၼႆယဝ်ႉ။ မိူဝ်ႈၼႆႉဝၼ်းထီႉ 15 July 2024 (လိူၼ်ပႅတ်ႇမႂ်ႇ 10 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ ထႆး ဢွၵ်ႇဝႆႉဝႃႈ သိုၵ်းထႆး လႄႈ ပလိၵ်ႈထႆး ဢၼ်ဢွၵ်ႇလဵပ်ႈယၢမ်းၸွမ်းႁိမ်းပိုၼ်ႉတီႈ ပွၵ်ႉ 7 ဝၢၼ်ႈဝၢင်းတႃးၶဵၼ်းတႂ်ႈ ဢိူင်ႇထႃႉသၢႆလူတ်ႉ ၸႄႈဝဵင်းမႄႈသွတ်ႇ ၸႄႈတွၼ်ႈ တၢၵ်ႇၼၼ်ႉ လႆႈၵႂႃႇထူပ်းႁၼ်ၵူၼ်းဢၼ်မီးလွင်ႈထၢင်ႇထိူမ် ဢွၼ်ၵၼ်တေႃႉၶူဝ်း ယူႇတီႈႁိမ်းမႄႈၼမ်ႉမိူၺ်း လႅၼ်လိၼ် မႄႈသွတ်ႇ−မျႃႉဝတီႇၼၼ်ႉ တေဢၢၼ်း ၶဝ်ႈၵူတ်ႇထတ်း ၵူၺ်းၸိူဝ်းၶဝ်သမ်ႉဢွၼ်ၵၼ်လႅၼ်ႈပၢႆႈလွတ်ႈၵႂႃႇလႆႈ ဝႃႈၼႆ။ ဝၢႆးသေၼၼ်ႉ ၽၢႆႇတၢင်းၸဝ်ႈၼႃႈတီႈထႆးၶဝ် ၸင်ႇၵႂႃႇၵူတ်ႇထတ်းတူၺ်းၶူဝ်းၸိူဝ်း ၼၼ်ႉသေ လႆႈထူပ်းႁၼ် CPU Computer 2 ၶိူင်ႈ၊ ၼႃႈၸေႃး Computer 4 လုၵ်ႈ၊ Batteries 2 လုၵ်ႈ၊ Keyboard, Mouse, Router တႃႇ 2 တိူၵ်ႈ ႁူမ်ႈထိုင် ၶွင်ၵိၼ်ယႅမ်ႉ ထႅင်ႈ 7 တိူၵ်ႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတၢင်းၸဝ်ႈၼႃႈတီႈထႆးၶဝ် လႆႈလၢတ်ႈဝႃႈ လွင်ႈတေႃႉၶၢႆႉၶိူင်ႈ Computer လုၵ်ႉတီႈမျႃႉဝတီႇသေ ၶၢမ်ႈလႅၼ်လိၼ်ၶဝ်ႈၵႂႃႇၼႂ်း မႄႈသွတ်ႇၼၼ်ႉ ပဵၼ်တႃႇၶၢႆႉတီႈပၵ်းသဝ်း ၵႂႃႇႁဵတ်းတၢင်းၽၢႆႇၸႄႈဝဵင်း ဢရၼ်းယႃႉပႃႇထဵတ်ႉ ၸႄႈတွၼ်ႈသႃႇၵႅဝ်ႉ ဢၼ်တိတ်းၸပ်းလႅၼ်လိၼ် ၵမ်ႇပေႃးတီးယႃးၼၼ်ႉ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၸဝ်ႈၼႃႈတီႈထႆးၶဝ် တေသိုပ်ႇၵူတ်ႇထတ်း ႁဵတ်းသၢင်ႈ ၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2024-07-15T11:37:10

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-tnla-%e1%80%9c%e1%82%84%e1%82%88-sspp-%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d%e1%80%ba%e1%80%b8%e1%81%b5/

သိုၵ်း TNLA လႄႈ SSPP ဢုပ်ႇဢူဝ်းၵႄႈပၼ်ႁႃၵၼ် တီႈပၢင်သၢင်း

ၸွမ်းၼင်ႇ သိုၵ်း TNLA လႄႈ SSPP တုၵ်းယွၼ်းႁႂ်ႈၸုမ်းသိုၵ်း ဝ UWSA ၸွႆႈၵႄႈလိတ်ႈပၼ် ပၼ်ႁႃၵၢၼ်သိုၵ်း ဢၼ်ပဵၼ်တီႈၼႂ်းၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇၼၼ်ႉၼႆလႄႈ မိူဝ်ႈလဵဝ်လႆႈႁူႉဝႃႈ သွင်ၽၢႆႇဢုပ်ႇဢူဝ်းၵၼ်သေ ပဵၼ်ဢၼ်ၶႅပ်ႉလႅပ်ႈဢွင်ႇမၢၼ်ၵႂႃႇယဝ်ႉ ဝႃႈၼႆ။ မိူဝ်ႈဝၼ်းထီႉ 13 July 2024 (လိူၼ်ပႅတ်ႇမႂ်ႇ 8 ၶမ်ႈ ပီႊတႆး 2118 ၼီႈ) ၸွမ်သိုၵ်း တႃးဢၢႆႈၽူင်း ၵေႃႉပဵၼ်ႁူဝ်ပဝ်ႈ ၸုမ်းသိုၵ်း TNLA လႆႈဢွၼ်ဢဝ်လုၵ်ႈၼွင်ႉ ထႅင်ႈလၢႆလၢႆၵေႃႉ လႄႈ တၢင်းၽၢႆႇၸုမ်းသိုၵ်း SSPP ပဵၼ် ၸွမ်သိုၵ်း ၶုၼ်သႅင် ဢွၼ်ႁူဝ်လုၵ်ႈၸုမ်းသေ ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းပၢင်သၢင်း ၼႂ်းၼႃႈလိၼ်ၵုမ်းၵမ်သိုၵ်း ဝ UWSA ၼႆယဝ်ႉ။ လူၺ်းယေႇဢူး ၵေႃႉပဵၼ်ၽူႈၶၢၼ်ပၢၵ်ႇ ၸုမ်း TNLA လၢတ်ႈတီႈသိုဝ်ႇၶၢဝ်ႇ Burma VJ ၵႂႃႇဝႃႈ ၽွင်းၸုမ်းသိုၵ်းသွင်ၽၢႆႇ TNLA လႄႈ SSPP ၶဵင်ႈၶႅင်ၵၢၼ်သိုၵ်းၵၼ် ၼႂ်းပိုၼ်ႉတီႈယူႇၼၼ်ႉ ၶွမ်ႇမတီႇဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် FPNCC ဢၼ်မီးသိုၵ်း ဝ UWSA ပဵၼ်ႁူဝ်ပဝ်ႈဝႆႉၼၼ်ႉ ၸတ်းႁဵတ်းပၼ်လွင်ႈႁူပ်ႉထူပ်းၵၼ် လႄႈ ၼႂ်းပၢင်ႁူပ်ႉထူပ်းၼၼ်ႉၵေႃႈ ၽူႈၼမ်းသွင်ၽၢႆႇလႆႈဢုပ်ႇဢူဝ်းၵၼ်သေ ပဵၼ်ဢၼ်ဢွင်ႇမၢၼ်ၶႅပ်ႉလႅပ်ႈၵႂႃႇယဝ်ႉ၊ မိူဝ်းၼႃႈမႃး ၼင်ႇႁိုဝ်ၵူၼ်းသိုၵ်းသွင်ၽၢႆႇ ပေႃးတေဢမ်ႇမီးပၼ်ႁႃၵၼ် ၸိူင်ႉၼႆထႅင်ႈၼၼ်ႉၵေႃႈ သွင်ၽၢႆႇလႆႈတူၵ်းလူင်းၵၼ် ဝႆႉယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈသိုၵ်းသွင်ၽၢႆႇ ႁူပ်ႉထူပ်းဢုပ်ႇဢူဝ်းၵၼ်ၼႆႉ ဢမ်ႇပႆလႆႈႁၼ် တၢင်းၽၢႆႇ SSPP တွပ်ႇလၢတ်ႈတီႈသိုဝ်ႇၶၢဝ်ႇလႄႈ လွင်ႈသွင်ၽၢႆႇဢုပ်ႇသင်ၵၼ်လၢႆလၢႆၼႆၼၼ်ႉၵေႃႈ ဢမ်ႇလႆႈႁူႉၸွမ်း။ မိူဝ်ႈဝၼ်းထီႉ 5 July 2024 ၼၼ်ႉ ၸုမ်းသိုၵ်း SSPP လႄႈ TNLA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းသီႇပေႃႉ ၵျွၵ်ႉမႄးသေ သိုၵ်းသွင်ၽၢႆႇၵုမ်ႇၼႄးတၢင်းၽိတ်းၵၼ် ၵႂႃႇၵႂႃႇမႃးမႃး ထိုင်တီႈၽူႈယႂ်ႇၵူၼ်းလူင် 2 ၸုမ်းလႆႈတႅမ်ႈလိၵ်ႈတၢင်ႇယွၼ်းထိုင်ၵႂႃႇ တီႈ ၸုမ်း UWSA ဢၼ်ပဵၼ်ဝႆႉႁူဝ်ပဝ်ႈ FPNCC ႁႂ်ႈၸွႆႈၵႄႈလိတ်ႈပၼ် ပၼ်ႁႃၵၢၼ်သိုၵ်းသွင်ၸုမ်း ၼႆယဝ်ႉ။ ၶွမ်ႇမတီႇဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် FPNCC ၼႆႉ ၸုမ်းသိုၵ်း KIA, MNDAA, AA, TNLA, SSPP, NDAA, UWSA ပဵၼ်ၽူႈၶဝ်ႈၸုမ်းဝႆႉသေ ၸုမ်းသိုၵ်း ဝ UWSA ပဵၼ်ႁူဝ်ပဝ်ႈဝႆႉၼႆယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-07-15T11:19:44

https://taifreedom.com/%e1%81%bd%e1%80%b0%e1%80%9d%e1%80%ba%e1%81%b5%e1%80%ad%e1%81%bc%e1%80%ba%e1%80%9c%e1%80%9d%e1%80%ba%e1%82%88%e1%80%99%e1%80%9d%e1%80%ba%e1%80%b8-%e1%81%bd%e1%80%ad%e1%80%90%e1%80%ba%e1%80%b8%e1%80%99/

ၽူဝ်ၵိၼ်လဝ်ႈမဝ်း ၽိတ်းမေး ထုၵ်ႇဢဝ်မိတ်ႈတႅင်းတၢႆ ၼႂ်းမိူင်းထႆး

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် သွင်ၵေႃႉၽူဝ်မေး ယူႇၸွမ်းၵၼ် ၵေႃႉပဵၼ်ၽူဝ် ဢမ်ႇၶၢမ်ႇႁဵတ်းၵၢၼ် ယဝ်ႉဢမ်ႇၵႃး ၵိၼ်လဝ်ႈမဝ်းယဝ်ႉပေႃႉထုပ်ႉမေးၼၢင်းလႄႈ ထုၵ်ႇၺႃးဢဝ်မိတ်ႈတႅင်းတၢႆ ၼႆယဝ်ႉ။ မိူဝ်ႈဝၼ်းထီႉ 14 July 2024 (လိူၼ်ပႅတ်ႇမႂ်ႇ 9 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်း ပလိၵ်ႈထႆး လႄႈ ၽူႈမီးပုၼ်ႈၽွၼ်းထႅင်ႈလၢႆလၢႆၽၢႆႇ လႆႈႁပ်ႉလွင်ႈပွင်ႇလႅင်းမီးလွင်ႈ ၶႃႈႁႅမ်ၵၼ်တၢႆ တီႈၼႂ်းၵိဝ်ႇၶလွင်းသၢမ် 5/7 ပွၵ်ႉ 5 ဢိူင်ႇၶလွင်းသၢမ် ၸႄႈဝဵင်းၶ လွင်းလူင် ၸႄႈတွၼ်ႈပထုမ်းထႃးၼီးၼႆလႄႈ ၸင်ႇလႆႈၶဝ်ႈၵႂႃႇၵူတ်ႇထတ်း ထူပ်းႁၼ်ၶၢပ်ႈတူဝ်တၢႆ သျဵင်းမျိၼ်ႉထူၺ်း (Shein Myint Htwe) ဢႃႇယု 41 ပီႊ ပဵၼ်ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် လႄႈ ၵေႃႉပဵၼ်မေးၼၢင်း ဝိၼ်းတီႇတႃႇ ဢႃႇယု 28 ပီႊ လႆႈယိပ်းမိတ်ႈပၢႆလႅမ်သေ ၸုၵ်းပႂ်ႉပလိၵ်ႈၶဝ်ဝႆႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ႁႅင်းၵၢၼ်ယၢၼ်မိူင်း ဢၼ်ယူႇႁိမ်းၶၢင်ႈႁွင်ႈၵၼ်ၼၼ်ႉ ၵေႃႈ လၢတ်ႈဝႃႈ ၵေႃႉပဵၼ်ၽူဝ်မၼ်းၼၢင်းၼၼ်ႉ ဢမ်ႇယွမ်းႁဵတ်းၵၢၼ်သေ သူင်ၵိၼ်လဝ်ႈမဝ်းယဝ်ႉ ပေႃႉထုပ်ႉမေးမၼ်းယူႇတႃႇသေႇ မိူဝ်ႈဝၼ်းထီႉ 14 July 2024 ၼၼ်ႉၵေႃႈ မၼ်းၵိၼ်လဝ်ႈၸဵမ်ၸဝ်ႉ ထိုင်ၵၢင်ၶမ်ႈမႃး တူၺ်းတႄႉမေးမၼ်း ဢမ်ႇလႅပ်ႈယိူၼ်ႉလႆႈယဝ်ႉလႄႈ ၸင်ႇဢဝ်မိတ်ႈတႅင်းပၼ်ၵေႃႉပဵၼ်ၽူဝ် ၼႆယဝ်ႉ။ ၼွၵ်ႈလိူဝ်သေၼႆႉ ဝိၼ်းတီႇတႃႇ ၵေႃႉပဵၼ်မေးၼၢင်းမၼ်းၵေႃႈ ယွမ်းႁပ်ႉဝႃႈ လႆႈၶႃႈ ႁႅမ်ၸဝ်ႈၽူဝ်တူဝ်ၵဝ်ႇတႄႉယူႇသေ လၢတ်ႈဝႃႈ ဝၼ်းၼၼ်ႉ ၶႃႈတိုၵ်ႉလိုဝ်ႈၵၢၼ်မႃး လႄႈ ၵႂႃႇၼွၼ်းလိုဝ်ႈယူႇၼႂ်းႁွင်ႈ ၵူၺ်းမၼ်းၸၢႆးသမ်ႉၵိၼ်လဝ်ႈမဝ်းယဝ်ႉ မႃးသုၵ်ႉ သုင်ႈဢူၼ်ၵဝ်း ဢမ်ႇပၼ်ၶႃႈၼွၼ်းလီလီသေ ၸင်ႇလႆႈမီးလွင်ႈၽိတ်းမေႃးၵၼ် မၼ်းၸၢႆးၵေႃႈငႅၼ်းၶေႃးၶႃႈ ၵမ်းၼၼ်ႉ ၶႃႈၵေႃႈၸင်ႇဝၵ်ႉဢဝ်မိတ်ႈသေ တႅင်းသႂ်ႇ မၼ်းၸၢႆး ဝႃႈၼႆ။ တေႃႈၼင်ႇၼၼ် မိူဝ်ႈၼႂ်းဝၼ်းထီႉ 13 July 2024 ယၢမ်းၵၢင်ၶိုၼ်းလိုၵ်း 23:20 မူင်း (ၶၢဝ်းယၢမ်းမိူင်းထႆး) တီႈၵိဝ်ႇတၢင်းၶဝ်ႈႁူင်းႁဵၼ်းၸၼ်းၸႃးရိူၼ်း သဵၼ်ႈတၢင်းမေႃႇ တိူဝ်ႉဝေး သၢႆ 7 (ၵုင်းထဵပ်ႈ−ၽတ်ႉထယႃး) တၢင်းၶဝ်ႈၼႂ်းပိုၼ်ႉတီႈ ပွၵ်ႉ 4 ဢိူင်ႇထႃႉသဢၢၼ်ႉ ၸႄႈဝဵင်းပၢင်းပႃႈၵူင်း ၸႄႈတွၼ်ႈၶျႃႇၶျိူင်းသဝ်း မီးႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်လိုဝ်ႈယူႇ တီႈလိုဝ်ႈသဝ်းၵူၼ်းႁဵတ်းၵၢၼ်ၵေႃႇသၢင်ႈ ပွတ်းဝၼ်းဢွၵ်ႇ လႆႈႁွင်ႉၵၼ်မွၵ်ႈ 40 ၵေႃႉ ၵႂႃႇၽိတ်းမေႃး ႁႅင်းၵၢၼ်ယၢၼ်မိူင်း မိူင်းႁူမ်ႈတုမ်ၼင်ႇၵၼ် ဢၼ်လိုဝ်ႈယူႇတီႈလိုဝ်ႈ ၵူၼ်းႁဵတ်းၵၢၼ်ၵေႃႇသၢင်ႈပွတ်းဝၼ်းတူၵ်းၼၼ်ႉ မွၵ်ႈ 20 ၵေႃႉ ႁဵတ်းႁႂ်ႈသွင်ၽၢႆႇ ပေႃႉထုပ်ႉၵၼ်လႄႈ ထိုင်တီႈမီးႁႅင်းၵၢၼ်ယၢၼ်မိူင်းၵေႃႉၼိုင်ႈ ထုၵ်ႇၺႃးမိတ်ႈတႅင်းသေ လူႉသဵင်ႈတၢႆၵႂႃႇ မိူၼ်ၵၼ်။ ၵဵဝ်ႇလူၺ်ႈလွင်ႈငိူၼ်ႈငဝ်းလွင်ႈတၢင်းမၼ်း လႄႈ ၶေႃႈမုၼ်းႁူဝ်ယွႆႈမၼ်းၼၼ်ႉတႄႉ ၽၢႆႇတၢင်းပလိၵ်ႈထႆးၶဝ် ဢမ်ႇလႆႈပိုတ်ႇလၢတ်ႈတီႈၽူႈသိုဝ်ႇၶၢဝ်ႇ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2024-07-15T10:59:14

https://taifreedom.com/%e1%80%90%e1%80%b0%e1%80%9d%e1%80%ba%e1%82%87%e1%81%bc%e1%82%84%e1%82%87-%e1%80%91%e1%80%9b%e1%80%99%e1%80%ba%e1%82%89-%e1%81%ba%e1%82%83%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8/

တူဝ်ႇၼႄႇ ထရမ်ႉ ၺႃးယိုဝ်း ၽွင်းႁႃသဵင်

တူဝ်ႇၼႄႇ ထရမ်ႉ ၸွမ်ၸိုင်ႈၵေႃႉၵဝ်ႇ ဢမေႇရိၵၢၼ်ႇ ထုၵ်ႇၺႃးယိုဝ်း တိူဝ်ႉၸပ်းသႂ်ႇတီႈမိၼ်ႇႁူၽၢႆႇၶႂႃ ၽွင်းတိုၵ်ႉႁႃသဵင်ယူႇ ၼၼ်ႉယဝ်ႉ။ လွင်ႈၼႆႉၵေႃႈလႆႈၵိူတ်ႇပဵၼ်မႃး မိူဝ်ႈၽွင်း တူဝ်ႇၼႄႇ ထရမ်ႉ ယင်းတိုၵ်ႉႁႃသဵင်ယူႇတီႈ ၼႂ်းဝဵင်း Butler ၸႄႈမိူင်း Pennsylvania မိူင်းဢမေႇရိၵၢၼ်ႇ မိူဝ်ႈဝၼ်းထီႉ 13 July 2024 (ၶၢဝ်းယၢမ်းမိူင်းဢမေႇရိၵၢၼ်ႇ) ၼၼ်ႉသေယဝ်ႉ တိူဝ်ႉၸပ်းသႂ်ႇတီႈမိၼ်ႇႁူၽၢႆႇၶႂႃမၼ်းၵႂႃႇလႄႈ ၽၢႆႇတၢင်းၽူႈမီးပုၼ်ႈၽွၼ်းၶဝ်ၵေႃႈ လႆႈၶဝ်ႈဢဝ်ႁူမ်ႇလူမ်ႈ ဢဝ်တူဝ်ထရမ်ႉဢွၵ်ႇတီႈပၢင်ႁႃသဵင်ၼၼ်ႉၵႂႃႇၵမ်းလဵဝ်ယူႇယဝ်ႉ။ လွင်ႈၼႆႉၵေႃႈ ၵိူတ်ႇပဵၼ်မႃး ၽွင်းဢၼ် ပၢင်လိူၵ်ႈတင်ႈၸွမ်ၸိုင်ႈဢမေႇရိၵၢၼ်ႇ ပီႊ 2024 ၵိုတ်းယူႇမွၵ်ႈ 4 လိူၼ်ၵူၺ်းယဝ်ႉလႄႈ ပဵၼ်လွင်ႈႁႃသဵင်ၶႄႉၵၼ်ထႅင်ႈ ပွၵ်ႈၼိုင်ႈ ၼႂ်းၵႄႈၵၢင် ထရမ်ႉ လႄႈ ပၢႆႇတႅၼ်ႇ ၸွမ်ၸိုင်ႈဢမေႇရိၵၢၼ်ႇ ယၢမ်းလဵဝ်ၼႆႉ ယူႇယဝ်ႉ။ ၽူႈမီးပုၼ်ႈၽွၼ်း ပလိၵ်ႈလပ်ႉဢမေႇရိၵၢၼ်ႇ ၼၼ်ႉၵေႃႈ လႆႈဢွၵ်ႇမႃးလၢတ်ႈဝႃႈ တူဝ်ႇၼႄ ထရမ်ႉ လွတ်ႈၽေးယဝ်ႉလႄႈ ယင်းလၢတ်ႈပႃးထႅင်ႈဝႃႈ ၽူႈၵေႃႇၵၢၼ်ႁၢႆႉၼၼ်ႉပဵၼ်ၽူႈၸၢႆး ၸႂ်ႉၵွင်ႈယၢဝ်း Rifle ပဵၼ်ၶိူင်ႈယိပ်းသေ ထုၵ်ႇၸုမ်းပလိၵ်ႈလပ်ႉ ယိုဝ်းတၢႆယဝ်ႉ ဝႃႈၼႆ။ လိူဝ်သေၼၼ်ႉ ယင်းမီး ၵူၼ်းလူႉသဵင်ႈတၢႆၵႂႃႇၸွမ်းတီႈပၢင်ႁႃသဵင်ၼၼ်ႉထႅင်ႈ 1 ၵေႃႉ မၢတ်ႇၸဵပ်း 2 ၵေႃႉ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-13T11:03:14

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-35/

ၽူႈမီးၼမ်ႉၸႂ် ၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA

ၼင်ႇႁိုဝ်တေပဵၼ်ႁႅင်းၵမ်ႉၸွႆႈ ပုၼ်ႈတႃႇၵေႃႉသိုၵ်းၵေႃႉႁၢၼ်ၼႆသေ ၽူႈမီးၼမ်ႉၸႂ် လၢႆလၢႆၵေႃႉ လၢႆလၢႆၸဝ်ႈ လႆႈႁူမ်ႈၵၼ်ၸွႆႈထႅမ်ပၼ် ၵႃႈၵိၼ်ယႅမ်ႉ လႄႈ ၵႃႈယႃႈယႃ တီႈၼႂ်းၼႃႈတီႈၵုမ်းၵမ်တီႈၼိုင်ႈ ယူႇယဝ်ႉ။ မိူဝ်ႈဝၼ်းထီႉ 10 July 2024 (လိူၼ်ပႅတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ၽူႈမီးၼမ်ႉၸႂ် ၸုမ်းသဵင်ထႅမ်ႁႅင်းမႂ်ႇ ပီႈၼွင်ႉထုင်ႉမၢဝ်း လႄႈ ပီႈၼွင်ႉႁႅင်းၵၢၼ်ယၢၼ်မိူင်း လႆႈၵမ်ႉၸွႆႈပၼ် ၵႃႈၵိၼ်ယႅမ်ႉ လႄႈ ၵႃႈယႃႈယႃ တီႈႁူင်းယႃႁၢင်ႈႁႅၼ်း ၼႂ်းၼႃႈတီႈၵုမ်းၵမ်တီႈၼိုင်ႈၼၼ်ႉ တူၵ်းမႅၼ်ႈသၢင်ႉငိုၼ်း 1,000,000 ပျႃး (သိပ်းသႅၼ်ပျႃးတဵမ်တဵမ်) ၼႆယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်သေ ပဵၼ်ဢၼ်ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် တီႈၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႇႁဝ်းၶဝ် လႄႈ ၸင်ႇလႆႈႁဵတ်းၽိုၼ်လိၵ်ႈယွင်ႈယေႃး ဢဝ်ၵုင်ႇမုၼ်ၵိုၵ်းပိုၼ်းဝႆႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-13T10:56:38

https://taifreedom.com/%e1%81%b6%e1%82%84%e1%82%87%e2%88%92%e1%80%9b%e1%81%a2%e1%80%90%e1%80%ba%e1%82%89%e1%80%9e%e1%80%bb%e1%82%83%e1%80%b8-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd-2/

ၶႄႇ−ရၢတ်ႉသျႃး ၽိုၵ်းၽွၼ်ႉသိုၵ်းႁူမ်ႈၵၼ်

တႃႇပႂ်ႉပႃးလွင်ႈမၼ်ႈၼိမ်သဝ်းၼႆလႄႈ တပ်ႉသိုၵ်းၶႄႇ တင်း တပ်ႉသိုၵ်းရၢတ်ႉသျႃး လႆႈၽိုၵ်းၽွၼ်းသိုၵ်းႁူမ်ႈၵၼ် တီႈႁိမ်းၼႃႈၼမ်ႉပၢင်ႇလၢႆႇ လႄႈ ၼႃႈၾႃႉ ဢၼ်ယူႇ ၸမ်ၵၼ်တင်း ဝဵင်း Zhanjiang ၸႄႈတွၼ်ႈ Guangdong မိူင်းၶႄႇပွတ်းၸၢၼ်း။ မိူဝ်ႈၼႆႉဝၼ်းထီႉ 13 July 2024 (လိူၼ်ပႅတ်ႇမႂ်ႇ 8 ၶမ်ႈ ပီႊတႆး 2118 ၼီႈ) သိုဝ်ႇၶၢဝ်ႇ VOA ဢွၵ်ႇဝႆႉ ၵဵဝ်ႇလူၺ်ႈလွင်ႈႁွင်ႈၵၢၼ်လူင်ၽၢႆႇၵႅတ်ႇၶႄ မိူင်းၶႄႇ လႆႈလၢတ်ႈဝႃႈ တပ်ႉသိုၵ်းၶႄႇ လႄႈ တပ်ႉသိုၵ်းရၢတ်ႉသျႃး လႆႈၽိုၵ်းၽွၼ်ႉသိုၵ်း ဢၼ်မီးၸိုဝ်ႈဝႃႈ Joint Sea-2024 တႄႇဢဝ်မိူဝ်ႈႁူဝ်လိူၼ် July 2024 သေ တေၽိုၵ်းၽွၼ်ႉတေႃႇထိုင် ၼႂ်းၵၢင်လိူၼ် July 2024 တႃႇၼႄတၢင်းၶတ်းၸႂ် လႄႈ ၼမ်ႉၵတ်ႉတပ်ႉသိုၵ်းတင်း သွင်ၽၢႆႇ ၼႂ်းၵၢၼ်ႁူမ်ႈမိုဝ်းၵၼ် တေႃႇသူႈႁႄႉၵင်ႈ လွင်ႈပူၼ်ႉပႅၼ်ၽၢႆႇလွင်ႈမၼ်ႈ ၼိမ်သဝ်းၼႂ်းပၢင်ႇလၢႆႇ ဢိၵ်ႇတင်း ပႂ်ႉပႃးလွင်ႈမၼ်ႈၼိမ်သဝ်း လႄႈ လွင်ႈၵတ်းယဵၼ် ၼႂ်းပွတ်းတွၼ်ႈၼႆႉ ၼႆယဝ်ႉ။ ၵၢၼ်ၽိုၵ်းၽွၼ်ႉသိုၵ်းၼႆႉၵေႃႈ သမ်ႉလႆႈမီးမႃးၼႂ်းဝူင်ႈလဵဝ်ၵၼ်တင်း ပၢင်ၵုမ်ၸုမ်း NATO ဢၼ်ၸတ်းႁဵတ်းတီႈမိူင်းဢမေႇရိၵၢၼ်ႇ တႃႇၵမ်ႉထႅမ်ယူႇၶရဵၼ်း ဢၼ်ထုၵ်ႇရၢတ်ႉသျႃးပူၼ်ႉပႅၼ်ၼၼ်ႉ ဝႃႈၼႆ။ မိူဝ်ႈၼႂ်းဝၼ်းထီႉ 10 July 2024 ၼၼ်ႉ ၽၢႆႇတၢင်းၸုမ်း NATO လႆႈသပ်းၸႅင်ႈၶၢဝ်ႇဝႃႈ ၶႄႇပဵၼ်ၽူႈၵမ်ႉထႅမ်ရၢတ်ႉသျႃး ဢၼ်ပူၼ်ႉပႅၼ်ယူႇၶရဵၼ်း လူၺ်ႈၽၢၼ်ႇၵၢၼ်ၵႃႉ ၶၢႆ ဢၼ်ပၼ်ၽွၼ်းလႆႈ ၽၢႆႇၵၢၼ်သိုၵ်းရၢတ်ႉသျႃးၼၼ်ႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉၵေႃႈ ၽၢႆႇတၢင်းၶႄႇ လႆႈဢွၵ်ႇမႃးပၢၵ်ႈပႅတ်ႈသေ ပၼ်ၾၢင်ႉၸုမ်း NATO ဝႃႈ ယင်းတိုၵ်ႉသူၼ်းၵဝ်းႁႂ်ႈမီးလွင်ႈၶဵင်ႈၶႅင်ၵၼ်သေ လၢတ်ႈထႅင်ႈဝႃႈ လိူဝ်သေၶႄႇ တေၽိုၵ်းၽွၼ်ႉသိုၵ်းၸွမ်းရၢတ်ႉသျႃးယဝ်ႉ ၶႄႇၵေႃႈယင်းလႆႈၽိုၵ်း ၽွၼ်ႉသိုၵ်းၸွမ်းပေႇလႃႇရုတ်ႉထႅင်ႈ မိူၼ်ၵၼ် ဝႃႈၼႆ။ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ လွင်ႈၶႄႇ လႄႈ ရၢတ်ႉသျႃး ၽိုၵ်းၽွၼ်ႉသိုၵ်းႁူမ်ႈ ၵၼ်ပွၵ်ႈၵမ်းၼႆႉ မၼ်းၸမ်ၵၼ်တင်းလႅၼ်လိၼ်မိူင်းၵျႃႇပၢၼ်ႇသေ ႁဵတ်းႁႂ်ႈၽၢႆႇ တၢင်းၵျႃႇပၢၼ်ႇ မႆႈၸႂ်တေႃႇလွင်ႈမၼ်ႈၼိမ်သဝ်းၸိုင်ႈမိူင်း ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-12T13:55:52

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba-34/

ၽူႈမီးၼမ်ႉၸႂ် ၸွႆႈထႅမ်ၶွင်ၵိၼ်ယႅမ်ႉၵေႃႉႁၢၼ် RCSS/SSA တီႈငဝ်ႈၸိုင်ႈလွႆတႆးလႅင်း

ၼင်ႇႁိုဝ်ပေႃးတေပဵၼ်လွင်ႈၵမ်ႉၸွႆႈၽၢႆႇၼိုင်ႈတၢင်းၼိုင်ႈၼႆသေ ယူႇတီႈၽူႈမီးၼမ်ႉၸႂ်လီလၢႆလၢႆၸဝ်ႈ လႆႈႁူမ်ႈၵၼ်ၸွႆႈထႅမ်ၶွင်ၵိၼ်ယႅမ်ႉ ၵေႃႉသိုၵ်းၵေႃႉႁၢၼ် RCSS/SSA တီႈငဝ်ႈၸိုင်ႈလွႆတႆးလႅင်း မိူၼ်ၼင်ႇ ႁူင်းႁဵၼ်းသိုၵ်း လႄႈၸွမ်းတပ်ႉႁူမ်ႇလူမ်ႈၸိူဝ်းၼႆႉ ဝႃႈၼႆ။ မိူဝ်ႈၼႂ်းဝၼ်းထီႉ 5 July 2024 (ဝၼ်းလိူၼ်ၸဵတ်းလပ်း ပီႊတႆး 2118 ၼီႈ) ၼၼ်ႉ ၽူႈမီးၼမ်ႉၸႂ် မိူၼ်ၼင်ႇ 1. ၸၢႆးၵဵင် (ႁႅင်းၵႅမ်တပ်ႉသိုၵ်းၸိုင်ႈတႆး)၊ 2. လုင်းမူးၼိၼ်း (မုၵ်ႉၸုမ်းၸၢဝ်းၶိူဝ်းတႆး)၊ 3. ၸၢႆးၸွမ် ဝၢၼ်ႈပၢင်ႇ ၵုၼ်ႁဵင် 400 ဝၢတ်ႇ၊ 4. ၸၢႆးၵေႃးဝိၵ်းတႃႉ 200 ဝၢတ်ႇ၊ 5. ၸၢႆးဢေႃးဝႃႇတ+ၼွင်ႉၸၢမ်ႇ ဝဵင်းၵဵင်းတွင်း 600 ဝၢတ်ႇ၊ 6. ၸၢႆးသေႃးၼၼ်ႇတီႉ+ၼၢင်းၶမ်းၼွင်ႉ ပႃႇလဝ်း ၵုၼ်ႁဵင် 200 ဝၢတ်ႇ၊ 7. ပီႈဢွင်ႇ+ၼၢင်းၸမ်ပူး မႄႈသၢႆ 100 ဝၢတ်ႇ၊ 8. မုၵ်ႉၸုမ်းတေႃႁုၼ်ႈမႂ်ႇ ဝဵင်းလမ်းပုၼ်း 2,250 ဝၢတ်ႇ၊ 9. ၼွင်ႉၶွၼ်လိုၼ်း 200 ဝၢတ်ႇ၊ 10. ပီႈၸၢႆးဝီႉ 1,000 ဝၢတ်ႇ၊ 11. ၸၢႆးၼၼ်ႇတႃႇဢွင်ႇ 1,000 ဝၢတ်ႇ၊ 12. ၼၢင်းမူၺ်လႅင်းသႂ် 500 ဝၢတ်ႇ၊ 13. ပေႃႈလဵင်ႉဝဵင် 1,000 ဝၢတ်ႇ၊ 14. ၽွင်ႇမေး 500 ဝၢတ်ႇ၊ ၸုမ်းပေႃႈသြႃႇထုၼ်းၶိူဝ်း 1,400 ဝၢတ်ႇ၊ 15. ပီႈလူႇ ၵဵင်းမႆႇ 1,500 ဝၢတ်ႇ ၸိူဝ်းၼႆႉ ႁူမ်ႈသၢင်ႉငိုၼ်း 10,850 ဝၢတ်ႇသေ ၸွႆႈထႅမ်ၵႃႈၵိၼ်ယႅမ်ႉ ၵေႃႉသိုၵ်းၵေႃႉႁၢၼ်ၶဝ်ၵႂႃႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၼႂ်းတပ်ႉသိုၵ်းၸိုင်ႈတႆး RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်လီႁဝ်းၶဝ်တင်းသဵင်ႈလႄႈ ဢဝ်ၵုင်ႇဢဝ်မုၼ်ဢမ်ႇသုတ်းဢမ်ႇသဵင်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-12T13:23:13

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%9d-uwsa-%e1%81%b6%e1%80%9d%e1%80%ba%e1%82%88%e1%81%b5%e1%80%af%e1%80%99%e1%80%ba%e1%80%b8%e1%81%b5%e1%80%99%e1%80%ba%e1%80%9d%e1%80%b5/

သိုၵ်း ဝ UWSA ၶဝ်ႈၵုမ်းၵမ်ဝဵင်းတၢင်ႉယၢၼ်း တေတမ်းပႃးၵၢၼ်ဢုပ်ႉပိူင်ႇ

ၼင်ႇႁိုဝ် ပၢင်တိုၵ်းပေႃးတေဢမ်ႇလၢမ်းၶဝ်ႈ တီႈၼႂ်းပိုၼ်ႉတီႈ ဝဵင်းတင်ႉယၢၼ်း ၼၼ်ႉၼႆသေ ၸုမ်းသိုၵ်း ဝ UWSA လႆႈငူပ်ႉငီႉၵၼ်တင်း သိုၵ်းမၢၼ်ႈယဝ်ႉ ဢဝ်ႁႅင်းသိုၵ်းၶဝ်ႈၵႂႃႇၵုမ်းၵမ်ဝႆႉ တီႈဝဵင်းတၢင်ႉယၢၼ်း လႄႈ တေတမ်းဝၢင်းပႃး ၵၢၼ်ဢုပ်ႉပိူင်ႇ ၼႆယူႇယဝ်ႉ။ မိူဝ်ႈဝႃးဝၼ်းထီႉ 11 July 2024 (လိူၼ်ပႅတ်ႇမႂ်ႇ 6 ၶမ်ႈ ပီႊတႆး 2118 ၼီႈ) ၸုမ်းသိုၵ်းမၢၼ်ႈ လႄႈ ၸုမ်းသိုၵ်း ဝ UWSA ဢုပ်ႇဢူဝ်းငူပ်ႉငီႉၵၼ်ယဝ်ႉသေ တၢင်းၽၢႆႇသိုၵ်း ဝ UWSA ဢဝ်ႁႅင်းသိုၵ်း မွၵ်ႈ 2,000 ၵေႃႉ ၶဝ်ႈၵႂႃႇတီႈ ၼႂ်းဝဵင်းတၢင်ႉယၢၼ်း တႃႇၵုမ်းၵမ်ပႅတ်ႈၼႂ်းပိုၼ်ႉတီႈတင်းမူတ်း လႄႈ တေၸတ်းၵၢၼ်တမ်းဝၢင်းပႃးၵၢၼ်ဢုပ်ႉပိူင်ႇထႅင်ႈ ၼႆယူႇယဝ်ႉ။ ဢူးၺီႇရၢၼ်း ၽူႈၼင်ႈလုမ်းၵပ်းသၢၼ် UWSA ဢၼ်မီးတီႈဝဵင်းလႃႈသဵဝ်ႈၼၼ်ႉ သပ်းလႅင်းလၢတ်ႈတီႈသိုဝ်ႇၶၢဝ်ႇ Yangon Khit Thit ဝႃႈ ၼင်ႇႁိုဝ်ပၼ်ႁႃ ဢၼ်ပဵၼ်ယူႇတီႈ ၼႂ်းမိူင်းတႆးပွတ်းႁွင်ႇ ပေႃးတေဢမ်ႇလၢမ်းၶဝ်ႈထိုင်ၸူး ၼႂ်းပိုၼ်ႉတီႈတၢင်ႉယၢၼ်းၼၼ်ႉ တၢင်းၽၢႆႇၸုမ်းသိုၵ်း ဝ UWSA လႄႈ သိုၵ်းမၢၼ်ႈ လႆႈဢုပ်ႇဢူဝ်းငူပ်ႉငီႉ တူၵ်းလူင်းၵၼ်သေ တၢင်းၽၢႆႇႁဝ်းၶႃႈ လႆႈဢဝ်ႁႅင်းသိုၵ်း ၶဝ်ႈၵႂႃႇဢဝ်တီႈယူႇဝႆႉ ၼႂ်းပိုၼ်ႉတီႈတၢင်ႉယၢၼ်း လႄႈ ၵႅတ်ႇၶႄဝႆႉလူင်ႈၼႃႈ၊ ပၢင်တိုၵ်းဢၼ်ပဵၼ်ယူႇၼႆႉ မုၵ်ႉၸုမ်းႁဝ်းၶႃႈ တိုဝ်းၵမ်ဝႆႉမူႇပိူင် တေဢမ်ႇၸုၵ်းယူႇၽၢႆႇလႂ် လႄႈ လွင်ႈပဵၼ်ပၼ်ႁႃၼၼ်ႉၵေႃႈ မုၵ်ႉၸုမ်းႁဝ်း ဢမ်ႇႁၼ်လီ၊ လွင်ႈၵတ်းယဵၼ်ၼိမ်သဝ်း ၼႂ်းပိုၼ်ႉတီႈတၢင်ႉယၢၼ်းၼႆႉ ယုမ်ႇယမ်ဝႃႈ တေမီးၽွၼ်းလီ တွၼ်ႈတႃႇၵူႈၽၢႆႇၽၢႆႇယူႇ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈၵေႃႈ လၢတ်ႈတီႈသိုဝ်ႇၶၢဝ်ႇ Yangon Khit Thit ၵႂႃႇဝႃႈ မိူဝ်ႈလဵဝ် ၼႂ်းပိုၼ်ႉတီႈတၢင်ႉယၢၼ်းတင်းမူတ်းၼၼ်ႉ ၸုမ်းသိုၵ်းဝ UWSA ၵုမ်းထိင်းယဝ်ႉသေ ၶိုၼ်းႁူပ်ႉထူပ်းၵူၼ်းမိူင်း လႄႈ ၼႂ်းပၢင်ႁူပ်ႉထူပ်းၼၼ်ႉ ၸုမ်းသိုၵ်း ဝ လၢတ်ႈဝႃႈ တေၸတ်းၵၢၼ်တမ်းဝၢင်းၵၢၼ်ဢုပ်ႉပိူင်ႇ ၶွင်မုၵ်ႉၸုမ်း UWSA ၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၵုမ်းၵမ်ၼႂ်းပိုၼ်ႉတီႈတၢင်ႉယၢၼ်းၼႆႉသေ သိုၵ်းမၢၼ်ႈ လႄႈ ၸုမ်းသိုၵ်း ဝ UWSA ဢုပ်ႇဢူဝ်းၵၼ်သင်လၢႆလၢႆ တူၵ်းလူင်းၵၼ်သင်လၢႆလၢႆ ၼႆၼၼ်ႉ ဢမ်ႇပႆႇမီးၽႂ်ႁူႉၸွမ်း ၼႆယဝ်ႉ။ ၼႂ်းပိုၼ်ႉတီႈဝဵင်းတၢင်ႉယၢၼ်းၼႆႉၵေႃႈ ၸုမ်းသိုၵ်း ဝ UWSA သဵင်ၵွင်ႈဢမ်ႇတႅၵ်ႇသေလုၵ်ႈ ၵုမ်းၵမ်လႆႈၵႂႃႇလီလီငၢမ်းငၢမ်း မိူၼ်ၼင်ႇ ဝဵင်းႁူဝ်ပၢင်ႇ၊ ဝဵင်းပၢင်ႇလူင် ၼၼ်ႉယူႇယဝ်ႉ။ ၸုမ်းသိုၵ်းဝ UWSA ၼႆႉ ပဵၼ်ႁူဝ်ပဝ်ႈ FPNCC မီးလုၵ်ႈၸုမ်းဝႆႉ မိူၼ်ၼင်ႇ TNLA, SSPP, KIA, MNDAA, AA, NDAA ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-07-12T12:25:22

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88%e1%81%b5-4/

ပလိၵ်ႈထႆး တီႉၺွပ်းလႆႈၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းပၢၵ်ႇပၢႆ

ၸဝ်ႈၼႃႈတီႈပလိၵ်ႈထႆး ဢွၵ်ႇၵူတ်ႇထတ်းၸွမ်းသဵၼ်ႈတႃႈသၢႆတၢင်းသေ တီႉၺွပ်း လႆႈၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းပၢၵ်ႇပၢႆ ႁူမ်ႈပႃးၵူၼ်းတေႃႉသူင်ႇ 2 ၵေႃႉ။ သိုဝ်ႇၶၢဝ်ႇထႆး ဢွၵ်ႇဝႆႉ မိူဝ်ႈၼႆႉဝၼ်းထီႉ 12 July 2024 (လိူၼ်ပႅတ်ႇမႂ်ႇ 7 ၶမ်ႈ ပီႊတႆး 2118 ၼီႈ) ဝႃႈ ပလိၵ်ႈထႆး ဢၼ်ဢွၵ်ႇၵူတ်ႇထတ်းၸွမ်းသဵၼ်ႈတႃႈသၢႆတၢင်းၼၼ်ႉ ၵူတ်ႇထတ်းထူပ်းႁၼ်ၵႃး 6 လေႃႉ ဢၼ်မီးလွင်ႈထၢင်ႇထိူမ် တီႈၼႂ်း ဢိူင်ႇလမဵတ်ႉ ၸႄႈဝဵင်းၶျႆးယႃ ၸႄႈတွၼ်ႈသုရႃႉထၼီး ၸင်ႇလႆႈႁွင်ႉၵိုတ်း ၶဝ်ႈၵူတ်ႇ ထတ်းသေ ထူပ်းႁၼ်ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆမီႈ တင်းမူတ်း 111 ၵေႃႉ၊ ပဵၼ်ၸၢႆး 89 ၵေႃႉ၊ ယိင်း 22 ၵေႃႉသေ ၸင်ႇလႆႈတီႉၺွပ်းၵုမ်း ထိင်းၵူၼ်းႁေႃႈၵႃး ဢႃးၼတ်ႉ ဢႃႇယု 33 ပီႊ လႄႈ ၵူၼ်းၸွမ်းၵႃး ၵိူဝ်ႉၵုၼ်ႈ ဢႃႇယု 23 ပီႊ ဝႆႉတင်း 2 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်ၵူၼ်းႁေႃႈၵႃး ဢႃးၼတ်ႉ လႆႈလၢတ်ႈဝႃႈ မၼ်း ၸၢႆးလႆႈႁပ်ႉၸၢင်ႈႁႂ်ႈၵႂႃႇတေႃႉသူင်ႇၵူၼ်းမိူင်းႁူမ်ႈတုမ် လႄႈ ၶိုၼ်းလႆႈႁွင်ႉထူပ်း ၸွမ်း ၵိူဝ်ႉၵုၼ်ႈ တီႈႁူင်းလိုဝ်ႈသဝ်းတီႈၼိုင်ႈ ၼႂ်းၸႄႈတွၼ်ႈရၢတ်ႉပူးရီးယဝ်ႉ ၶိုၼ်းၵႂႃႇတၢင်ႇၵူၼ်းမိူင်းႁူမ်ႈတုမ်သေ တေၵႂႃႇသူင်ႇၼႂ်းပိုၼ်ႉတီႈ ၸႄႈဝဵင်းႁၢတ်ႇယႂ်ႇ သင်သူင်ႇယဝ်ႉ တေလႆႈငိုၼ်းၵႃႈၸၢင်ႈ 50,000 ဝၢတ်ႇ ဝႃႈၼႆ။ ယွၼ်ႉလွင်ႈၵႃႉၶၢႆၵူၼ်းၼႆႉ တေၺႃးတၢမ်ႇၶွၵ်ႈႁိုင်လႄႈ မိူဝ်ႈဢၼ် ၵိူဝ်ႉၵုၼ်ႈ ထုၵ်ႇ တီႉၺွပ်းၼၼ်ႉ ထိုင်တီႈႁဵတ်းႁႂ်ႈမၼ်းၸၢႆး သျွၵ်ႉ ပဵၼ်လူမ်းတၢႆလိုမ်းၵႂႃႇ လႄႈ ၽၢႆႇတၢင်းပလိၵ်ႈထႆး လႆႈႁဵတ်းပၼ် CPR ပၼ်ပွၵ်ႈ 2 မိၼိတ်ႉ ၽိူဝ်ႇမၼ်းၸၢႆးႁူႉ တူဝ်ယဝ်ႉ ၶိုၼ်းဢဝ်သူင်ႇႁူင်းယႃ ၼႆယဝ်ႉ။ ၸိူင်ႉႁိုဝ်ၵေႃႈလီ ဢၼ်ပဵၼ်ၵူၼ်းတေႃႉသူင်ႇ လႄႈတင်း ၵူၼ်းမိူင်းႁူမ်ႈတုမ် ဢၼ်လၵ်ႉ လွမ်ၶဝ်ႈမိူင်း လူၺ်ႈၽိတ်းမၢႆမီႈသေ ထုၵ်ႇတီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈ မီးပုၼ်ႈၽွၼ်းထႆးၶဝ် တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈ ၸိုင်ႈမိူင်းမီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2024-07-12T12:06:20

https://taifreedom.com/%e1%81%b6%e1%82%84%e1%82%87%e1%80%9e%e1%80%b0%e1%80%84%e1%80%ba%e1%82%87%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%84%e1%80%ba%e1%80%b8-2/

ၶႄႇသူင်ႇႁိူဝ်းမိၼ်တင်းၼမ်လွမ်ႉႁွပ်ႈထႆႇဝၼ်ႇ

ႁိူဝ်းမိၼ်ၶႄႇ မိၼ်လွမ်ႉႁွပ်ႈၵုၼ်ထႆႇဝၼ်ႇ ၼမ်လိူဝ်သေပိူၼ်ႈၼႂ်းပီႊၼႆႉ လွင်ႈၼႆႉၵေႃႈ ၵိူတ်ႇပဵၼ်မႃးဝၢႆးၶႄႇပိုၼ်ၽၢဝ်ႇၽႅၼ်ၵၢၼ်ၽိုၵ်းၽွၼ်ႉသိုၵ်း ၼႂ်းပၢင်ႇလၢႆႇဢၼ်ဢမ်ႇပေႃးၵႆတင်းၵုၼ်ထႆႇဝၼ်ႇၼၼ်ႉ ၼႆယူႇ။ မိူဝ်ႈဝၼ်းထီႉ 11 July 2024 (လိူၼ်ပႅတ်ႇမႂ်ႇ 6 ၶမ်ႈ ပီႊတႆး 2118 ၼီႈ) ႁွင်ႈၵၢၼ်ၽၢႆႇၵႅတ်ႇၶႄထႆႇဝၼ်ႇ ပိုတ်ႇလၢတ်ႈၼႄဝႃႈ ထူပ်းႁၼ်ႁိူဝ်းမိၼ်တပ်ႉသိုၵ်းၶႄႇ 66 လမ်း လႄႈ ႁိူဝ်းတိုၵ်း PLAN 7 လမ်း ပၼ်ႇလဵပ်ႈယူႇၸွမ်းႁိမ်းႁွမ်းၵုၼ်ထႆႇဝၼ်ႇၼၼ်ႉယူႇ ဝႃႈၼႆ။ မိူဝ်ႈၼႂ်းဝၼ်းထီႉ 10 July 2024 ၼၼ်ႉၵေႃႈ ထႆႇဝၼ်ႇ ထူပ်းႁၼ်ႁိူဝ်းမိၼ်တပ်ႉသိုၵ်းၶႄႇမိူၼ်ၵၼ်လႄႈ ၽၢႆႇတၢင်းၶႄႇၼၼ်ႉၵေႃႈ ဢၢင်ႈဝႃႈ ပဵၼ်ႁိူဝ်းမိၼ် ဢၼ်တေၶဝ်ႈႁူမ်ႈၽိုၵ်းၽွၼ်ႉသိုၵ်း ၼႂ်းပိုၼ်ႉတီႈပႄႇသိၾိၵ်ႇပွတ်းဝၼ်းတူၵ်း ယွၼ်ႉႁိူဝ်းတေႃႉတၢင်ႇႁိူဝ်းမိၼ် Shandong ၶွင်တပ်ႉသိုၵ်းၶႄႇ ပႂ်ႉဝႆႉယူႇၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ႁွင်ႈၵၢၼ်ၽၢႆႇၵႅတ်ႇၶႄထႆႇဝၼ်ႇၼၼ်ႉၵေႃႈ လႆႈလၢတ်ႈဝႃႈ မီးႁိူဝ်းမိၼ် 56 လမ်း ပူၼ်ႉၶၢမ်ႈလႅၼ်ၶႅၼ်ႈၼႃႈၾႃႉ ၼႂ်းပိုၼ်ႉတီႈၵႅပ်ႈထႆႇဝၼ်ႇလႄႈ လႆႈပၵ်းတႃတူၺ်းၸွမ်းငဝ်းလၢႆးသေတုမ်ႉတွပ်ႇၵႂႃႇၶိုၼ်းယဝ်ႉ၊ မၢင်လမ်းၼၼ်ႉ ယင်းၶဝ်ႈၵႂႃႇၸမ်ထႆႇဝၼ်ႇႁႅင်းၼႃႇ ႁၢင်ႇၵႆမွၵ်ႈ 61 ၵီႇလူဝ်ႇမီႇတိူဝ်ႇၼၼ်ႉၵူၺ်း ဝႃႈၼႆ။ ၼႂ်းဝၼ်းထီႉ 9 July 2024 ၼၼ်ႉၵေႃႈ ၽၢႆႇတၢင်းလူင်ပွင်ၸိုင်ႈၵျႃႇပၢၼ်ႇ ဢွၵ်ႇမႃးယိုၼ်ယၼ်ဝႃႈ ႁိူဝ်းတပ်ႉသိုၵ်းၶႄႇ 4 လမ်း ႁူမ်ႈပႃးႁိူဝ်း Shandong ဢွၵ်ႇၶၢဝ်းတၢင်းၵႂႃႇ တီႈႁၢင်ႇၵႆၵၼ်တင်ၵုၼ် Miyakojima မီးယူႇတၢင်းၸဵင်ႇၸၢၼ်းဝၼ်းဢွၵ်ႇၵျႃႇပၢၼ်ႇၼၼ်ႉ မွၵ်ႈ 520 ၵီႇလူဝ်ႇမီႇတိူဝ်ႇ လႄႈ ထူပ်းႁၼ်ဝႃႈ မီးႁိူဝ်းမိၼ်တိုၵ်း ဢိၵ်ႇတင်း ႁိူဝ်းမိၼ်မႅင်းမီႈ ၵမ်ႈၽွင်ႈ ၵိုတ်းဝႆႉတီႈၼိူဝ်ႁိူဝ်း Shandong ၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-12T12:23:14

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%91%e1%82%86%e1%80%b8%e2%88%92%e1%81%b5%e1%80%b0%e1%81%bc%e1%80%ba%e1%80%b8%e1%81%b5%e1%82%83%e1%82%89%e1%81%b6%e1%81%a2%e1%82%86%e1%80%9a/

သိုၵ်းထႆး−ၵူၼ်းၵႃႉၶၢႆယႃႈမဝ်းၵမ် မီးလွင်ႈပိုတ်းယိုဝ်းၵၼ်ၸွမ်းလႅၼ်လိၼ် တႆး−ထႆး

ၸဝ်ႈၼႃႈတီႈသိုၵ်းထႆး ပႂ်ႉၵူတ်ႇထတ်းၸွမ်းလႅၼ်လိၼ် တႆး−ထႆး ၼၼ်ႉ မီးလွင်ႈပိုတ်း ယိုဝ်းၸွမ်းၵူၼ်းၵႃႉၶၢႆယႃႈမဝ်းၵမ်သေ တီႉၺွပ်းလႆႈယႃႈမၼပ်ႉႁူဝ်လၢၼ်ႉမဵတ်ႉ။ မိူဝ်ႈဝၼ်းထီႉ 11 July 2024 (လိူၼ်ပႅတ်ႇမႂ်ႇ 6 ၶမ်ႈ ပီႊတႆး 2118 ၼီႈ) လႆႈႁပ်ႉၶၢဝ်ႇ တေမီးလွင်ႈတေႃႉသူင်ႇယႃႈမဝ်းၵမ် တီႈလႅၼ်လိၼ် တႆး−ထႆး ၼႂ်းပိုၼ်ႉတီႈ ၸႄႈဝဵင်း မႄႈၾႃႉလူင် ၸႄႈတွၼ်ႈၵဵင်းႁၢႆးၼႆလႄႈ ၸင်ႇလႆႈၵႂႃႇတင်ႈလၢၼ်ႇပႂ်ႉၵူတ်ႇထတ်း ထူပ်းႁၼ်လူတ်ႉၶိူင်ႈလမ်းၼိုင်ႈ ႁေႃႈလမ်းၼႃႈၵႃး 3 လမ်း တီႈႁိမ်း ဝၢၼ်ႈမႂ်ႇ ပွၵ်ႉ 8 ဢိူင်ႇမႄႈၵွၼ်း ၸႄႈဝဵင်းၵဵင်းႁၢႆးသေ ၽၢႆႇတၢင်းသိုၵ်းထႆး ၸင်ႇလႆႈႁွင်ႉၵိုတ်း တႃႇၶဝ်ႈ ၵူတ်ႇထတ်း ၵူၺ်းၸိူဝ်းၶဝ်သမ်ႉၵိုတ်းလူတ်ႉၵိုတ်းၵႃးယဝ်ႉသေ ပိုတ်းယိုဝ်းသႂ်ႇသိုၵ်း ထႆး တႃႇလႅၼ်ႈပၢႆႈ လႄႈ သွင်ၽၢႆႇပိုတ်းယိုဝ်းၵၼ်ႁိုင်မွၵ်ႈ 10 မိၼိတ်ႉၼႆႉ ၼႆယဝ်ႉ။ ဝၢႆးသေသဵင်ႈၵွင်ႈယဵၼ်ၵႂႃႇယဝ်ႉၼၼ်ႉ ၽၢႆႇတၢင်းသိုၵ်းထႆး ၸင်ႇလႆႈၶဝ်ႈၵူတ်ႇထတ်း တီႈၼႂ်းၵႃးၸိူဝ်းၼၼ်ႉသေ ထူပ်းႁၼ်ထူင်ၵေႃႇၸၢၼ်ႈ 16 ထူင် ဢၼ်သႂ်ႇယႃႈမဝႆႉ ၼႂ်းမၼ်းတင်းမူတ်း 3,200,000 မဵတ်ႉ လႄႈ ၶိုၼ်းသိုပ်ႇၸွမ်းႁႃတူဝ်ၵူၼ်းၸိူဝ်းၵဵဝ်ႇ ၶွင်ႈဢၼ်ပၢႆႈလွတ်ႈၵႂႃႇ တႃႇဢဝ်မႃးပၼ်တၢမ်ႇတၢင်းၽိတ်း ၸွမ်းၼင်မၢႆမီႈၸိုင်ႈမိူင်း မီးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ယႃႈမဝ်းၵမ်', 'ၶၢဝ်ႇၼွၵ်ႈမိူင်း']

2024-07-12T11:25:16

https://taifreedom.com/%e1%81%b6%e1%81%bc%e1%80%ba%e1%81%b5%e1%80%af%e1%81%bc%e1%80%ba%e1%82%87%e1%81%b5%e1%82%83%e1%82%89%e1%80%90%e1%81%a2%e1%80%84%e1%80%ba%e1%80%b8%e1%81%b6%e1%81%a2%e1%82%86%e1%81%b5%e1%80%ad%e1%80%af/

ၶၼ်ၵုၼ်ႇၵႃႉတၢင်းၶၢႆၵိုင်ႉၵၢင်ႉၶိုၼ်ႈသုင် တီႈလႃႈသဵဝ်ႈ

ၽွင်းသိုၵ်းမၢၼ်ႈ လႄႈ ၸုမ်းဢူၺ်းလီပွတ်းႁွင်ႇ ပဵၼ်ပၢင်တိုၵ်းၵၼ် ပွတ်းၸႄႈတွၼ်ႈၵျွၵ်းမႄး ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ႁဵတ်းႁႂ်ႈသဵၼ်ႈတၢင်းၵႃႉၶၢႆၶၢတ်ႇ လႄႈ ၶၼ်ၵုၼ်ႇၵႃႉတၢင်းၶၢႆ ၼႂ်းဝဵင်းလႃႈသဵဝ်ႈ ၵိုင်ႉၵၢင်ႉၶိုၼ်ႈသုင်ႁႅင်း ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉယိင်းသၢဝ်တႆးၵေႃႉၼိုင်ႈ လၢတ်ႈၼႄဝႃႈ မိူဝ်ႈဝႃးဝၼ်းထီႉ 11 July 2024 (လိူၼ်ပႅတ်ႇမႂ်ႇ 6 ၶမ်ႈ ပီႊတႆး 2118 ၼီႈ) ယၢမ်းဝၢႆးဝၼ်းၼႆႉ ၶႃႈၵႂႃႇသိုဝ်ႉၼမ်ႉမၼ်းၶိူင်ႈၸၢၵ်ႇ (ထၢတ်ႈသီႇ) 1 လိတ်ႉ တူၵ်းယူႇ 15,000 ပျႃး မၢင်တီႈၵေႃႈ ၵႃႈလိူဝ်ၼၼ်ႉ၊ မၢင်တီႈၵေႃႈဢမ်ႇမီးၶၢႆယဝ်ႉ၊ မိူဝ်ႈပူၼ်ႉမႃး သွင်သၢမ်ဝၼ်းၼႆႉ ၶၼ်ၼမ်ႉမၼ်းၸၢၵ်ႈ တေပဵၼ် 1 လိတ်ႉ 3,500 ပျႃးၼႆႉၵူၺ်း၊ မိူဝ်ႈလဵဝ်ၶူဝ်းၵုၼ်ႇလွင်ႈၵိၼ်ယႅမ်ႉၸိူဝ်းၼႆႉၵေႃႈ ၵႃႈၶၼ်ၶိုၼ်ႈသုင်မႃး ၵမ်းလွႆးလွႆးယဝ်ႉ ဝႃႈၼႆ။ ၸွမ်းသဵၼ်ႈတၢင်းလူင် တင်ႈတႄႇလုၵ်ႉဢဝ်တီႈ မိူင်းၵုတ်ႈ၊ ၼွင်ၶဵဝ်၊ ၵျွၵ်းမႄး၊ သီႇပေႃႉ တေႃႇပေႃးထိုင် ဝဵင်းလႃႈသဵဝ်ႈၼၼ်ႉ ၸုမ်းယိပ်းၵွင်ႈၵၢင်ႇ ပဵၼ်ပၢင်တိုၵ်းၵၼ် ႁၢဝ်ႈႁႅင်းလႄႈ ၸဝ်ႈၵႃးတၢင်ႇၵုၼ်ႇ ၵမ်ႉၼမ်ၵိုတ်းၵၢၼ်ႁေႃႈၵႃး ၸွမ်းသဵၼ်ႈတၢင်းၼႆႉ ယူႇယဝ်ႉ။ ထႅင်ႈလွင်ႈၼိုင်ႈၵေႃႈ ယွၼ်ႉပၢင်တိုၵ်းတီႈဝဵင်းလႃႈသဵဝ်ႈ လႄႈ ၵႃးၵူႈသႅၼ်း ၼပ်ႉလမ်းပေႃးဢမ်ႇလႆႈ ၶမ်ဝႆႉတီႈၸွမ်းၸိူဝ်းလၢၼ်ႇမႄႇႁၢၼ်ႇ တၢင်းၶဝ်ႈ ဝဵင်းလႃႈသဵဝ်ႈ။ ၸွမ်းၼင်ႇယိင်းသၢဝ်တႆး ထႅင်ႈၵေႃႉၼိုင်ႈလၢတ်ႈၼႄဝႃႈ ၶႃႈၶဝ်လုၵ်ႉတီႈ ဝဵင်းလႃႈသဵဝ်ႈ ၵႂႃႇတီႈဝဵင်းလၢႆးၶႃႈၼႆႉ ၵႃးၶမ်ၸွမ်းတၢင်းၼမ်ၼႃႇ လႄႈ လႆႈၸႂ်ႉၶၢဝ်းယၢမ်းၼွၼ်းၸွမ်းတၢင်း 1 ၶိုၼ်း (1 ၶိုၼ်း 2 ဝၼ်း) ၸင်ႇတေထိုင်လၢႆးၶႃႈ ဝႃႈၼႆ။ မိူဝ်ႈလဵဝ်းငဝ်းလၢႆးၼႂ်းပိုၼ်ႉတီႈဝဵင်းလႃႈသဵဝ်ႈၼၼ်ႉၵေႃႈ ၸုမ်းသိုၵ်းမၢၼ်ႈလႄႈ ၸုမ်းသိုၵ်းၵူဝ်းၵၢင်ႉ MNDAA တိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ်ဝႆႉထႅင်ႈယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2024-07-11T11:38:05

https://taifreedom.com/%e1%81%bd%e1%80%b0%e1%82%88%e1%81%b6%e1%80%9d%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae-nato-%e1%82%81%e1%81%a2/

ၽူႈၶဝ်ႈၸုမ်းဢူၺ်းလီ NATO ႁၢင်ႈႁႅၼ်းသူင်ႇႁိူဝ်းမိၼ်တိုၵ်းပၼ်ယူႇၶရဵၼ်း

ႁိူဝ်းမိၼ် F-16 ဢၼ်ယူႇၶရဵၼ်းမုင်ႈမွင်းမႃးၼၼ်ႉ ၽၢႆႇတၢင်းၽူႈၶဝ်ႈၸုမ်းဢူၺ်းလီ NATO ၶဝ်ၵေႃႈ ႁၢင်ႈႁႅၼ်းတွၼ်ႈတႃႇတေသူင်ႇမွပ်ႈပၼ် ႁႂ်ႈၽွမ်ႉမိၼ်လႆႈၼိူဝ်ၼႃႈၾႃႉယူႇၶရဵၼ်းၵမ်းလဵဝ်ယဝ်ႉ ၼႆယူႇ။ မိူဝ်ႈဝၼ်းထီႉ 10 July 2024 (လိူၼ်ပႅတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ၽွင်းလူင်ၽၢႆႇၼွၵ်ႈမိူင်းဢမေႇရိၵၢၼ်ႇ ဢွၵ်ႇမႃးလၢတ်ႈဝႃႈ ႁိူဝ်းမိၼ်တိုၵ်း F-16 ဢၼ်မီးယူႇတီႈ တဵၼ်းမၢၵ်ႇ လႄႈ ၼေႇထိူဝ်ႇလႅၼ်ႇၼၼ်ႉ တေလႆႈမိၼ်ယူႇၼိူဝ်ၵၢင်ႁၢဝ်ၼႃႈၾႃႉယူႇၶရဵၼ်း ၵမ်းလဵဝ်ယဝ်ႉ ၼႂ်းၽွင်းၶၢဝ်းမႆႈၼႆႉ ဝႃႈၼႆ။ ၽၢႆႇတၢင်းတဵၼ်းမၢၵ်ႇၼၼ်ႉ ႁပ်ႉၵႂၢမ်းဝႃႈ တေၸႅၵ်ႇႁိူဝ်းမိၼ်ပၼ်တင်းမူတ်း 19 လမ်းလႄႈ ၼေႇထိူဝ်ႇလႅၼ်ႇၼၼ်ႉၵေႃႈ ႁပ်ႉႁွင်းဝႃႈ တေပၼ် 24 လမ်း ၼႆယူႇ၊ တင်းသွင်မိူင်းၼႆႉၵေႃႈ ပဵၼ်ႁႅင်းဢီးႁႂ်ႈလၢႆလၢႆမိူင်း တူင်ႉၼိုင်ၸတ်းႁႃ F-16 ပၼ်ယူႇၶရဵၼ်းယူႇယဝ်ႉ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ မိူင်းၼေႃႇဝေးလ် ၵေႃႈ ပိုတ်ႇလၢတ်ႈၼႄဝႃႈ တေပၼ်ႁူဝ်းမိၼ် F-16 တီႈယူႇၶရဵၼ်း 6 လမ်း လႄႈ ႁၢင်ႈႁႅၼ်းတေမွပ်ႈဢၢပ်ႈပၼ်ၼႂ်းပီႊၼႆႉ ဝႃႈၼႆ။ ႁိူဝ်းမိၼ်တိုၵ်း F-16 ၼႆႉ ပဵၼ်လွင်ႈမုင်ႈမွင်းၶွင်ယူႇၶရဵၼ်းမႃးႁိုင်ယဝ်ႉ၊ ႁိူဝ်းမိၼ်သႅၼ်းၼႆႉ ပဵၼ်ႁိူဝ်းမိၼ်ဢၼ်မီးၼမ်ႉၵတ်ႉယမ်ၶႅမ်ႉလႄႈ တိတ်းတင်ႈၵွင်ႈလူင် 20 mm လႆႈ လႄႈ ၸၢင်ႈတေႃႉတၢင်ႇမၢၵ်ႇတႅၵ်ႇၵူႈမဵဝ်း လႆႈပႃး မၢၵ်ႇၼူၾႆး၊ မၢၵ်ႇမိတ်ႉသႆးၸိူဝ်းၼႆႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-11T10:13:40

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%ba%e1%82%83%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84/

ၵူၼ်းမိူင်းၺႃးမၢၵ်ႇလူင် တၢႆထႅင်ႈ 3 ၵေႃႉ

ၸုမ်းယိပ်းၵွင်ႈၵၢင်ႇယိုဝ်းမၢၵ်ႇလူင်ၶဝ်ႈၵႂႃႇ တီႈၼႂ်းပွၵ်ႉ 9 ဝဵင်းလႃႈသဵဝ်ႈသေ မၢၵ်ႇၵႂႃႇတူၵ်းတႅၵ်ႇသႂ်ႇၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ် ဝႃႈၼႆ။ မိူဝ်ႈဝႃးဝၼ်းထီႉ 10 July 2024 (လိူၼ်ပႅတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ယၢမ်းၵၢင်ၼႂ် ၽွင်းၵူၼ်းမိူင်းတိုၵ်ႉသွၼ်ႈသဝ်းယူႇသၢင်ႈၸွမ်းႁိူၼ်းယေးယူႇၼၼ်ႉ မီးမၢၵ်ႇသွတ်ႉ ၵႂႃႇတူၵ်းသႂ်ႇ တီႈႁိမ်းတႃႈလူတ်ႉၾႆး ၼႂ်းပွၵ်ႉ 9 ဝဵင်းလႃႈသဵဝ်ႈလႄႈ မီးၼၢင်းယိင်း ဢႃႇယုမွၵ်ႈ 30 ပီႊ 2 ၵေႃႉ ဢိၵ်ႇပႃး ၵူၼ်းၸၢႆးဢွၼ်ႇ ဢႃႇယု 9 ၶူပ်ႇ 1 ၵေႃႉ လႆႈတၢႆၵႂႃႇသေ မီးထႅင်ႈၵူၼ်းမိူင်းမွၵ်ႈ 5 ၵေႃႉလႆႈမၢတ်ႇၸဵပ်း ယွၼ်ႉၸၢၵ်ႇမၢၵ်ႇ ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ၸုမ်းယိပ်းၵွင်ႈၵၢင်ႇ ပဵၼ်ပၢင်တိုၵ်းၵၼ်သေ ၵမ်းၼၼ်ႉမီးမၢၵ်ႇသွတ်ႉတူၵ်းၵႂႃႇတီႈၼႂ်းပွၵ်ႉ 9 သွင်လုၵ်ႈလႄႈ တိူဝ်ႉၸပ်းၺႃး ၼၢင်းယိင်း 2 ၵေႃႉ လုၵ်ႈဢွၼ်ႇ 1 ၵေႃႉ လူႉတၢႆၵႂႃႇ၊ ယွၼ်ႉပၢင်တိုၵ်းသေ ၵူၼ်းမိူင်းဢမ်ႇပေႃးႁတ်းၵႂႃႇတၢင်းလႂ် ၸိူဝ်းပၢႆႈၵေႃႈ သမ်ႉၵႂႃႇၶမ်ၸွမ်းတၢင်း၊ မၢင်ၸိူဝ်းၵေႃႈဢမ်ႇမီးၵႃႈၸလိပ်ႈတၢင်း တႃႇပၢႆႈၸိူင်ႉပိူၼ်ႈလႄႈ ဢမ်ႇႁူႉတေပၢႆႈၵႂႃႇယူႇတီႈလႂ်ၼႆသေ ဢွၼ်ၵၼ်မူၵ်းယူႇဝႆႉ ၸွမ်းႁိူၼ်းၸွမ်းယေးၽႂ်မၼ်းၵူၺ်း ဝႃႈၼႆ။ သိုၵ်းမၢၼ်ႈ လႄႈ သိုၵ်းၵူဝ်းၵၢင်ႉ MNDAA ပဵၼ်ပၢင်တိုၵ်းၵၼ် တီႈဝဵင်းလႃႈသဵဝ်ႈၼႆႉ မီးၵူၼ်းမိူင်းလႆႈတၢႆယွၼ်ႉပၢင်တိုၵ်း 25 ၵေႃႉ လႄႈ ၵမ်ႉၼမ်လႆႈတိူဝ်ႉၸပ်းၺႃး မၢၵ်ႇလူင် ဢၼ်လုၵ်ႉမႃးတီႈ တရူၼ်း တင်း မၢၵ်ႇသွတ်ႉ ၼႆယဝ်ႉ။ ၼွၵ်ႈလိူဝ်ၼၼ်ႉ ၵူၼ်းမိူင်းဝဵင်းလႃႈသဵဝ်ႈ မွၵ်ႈ 10,000 ပၢႆ ဢွၼ်ၵၼ်ပၢႆႈၽေးသိုၵ်း ၵႂႃႇၵူႈတီႈၵူႈတၢင်းလႄႈ ထိုင်မိူဝ်ႈလဵဝ်ၵေႃႈ ၵူၼ်းမိူင်းၸိူဝ်းပၢႆႈၽေး ပၢင်တိုၵ်းၵမ်ႈၽွင်ႈ တိုၵ်ႉၶမ်ဝႆႉၸွမ်းတႃႈၸွမ်းတၢင်းၵေႃႈမီးယူႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-11T10:06:05

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-rcss-ssa-%e1%80%9c%e1%82%86%e1%82%88%e1%82%81%e1%80%95%e1%80%ba%e1%82%89%e1%80%90%e1%81%a2%e1%80%84%e1%80%ba/

ၵေႃႉသိုၵ်း RCSS/SSA လႆႈႁပ်ႉတၢင်းၸွႆႈထႅမ်တီႈ ၽူႈမီးၼမ်ႉၸႂ်

ႁႂ်ႈလႆႈပဵၼ်လွင်ႈၵမ်ႉၸွႆႈ ၵေႃႉသိုၵ်းၵေႃႉႁၢၼ် ၽူႈႁၢပ်ႇထၢမ်းၵၢၼ် ၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ၼႆၼၼ်ႉသေ ၽူႈမီးၼမ်ႉၸႂ်ၸေႇတၼႃႇ လႆႈၸွႆႈ ထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ။ မိူဝ်ႈဝၼ်းထီႉ 10 July 2024 (လိူၼ်ပႅတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၸုမ်းသၢႆႁိူဝ်ႈလႅင်း ႁႅင်းၸိူဝ်ႉၸၢတ်ႈ လႆႈၸွႆႈထႅမ်ငိုၼ်းၵႃႈၽၵ်း တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်ၵမ်တီႈၼိုင်ႈ ပဵၼ်တႃႇသၢင်ႉငိုၼ်းထႆး 4,800 ဝၢတ်ႇ လႅၵ်ႈပဵၼ်ငိုၼ်းမၢၼ်ႈလႆႈ 573,000 ပျႃး ၼႆယဝ်ႉ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 4 July 2024 ၼၼ်ႉၵေႃႈ ယူႇတီႈၸုမ်းသဵင်ထႅမ် ႁႅင်းမႂ်ႇ လႄႈ ပီႈၼွင်ႉႁႅင်းၵၢၼ်ယၢၼ်မိူင်း ဢိၵ်ႇတင်း ပီႈၼွင်ႉၼႂ်းထုင်ႉမၢဝ်းၵေႃႈ လႆႈႁူမ်ႈၵၼ်သေ ၸွႆႈထႅမ်ငိုၼ်းၵႃႈၽၵ်းတီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တႃႇသၢင်ႉငိုၼ်းထႆး 8,400 ဝၢတ်ႇ လႅၵ်ႈလႆႈငိုၼ်းမၢၼ်ႈ 10 သႅၼ်ပျႃး ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ်ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ လႄႈ ၸင်ႇလႆႈတႅမ်ႈတၢင်ႇ ၽိုၼ်ဝႂ်ယုၵ်ႉယွင်ႈ ႁႂ်ႈလႆႈပဵၼ်တီႈမၢႆတွင်းၵႂႃႇဝၼ်းလိုၼ်းမိူဝ်းၼႃႈ ၼႆယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-11T10:02:00

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%80%9c%e1%82%86%e1%82%88-%e1%81%b5-7/

ပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉၶဝ်ႈမိူင်းထႅင်ႈတင်းၼမ်

ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈၽိတ်းမၢႆမီႈ ဢမ်ႇထၢတ်ႇဢမ်ႇဝၢႆး လႄႈ ၸဝ်ႈၼႃႈတီႈပလိၵ်ႈထႆး တင်ႈလၢၼ်ႇတီႉၺွပ်းလႆႈထႅင်ႈတင်းၼမ်။ မိူဝ်ႈဝၼ်းထီႉ 10 July 2024 (လိူၼ်ပဵတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ၽၢႆႇတၢင်းၸဝ်ႈ ၼႃႈတီႉပလိၵ်ႈထႆး တီႉၺွပ်းလႆႈ ၵူၼ်းမိူင်းႁူမ်ႈတုမ် လၵ်ႉလွမ်ၶဝ်ႈမိူင်းထႆး လူၺ်ႈ ၽိတ်းမၢႆမီႈတင်းမူတ်း 16 ၵေႃႉ၊ ပဵၼ်ၸၢႆး 10 ၵေႃႉ၊ ယိင်း 6 ၵေႃႉ တီႈလၢၼ်ႇၵူတ်ႇ ထတ်းယႃႈမဝ်းၵမ် ၼႂ်းၸႄႈဝဵင်းၽယုႁႃႇၶီးရီး ၸႄႈတွၼ်ႈၼၶွၼ်းသဝၼ် ႁူမ်ႈပႃး ၵူၼ်းတေႃႉသူင်ႇ လႄႈ ၵူၼ်းဢွၼ်ၼႄတၢင်း ပဵၼ်ၵူၼ်းထႆးထႅင်ႈ 4 ၵေႃႉ ၼႆယဝ်ႉ။ ၸွမ်းၼင်ႇပလိၵ်ႈထႆး လႆႈၸႅတ်ႈထၢမ်ၼၼ်ႉသေ ၵူၼ်းႁေႃႈၵႃးယွမ်းႁပ်ႉလၢတ်ႈဝႃႈ လႆႈႁပ်ႉၸၢင်ႈတီႈ ၵူၼ်းဢမ်ႇႁူႉၸၵ်းၸိုဝ်ႈ ႁႂ်ႈၵႂႃႇႁပ်ႉၵူၼ်းမိူင်းႁူမ်ႈတုမ် တီႈၼႂ်းၸႄႈဝဵင်းမႄႈသွတ်ႇသေ ၵႂႃႇသူင်ႇတီႈၼႂ်းၸႄႈတွၼ်ႈၽရၼၶွၼ်း သီဢယုထယႃး လႄႈ လႆႈငိုၼ်းၵႃႈၸၢင်ႈ 10,000 ဝၢတ်ႇ ဝႃႈၼႆ။ ၵူၼ်းတေႃႉသူင်ႇ လႄႈ ၵူၼ်းမိူင်းႁူမ်ႈတုမ် ဢၼ်လၵ်ႉလွမ်ၶဝ်ႈမိူင်း လူၺ်ႈၽိတ်းမၢႆ မီႈသေ ထုၵ်ႇတီႉၺွပ်းလႆႈပွၵ်ႈၵမ်းၼႆႉ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ်ၵေႃႈ တေႁဵတ်းသၢင်ႈပၼ်တၢမ်ႇတၢင်းၽိတ်းၵႂႃႇ ၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-10T13:38:21

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b8%e1%80%ad%e1%80%b0%e1%80%9d%e1%80%ba%e1%80%b8%e1%81%b6%e1%80%99%e1%80%ba%e1%80%9d%e1%82%86/

ၵူၼ်းမိူင်းၸိူဝ်းၶမ်ဝႆႉၸွမ်းတၢင်းလူင် မိူင်းၵုတ်ႈ−ဝဵင်းလိူဝ်ႇ ဢိုပ်းၶဝ်ႈဢိုပ်းၼမ်ႉ

ယွၼ်ႉပၢင်တိုၵ်းတီႈဝဵင်းမိူင်းၵုတ်ႈသေ ၵူၼ်းမိူင်းၼႂ်းပိုၼ်ႉတီႈ ဢမ်ႇမီးလွင်ႈႁူမ်ႇလူမ်ႈယဝ်ႉလႄႈ ဢွၼ်ၵၼ်တေႃႉဢဝ်ၶူဝ်းလဵင်းပၢႆႈၵႂႃႇတၢင်း ဝဵင်းလိူဝ်ႇ ၼႆသေတႃႉ ဢဝ်လူတ်ႉၶိူင်ႈ/ၵႃး ၵႂႃႇၶမ်ၵၼ်ၸွမ်းတၢင်း ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉ ၵူၼ်းမိူင်းၼႂ်းပိုၼ်ႉတီႈ လၢတ်ႈၼႄတီႈတႆးလွတ်ႈလႅဝ်းဝႃႈ မိူဝ်ႈဝၼ်းထီႉ 8 July 2024 (လိူၼ်ပႅတ်ႇမႂ်ႇ 3 ၶမ်ႈ ပီႊတႆး 2118 ၼီႈ) မီးမၢၵ်ႇလူင် 4 လုၵ်ႈ တူၵ်းၺႃးႁိူၼ်းၵူၼ်းမိူင်းတီႈၼႂ်းဝဵင်း လႆႈလူႉၵွႆၵႂႃႇၵမ်ႈၽွင်ႈ လႄႈ ၵူၼ်းမိူင်းတႄႉ ဢမ်ႇလႆႈတိူဝ်ႉမၢတ်ႇၸဵပ်းသင်၊ သိုၵ်းသွင်ၸုမ်းပိုတ်းယိုဝ်းၵၼ် တီႈလွႆတွင်းလႅင် ဢၼ်မုင်ႈၼႃႈၵႂႃႇတၢင်း ဝဵင်းမိူင်းမိတ်ႈၼၼ်ႉၶႃႈ၊ လွင်ႈၵူၼ်းပၢႆႈၽေးတႄႉ ၶဝ်ပၢႆႈၵၼ်ၸဵမ်မိူဝ်ႈတႄႇပဵၼ်ပၢင်တိုၵ်းၼၼ်ႉယဝ်ႉ၊ ၵမ်းၼႆႉၽႂ်ၽႂ်ၵေႃႈ ၵူဝ်တိူဝ်ႉၺႃးမၢၵ်ႇၵွင်ႈ လႄႈ ဢွၼ်ၵၼ်ငိူင်ႉၵႂႃႇတၢင်းဝဵင်းလိူဝ်ႇပုၼ်ႉယဝ်ႉ။ “လိူဝ်ၼၼ်ႉ ၶႃႈလႆႈငိၼ်းဝႃႈ ၵူၼ်းမိူင်းၸိူဝ်းၶမ်ယူႇဝႆႉတီႈၸွမ်းတၢင်းလူင် မိူင်းၵုတ်ႈ−ဝဵင်းလိူဝ်ႇ မီးမွၵ်ႈ 2,000 ၵေႃႉ ၶမ်ဝႆႉ မီး 11 ဝၼ်းၼႆႉယဝ်ႉ၊ ၸိူဝ်းၶမ်ယူႇပွတ်းၵၢင်ပိူၼ်ႈၼၼ်ႉတႄႉ ၵမ်ႈၽွင်ႈသမ်ႉပေႃးဢိုပ်းၶဝ်ႈဢိုပ်းၼမ်ႉ လႄႈ လူဝ်ႇတၢင်းၸွႆႈထႅမ်ဝႆႉ” ဝႃႈၼႆ။ ထိုင်ဝၼ်းထီႉ 10 July 2024 ၼႆႉၵေႃႈ သိုၵ်းသွင်ၽၢႆႇတိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ် ၼႂ်းပိုၼ်ႉတီႈမိူင်းၵုတ်ႈလႄႈ ၵူၼ်းမိူင်းၵေႃႈတိုၵ်ႉသိုပ်ႇပၢႆႈႁႃတီႈ ဢွင်ႈတီႈလွတ်ႈၽေးယူႇၼႆယဝ်ႉ။ မိူဝ်ႈဝၼ်းထီႉ 6 July 2024 သိုၵ်းမၢၼ်ႈ တင်း သိုၵ်းပလွင်ႈ TNLA ပဵၼ်ပၢင်တိုၵ်းၵၼ် တီႈဝဵင်းမိူင်းမိတ်ႈလႄႈ မီးၵူၼ်းမိူင်းလႆႈတၢႆၸွမ်းပၢင်တိုၵ်း 3 ၵေႃႉ မၢတ်ႇၸဵပ်း 2 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-10T13:09:38

https://taifreedom.com/%e1%80%a2%e1%80%ad%e1%81%bc%e1%80%ba%e1%80%b8%e1%80%90%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%a2%e1%80%bd%e1%81%b5%e1%80%ba%e1%82%87%e1%80%9c/

ဢိၼ်းတီးယႃးႁဵတ်းဢွၵ်ႇလူတ်ႉၶိူင်ႈၸႂ်ႉတိုဝ်းၵႅတ်ႉသ် လမ်းဢွၼ်တၢင်းသုတ်းၼႂ်းလုမ်ႈၾႃႉ

ၶွမ်ႇပၼီႇႁဵတ်းဢွၵ်ႇလူတ်ႉၶိူင်ႈ ၼႂ်းမိူင်းဢိၼ်းတီးယႃး လႆႈဢွၵ်ႇမႃးပိုတ်ႇၼႄ လူတ်ႉၶိူင်ႈဢၼ်ၸႂ်ႉတိုဝ်းၵႅတ်ႉသ် တႅၼ်းတၢင်းၼမ်ႉမၼ်း လမ်းဢွၼ်တၢင်းသုတ်းၼႂ်းလုမ်ႈၾႃႉ ၼႆယဝ်ႉ။ မိူဝ်ႈဝၼ်းထီႉ 5 July 2024 ၼၼ်ႉ ၶွမ်ႇပၼီႇႁဵတ်းဢွၵ်ႇလူတ်ႈၶိူင်ႈ ၼႂ်းမိူင်းဢိၼ်းတီးယႃး Bajaj Auto လႆႈပွႆႇဢွၵ်ႇမႃးၼႄ လူတ်ႉၶိူင်ႈဢၼ်ၸႂ်ႉတိုဝ်းၵႅတ်ႉသ် CNG တႅၼ်းတၢင်ၼမ်ႉမၼ်း လမ်းဢွၼ်တၢင်းသုတ်းၼႂ်းလုမ်ႈၾႃႉ ၼႆၵေႃႈဝႃႈ၊ လူတ်ႉၶိူင်ႈၼႆႉ တေမီးၸိုဝ်ႈဝႃႈ Freedom-125 ၼႆသေ ပိုတ်ႇၼႄၵႂႃႇ တီႈၼႂ်းၸႄႈမိူင်းမႁႃရၢတ်ႉသ်တရႃႉ (Maharashtra) ဝဵင်းလူင်ပူးၼႃ (Pune or Poona) ၼႆယူႇယဝ်ႉ။ ၽူႈမီးပုၼ်ႈၽွၼ်းၸၼ်ႉသုင်ဢိၼ်းတီးယႃးၵေႃႈ လၢတ်ႈဝႃႈ လူတ်ႉၶိူင်ႈဢၼ်ၸႂ်ႉတိုဝ်းၵႅတ်ႉသ် CNG ၼႆႉ ပဵၼ်ႁႅင်းထၢတ်ႈၸွႆႈလူတ်းယွမ်းၵႃႈၸႂ်ႉၸၢႆႇလႆႈၼမ် ၸွမ်းလူၺ်ႈ ၵႅတ်ႉသ် CNG ၼၼ်ႉ မီးၵႃႈၶၼ်ထုၵ်ႇလိူဝ်ၼမ်ႉမၼ်းလႄႈ ယဝ်ႉၵေႃႈ ယင်းလီတေႃႇသိင်ႇဝႅတ်ႉလွမ်ႉပႃး ယွၼ်ႉပိူဝ်ႈမၼ်းပွႆႇၵႂၼ်းဢေႇ ပဵၼ်ၶိူင်ႈဢၼ်ႁဵတ်းဢွၵ်ႇၼႂ်းမိူင်းလႄႈ တေၸွႆႈလူတ်းယွမ်း ၵႃႈၸႂ်ႉၸၢႆႇဢၼ်ဢဝ်လူတ်ႉၶိူင်ႈၼွၵ်ႈမိူင်းၶဝ်ႈမႃး ၼႆယဝ်ႉ။ လွင်ႈႁေႃႈၶီႇမၼ်းၵေႃႈ ဢမ်ႇပိူင်ႈသင်ၵၼ်တင်းဢၼ်ၸႂ်ႉတိုဝ်းၼမ်ႉမၼ်းၼၼ်ႉၼင်ႇၵဝ်ႇ ဝႃႈၼႆ။ လွင်ႈၼႆႉၵေႃႈ ၵိူတ်ႇပဵၼ်မႃးၽွင်းဢၼ် ဢိၼ်းတီးယႃးတေလႆႈႁပ်ႉမိုဝ်းၸွမ်း ပၼ်ႁႃလူမ်းမီးၵွင်ႉမႃးၼႂ်းၶၢဝ်းတၢင်းလၢႆပီႊ ဢၼ်ပဵၼ်မႃးတီႈ ၾႆးမႆႈထိူၼ်ႇပႃႇ၊ ၵႂၼ်းဢၼ်ဢွၵ်ႇမႃးတီႈႁူင်းငၢၼ်း၊ ၵႂၼ်းလူတ်ႉၵႂၼ်းၵႃး ၸိူဝ်းၼႆႉသေ ၽၢႆႇတၢင်းလူင်ပွင်ၸိုင်ႈ ၶဝ်ၵေႃႈ ၶတ်းၸႂ်လူတ်းယွမ်းလွင်ႈပွႆႇလူမ်းမီးၵွင်ႉၼႆႉမႃးယူႇသေတႃႉ ဢမ်ႇပႆႇဢွင်ႇမၢၼ်လႆႈ၊ ၸွမ်းလူၺ်ႈဢိၼ်းတီးယႃးၼၼ်ႉၵေႃႈ ပဵၼ်မိူင်းဢၼ်ၸႂ်ႉထၢၼ်ႇႁိၼ်ၼမ်လိူဝ်ပိူၼ်ႈပဵၼ် မၢႆ-2 ၼႂ်းလုမ်ႈၾႃႉ ၼၼ်ႉယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-10T12:29:30

https://taifreedom.com/%e1%81%b6%e1%82%84%e1%82%87%e2%88%92%e1%80%95%e1%80%b1%e1%82%87%e1%80%9c%e1%82%83%e1%82%87%e1%80%9b%e1%80%af%e1%80%90%e1%80%ba%e1%82%89-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd/

ၶႄႇ−ပေႇလႃႇရုတ်ႉ ၽိုၵ်းၽွၼ်ႉသိုၵ်းႁိမ်းလႅၼ်လိၼ် ၸုမ်း NATO

ၼႂ်းၽွင်းယၢမ်းဢၼ်ၸုမ်း NATO တိုၵ်ႉႁဵတ်းပၢင်ၵုမ်ၵၼ်ယူႇၼၼ်ႉ ၶႄႇ လႄႈ ပေႇလႃႇရုတ်ႉ လႆႈၽိုၵ်းၽွၼ်ႉသိုၵ်းႁိမ်းၸမ်လႅၼ်လိၼ် မိူင်းပူဝ်ႇလႅၼ်ႇ ၸိုင်ႈမိူင်း ဢၼ်ပဵၼ်လုၵ်ႈၸုမ်း NATO ၼႆယဝ်ႉ။ ၸွမ်းၼင်ႇသိုဝ်ႇၶၢဝ်ႇၼွၵ်ႈမိူင်းဢွၵ်ႇဝႆႉ မိူဝ်ႈၼႆႉဝၼ်းထီႉ 10 July 2024 (လိူၼ်ပႅတ်ႇမႂ်ႇ 5 ၶမ်ႈ ပီႊတႆး 2118 ၼီႈ) ဝႃႈ တပ်ႉသိုၵ်းၶႄႇ လႄႈ တပ်ႉသိုၵ်းပေႇလႃႇရုတ်ႉ လႆႈၽိုၵ်း ၽွၼ်ႉသိုၵ်းႁူမ်ႈၵၼ် တႄႇဢဝ်မိူဝ်ႈဝၼ်းထီႉ 8 July 2024 သေ တေၽိုၵ်းၽွၼ်ႉၵႂႃႇ တေႃႇပေႃးထိုင် ၼႂ်းဝၼ်းထီႉ 19 July 2024 လႄႈ မီးၸိုဝ်ႈဝႃႈ Falcon Assault ဢွင်ႈ တီႈၽိုၵ်းၽွၼ်ႉသိုၵ်းသမ်ႉပဵၼ် တီႈၼႂ်းမိူင်းပေႇလႃႇရုတ်ႉ ပွတ်းၸဵင်ႇၸၢၼ်းဝၼ်း တူၵ်း ဢၼ်ယူႇတိတ်းၸပ်းၸွမ်းလႅၼ်လိၼ် မိူင်းပူဝ်ႇလႅၼ်ႇ ဢၼ်ပဵၼ်လုၵ်ႈၸုမ်း NATO ၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉၵေႃႈ လႆႈမီးမႃးၽွင်းယၢမ်းဢၼ် လုၵ်ႈၸုမ်း NATO 32 ၸိုင်ႈမိူင်း လႆႈႁဵတ်းပၢင်ၵုမ်ၵၼ် မိူဝ်ႈၼႂ်းဝၼ်းထီႉ 9 July 2024 တီႈၼႂ်းမိူင်းဢမေႇရိၵၢၼ်ႇ တႃႇဢုပ်ႇဢူဝ်းလွင်ႈၸွႆႈထႅမ် ၽၢႆႇၵၢၼ်သိုၵ်း လႄႈ ၽၢႆႇၵၢၼ်ငိုၼ်း ပၼ်ယူႇၶရဵၼ်း ထႅင်ႈ ဝႃႈၼႆ။ ဢွၼ်တၢင်းပၢင်ၵုမ်ၸုမ်း NATO ပွၵ်ႈၵမ်း 75 ၼႆႉ ယူႇတီႈ ၽူႈၼမ်းၼႂ်းၵူႈလွင်ႈလွင်ႈ ၸုမ်း NATO လႆႈသပ်းၸႅင်ႈၶၢဝ်ႇဝႃႈ လွင်ႈၸတ်းႁဵတ်းပၢင်ၵုမ်ၵၼ်ပွၵ်ႈၵမ်းၼႆႉ တႃႇ ၼႄႁႂ်ႈႁၼ်ဝႃႈ လွင်ႈမၼ်ႈၼိမ်သဝ်းၶွင်ႁဝ်းၼႆႉ ဢမ်ႇၸႂ်ႈၸၼ်ႉပွတ်းတွၼ်ႈၵူၺ်း မၼ်းပဵၼ်လွင်ႈမၼ်ႈၼိမ်သဝ်းတင်းလုမ်ႈၾႃႉလူင်ၼႆႉ ယဝ်ႉဢမ်ႇၵႃး ယင်းလႆႈ လၢတ်ႈထႅင်ႈဝႃႈ ပၢင်တိုၵ်းၼႂ်းမိူင်းယူႇၶရဵၼ်း ဢၼ်ဢီႇရၢၼ်ႇ၊ ၵူဝ်းရီးယႃးႁွင်ႇ လႄႈ ၶႄႇ ၵမ်ႉၸွႆႈရၢတ်ႉသျႃး တႃႇႁဵတ်းပၢင်တိုၵ်းၼၼ်ႉၵေႃႈ ႁဝ်းမီးၶေႃႈၸုၵ်းမၼ်ႈ ၼင်ႇၸႅင်ႈလႅင်း ၼႆယဝ်ႉ။ ၸိူင်ႉႁိုဝ်ၵေႃႈလီ လွင်ႈၼႆႉၵေႃႈ ႁဵတ်းႁႂ်ႈႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ ဢွၵ်ႇမႃးလၢတ်ႈတုမ်ႉတွပ်ႇဝႃႈ ဢၼ်ၸုမ်း NATO ႁွင်ႉဝႃႈ လွင်ႈမၼ်ႈၼိမ်သဝ်းၼၼ်ႉ မၼ်းဢဝ်လွင်ႈမၼ်ႈၼိမ်သဝ်းတၢင်ႇၸိုင်ႈမိူင်းမႃးတႅၼ်းတၢင် လႄႈ လွင်ႈႁဵတ်းသၢင်ႈ ၸုမ်း NATO ၼၼ်ႉၵေႃႈ မီးၽွၼ်းႁၢႆႉတေႃႇလွင်ႈမၼ်းၼိမ်သဝ်း ၸၼ်ႉပွတ်းတွၼ်ႈ တင်း ၸၼ်ႉလုမ်ႈၾႃႉ ဝႃႈၼႆ။ ၵွပ်ႈၼၼ် ၶႄႇသၢၼ်ၶတ်းၼင်ႇႁၢဝ်ႈႁႅင်း လွင်ႈၸုမ်း NATO ၵၢဝ်ႇၼႄး ဢဝ်တၢင်း ၽိတ်းပူဝ်ႉသႂ်ႇၵူၼ်းတၢင်ႇၵေႃႉ လႄႈ လွင်ႈဢဝ်ၶႄႇ ႁဵတ်းၶေႃႈဢၢင်ႈသေ သူင်ႇသိုၵ်း ၶိုၼ်ႈမႃးတီႈပွတ်းဝၼ်းဢွၵ်ႇ မုင်ႈၼႃႈၶဝ်ႈၼႂ်း ဢေးသျႃး−ပႄႇသိၾိၵ်ႇသေ ႁဵတ်းႁႂ်ႈမီးလွင်ႈၶဵင်ႈၶႅင်ၼႂ်းပွတ်းတွၼ်ႈၼႆႉၼႆ ႁွင်ႈၵၢၼ်လူင်ၽၢႆႇၼွၵ်ႈမိူင်း မိူင်းၶႄႇ သိုပ်ႇလၢတ်ႈၼင်ႇၼႆ။ ၼွၵ်ႈလိူဝ်သေၼႆႉ ႁွင်ႈၵၢၼ်လူင်ၽၢႆႇၵႅတ်ႇၶႄပေႇလႃႇရုတ်ႉ လႆႈလၢတ်ႈဝႃႈ ႁႅင်းသိုၵ်း ၸုမ်း NATO ဢၼ်မီးယူႇၸွမ်းႁိမ်းလႅၼ်လိၼ် မိူင်းပေႇလႃႇရုတ်ႉၼၼ်ႉ တိူဝ်းၼမ်ၶိုၼ်ႈမႃးၼင်ႇဝႆးၽႂ်း လႄႈ ႁဵတ်းႁႂ်ႈမီးလွင်ႈၶဵင်ႈၶႅင်ၼႂ်းပွတ်းတွၼ်ႈၼႆႉ ၼင်ႇႁၢဝ်ႈႁႅင်း ၵွပ်ႈၼၼ် ပေႇလႃႇရုတ်ႉ လႆႈၵႅတ်ႇႁႄႉယႃႇႁႂ်ႈငဝ်းလၢႆးႁၢႆႉႁႅင်းၶိုၼ်းမႃး လိူဝ်ၵဝ်ႇ ၵူၺ်းၵႃႈ သင်မီးၵူၼ်းၶၢမ်ႈလႅၼ်လိၼ်မႃးၼႆၸိုင် ပေႇလႃႇရုတ်ႇ တေတုမ်ႉ တွပ်ႇႁၢဝ်ႈႁႅင်း ၼႆယဝ်ႉ။ မိူဝ်ႈၼႂ်းပီႊ 2022 ၼၼ်ႉ ပေႇလႃႇရုတ်ႉၼႆႉ လႆႈပၼ်ၶႂၢင်ႉရၢတ်ႉသျႃး ၸႂ်ႉပိုၼ်ႉတီႈ မိူင်းပေႇလႃႇရုတ်ႉ ပဵၼ်တီႈပၵ်းတပ်ႉ တႃႇပိုတ်းယိုဝ်းယူႇၶရဵၼ်း ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-10T11:01:29

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%81%b5%e1%80%b0/

သိုၵ်းမၢၼ်ႈၵူတ်ႇထတ်းၵူၼ်းမိူင်း တၢင်းၶဝ်ႈဢွၵ်ႇဝဵင်းၼမ်ႉၸၢင် ႁၢဝ်ႈႁႅင်း

ၵူၼ်းမိူင်းၸိူဝ်းၵႂႃႇတႃႈပႆတၢင်း ဢၼ်လတ်းၶဝ်ႈၼႂ်းဝဵင်းၼမ်ႉၸၢင်ၼၼ်ႉ သင်ဢမ်ႇပႃးမၢႆၾၢင်ၼႆ ၸုမ်းသိုၵ်းမၢၼ်ႈ ဢမ်ႇပၼ်ၶဝ်ႈဝဵင်း ၼႆယဝ်ႉ။ မိူဝ်ႈဝႃးဝၼ်းထီႉ 9 July 2024 (လိူၼ်ပႅတ်ႇမႂ်ႇ 4 ၶမ်ႈ ပီႊတႆး 2118 ၼီႈ) ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ ၼႂ်းဝူင်ႈဝၢင်ႈၼႆႉ ၸုမ်းသိုၵ်းမၢၼ်ႈ ဢၼ်တင်ႈလၢၼ်ႇၵူတ်ႇထတ်း မုင်ႈၼႃႈၵႂႃႇတၢင်းဝဵင်းလွႆလႅမ် လႄႈ ဝဵင်းမိူင်းၼၢႆးၼၼ်ႉ ၵူတ်ႇထတ်းၵူၼ်းမိူင်းႁၢဝ်ႈႁႅင်းဝႆႉ၊ ပေႃးၵူၼ်းမိူင်း ထိုင်တီႈလၢၼ်ႇၵူတ်ႇထတ်းၼႆ ၶဝ်တေထၢမ်ဝႃႈ သူတေၵႂႃႇလႂ် လုၵ်ႉလႂ်မႃး ၵႂႃႇႁဵတ်းသင် မီးလွင်ႈတၢင်းဢီႈသင် တၢင်ႇၶူဝ်းၶွင်သင်မႃး ၸွင်ႇမီးမၢႆၾၢင် ၸဵမ်ၸိူဝ်းၼႆႉ၊ ပေႃးဢမ်ႇပႃးမၢႆၾၢင်ၼႆ ၶဝ်ဢမ်ႇပၼ်ၶဝ်ႈဝဵင်းလႃးလႃး၊ ပေႃးဝႃႈၶဝ်ယၢမ်ႈႁူႉၸၵ်း လႄႈ ပဵၼ်ၵူၼ်းၼႂ်းဝဵင်းၼမ်ႉၸၢင်တႄႉ မၢင်ၵေႃႉပၼ်ၶဝ်ႈပၼ်ဢွၵ်ႇယူႇ၊ မၢင်ၵေႃႉသမ်ႉ ပဵၼ်ၵူၼ်းဝဵင်းၼမ်ႉၸၢင်ၵေႃႈယဝ်ႉ ပေႃးဢမ်ႇပႃးမၢႆၾၢင်ၼႆ ဢမ်ႇပၼ်ၶဝ်ႈဢွၵ်ႇၵေႃႈမီး ဝႃႈၼႆ။ ထႅင်ႈ 10 ဝၼ်းတၢင်းၼႃႈၼႆႉ တေပဵၼ်ဝၼ်းၶဝ်ႈဝႃႇသႃယဝ်ႉလႄႈ ၵူၼ်းဝၢၼ်ႈ မၢင်ၸိူဝ်းၵေႃႈမီးမၢႆၾၢင် ၸိူဝ်းယူႇၵႆဝဵင်းသမ်ႉ ဢမ်ႇသူႈမီးမၢႆၾၢင်သေ တေၸၢင်ႈ ပဵၼ်လွင်ႈယၢပ်ႇၽိုတ်ႇ လွင်ႈၵၢၼ်ၶဝ်ႈဢွၵ်ႇဝဵင်း တွၼ်ႈတႃႇၵူၼ်းမိူင်းၸိူဝ်းယူႇ ဝၢၼ်ႈၼွၵ်ႈၼႃးပၢင်ႇ ယူႇယဝ်ႉ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄထႅင်ႈဝႃႈ မိူဝ်ႈဢွၼ်တၢင်း သိုၵ်းမၢၼ်ႈ ဢမ်ႇပႂ်ႉၵူတ်ႇထတ်းၸိူင်ႉၼႆ၊ ပွၵ်ႈၼႆႉ ၶဝ်တေလႆႈၶၢဝ်ႇသင်ၵေႃႈဢမ်ႇႁူႉ ၸွမ်းႁိမ်းႁွမ်းၸႄႈဝဵင်းၼမ်ႉၸၢင်ၼႆႉသမ်ႉ ငဝ်းလၢႆးၵၢၼ်သိုၵ်းဢမ်ႇပေႃးလီ၊ ထႅင်ႈလွင်ႈၼိုင်ႈၵေႃႈ တီႈဝဵင်းၼမ်ႉၸၢင်ၼႆႉ မီးၸုမ်းယိပ်းၵွင်ႈၵၢင်ႇ တူင်ႉၼိုင်ၼမ်ႁႅင်းဝႆႉ ၼႆယဝ်ႉ။ ဝဵင်းၼမ်ႉၸၢင်ၼႆႉ မိူဝ်ႈဢွၼ်တၢင်းယူႇၼႂ်းၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း လႄႈ ဝၢႆးသေသိုၵ်းမၢၼ်ႈယိုတ်းမိူင်းယဝ်ႉ ၶိုၼ်းဢဝ် ဝဵင်းၼမ်ႉၸၢင် ယုၵ်ႉၶိုၼ်ႈပဵၼ်ၸႄႈတွၼ်ႈ ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2024-07-10T10:43:39

https://taifreedom.com/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%81%bc%e1%80%99%e1%80%ba%e1%82%89%e1%81%b8%e1%82%82%e1%80%ba-%e1%82%81%e1%80%b0%e1%80%99%e1%80%ba%e1%82%88%e1%81%b8%e1%80%bd%e1%82%86-5/

ၽူႈမီးၼမ်ႉၸႂ် ႁူမ်ႈၸွႆႈထႅမ် ၵေႃႉသိုၵ်း RCSS/SSA

ၼင်ႇႁိုဝ်ပေႃးတေပဵၼ်ႁႅင်းၸႂ် လႄႈ လွင်ႈၵမ်ႉၸွႆႈၵေႃႉသိုၵ်းၵေႃႉႁၢၼ်ၼႆသေ ၽူႈမီး ၼမ်ႉၸႂ် ၸေႇတၼႃႇ လႆႈႁူမ်ႈႁွမ်းၵၼ်ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈတီႈၵုမ်းၵမ်။ မိူဝ်ႈဝၼ်းထီႉ 9 July 2024 (လိူၼ်ပႅတ်ႇမႂ်ႇ 4 ၶမ်ႈ ပီႊတႆး 2118 ၼီႈ) ၼၼ်ႉ ယူႇတီႈ ၽူႈမီးၼမ်ႉၸႂ် ၸေႇတၼႃႇ လၢႆလၢႆၵေႃႉ ဢၼ်ဢမ်ႇၶႂ်ႈဢွၵ်ႇၸိုဝ်ႈဢွၵ်ႇသဵင်ၼၼ်ႉ လႆႈႁူမ်ႈၵၼ်သေ သိုဝ်ႉဢဝ်တင်းၶွင်ၵိၼ်ယႅမ်ႉ မိူၼ်ၼင်ႇ− ထူဝ်ႇၼဝ်ႈၶႅပ်း၊ ထူဝ်ႇ ၼဝ်ႈၽွင်၊ ၵိူဝ်၊ ၽွင်ဝၢၼ်၊ ၼမ်ႉမၼ်းၵိၼ်၊ ပလႃႇၶျွင်ႇ၊ ၶဝ်ႈမုၼ်းမယူၺ်း ဢိၵ်ႇတင်း ၶွင်ၵိၼ်ယႅမ်ႉထႅင်ႈလၢႆလၢႆလွင်ႈ တူၵ်းမႅၼ်ႈသၢင်ႉငိုၼ်းမၢၼ်ႈ 1,577,500 ပျႃး(သိပ်းႁႃႈ သႅၼ်ၸဵတ်းမိုၼ်ႇၸဵတ်းႁဵင်ႁႃႈပၢၵ်ႇပျႃးတဵမ်တဵမ်) သေ ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉၼႂ်းၼႃႈတီႈၵုမ်းၵမ်တီႈၼိုင်ႈ ၼႆယူႇယဝ်ႉ။ ၼွၵ်ႈလိူဝ်သေၼႆႉ မိူဝ်ႈၼႂ်းဝၼ်းထီႉ 7 July 2024 ၼၼ်ႉ ယူႇတီႈ ၸုမ်းၽွမ်ႉႁူမ်ႈ ႁႅင်းၵၢၼ်ယၢၼ်မိူင်း လႆႈၸွႆႈထႅမ်ငိုၼ်းၵႃႈၸႂ်ႉၸၢႆႇၽၢႆႇမေႃယႃ RCSS/SSA ၼႂ်းၼႃႈတီႈ တႃႇငိုၼ်း 5 သႅၼ်ပျႃး၊ ၸွႆႈထႅမ်ပၼ်တီႈၵေႃႉသိုၵ်း RCSS/SSA ထႅင်ႈ 10 သႅၼ်ပျႃး ယဝ်ႉဢမ်ႇၵႃး ၸွႆႈထႅမ်ပၼ်တီႈလုမ်းၵပ်းသၢၼ် RCSS တီႈၼိုင်ႈ တႃႇသၢင်ႉငိုၼ်း 5 သႅၼ်ပျႃး ႁူမ်ႈငိုၼ်းၸွႆႈထႅမ်တင်းမူတ်း 20 သႅၼ်ပျႃး ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ် ၵူႈၵေႃႉၵူႈၸဝ်ႈ တႄႉတႄႉဝႃႈဝႃႈ ယူႇၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-09T13:31:28

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88%e1%80%a2%e1%80%9d%e1%80%ba%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99-19/

သိုၵ်းမၢၼ်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇၵျွင်းမုၼ်ၸဝ်ႈ

ၵျွင်းမုၼ်ၸဝ်ႈ ဢၼ်မီးတီႈဝၢၼ်ႈၼမ်ႉၼဵင်ႈ ၸႄႈဝဵင်းပၢင်လွင်းၼၼ်ႉ ၸုမ်းသိုၵ်းမၢၼ်ႈဢဝ်ႁိူဝ်းမိၼ် ၵႂႃႇပွႆႇမၢၵ်ႇသႂ်ႇ ပဵၼ်ပွၵ်ႈၵမ်း 2 လႄႈ ၵျွင်းမုၼ်ၸဝ်ႈလူႉၵွႆႁႅင်းဝႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ မိူဝ်ႈဝၼ်းထီႉ 5 July 2024 (လိူၼ်ႁႃႈလွင်ႈ 12 ၶမ်ႈ ပီႊတႆး 2118 ၼီႈ) တီႈဝၢၼ်ႈၼမ်ႉၼဵင်ႈၼၼ်ႉ ဢမ်ႇမီးပၢင်တိုၵ်းသိုၵ်းသိူဝ်သင်လႄႈ တၢင်းၽၢႆႇၸုမ်းသိုၵ်းမၢၼ်ႈ တင်ႈၸႂ်ဢဝ်ႁိူဝ်းမိၼ်ၵႂႃႇပွႆႇသႂ်ႇမိူဝ်ႈယၢမ်းၵၢင်ဝၼ်းမွၵ်ႈ 11:00 မူင်း ၼႆယဝ်ႉ။ ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ တီႈဝၢၼ်ႈၼမ်ႉၼဵင်ႈၼႆႉ မိူဝ်ႈၼႂ်းလိူၼ် March 2024 ၸုမ်းသိုၵ်းမၢၼ်ႈ လႄႈ သိုၵ်းပဢူဝ်း PNLA ယၢမ်ႈပဵၼ်ပၢင်တိုၵ်းၵၼ်သေ သိုၵ်းမၢၼ်ႈယၢမ်ႈဢဝ်ႁိူဝ်းမိၼ်ၵႂႃႇပွႆႇမၢၵ်ႇသႂ်ႇပွၵ်ႈၼိုင်ႈယဝ်ႉ တိူဝ်ႉၸပ်းၺႃး ၸလွပ်ႈသႃလႃးၵမ်ႈၽွင်ႈ၊ ပွၵ်ႈၼႆႉတႄႉဢမ်ႇမီးပၢင်တိုၵ်းသင်လႄႈ ၸုမ်းသိုၵ်းမၢၼ်ႈ တင်ႈၸႂ်ပွႆႇမၢၵ်ႇသႂ်ႇတီႈၵျွင်းမုၼ်ၸဝ်ႈ လႆႈဝႃႈပဵၼ်ပွၵ်ႈၵမ်း 2 ယဝ်ႉ၊ တီႈၼႂ်းၵျွင်းမုၼ်ၸဝ်ႈလႄႈဝၢင်းၵျွင်းၼၼ်ႉ ဢမ်ႇမီးၽႂ်လႂ်ယူႇယဝ်ႉလႄႈ ဢမ်ႇလႆႈတိူဝ်ႉၸပ်းၽႂ် ဝႃႈၼႆ။ ယွၼ်ႉပၢင်တိုၵ်းလႄႈ ႁိူၼ်းယေးၵူၼ်းမိူင်း ပႃးၸဵမ်ဝတ်ႉဝႃးၽႃသိူဝ်ႇ ၵွင်းမူးၸိူဝ်းၼႆႉ လႆႈလူႉသုမ်းၵွႆတင်းၼမ် သေဢမ်ႇၵႃး တၢင်းၽၢႆႇသိုၵ်းမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၵေႃႈ ၵုမ်ႇဢဝ်တၢင်းၽိတ်းပူဝ်ႉသႂ်ႇၵၼ်သေ ဢမ်ႇမီးၸုမ်းလႂ်ႁပ်ႉဢဝ်ပုၼ်ႈၽွၼ်း သၢႆႈတႅၼ်းပၼ်ၵႃႈလူႉသုမ်း ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-09T12:40:31

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%80%9c%e1%82%83%e1%82%88%e1%80%9e%e1%80%b5%e1%80%9d-2/

ၵူၼ်းမိူင်းဝဵင်းလႃႈသဵဝ်ႈ ပၢႆႈၽေးပၢင်တိုၵ်းတင်းၼမ်

ၸုမ်းသိုၵ်းမၢၼ်ႈတင်းၸုမ်းသိုၵ်းၵူဝ်းၵၢင်ႉ MNDAA ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ မၢၵ်ႇလူင်သမ်ႉတူၵ်းသႂ်ႇၸွမ်းဢွင်ႈတီႈၵူၼ်းမိူင်းယူႇသဝ်းလႄႈ ႁဵတ်းႁႂ်ႈၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈ ဢွၼ်ၵၼ်ပၢႆႈဢွၵ်ႇဝဵင်းတင်းၼမ် ဝႃႈၼႆ။ မိူဝ်ႈၼႆႉဝၼ်းထီႉ 9 July 2024 (လိူၼ်ပႅတ်ႇမႂ်ႇ 4 ၶမ်ႈ ပီႊတႆး 2118 ၼီႈ) ၵူၼ်းမိူင်းၼႂ်းပိုၼ်ႉတီႈလၢတ်ႈၼႄဝႃႈ ယွၼ်ႉမၢၵ်ႇလူင်ၸုမ်းသိုၵ်းၶဝ် ပိုတ်းယိုဝ်းၵၼ်ၼၼ်ႉ ၵမ်းၵမ်းၵႂႃႇတူၵ်းတႅၵ်ႇသႂ်ႇႁိူၼ်းၵူၼ်းမိူင်း တိူဝ်ႉၸပ်းပႃး ၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ်ယဝ်ႉလႄႈ ပေႃးမႃးၼပ်ႉတူၺ်း တင်ႈတႄႇၶဝ်ယိုဝ်းၵၼ် တီႈလႃႈသဵဝ်ႈပွၵ်ႈၵမ်းၼႆႉ ၵူၼ်းမိူင်းလူႉတၢႆ ယွၼ်ႉပၢင်တိုၵ်းမီး 15 ၵေႃႉယဝ်ႉ၊ ၵွပ်ႈဢမ်ႇမီးလွင်ႈႁူမ်ႇလူမ်ႈလႄႈ ၵူၼ်းမိူင်းဢွၼ်ၵၼ် သိမ်းၶူဝ်းလဵင်းၽႂ်မၼ်းသေ ပၢႆႈဢွၵ်ႇဝဵင်းလႃႈသဵဝ်ႈ တင်းၼမ်ယဝ်ႉၶႃႈ။ “မိူဝ်ႈဝႃးဝၼ်းထီႉ 8 July 2024 ၵူၼ်းမိူင်းဝဵင်းလႃႈသဵဝ်ႈ ပၢႆႈဢွၵ်ႇဝဵင်းၼမ်ႁႅင်းၼႃႇ လႄႈ ၵႃးၵႂႃႇၶမ်ၵၼ်တီႈ တၢင်းၶဝ်ႈ/ဢွၵ်ႇဝဵင်းလႃႈသဵဝ်ႈ၊ ပေႃးလုၵ်ႉတီႈသူၼ်မွၵ်ႇ (လုတ်ႉလၢတ်ႉယေးပၢၼ်းၶျၢၼ်ႇ) ၵႂႃႇတီႈလၢၼ်ႇမႄႈႁၢၼ်ႇၼႆ ၵႃးတေၶမ်ၵၼ်မွၵ်ႈ 2,000 လမ်းၼႆႉ ပေႃးၼပ်ႉတူၺ်းၵူၼ်းၼႂ်းၵႃး ၼိုင်ႈလမ်း 5 ၵေႃႉၼႆၵေႃႈ ၵူၼ်းပၢႆႈၽေးတေမီးမွၵ်ႈ 10,000 ၵေႃႉၼႆယဝ်ႉ၊ ၶႃႈလႆႈငိၼ်းဢူၺ်းၵေႃႉ ဢၼ်လုၵ်ႉတီႈလႃႈသဵဝ်ႈၵႂႃႇဝဵင်းလိူဝ်ႇၼၼ်ႉ မၼ်းဝႃႈလႆႈၸႂ်ႉၶၢဝ်းယၢမ်းပဵၼ် 3 ဝၼ်း” ဝႃႈၼႆ။ ၵူၼ်းမိူင်းဝဵင်းလႃႈသဵဝ်ႈ ဢၼ်လႆႈႁပ်ႉၽွၼ်းတုမ်ႉယွၼ်ႈ ပၢင်တိုၵ်းႁၢဝ်ႈႁႅင်းၼၼ်ႉ ပဵၼ်ၵူၼ်းမိူင်း ၸိူဝ်းယူႇသၢင်ႈၵိၼ်သဝ်း တီႈၼႂ်း ပွၵ်ႉ 5၊ ပွၵ်ႉ 9၊ ပွၵ်ႈ 11 ဝႃႈၼႆ၊ ၵူၼ်းမိူင်းမၢင်ၸိူဝ်းၵေႃႈ ယွၼ်ႉဢမ်ႇမီးၵႃႈၸလိပ်ႈတၢင်း၊ မၢင်ၸိူဝ်း ဢမ်ႇႁူႉဝႃႈတေပၢႆႈၵႂႃႇတီႈလႂ်၊ မၢင်ၸိူဝ်းၵေႃႈၸႂ်ၸပ်းၵူၼ်းတၢင်းႁိူၼ်းလႄႈ ဢမ်ႇယွမ်းပၢႆႈၵႂႃႇလႂ်ၵေႃႈမီး ၼႆယဝ်ႉ။ ပၢင်တိုၵ်းသိုၵ်းမၢၼ်ႈ လႄႈ ၸုမ်းသိုၵ်းၵူဝ်းၵၢင်ႉ MNDAA ပဵၼ်ၵၼ်ႁၢဝ်ႈႁႅင်း ၼႂ်းပိုၼ်ႉတီႈ ဝဵင်းလႃႈသဵဝ်ႈ၊ ဝဵင်းၼမ်ႉပွင်ႈ သေ မိူဝ်ႈလဵဝ်ပၢင်တိုၵ်းလၢမ်းၵႂႃႇထႅင်ႈတီႈ ၼႂ်းၸႄႈဝဵင်းမိူင်းယႆယဝ်ႉၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-09T11:29:58

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%81%b8%e1%80%99%e1%80%ba%e1%81%b8%e1%82%82%e1%80%ba%e1%81%bd%e1%81%a2%e1%82%86%e1%82%87%e1%81%b5%e1%81%a2%e1%81%bc%e1%80%ba%e1%80%9e%e1%80%ad%e1%80%af/

လွင်ႈၸမ်ၸႂ်ၽၢႆႇၵၢၼ်သိုၵ်း ၵျႃႇပၢၼ်ႇ လႄႈ ၾီႇလိပ်ႇပိၼ်ႇ တိူဝ်းမႃးထႅင်ႈ

မိူဝ်ႈဝၼ်းထီႉ 8 July 2024 (လိူၼ်ပႅတ်ႇမႂ်ႇ 3 ၶမ်ႈ ပီႊတႆး 2118 ၼီႈ) ၵျႃႇပၢၼ်ႇ လႄႈ ၾီႇလိပ်ႇပိၼ်ႇ လႆႈႁဵတ်းၶေႃႈတူၵ်းလူင်း တႃႇတိူဝ်းၶႂၢၵ်ႈလွင်ႈၸမ်ၸႂ်ၽၢႆႇၵၢၼ်သိုၵ်း တင်းသွင်မိူင်း တိူဝ်းသုင်မႃးထႅင်ႈ ဢမ်ႇတွၼ်ႉယၢမ်ႈမီးမႃး။ ၽၢႆႇတၢင်းၾီႇလိပ်ႇပိၼ်ႇပိုၼ်ၽၢဝ်ႇဝႃႈ လွင်ႈၸမ်ၸႂ်ၽၢႆႇၵၢၼ်သိုၵ်း ၼႂ်းၵႄႈၵၢင် ၾီႇလိပ်ႇပိၼ်ႇ လႄႈ ၵျႃႇပၢၼ်ႇၼၼ်ႉ တိူဝ်းၼမ်မႃးထႅင်ႈလိူဝ်ၵဝ်ႇ ဢၼ်ဢမ်ႇတွၼ်ႈယၢမ်ႈမီးမႃးလႄႈ တင်းသွင်မိူင်းၼႆႉၵေႃႈ လႆႈမီးၶေႃႈတူၵ်းလူင်းၵၼ်မႃးထႅင်ႈၵမ်းၼိုင်ႈ တွၼ်ႈတႃႇပိုတ်ႇပၼ်သဵၼ်ႈတၢင်း ႁႂ်ႈတေႃႉသူင်ႇဢဵၼ်ႁႅင်းသိုၵ်း ၵႂႃႇမိူင်းလႂ်မိူင်းၼိုင်ႈလႆႈ ဝႃႈၼႆ။ ၶေႃႈတူၵ်းလူင်းၼႆႉမီးၸိုဝ်ႈဝႃႈ Reciprocal Access Agreement (RAA) ပဵၼ်ပွၵ်ႈဢွၼ်တၢင်းသုတ်းၼႂ်းဢေးသျႃး ဢၼ်ၵျႃႇပၢၼ်ႇ လႄႈ ၾီႇလိပ်ႇပိၼ်ႇ ႁဵတ်းလိၵ်ႈႁူမ်ႈမၢႆ ႁပ်ႉႁွင်းႁႂ်ႈမီးၵၢၼ်တေႃႉသူင်ႇ ၶိူင်ႈၵွင်ႈၵၢင်ႇ၊ ဢဵၼ်ႁႅင်းသိုၵ်း တွၼ်ႈတႃႇၵၢၼ်ၽိုၵ်းၽွၼ်ႉသိုၵ်း ၼႂ်းၵၢၼ်ႁပ်ႉမိုဝ်းၸွမ်း ၽေးဢၼ်ၸၢင်ႈၵိူတ်ႇပဵၼ်မႃးလႄႈ ႁဵတ်းႁႂ်ႈလွင်ႈႁူမ်ႈမိုဝ်းၵၼ် တင်းသွင်ၽၢႆႇၼၼ်ႉ တိူဝ်းၶိုၼ်ႈမႃးၼင်ႇဢမ်ႇယၢမ်ႈမီးမႃးသေပွၵ်ႈၼၼ်ႉယဝ်ႉ။ လွင်ႈၼႆႉၵေႃႈမီးမႃးၽွင်းဢၼ် ၾီႇလိပ်ႇပိၼ်ႇ လႄႈ ၶႄႇ မီးပၼ်ႁႃၵၼ်ယူႇၼႂ်းပိုၼ်ႉတီႈ ပၢင်ႇလၢႆႇၶႄႇပွတ်းၸၢၼ်းၼၼ်ႉယဝ်ႉ။ လိူဝ်သေၼၼ်ႉ ပၢင်ႇလၢႆႇၶႄႇပွတ်းၸၢၼ်း ၶႂ်ႈဝႃႈၸမ်ၸမ်တင်းမူတ်းၼၼ်ႉ ၶႄႇဢၢင်ႈဝႃႈပဵၼ်ၶွင်ၶႄႇၼႆလႄႈ ၽၢႆႇတၢင်း ပရူႇၼၢႆး၊ မလေးသျႃး၊ ၾီႇလိပ်ႇပိၼ်ႇ၊ ထႆႇဝၼ်ႇ၊ ဝႅတ်ႉၼၢမ်းၵေႃႈ ဢၢင်ႈဝႃႈပဵၼ်ၶွင်ၶဝ်မိူၼ်ၵၼ်ၼႆယူႇ။ ၽၢႆႇတၢင်းၵျႃႇပၢၼ်ႇၵေႃႈ တီႈၼႂ်းပိုၼ်ႉတီႈပၢင်ႇလၢႆႇၶႄႇပွတ်းဝၼ်းဢွၵ်ႇၼၼ်ႉ ၵႆႉၵႆႉမီးပၼ်ႁႃတင်းၶႄႇမႃးယူႇတႃႇသေႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-09T10:48:07

https://taifreedom.com/%e1%81%b6%e1%82%84%e1%82%87%e2%88%92%e1%80%9c%e1%81%a2%e1%80%9d%e1%80%ba%e1%80%b8-%e1%81%bd%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%bd%e1%81%bc%e1%80%ba%e1%82%89%e1%80%9e%e1%80%ad/

ၶႄႇ−လၢဝ်း ၽိုၵ်းၽွၼ်ႉသိုၵ်းႁူမ်ႈၵၼ်

ၼင်ႇႁိုဝ်တပ်ႉသိုၵ်းၶႄႇ လႄႈ တပ်ႉသိုၵ်းလၢဝ်း ပေႃးတေမီးလွင်ႈၸမ်ၸႂ်ၵၼ်တိူဝ်း လိူဝ်မႃးၼႆသေ တင်းသွင်ၽၢႆႇလႆႈၽိုၵ်းၽွၼ်ႉသိုၵ်းႁူမ်ႈၵၼ်ထႅင်ႈ ၼႆယဝ်ႉ။ သိုဝ်ႇၶၢဝ်ႇၼွၵ်ႈမိူင်းဢွၵ်ႇဝႆႉ မိူဝ်ႈဝၼ်းထီႉ 8 July 2024 (လိူၼ်ပႅတ်ႇမႂ်ႇ 3 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈတပ်ႉသိုၵ်းၶႄႇ လႄႈ တပ်ႉသိုၵ်းလၢဝ်း လႆႈၽိုၵ်းၽွၼ်ႉ သိုၵ်းႁူမ်ႈၵၼ် ဢၼ်မီးၸိုဝ်ႈဝႃႈ Friendship Shield 2024 သေ လႆႈတႄႇၽိုၵ်းၽွၼ်ႉ မိူဝ်ႈၼႂ်းဝၼ်းထီႉ 5 July 2024 တေၽိုၵ်းၽွၼ်ႉတေႃႇပေႃးထိုင် ၼႂ်းဝၼ်းထီႉ 18 July 2024 ၼႆႉလႄႈ မီးၵူၼ်းသိုၵ်းတင်းသွင်ၽၢႆႇၶဝ်ႈႁူမ်ႈၽိုၵ်းၽွၼ်ႉၸွမ်းတင်းၼမ် ဝႃႈၼႆ။ လွင်ႈတပ်ႉသိုၵ်းၶႄႇ လႄႈ တပ်ႉသိုၵ်းလၢဝ်း ၽိုၵ်းၽွၼ်ႉသိုၵ်းႁူမ်ႈၵၼ်ပွၵ်ႈၵမ်းၼႆႉ တေၸွႆႈႁဵတ်းႁႂ်ႈလွင်ႈၸမ်ၸႂ် တင်းလွင်ႈႁူမ်ႈမိုဝ်းသွင်ၽၢႆႇ တိူဝ်းလိူဝ်မႃးသေၵဝ်ႇ ဢမ်ႇဝႃႈ တေပဵၼ်ၽၢႆႇၵၢၼ်သိုၵ်း၊ လွင်ႈၸွႆႈထႅမ်ၵၼ် တႃႇၵႅတ်ႇၶႄႁႄႉၵင်ႈ ၸိုင်ႈမိူင်း ၼႆယူႇယဝ်ႉ။ မိူဝ်ႈဝၼ်းထီႉ 9−28 May 2023 ၼၼ်ႉၵေႃႈ တပ်ႉသိုၵ်းၶႄႇ လႄႈ တပ်ႉသိုၵ်းလၢဝ်း လႆႈၽိုၵ်းၽွၼ်ႉသိုၵ်းႁူမ်ႈၵၼ်သေ ၸႂ်ႉၸိုဝ်ႈ Friendship Shield 2023 မိူၼ်ၵၼ်။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-08T12:31:53

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%b0%e1%80%9d%e1%80%ba%e1%82%89%e1%81%b6%e1%80%ad%e1%80%b0%e1%80%9d%e1%80%ba%e1%80%b8-3/

တပ်ႉသိုၵ်းၸိူဝ်ႉၶိူဝ်းတႆးလႅင် ၵေႃႇတင်ႈၶိုၼ်ႈမႃးၶွပ်ႈတဵမ် 35 ပီႊ

တပ်ႉသိုၵ်းတႆးလႅင် ဢမ်ႇၼၼ် တပ်ႉသိုၵ်းၸိူဝ်ႉၶိူဝ်းတႆးလႅင် Shanni Nationalities Army (SNA) ၵေႃႇတင်ႈၶိုၼ်ႈမႃးၶွပ်ႈတဵမ် 35 ပီႊ လႄႈ တူင်ႉၼိုင်ၶဝ်ႈၸူး ၵူၼ်းမိူင်းတႆးလႅင် ၼႂ်းတိူင်းၸႄႈၵႅင်းသေ ယိူင်းဢၢၼ်းတႃႇမီးၽႅၼ်ႇလိၼ်ႁင်းၶေႃ ၼႆယူႇယဝ်ႉ။ မိူဝ်ႈဝၼ်းထီႉ 5 July 2024 (ဝၼ်းလိူၼ်ၸဵတ်းလပ်း ပီႊတႆး 2118 ၼီႈ) ပဵၼ်ဝၼ်းၶွပ်ႈတဵမ် 35 ပီႊ ဢၼ်လႆႈၵေႃႇတင်ႈၶိုၼ်ႈမႃး တပ်ႉသိုၵ်းၸိူဝ်ႉၶိူဝ်းတႆးလႅင် (SNA) လႄႈ ၵူၼ်းသိုၵ်း ၵူၼ်းမိူင်း ႁူမ်ႈၵၼ်ႁဵတ်းၵၢၼ်လီၵုသူဝ်ႇ တီႈၼႂ်းၼႃႈလိၼ်ၵုမ်းၵမ်တီႈၼိုင်ႈ ၼႆယဝ်ႉ။ ၽူႈၼမ်းၼႂ်း တပ်ႉသိုၵ်းၸိူဝ်ႉၶိူဝ်းတႆးလႅင် SNA လၢတ်ႈတီႈ The Voice of Shan-Ni ဝႃႈ မိူဝ်ႈပူၼ်ႉမႃး 14 ပီႊ တွၼ်ႈတႃႇတေၶဝ်ႈထိုင်လႆႈတီႈ မိူင်းတႆးလႅင်ႁဝ်းၼၼ်ႉ ႁဝ်းလႆႈလုၵ်ႉတီႈၼႂ်းမိူင်းတႆးသေ ၸႂ်ႉၶၢဝ်းယၢမ်းႁၢင်ႈႁႅၼ်းတႄႉတႄႉလႄႈ ၶဝ်ႈမႃးၵမ်းလွႆးလွႆး၊ မိူဝ်ႈလဵဝ်တႄႉ လႆႈႁူမ်ႈမိုဝ်းၵၼ်တင်း ၵူၼ်းမိူင်းတႆးလႅင် ယဝ်ႉသေ တူင်ႉၼိုင်ႁဵတ်းသၢင်ႈ လႄႈ ၶႂ်ႈဝႃႈၸမ်ၸွတ်ႇတူဝ်ႈမိူင်းတႆးလႅင်ယဝ်ႉ၊ တီႈတႄႉမၼ်း တႆးလႅင် တႄႇၵၢၼ်လုၵ်ႉၽိုၼ်ႉၼႆႉ ပဵၼ်မွၵ်ႈပီႊ 1977/1978 ၼၼ်ႉယဝ်ႉ ယွၼ်ႉငဝ်းလၢႆးလၢႆၸိူဝ်ႉလၢႆလွင်ႈ လႄႈ ၸင်ႇၶိုၼ်းမႃး ၶွတ်ႈလိူတ်ႇၽွမ်ႉႁူမ်ႈၵၼ် မိူဝ်ႈပီႊ 1989 သေ လႆႈၵေႃႇတင်ႈၶိုၼ်ႈမႃးပဵၼ် တပ်ႉသိုၵ်းၸိူဝ်ႉၶိူဝ်းတႆးလႅင် SNA လႄႈ ယိပ်းၵမ်ဝႆႉ မူႇပိူင် 5 ၶေႃႈ ဝႃႈၼႆ။ တပ်ႉသိုၵ်းၸိူဝ်ႉၶိူဝ်းတႆးလႅင် ၵေႃႇတင်ႈၶိုၼ်ႈမႃး တီႈၼႂ်းၸိုင်ႈတႆးပွတ်းႁွင်ႇ တီႈၼိုင်ႈသေ မီးဝႆႉမူႇပိူင် 5 ၶေႃႈ − 1) တွၼ်ႈတႃႇမီးမိူင်းတႆးလႅင်ႁင်းၶေႃ၊ 2) တိုၵ်းတေႃးၽဵဝ်ႈပႅတ်ႈယႃႈမဝ်းၵမ်၊ 3) ၼင်ႇႁိုဝ်ပေႃးတေပဵၼ်မႃး ၽႅတ်ႇတရႄႇ ဢၼ်ၸႅတ်ႈၸၢင်ႇ ၼႂ်းမိူင်းႁူမ်ႈတုမ်၊ 4) ပူၵ်းပွင်လွင်ႈၶိုၼ်ႈယႂ်ႇၵူၼ်းမိူင်း မိူင်းႁူမ်ႈတုမ်ပွတ်းၼိူဝ် လႄႈ ၵၢၼ်ယူႇႁူမ်ႈၵၼ်ၵတ်းၵတ်းယဵၼ်ယဵၼ်၊ 5) လွင်ႈၽွမ်ႉႁူမ်ႈၸၢဝ်းၶိူဝ်းတႆး ၼႆယူႇယဝ်ႉ။ တိူင်းၸႄႈၵႅင်းပွတ်းၼိူဝ်ၼၼ်ႉ မီးဝႆႉတပ်ႉၸုမ်း 4 တပ်ႉၸုမ်း ဢၼ်ယူႇၽၢႆႇတႂ်ႈၵုမ်းၵမ် SNA တူင်ႉၼိုင်ၵုမ်းၵမ်ဝႆႉ မိူၼ်ၼင်ႇ ၸႄႈဝဵင်းႁူမ်ႈမၢၵ်ႇလၢင်း၊ ၶမ်းတီး၊ တမူး၊ ၽွင်းပျိၼ်ႇ၊ ပိၼ်ႇလႄႇပူး၊ ဢိၼ်းတေႃႇ၊ မၢၼ်ႈမွၵ်ႇ လႄႈ SNA တူင်ႉၼိုင်ႁွတ်ႈထိုင်ပႃး ၼႂ်းမိူင်းၶၢင်ထႅင်ႈၵမ်ႈၽွင်ႈ ၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2024-07-08T12:30:33

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%80%ad%e1%80%90%e1%80%ba%e1%82%88%e1%80%90%e1%81%a2%e1%82%86%e1%80%9a%e1%80%bd%e1%81%bc/

ၵူၼ်းမိူင်းမိတ်ႈတၢႆယွၼ်ႉပၢင်တိုၵ်း

ၸုမ်းသိုၵ်းမၢၼ်ႈ လႄႈ ၸုမ်းသိုၵ်းပလွင်ႈ TNLA ပဵၼ်ပၢင်တိုၵ်းၵၼ် တီႈဝဵင်းမိူင်းမိတ်ႈသေ မီးၵူၼ်းမိူင်းလႆႈမၢတ်ႇၸဵပ်းလူႉတၢႆၸွမ်း ၼႆယဝ်ႉ။ မိူဝ်ႈဝၼ်းထီႉ 6 July 2024 (လိူၼ်ပႅတ်ႇမႂ်ႇ 1 ၶမ်ႈ ပီႊတႆး 2118 ၼီႈ) ၽွင်းၸုမ်းသိုၵ်းမၢၼ်ႈ လႄႈ ၸုမ်းသိုၵ်းပလွင်ႈ TNLA ပဵၼ်ပၢင်တိုၵ်းၵၼ်ယူႇၼၼ်ႉ မီးမၢၵ်ႇလူင်တူၵ်းသႂ်ႇ ၵူၼ်းမိူင်းၼႂ်းပိုၼ်ႉတီႈ လူႉတၢႆ 3 ၵေႃႉ မၢတ်ႇၸဵပ်း 2 ၵေႃႉ ၼႆယဝ်ႉ။ ၵူၼ်းမိူင်းၸိူဝ်းလႆႈလူႉတၢႆၵႂႃႇၼၼ်ႉ ၸိုဝ်ႈႁွင်ႉ မဝေႇၽဵဝ်း ဢႃႇယု 15 ပီႊ၊ ဢူးၵျေႃႇဢူး ဢႃႇယု 65 ပီႊ၊ ဢူးၼၢႆႇဢူး ဢႃႇယု 55 ပီႊ ဝႃႈၼႆ၊ ၵဵဝ်ႇၵပ်းလူၺ်ႈလွင်ႈမၢတ်ႇၸဵပ်းလူႉတၢႆၵူၼ်းမိူင်းၼႆႉ တၢင်းၽၢႆႇၸုမ်းသိုၵ်းမၢၼ်ႈ လႄႈ ၸုမ်းသိုၵ်း TNLA ၵုမ်ႇဢဝ်တၢင်းၽိတ်းပူဝ်ႉသႂ်ႇၵၼ်သေ ႁဵတ်းႁႂ်ႈၵူၼ်းမိူင်းလႆႈလူႉတၢႆၵႂႃႇလၢႆလၢႆ ယူႇယဝ်ႉ။ ယွၼ်ႉပၢင်တိုၵ်းသိုၵ်းသွင်ၸုမ်းလႄႈ ႁိူၼ်းယေးၵူၼ်းမိူင်းၼႂ်းပိုၼ်ႉတီႈ ဝဵင်းမိူင်းမိတ်ႈၵေႃႈ လႆႈတိူဝ်ႉၺႃးမၢၵ်ႇလူင်သေ လူႉၵွႆၵႂႃႇတင်းၼမ်မိူၼ်ၵၼ်ၼႆ လႆႈႁူႉၸွမ်းၶၢဝ်ႇမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-08T12:03:26

https://taifreedom.com/%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%81%b5%e1%80%99%e1%80%ba%e1%82%87%e1%80%95%e1%80%b1%e1%82%83%e1%80%b8%e1%80%90%e1%80%ae/

ၵျႃႇပၢၼ်ႇ လႄႈ ၵမ်ႇပေႃးတီးယႃး ႁူမ်ႈမိုဝ်းၵၼ်တိူဝ်းၼမ်မႃးထႅင်ႈ

ၽွင်းလူင်ၽၢႆႇၼွၵ်ႈမိူင်းၵျႃႇပၢၼ်ႇ လႆႈဢွၵ်ႇၶၢဝ်းတၢင်းၵႂႃႇမိူင်းၵမ်ႇပေႃးတီးယႃး ပဵၼ်တၢင်းၵၢၼ် တွၼ်ႈတႃႇႁူမ်ႈမိုဝ်းၵၼ် ၵဵဝ်ႇလူၺ်ႈလွင်ႈၵဵပ်းၵူႈမၢၵ်ႇတႅၵ်ႇၼႂ်းမိူင်းယူႇၶရဵၼ်း ဢိၵ်ႇတင်း မိူင်းဢၼ်ယၢမ်ႈပဵၼ်ပၢင်တိုၵ်းၸိူဝ်းၼႆႉ ၼႆယူႇ။ မိူဝ်ႈၼႂ်းဝၼ်းထီႉ 6 July 2024 (လိူၼ်ပႅတ်ႇမႂ်ႇ 1 ၶမ်ႈ ပီႊတႆး 2118 ၼီႈ) Yoko Kamikawa ၽွင်းလူင်ၽၢႆႇၼွၵ်ႈမိူင်းၵျႃႇပၢၼ်ႇ လႆႈႁဵတ်းပၢင်ၵုမ်ၵၼ်တင်း Sok Chenda Sophea ၵေႃႉဢၼ်ပဵၼ် ၵႅမ်ၸွမ်ၽွင်းလူင် လႄႈ ၽွင်းလူင်ၽၢႆႇၼွၵ်ႈမိူင်း ၵမ်ႇပေႃးတီးယႃး လူၺ်ႈမီးယိူင်းဢၢၼ်း တွၼ်ႈတႃႇယုၵ်ႉၸၼ်ႉလွင်ႈႁူမ်ႈမိုဝ်းၵၼ် ၼႂ်းၵႄႈသွင်ၸိုင်ႈမိူင်း တိူဝ်းၼမ်မႃးထႅင်ႈ။ တင်းသွင်ၽၢႆႇၼၼ်ႉ လႆႈမီးလွင်ႈဢုပ်ႇဢူဝ်းထိုင် လွင်ႈဢၼ်ၵျႃႇပၢၼ်ႇ တေၶဝ်ႈလူင်းတိုၼ်းၼႂ်းၵမ်ႇပေႃးတီးယႃး ၸိူဝ်းၼႆႉယဝ်ႉ။ လိူဝ်သေၼၼ်ႉ ယင်းလႆႈလၢတ်ႈထိုင်ပႃး လွင်ႈငဝ်းလၢႆးၼွၵ်ႈမိူင်း မိူၼ်ၼင်ႇ မိူင်းႁူမ်ႈတုမ်မိူင်းမၢၼ်ႈ၊ ၵူဝ်းရီးယႃးႁွင်ႇ၊ ပွတ်းဝၼ်းဢွၵ်ႇၵၢင် လႄႈ ငဝ်းလၢႆးပၢင်တိုၵ်းၼႂ်းမိူင်းယူႇၶရဵၼ်းၸိူဝ်းၼႆႉယူႇ။ ၽွင်းလူင်ၽၢႆႇၼွၵ်ႈမိူင်းၵျႃႇပၢၼ်ႇၵေႃႈ လႆႈလၢတ်ႈၵႂႃႇဝႃႈ တေႁဵတ်းၵၢၼ်ႁူမ်ႈၵၼ်တင်း ၵမ်ႇပေႃးတီးယႃး တွၼ်ႈတႃႇ ၽဵဝ်ႈၵဵပ်းၵူႈမၢၵ်ႇတႅၵ်ႇ တီႈၼႂ်းမိူင်းယူႇၶရဵၼ်း ဢိၵ်ႇတင်းထႅင်ႈလၢႆလၢႆၸိုင်ႈမိူင်း ဢၼ်ယၢမ်ႈပဵၼ်ပၢင်တိုၵ်းၸိူဝ်းၼႆႉ ဝႃႈၼႆ။ တီႈၼႂ်းမိူင်းၵမ်ႇပေႃးတီးယႃးၼၼ်ႉၵေႃႈ မီးမၢၵ်ႇတႅၵ်ႇၼပ်ႉလၢၼ်ႉလုၵ်ႈ ထုၵ်ႇၸႂ်ႉတိုဝ်း မိူဝ်ႈၽွင်းငဝ်းလၢႆးၵၢၼ်မိူင်း ၵမ်ႇပေႃးတီးယႃး သုၵ်ႉယုင်ႈၸမ်ၸမ် 30 ပီႊ ၽွင်းၼၼ်ႉ မီးၵူၼ်းလူႉတၢႆလႄႈၵူၼ်းတုၵ်ႉၶိတ်ႉတ ၼပ်ႉမိုၼ်ႇလႄႈ သုတ်းသဵင်ႈၵႂႃႇမိူဝ်ႈပီႊ 1998 ၊ ဝၢႆးၼၼ်ႉမႃး ၵမ်ႇပေႃးတီးယႃးၼႆႉၵေႃႈ လႆႈႁူမ်ႈမိုဝ်းႁဵတ်းၵၢၼ်ႁူမ်ႈၵၼ်တင်း ၵျႃႇပၢၼ်ႇသေ ၽဵဝ်ႈလၢင်ႉပႅတ်ႈမၢၵ်ႇၸိူဝ်းၼၼ်ႉမႃး ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-08T11:59:07

https://taifreedom.com/%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%99%e1%80%9d%e1%80%ba/

ႁႅင်းၵၢၼ်ယၢၼ်မိူင်း မဝ်းလဝ်ႈဢဝ်မိတ်ႈထိူဝ်ၶေႃးၵၼ်တၢႆၶိုၼ်း

ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ဢၼ်ၵႂႃႇႁႃႁဵတ်းၵၢၼ်ၼႂ်းမိူင်းထႆးၼၼ်ႉ မဝ်းလဝ်ႈယဝ်ႉသေ ဢဝ်မိတ်ႈထိူဝ်ၶေႃႈဢူၺ်းၵေႃႉတၢႆၶိုၼ်း ၼႆယဝ်ႉ။ မိူဝ်ႈဝႃးဝၼ်းထီႉ 7 July 2024 (လိူၼ်ပႅတ်ႇမႂ်ႇ 2 ၶမ်ႈ ပီႊတႆး 2118 ၼီႈ) ၼၼ်ႉ ၽၢႆႇတၢင်းၸဝ်ႈၼႃႈတီႈပလိၵ်ႈထႆး တီႉၺွပ်းလႆႈ ၵျေႃႇထႅတ်ႉ (Kyaw Htet) ဢႃႇယု 30 ပီႊ ပဵၼ်ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် တီႈႁိမ်းသဵၼ်ႈတၢင်းလူမ်ႉၵၢဝ်ႉ မိၼ်းပူးရီး ဝဵင်းလူင်မိူင်းၵွၵ်ႇ ဢၼ်ၶႃႈႁႅမ်ဢူၺ်းၵေႃႉမၼ်းၶိုၼ်း ၽွင်းၵိၼ်လဝ်ႈမဝ်းၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ လႆႈမီးမႃးဝၢႆးသေ မိူဝ်ႈဝၼ်းထီႉ 5 July 2024 ဝၼ်းဢၼ် မူဝ်းဝိၼ်း (Moe Win) ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ထုၵ်ႇၺႃးဢူၺ်းၵေႃႉမၼ်း ဢဝ်မိတ်ႈထိူဝ်ၶေႃးတၢႆ ၼႂ်းဢွင်ႈတီႈလိုဝ်ႈၵူၼ်းႁဵတ်းၵၢၼ်ၵေႃႇသၢင်ႈတီႈၼိုင်ႈ ၼႂ်းၵိဝ်ႇၵၢၼ်းၸၼႃးၽိသဵၵ်ႇ 12 သၽၢၼ်းသုင် ဝဵင်းလူင်မိူင်းၵွၵ်ႇၼၼ်ႉ ၼႆယဝ်ႉ။ ၸွမ်းၼင်ႇပလိၵ်ႈထႆးၶဝ် လႆႈၸႅတ်ႈထၢမ်ၼၼ်ႉသေ ၵျေႃႇထႅတ်ႉ (Kyaw Htet) ယွမ်းႁပ်ႉဝႃႈ ယွၼ်ႉမၼ်းၸၢႆးမဝ်းလဝ်ႈသေ လႆႈလူင်းမိုဝ်းႁဵတ်းၵႂႃႇ ဢွၼ်တၢင်းတေပၢႆႈဢွၵ်ႇမႃး ၵူၺ်းဢမ်ႇႁူႉဝႃႈ ဢူၺ်းၵေႃႉမၼ်းၼၼ်ႉ တေလူႉသဵင်ႈတၢႆ ဝႃႈၼႆ။ ၸိူင်ႉႁိုဝ်ၵေႃႈလီ ၽၢႆႇတၢင်းၽူႈမီးပုၼ်ႈၽွၼ်းထႆးၶဝ်ၵေႃႈ လႆႈႁဵတ်းသၢင်ႈပၼ်တၢမ်ႇ တၢင်းၽိတ်းၵႂႃႇၸွမ်းၼင်ႇမၢႆမီႈၸိုင်ႈမိူင်းမီးၼၼ်ႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2024-07-06T12:38:28

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%af%e1%81%b5%e1%80%ba%e1%82%89%e1%81%b8%e1%81%bc%e1%80%ba%e1%82%89%e1%81%bc%e1%80%99/

ဢမေႇရိၵၢၼ်ႇ ယုၵ်ႉၸၼ်ႉၼမ်ႉၵတ်ႉတပ်ႉသိုၵ်း ၼႂ်းမိူင်းၵျႃႇပၢၼ်ႇ

တႃႇယုၵ်ႉၸၼ်ႉၼမ်ႉၵတ်ႉတပ်ႉသိုၵ်းဢမေႇရိၵၢၼ်ႇ ဢၼ်ပၵ်းတပ်ႉယူႇ ၼႂ်းမိူင်းၵျႃႇပၢၼ်ႇၼၼ်ႉၼႆသေ ၽၢႆႇတၢင်းဢမေႇရိၵၢၼ်ႇ တေသူင်ႇႁိူဝ်းမိၼ်တိုၵ်းသႅၼ်းမႂ်ႇလၢႆသိပ်းလမ်း ႁူမ်ႈၵႃႈၶၼ်သၢင်ႉငိုၼ်းမွၵ်ႈ 10,000 လၢၼ်ႉတေႃႇလႃႇ ၶဝ်ႈၵႂႃႇၼႂ်းမိူင်းၵျႃႇပၢၼ်ႇ ၼႆယဝ်ႉ။ သိုဝ်ႇၶၢဝ်ႇ TNN World ဢွၵ်ႇဝႆႉ မိူဝ်ႈဝႃးဝၼ်းထီႉ 5 July 2024 (လိူၼ်ပႅတ်ႇမႂ်ႇ 1 ၶမ်ႈ ပီႊတႆး 2118 ၼီႈ) ၵဵဝ်ႇလူၺ်ႈလွင်ႈႁွင်ႈၵၢၼ်လူင်ၽၢႆႇၵႅတ်ႇၶႄဢမေႇရိၵၢၼ်ႇ သပ်းၸႅင်ႈၶၢဝ်ႇဝႃႈ ၽႅၼ်ၵၢၼ်ယုၵ်ႉၸၼ်ႉတပ်ႉသိုၵ်းဢမေႇရိၵၢၼ်ႇ ၼႂ်းမိူင်းၵျႃႇ ပၢၼ်ႇၼၼ်ႉ တေပဵၼ်ၶူင်းၵၢၼ်လၢႆပီႊတၢင်းၼႃႈၼႆႉသေ တေသူင်ႇႁိူဝ်းမိၼ်တိုၵ်း F-35A တင်းမူတ်း 48 လမ်း ၵႂႃႇတႅၼ်းတီႈ F-16 တႃႇ 36 လမ်း တီႈၼႂ်းတပ်ႉၵၢင်ႁၢဝ် Misawa မိူင်းၵျႃႇပၢၼ်ႇပွတ်းႁွင်ႇ ယဝ်ႉဢမ်ႇၵႃး ယင်းတေသူင်ႇႁိူဝ်းမိၼ်သႅၼ်းမႂ်ႇ F-15EX တႃႇ 36 လမ်း ၵႂႃႇတီႈတပ်ႉၵၢင်ႁၢဝ် Kadena တီႈၵုၼ် Okinawa မိူင်းၵျႃႇပၢၼ်ႇ ပွတ်းၸၢၼ်း တႃႇၵႂႃႇတႅၼ်းတီႈ F-15C/D 48 လမ်း ဢၼ်လႆႈထွၼ်ဢွၵ်ႇၼႂ်းပွတ်း တွၼ်ႈၼႆႉ မိူဝ်ႈပီႊ 2023 ၼၼ်ႉ ၼႆယဝ်ႉ။ တေႃႈၼင်ႇၼၼ် ႁိူဝ်းမိၼ်တိုၵ်း F-35B ဢၼ်မီးတီႈတပ်ႉၵၢင်ႁၢဝ် Iwakuni ၼႂ်းၵုၼ် Hiroshima မိူင်းၵျႃႇပၢၼ်ႇၼၼ်ႉၵေႃႈ တေမႄးၵုပ်းလုမ်းလႃးထႅင်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈတၢင်လၢတ်ႈလူင်ပွင်ၸိုင်ႈၵျႃႇပၢၼ်ႇ လႆႈလၢတ်ႈဝႃႈ လွင်ႈဢဝ်ႁိူဝ်းမိၼ်သႅၼ်းမႂ်ႇ ၶဝ်ႈမႃးတူင်ႉၼိုင်ၼႂ်းမိူင်းၵျႃႇပၢၼ်ႇၼႆႉ တေပဵၼ်ၵၢၼ် ယုၵ်ႉၸၼ်ႉၼမ်ႉၵတ်ႉတပ်ႉသိုၵ်းဢမေႇရိၵၢၼ်ႇ ၼႂ်းၽွင်းယၢမ်းဢၼ်မီးလွင်ႈသုၵ်ႉ ယုင်ႈၽၢႆႇလွင်ႈမၼ်ႈၼိမ်သဝ်း တႄႇၸဵမ်မိူဝ်ႈသိုၵ်းလုမ်ႈၾႃႉပွၵ်ႈၵမ်း 2 လႄႈ လွင်ႈမိူင်းႁိမ်းႁွမ်းတိူဝ်းၵၢၼ်တူင်ႉၼိုင်ၽၢႆႇၵၢၼ်သိုၵ်း ၵွပ်ႈၼၼ် လွင်ႈၼႆႉတေပဵၼ် ၵၢၼ်ယုၵ်ႉၸၼ်ႉလွင်ႈၵႅတ်ႇႁႄႉ လႄႈ ၼမ်ႉၵတ်ႉၵၢၼ်တုမ်ႉတွပ်ႇ ဢမေႇရိၵၢၼ်ႇ တင်းၵျႃႇပၢၼ်ႇ ဝႃႈၼႆ။ ၼႂ်းၽွင်းယၢမ်းဢၼ်ၶႄႇ၊ ရၢတ်ႉသျႃး လႄႈ ၵူဝ်းရီးယႃးႁွင်ႇ မီးၽၢင်ႁၢင်ႈပဵၼ်ၽေး တေႃႇၵျႃႇပၢၼ်ႇတိူဝ်းၼမ်ၶိုၼ်ႈမႃးၼၼ်ႉ ၼိုင်ႈၶႅၼ်းႁဵတ်းႁႂ်ႈဢမေႇရိၵၢၼ်ႇ ဝႆႉၼမ်ႉ ၼၵ်းၵျႃႇပၢၼ်ႇ ဢၼ်ပဵၼ်မိူင်းဢူၺ်းလီၼႂ်းပွတ်းတွၼ်ႈၼႆႉ တိူဝ်းၼမ်ၶိုၼ်ႈမႃး မိူၼ်ၵၼ် ၼႆယဝ်ႉ။ ၵျႃႇပၢၼ်ႇၼႆႉ မီးလွင်ႈထဵင်မေႃးၸွမ်းရၢတ်ႉသျႃး ၵဵဝ်ႇလူၺ်ႈလွင်ႈလႅၼ်လိၼ် တီႈမိူင်းရၢတ်ႉသျႃးပွတ်းႁွင်ႇ၊ ၽၢႆႇတၢင်းၶႄႇ သမ်ႉတေပဵၼ်တီႈၼႂ်းပၢင်ႇလၢႆႇၶႄႇ ပွတ်းဢွၵ်ႇသေ သမ်ႉပဵၼ်ၽွင်းဢၼ်ၵူဝ်းရီးယႃးႁွင်ႇ တိူဝ်းၸၢမ်းမၢၵ်ႇမိတ်ႉသႆး ဢမ်ႇထၢတ်ႇဢမ်ႇဝၢႆးၼၼ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2024-07-06T11:26:55

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%82%84%e1%82%87%e1%80%9c%e1%80%bd%e1%80%99%e1%80%ba%e1%82%89%e1%80%95%e1%80%ad%e1%81%b5%e1%80%ba/

တပ်ႉသိုၵ်းၶႄႇလွမ်ႉပိၵ်ႉၵုၼ်လႆႈ လူၺ်ႈၸႂ်ႉတပ်ႉတရူၼ်းၵူၺ်း

တပ်ႉသိုၵ်းၶႄႇ People’s Liberation Army (PLA) ဢွၵ်ႇမႃးလၢတ်ႈဝႃႈ တပ်ႉသိုၵ်းၶဝ်ၼၼ်ႉ မီးၼမ်ႉၵတ်ႉၼႂ်းၵၢၼ်လွမ်ႉပိၵ်ႉၵုၼ်လႆႈ လူၺ်ႈၸႂ်ႉတပ်ႉတရူၼ်းၵူၺ်း ၼႆယူႇ။ ၽၢႆႇတၢင်းတပ်ႉသိုၵ်းၶႄႇ PLA လႆႈပိုတ်ႇလၢတ်ႈၵႂႃႇ မိူဝ်ႈၼႂ်းဝၼ်းထီႉ 5 July 2024 (ဝၼ်းလိူၼ်ၸဵတ်းလပ်း ပီႊတႆး 2118 ၼီႈ) ၼၼ်ႉဝႃႈ လွင်ႈၸႂ်ႉတိုဝ်းတရူၼ်း ပိၵ်ႉလွမ်ႉၵုၼ်လႄႈ ၶဝ်ႈၵုမ်းၵမ်ၼႂ်းပိုၼ်ႉတီႈၼၼ်ႉ ပဵၼ်ငဝ်းလၢႆးဢၼ်ၸၢင်ႈၵိူတ်ႇပဵၼ်မႃးၼႂ်းၵၢၼ်သိုၵ်း။ ၸွမ်းၼင်ႇဢၼ်လႆႈၸၢမ်းႁဵတ်းတူၺ်း လူၺ်ႈၸႂ်ႉတပ်ႉတရူၼ်း ႁႂ်ႈမၼ်းပေႃးမိူၼ်တႄႉသေ ၵႂႃႇပိၵ်ႉဢိုတ်းၵုမ်းၵမ်ၵုၼ်လုၵ်ႈၼိုင်ႈ ဢၼ်ၶႂ်ႈငၢႆးၵၼ်တင်းၵုၼ်ထႆႇဝၼ်ႇ လႄႈ တီႈၼၼ်ႈၵေႃႈ ႁဵတ်းႁႂ်ႈမၼ်းမီးၶိူင်ႈလၢၵ်ႈၼၢၵ်ႈမႃး ဢမ်ႇဝႃႈမၢၵ်ႇမိတ်ႉသႆးႁႄႉၵင်ႈၽေးတၢင်းၵၢင်ႁၢဝ်တင်းၼမ်၊ ႁိူဝ်းတိုၵ်း၊ ႁိူဝ်းလမ်ၼမ်ႉၸိူဝ်းၼၼ်ႉ မီးဝႆႉပေႃးႁွပ်ႈၵုၼ် ယူႇယဝ်ႉ။ ယင်းသိုပ်ႇလၢတ်ႈထႅင်ႈဝႃႈ မိူဝ်ႈလႆႈၸၢမ်းထတ်းသၢင်ငဝ်းလၢႆး လွင်ႈၶဵင်ႈၶႅင်ၵၼ် ဢၼ်ၸႂ်ႉႁႅင်းၵူၼ်း ၼႂ်းၵၢၼ်လဵပ်ႈယၢမ်းလႄႈတိုၵ်းတေႃးၼၼ်ႉ တေႁဵတ်းႁႂ်ႈမီးလွင်ႈလူႉသုမ်းလႆႈၼမ်။ ထႅင်ႈၽၢႆႇၼိုင်ႈသမ်ႉ သင်ၸိူဝ်ႉဝႃႈ ၸႂ်ႉတိုဝ်းၶိူင်ႈလၢၵ်ႈၼၢၵ်ႈဢၼ်ဢမ်ႇမီးၵူၼ်းႁေႃႈၼၼ်ႉ တေၸႂ်ႉၵၢၼ်လႆႈငၢႆႈလိူဝ်၊ ငိုၼ်းတိုၼ်းၵေႃႈတေဢေႇလိူဝ်လႄႈ လွင်ႈၵိူတ်ႇၸဵပ်းပဵၼ်လူႉတၢႆၵေႃႈဢေႇထႅင်ႈ လိူဝ်ၼၼ်ႉ ယင်းၽိူမ်ႉပၼ်လွင်ႈၵၢၼ်တိုၵ်းလႆႈလီထႅင်ႈလူးၵွၼ်ႇ ဝႃႈၼႆ။ ၼႂ်းၵၢၼ်ၽိုၵ်းၸၢမ်းၼၼ်ႉၵေႃႈ လႆႈၸႂ်ႉတရူၼ်း သႅၼ်းယႂ်ႇ လႄႈ သႅၼ်းၵၢင် ဢၼ်မီးၼမ်ႉၵတ်ႉၸွပ်ႇသွၵ်ႈ လႄႈတိုၵ်းတေႃးလႆႈ လုၵ်ႉတီႈတပ်ႉၼမ်ႉၶႄႇသေပွႆႇဢွၵ်ႇၵႂႃႇ ယဝ်ႉၵေႃႈတရူၼ်းၼၼ်ႉ ႁပ်ႉမိုဝ်းၸွမ်းငဝ်းလၢႆးၾိင်ႈၽႃႉလႆႈၵူႈမဵဝ်း ဝႃႈၼႆ။ လွင်ႈၼႆႉၵေႃႈ မီးမႃးဝၢႆးသေဢမေႇရိၵၢၼ်ႇ ပိုတ်ႇၼႄဝႃႈ တေသူင်ႇတရူၼ်းပၼ်ထႆႇဝၼ်ႇလႄႈ တေႁဵတ်းႁႂ်ႈဢွင်ႈတီႈထႆႇဝၼ်ႇၼၼ်ႉ ပဵၼ်တီႈမီးၽေးတွၼ်ႈတႃႇတရူၼ်း ဝႃႈၼႆ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2024-07-06T11:34:27

https://taifreedom.com/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba-5/

မူႇၸုမ်းၽွမ်ႉႁူမ်ႈထုင်ႉမၢဝ်း ၸွႆႈထႅမ်ၵႃႈၵိၼ်ယႅမ်ႉၵေႃႉသိုၵ်းၵေႃႉႁၢၼ် RCSS/SSA ၸိူဝ်းယူႇၼႃႈသိုၵ်း

ႁႂ်ႈလႆႈပဵၼ်လွင်ႈၵမ်ႉၸွႆႈတႃႇၵေႃႉသိုၵ်းၵေႃႉႁၢၼ် တပ်ႉသိုၵ်းၸိုင်ႈတႆး RCSS/SSA ၸိူဝ်းတူင်ႉၼိုင်ၼႂ်းၼႃႈသိုၵ်း သၢႆၵျွၵ်ႉၵူႇ ဢၢင်ႇတေႃး ၸႄႈဝဵင်းလွၵ်ႉၸွၵ်ႇ မိူင်းတႆးပွတ်းၸၢၼ်းၼၼ်ႉၼႆလႄႈ ယူႇတီႈမူႇၸုမ်းၽွမ်ႉႁူမ်ႈထုင်ႉမၢဝ်း လႆႈႁပ်ႉလွင်ႈၵမ်ႉၸွႆႈတီႈၽူႈမီးၼမ်ႉၸႂ်ၶဝ်သေ ႁူမ်ႈၵၼ်ၸူႉငိုၼ်းတွင်း ဢၼ်ၵိုင်ႇၶၼ်ငိုၼ်းမၢၼ်ႈ 1,705,000 ပျႃး ဢဝ်ၸွႆႈထႅမ်ႁႂ်ႈပဵၼ်ၵႃႈၽၵ်းၵေႃႉႁၢၼ်ၶဝ် ၼႆယဝ်ႉ။ မိူဝ်ႈဝၼ်းထီႉ 5 July 2024 (ဝၼ်းလိူၼ်ၸဵတ်းလပ်း ပီႊတႆး 2118 ၼီႈ) ယူႇတီႈမူႇၸုမ်းၽွမ်ႉႁူမ်ႈထုင်ႉမၢဝ်း တိုၵ်းသူၼ်းၽူႈမီးၼမ်ႉၸႂ်လီၶဝ် မိူၼ်ၼင်ႇ 1. လုင်းယွတ်ႈသႂ်သၢမ် (ဢူဝ်ႈလူဝ်း) မိူင်းမၢဝ်း 100 ယွၼ်ႇ၊ 2. လုင်းသွႆႈၶမ်းႁိူင်း (ဢူဝ်ႈလူဝ်း) မိူင်းမၢဝ်း 100 ယွၼ်ႇ၊ 3. လုင်းသွႆႈသႅင်ၸၢမ်ႇ (ဢူဝ်ႈလူဝ်း) မိူင်းမၢဝ်း 100 ယွၼ်ႇ၊ 4. လုင်းမွၵ်ႇၶမ်းသွႆႈဢၢႆႈ (ဢူဝ်ႈလူဝ်း) မိူင်းမၢဝ်း 50 ယွၼ်ႇ၊ 5. ၸၢႆးငိုၼ်းတႆး ထုင်ႉမၢဝ်း 50 ယွၼ်ႇ၊ 6. ၼၢင်းသူၺ်ႇလူႇ ထုင်ႉမၢဝ်း 50 ယွၼ်ႇ၊ 7. ပႃႈၶမ်းလႃႉ ထုင်ႉမၢဝ်း 50 ယွၼ်ႇ၊ 8. ပႃႈဢွင်ႇမီး ထုင်ႉမၢဝ်း 50 ယွၼ်ႇ၊ 9. ပႃႈၶိၼ်ႇ ထုင်ႉမၢဝ်း 50 ယွၼ်ႇ၊ 10. ပႃႈၶမ်းဢေး ထုင်ႉမၢဝ်း 50 ယွၼ်ႇ၊ 11. ပႃႈၼၢင်းႁၵ်ႉၶိူဝ်း ထုင်ႉမၢဝ်း 100 ယွၼ်ႇ၊ 12. ၼၢင်းထူၺ်း ထုင်ႉမၢဝ်း 50 ယွၼ်ႇ၊ 13. ပႃႈသွႆႈသႅင်ယဵၼ်ႇ (ၼွင်ၶမ်း) မိူင်းမၢဝ်း 50 ယွၼ်ႇ၊ 14. ပႃႈသွႆႈငိုၼ်းသႅင် (ၼွင်ၶမ်း) မိူင်းမၢဝ်း 50 ယွၼ်ႇ၊ 15. ပႃႈသွႆႈၶမ်းမူၼ်ႇ (ၼွင်ၶမ်း) မိူင်းမၢဝ်း 50 ယွၼ်ႇ၊ 16. ပႃႈမႆႊၶမ်းၶေႇ (ၼွင်ၶမ်း) မိူင်းမၢဝ်း 100 ယွၼ်ႇ၊ 17. ပႃႈသွႆႈငိုၼ်းသူၺ်ႇ (ၼွင်ၶမ်း) မိူင်းမၢဝ်း 100 ယွၼ်ႇ၊ 18. ပႃႈယွတ်ႈငိုၼ်းထုၼ်းလူႇ (ၼွင်ၶမ်း) မိူင်းမၢဝ်း 100 ယွၼ်ႇ၊ 19. ပႃႈဢီႈသွႆႈ (ႁူဝ်ဝဵင်း) မိူင်းမၢဝ်း 100 ယွၼ်ႇ၊ 20. ၼၢႆးတၢၼ်းမိၼ်ႉ မိူင်းမၢဝ်း 50 ယွၼ်ႇ၊ 21. ပႃႈၶမ်းယူင်ႇ (တိုင်းမူႉ) မိူင်းမၢဝ်း 50 ယွၼ်ႇ၊ 22. ပႃးမႆႊငိုၼ်းဢႆႇမူၼ်း (တိုင်းမူႉ) မိူင်းမၢဝ်း 50 ယွၼ်ႇ၊ 23. ပႃႈမႆႊငိုၼ်းမျႃႉ (ၼွင်ၶမ်း) မိူင်းမၢဝ်း 50 ယွၼ်ႇ၊ 24. ၸၢႆးၸၢႆး သိပ်းသွင်ပၼ်းၼႃး 100 ယွၼ်ႇ၊ 25. ၼၢႆးမွၵ်ႇၶမ်းပွႆး မိူင်းမၢဝ်း 100 ယွၼ်ႇ၊ 26. မၢၼ်ႇႁိူင်းသၢမ် မိူင်းမၢဝ်း 200 ယွၼ်ႇ၊ 27. ၼၢႆးမႆႊငိုၼ်းဢႆႇ မိူင်းမၢဝ်း 100 ယွၼ်ႇ၊ 28. ၼၢင်းမူၺ်းဢွင်ႇ မိူင်းမၢဝ်း 50 ယွၼ်ႇ၊ 29. ၸၢႆးဢၢႆႈငိုၼ်းဝႃႇ မိူင်းၶွၼ် 50 ယွၼ်ႇ၊ 30. ၼၢင်းၶမ်းၶိၼ်ႇ ၸူဝ်ႈၶၢဝ်းမိူင်းၶႄႇ 50 ယွၼ်ႇ၊ 31. မႂ်ႊငိုၼ်းသေႃး မိူင်းဝၼ်း 30 ယွၼ်ႇ၊ 32. ၼၢင်းမုင်ႇ ၸေႉၸႅင်ႈ(မိူင်းၶႄႇ) 50 ယွၼ်ႇ၊ 33. ပီႈၶမ်း (မိူင်းတိင်) 100 ယွၼ်ႇ၊ 34. ပီႈၶမ်းပိင်း (ၼွင်ၶမ်း− ၽၢႆႇၸၢၼ်း) မိူင်းမၢဝ်း 50 ယွၼ်ႇ၊ 35. ပႃႈၼၢင်းၶွၼ်ႇ (ၶဝ်တၢင်းႁိူၼ်း) မိူင်းၶွၼ် 50 ယွၼ်ႇ၊ 36. ၽူႈမီးၼမ်ႉၸႂ်ႁၵ်ႉၸိူဝ်ႉၸၢတ်ႉ မိူင်းမၢဝ်း 150 ယွၼ်ႇ၊ 37. ပႃႈမျႃႉၸၢမ်ႇ မိူင်းမၢဝ်း 50 ယွၼ်ႇ၊ 38. လုင်းၼွင်တဝ်း မိူင်းမၢဝ်း 50 ယွၼ်ႇ၊ 39. ၸၢႆးတိုၼ်းသႅင်ဢွၼ်ႇ ဝၢၼ်ႈၵွင်းၼႃး 100 ယွၼ်ႇ ၸိူဝ်းၼႆႉႁူမ်ႈသၢင်ႉငိုၼ်းၶႄႇ 2,830 ယွၼ်ႇ လႅၵ်ႈပဵၼ်ငိုၼ်းမၢၼ်ႈ 1,705,000 ပျႃး (သိပ်းၸဵတ်းသႅၼ်ႁႃႈႁဵင်ပျႃး) သေ ဢဝ်ၸွႆႈထႅမ်ပၼ်ၵႃႈၽၵ်း ၵေႃႉသိုၵ်းၵေႃႉႁၢၼ် RCSS/SSA ၸိူဝ်းတူင်ႉၼိုင်ၼႃႈသိုၵ်း သၢႆၵျွၵ်ႉၵူႇ ဢၢင်ႇတေႃး ၸႄႈဝဵင်းလွၵ်ႉၸွၵ်ႇၵႂႃႇ ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ တၢင်တူဝ်ၵေႃႉသိုၵ်းၵေႃႉႁၢၼ်ၶဝ် တင်းသဵင်ႈသေ ငိၼ်းၸူမ်းၶွပ်ႈၸႂ်ထိုင် မူႇၸုမ်းၽွမ်ႉႁူမ်ႈထုင်ႉမၢဝ်း ဢိၵ်ႇ ၽူႈမီးၼမ်ႉၸႂ်ၵူႈၵေႃႉၵူႈၸဝ်ႈလႄႈ ၸင်ႇလႆႈတႅမ်ႈတၢင်ႇၽိုၼ်ဝႂ် ယုၵ်ႉယွင်ႈဢဝ်ၵုင်ႇမုၼ် ႁႂ်ႈပဵၼ်တီႈမၢႆတွင်းၵိုၵ်းပိုၼ်းၵႂႃႇယူႇယဝ်ႉ၊ ယွၼ်းသူးပၼ်ႁႂ်ႈၽူႈမီးၼမ်ႉၸႂ်ၸေႇတၼႃႇလီတင်းသဵင်ႈ တူဝ်ၸႂ်ၵတ်းယဵၼ်သိူဝ်းသႃႇသေၵမ်း ၼႆယဝ်ႉ။ သင်ဝႃႈၽူႈမီးၼမ်ႉၸႂ် ၽူႈလႂ်ၽႂ်သေဢမ်ႇဝႃႈ ၶႂ်ႈၸွႆႈထႅမ်ၵေႃႉသိုၵ်းၵေႃႉႁၢၼ် RCSS/SSA ၵေႃႈလီ၊ ၶႂ်ႈၸွႆႈထႅမ်လူႇတၢၼ်း တႃႇတူင်ႇဝူင်းၵူၼ်းလႄႈ ၽႃႇသႃႇ၊ သႃႇသၼႃႇ၊ ၸိူဝ်ႉၸၢတ်ႈႁဝ်းၵႂႃႇၼႃႈၼႆၸိုင် ၵပ်းသိုပ်ႇလႆႈတီႈ − 1. ၸၢႆးႁၵ်ႉၶိူဝ်း (မိူင်းၶွၼ်) မၢႆၽူင်းၶႄႇ −15911757049၊ 2. ၸၢႆးသၢမ်ပၢၼ်း (မိူင်းမၢဝ်း) မၢႆၽူင်းၶႄႇ − 13759238593၊ 3. ၸၢႆးသီဝၼ်း (မိူင်းမၢဝ်း) မၢႆၽူင်းမၢၼ်ႈ − 0947314495 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2024-07-06T10:47:46

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%82%88%e1%81%bd%e1%80%b1%e1%80%b8%e1%80%90%e1%80%ae%e1%82%88%e1%81%b5%e1%80%bb%e1%80%bd%e1%81%b5%e1%80%ba%e1%80%b8%e1%80%99/

ၵူၼ်းပၢႆႈၽေးတီႈၵျွၵ်းမႄး လႆႈႁပ်ႉတၢင်းၸွႆႈထႅမ်ငိုၼ်း 200 သႅၼ်ပျႃး

ၸုမ်းၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်း ဢိၵ်ႇပႃး ၸုမ်းပရႁိတ ဝဵင်းတႃႈၶီႈလဵၵ်း မီးၼမ်ႉၸႂ်ၽိူၵ်ႇၸိုၼ်ႈၶၢဝ်သႂ်သေ ႁူမ်ႈငိုၼ်းတွင်းၵၼ် ၸွႆႈထႅမ်ပၼ် ၵူၼ်းမိူင်းၸိူဝ်းထူပ်းၺႃးၽေးပၢင်တိုၵ်း တီႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ။ မိူဝ်ႈဝႃးဝၼ်းထီႉ 5 July 2024 (ဝၼ်းလိူၼ်ၸဵတ်းလပ်း ပီႊတႆး 2118 ၼီႈ) ၸုမ်းၵေႃလိၵ်ႈလၢႆးလႄႈၾိင်ႈငႄႈတႆး ဢိၵ်ႇပႃး ၸုမ်းပရႁိတ ဝဵင်းတႃႈၶီႈလဵၵ်း ႁူမ်ႈႁွမ်းငိုၼ်းၵၼ်လႆႈ 200 သႅၼ်ပျႃး လႄႈ ဢဝ်ၸွႆႈၵႂႃႇပၼ်တီႈ ၸဝ်ႈသင်ႇၶ ၼႂ်းၸႄႈဝဵင်းၵျွၵ်းမႄး ယိူင်းဢၢၼ်းတႄႉၶႂ်ႈသိုဝ်ႉၶူဝ်းၶွင်ၵိၼ်ယႅမ်ႉသေ ၸွႆႈထႅမ်ၵူၼ်းပၢႆႈၽေးၵူႈတီႈတီႈ ဢၼ်မီးၼႂ်းဝဵင်းၵျွၵ်းမႄး ၼႆယဝ်ႉ။ ယူႇတီႈသင်ႇၶၸဝ်ႈတူၼ်ၼိုင်ႈ ၼႂ်းၸႄႈဝဵင်းၵျွၵ်းမႄး လႆႈတၢင်တူဝ် ၵူၼ်းပၢႆႈၽေးတင်းသဵင်ႈသေ ႁပ်ႉဝႆႉပၼ်ငိုၼ်းၸွႆႈထႅမ် လႄႈ ၸွႆႈၶပ်းၶိုင်ၸႅၵ်ႇၽႄပၼ် ၶဝ်ႈၼမ်ႉတၢင်းၵိၼ် တီႈပီႈၼွင်ႉပၢႆႈၽေးလၢႆလၢႆတီႈ ဢၼ်မီးယူႇၼႂ်းၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ ၸွမ်းၼင်ႇၵၢင်ၸႂ် ယိူင်းဢၢၼ်းၸဝ်ႈတႃႇၼၶဝ် ၶႂ်ႈလႆႈၶႂ်ႈပဵၼ်ၼၼ်ႉယူႇ ၼႆယဝ်ႉ။ ထႅင်ႈလွင်ႈၼိုင်ႈၵေႃႈ သင်ႇၶၸဝ်ႈ တၢင်တူဝ်ၵူၼ်းပၢႆႈၽေးတင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင် တီႈၸုမ်းၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်း ဢိၵ်ႇပႃး ၸုမ်းပရႁိတ ဝဵင်းတႃႈၶီႈလဵၵ်း ယူႇၼႆယဝ်ႉ၊ လိူဝ်ၼၼ်ႉ ၸဝ်ႈသင်ႇၶၶဝ် ၽႄမဵတ်ႉတႃႇသူင်ႇယိုၼ်ႈထိုင်ပၼ် ၸဝ်ႈတႃႇၼ (ၵေႃႉလူႇတၢၼ်းၵူႈလွင်ႈလွင်ႈ) တင်းသဵင်ႈ လႄႈ ၸဝ်ႈဝေႇယႃႇဝိၵ်ႉၸ (ၵေႃႉၸွႆႈထႅမ် ႁဵတ်းသၢင်ႈၵူႈလွင်ႈလွင်ႈ) တင်းသဵင်ႈယူႇ ၼႆယဝ်ႉ။ ယွၼ်ႉပၢင်တိုၵ်းသိုၵ်းမၢၼ်ႈ လႄႈ ၸုမ်းသိုၵ်း TNLA ဢၼ်ပဵၼ်ယူႇၼႂ်း ဝဵင်းၵျွၵ်းမႄးၼၼ်ႉသေ ႁဵတ်းႁႂ်ႈၵူၼ်းမိူင်း လႆႈမၢတ်ႇၸဵပ်းလူႉတၢႆတင်းၼမ်လႄႈ ၵူၼ်းမိူင်းၼႂ်းပိုၼ်ႉတီႈ 10,000 ပၢႆၵေႃႈ လႆႈပၢႆႈၽေးပၢင်တိုၵ်းမိူၼ်ၵၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-05T13:26:08

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ae%e1%82%87%e1%80%95%e1%80%b1%e1%82%83%e1%82%89-%e1%80%95%e1%81%a2%e1%82%86%e1%82%88/

ၵူၼ်းမိူင်းသီႇပေႃႉ ပၢႆႈၽေးပၢင်တိုၵ်း 1,380 ၵေႃႉ

ယွၼ်ႉပၢင်တိုၵ်းၸုမ်းသိုၵ်းမၢၼ်ႈ လႄႈ ၸုမ်းသိုၵ်း TNLA ဢၼ်ပဵၼ်ၼႂ်းပိုၼ်ႉတီႈ ဝဵင်းသီႇပေႃႉၼၼ်ႉ မီးၵူၼ်းမိူင်းၼုမ်ႇထဝ်ႈလဵၵ်ႉယႂ်ႇ သၢမ်ပၢၼ်ၸဵတ်းသႅၼ်း လႆႈပၢႆႈၽေးပၢင်တိုၵ်း 1,380 ၵေႃႉ ဝႃႈၼႆ။ မိူဝ်ႈဝႃးဝၼ်းထီႉ 4 July 2024 (လိူၼ်ၸဵတ်းလွင်ႈ 13 ၶမ်ႈ ပီႊတႆး 2118 ၼီႈ) ၸွမ်းၼင်ႇလႆႈႁပ်ႉႁူႉၸွမ်း သဵၼ်ႈမၢႆၵူၼ်းမိူင်း ဝဵင်းသီႇပေႃႉ ဢၼ်လႆႈပၢႆႈၽေးသေ ၵႂႃႇယူႇသဝ်းဝႆႉတီႈ ၵျွင်းမုၼ်ၸဝ်ႈ ၼႂ်းဝဵင်းၼွၵ်ႈဝဵင်းၼၼ်ႉ မိူၼ်ၼင်ႇ − ၵျွင်းၼွၵ်ႈၵၢတ်ႇ မီးသၢႆမၢႆၵူၼ်းပၢႆႈၽေးပၢင်တိုၵ်း 327 ၵေႃႉ၊ ၸုမ်းၼွင်ဢိူင်ႇ မီး 93 ၵေႃႉ၊ ၵျွင်းၼွင်ဢၢင်ႇ မီး 212 ၵေႃႉ၊ ၵျွင်းသီႇသူင်ႇ မီး 188 ၵေႃႉ၊ ၵျွင်းလူင်ယူမ်း မီး 30 ၵေႃႉ၊ ဝိႁၢရ်ႇဝဵင်းၵဝ်ႇ 56 ၵေႃႉ၊ ၵွင်းမူး (ပေႃႇတေႃႇမူႇပယႃးမဵဝ်ႉႁွင်း) 98 ၵေႃႉ၊ ၵျွင်းပၢင်ၼိဝ်ႉ၊ 176 ၵေႃႉ၊ ၵျွင်းၼမ်ႉယၢင်း 34 ၵေႃႉ၊ ဝၢၼ်ႈတႃႈလူင် 27 ၵေႃႉ၊ ဝၢၼ်ႈမိူင်းလင်း 60 ၵေႃႉ၊ ၵျွင်းၵၢင်ဝဵင်း 79 ၵေႃႉ ႁူမ်ႈတင်းမူတ်းမီး 1,380 ၵေႃႉ ဝႃႈၼႆ။ သဵၼ်ႈသၢႆမၢႆၸိူဝ်းၼႆႉ ဢမ်ႇပႆႇၼပ်ႉပႃးၵူၼ်းမိူင်း ၸိူဝ်းပၢႆႈၽေးပၢင်တိုၵ်းသေ ၵႂႃႇမီးဝႆႉတီႈတၢင်ႇဝဵင်း ဢမ်ႇၼၼ် ၸွမ်းႁိူၼ်းပီႈပီႈၼွင်ႉၼွင်ႉၽႂ်မၼ်း ၼႆယဝ်ႉ။ တီႈဝဵင်းသီႇပေႃႉ လႄႈ ဝဵင်းၵျွၵ်းမႄး ၼၼ်ႉၵေႃႈ ၸုမ်းသိုၵ်းမၢၼ်ႈတင်းၸုမ်းသိုၵ်း TNLA တိုၵ်ႉသိုပ်ႇၶဵင်ႈၶႅင်ၵၢၼ်သိုၵ်းၵၼ် တေႃႇထိုင်မိူဝ်ႈၼႆႉဝၼ်းထီႉ 5 July 2024 ၼႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2024-07-05T13:26:48

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8-operation-1027-%e1%80%95%e1%80%bd%e1%81%b5%e1%80%ba%e1%82%88%e1%81%b5%e1%80%99%e1%80%ba%e1%80%b8-2/

ပၢင်တိုၵ်း Operation 1027 ပွၵ်ႈၵမ်း (2) လႄႈၽွၼ်းတုမ်ႉယွၼ်ႈၵူၼ်းမိူင်း

ပၢင်တိုၵ်းဢၼ်လႆႈပဵၼ်ၵႂႃႇၼႂ်းၸိုင်ႈတႆးပွတ်းႁွင်ႇ မိူၼ်ၼင်ႇ ၵျွၵ်ႉမႄး၊ သီႇပေႃႉ၊ ၼွင်ၶဵဝ် လႄႈမိူင်းၵုတ်ႈၸိူဝ်းၼႆႉ ႁိၵ်ႈႁွင်ႉဝႃႈ Operation 1027−Part(2) ၼႆယဝ်ႉ မိူဝ်ႈပွၵ်ႈၵမ်း (1) ၼၼ်ႉ ၸုမ်းသိုၵ်းဢူၺ်းလီသၢမ်ၸုမ်း မိူၼ်ၼင်ႇ သိုၵ်းပလွင်ႈ TNLA ၊ သိုၵ်းၵူဝ်းၵၢင်ႉ MNDAA လႄႈသိုၵ်းရၶႅင်ႇ AA ႁူမ်ႈၵၼ်ပိုတ်ႇၼႃႈသိုၵ်းၸွမ်းၵၼ် ဝႃႈၼႆသေတႃႉ ပုၼ်ႈတႃႇပွၵ်ႈၵမ်း (2) ၼႆႉတႄႉ လႆႈႁၼ်ပဵၼ်ဝႆႉလၢႆးၼိုင်ႈ မိူၼ်ၼင်ႇသိုၵ်း TNLA ၶဝ်သမ်ႉႁူမ်ႈတင်း MDY-PDF (တပ်ႉၵႅတ်ႇၶႄၵူၼ်းမိူင်းဝဵင်းလိူဝ်ႇ) ၶဝ်သေ ပိုတ်ႇပၢင်တိုၵ်း၊ မိူၼ်ၼင်ႇ သိုၵ်းၵူဝ်းၵၢင်ႉ MNDAA ၵေႃႈ ႁူမ်ႈတင်းၸုမ်းလုၵ်ႉၽိုၼ်ႉမၢင်ၸုမ်းသေ ပိုတ်ႇပၢင်ႇတိုၵ်းဝႆႉယူႇ ပွတ်းဝဵင်းလႃႈသဵဝ်ႈ။ သင်တေလၢမ်းၶၢတ်ႈတူၺ်းဝႃႈ ယွၼ်ႉသင်ပၢင်တိုၵ်းပွၵ်ႈၼႆႉ မိူၼ်ပဵၼ်ဝႆႉၸုမ်းၽႂ်ၸုမ်းမၼ်း သိုၵ်း TNLA ၵေႃႈ မိူၼ်ဢမ်ႇလႅပ်ႈႁွင်ႉသိုၵ်းၵူဝ်းၵၢင်ႉ MNDAA လႄႈတၢင်ႇၸုမ်းၶဝ်ႈႁူမ်ႈၸွမ်း ပွတ်းၵျွၵ်ႉမႄး၊ ၼွင်ၶဵဝ်၊ မိူင်းၵုတ်ႈၼႆၼၼ်ႉ ႁဝ်းလူဝ်ႇတူၺ်းၶိုၼ်းဝႃႈ မိူဝ်ႈပၢင်တိုၵ်းပွၵ်ႈၵမ်း (1) ယဝ်ႉၵႂႃႇၼၼ်ႉ ၵဵဝ်ႇလူၺ်ႈလွင်ႈၼႃႈတီႈသေ ၸုမ်းဢူၺ်းလီၶဝ်ၼင်ႇၵၼ် ၶိုၼ်းမီးလွင်ႈပတိၵ်ႈၶၢတ်ႈ ပၼ်ႁႃတေႃႇၵၼ်သေ ယၢမ်ႈလႆႈၽိတ်းမေႃးထဵင်ၵၼ်ၶိုၼ်း ယွၼ်ႉၼၼ်သေ ပၢင်တိုၵ်းပွၵ်ႈၼႆႉ တႃႇတေသိမ်းဝဵင်း ဝဵင်းလႂ်ဝဵင်းၼိုင်ႈၼၼ်ႉ ၸင်ႇယူႇတီႈၽႅၼ်ၵၢၼ်ၸုမ်းၽႂ်ၸုမ်းမၼ်းသေ ပိုတ်ႇပၢင်တိုၵ်းၵႂႃႇ၊ ၵူၺ်းဝႃႈၼၼ်သေတႃႉ ၸွမ်းၼွၵ်ႈမၼ်းမၢင်ပိုၼ်ႉတီႈၵေႃႈ တီႈၶဝ်ႁူမ်ႈၵၼ်ပိုတ်ႇပၢင်တိုၵ်းၵေႃႈသမ်ႉလႆႈႁၼ်မီးယူႇ။ မိူဝ်ႈတႄႇပိုတ်ႇပၢင်တိုၵ်းၼၼ်ႉ ယင်းလႆႈႁၼ်သိုၵ်း TNLA ၶဝ် ၸႂ်ႉၸိုဝ်ႈၽႅၼ်ၵၢၼ်ၶဝ်ဝႃႈ Operation 0625 ၼႆယူႇၵႅပ်ႉၵမ်းၼိုင်ႈ ၵူၺ်းၵမ်းလိုၼ်းႁဵတ်းႁိုဝ်သေ ၶိုၼ်းလႅၵ်ႈပဵၼ်ၵႂႃႇ Operation 1027−Part(2) ၼႆၼၼ်တႄႉ ဢမ်ႇလႆႈႁူႉၸွမ်း။ ပၢင်တိုၵ်းပွၵ်ႈၼႆႉ ယူႇတီႈသိုၵ်းပလွင်ႈ TNLA ႁူမ်ႈပႃး MDY-PDF တႄႇပိုတ်ႇၼႃႈသိုၵ်းႁၢဝ်ႈႁႅင်း မိူဝ်ႈၼႂ်းဝၼ်းထီႉ 25 June 2024 သေ ၼႃႈသိုၵ်းပိုတ်ႇယူႇ 3 ၸႄႈဝဵင်း မိူၼ်ၼင်ႇ ၵျွၵ်ႉမႄး၊ ၼွင်ၶဵဝ် လႄႈ မိူင်းၵုတ်ႈ ၸိူဝ်းၼႆႉသေ ၼႂ်းဝၼ်းၼၼ်ႉၵူၺ်း သိမ်းလႆႈႁူင်းပလိၵ်ႈသိုၵ်းမၢၼ်ႈ လႄႈလုမ်းဢုပ်ႉပိူင်ႇသိုၵ်းမၢၼ်ႈ ဢိၵ်ႇပႃးႁူင်းယႃ ဢၼ်မီးတီႈၼႂ်းဝဵင်းၼွင်ၶဵဝ်ၼၼ်ႉယဝ်ႉ၊ တေႃႈၼင်ႇၼၼ် ဢၼ်ပဵၼ်တပ်ႉသိုၵ်းမၢၼ်ႈ ၸၵၶ မၢႆ−1 တပ်ႉၵွင်(ၶမယ) 501 ၊ ( ၶမယ) 502 ၸိူဝ်းဢၼ်ပၵ်းဝႆႉတီႈ ဝဵင်းၵျွၵ်ႉမႄးၼၼ်ႉၵေႃႈ ထုၵ်ႇၶဝ်ႈတိုၵ်းႁၢဝ်ႈႁႅင်းမိူၼ်ၵၼ်သေ ၼႂ်းဝၼ်းႁႅၵ်ႈပၢင်တိုၵ်းၼၼ်ႉၵူၺ်း မီးၵူၼ်းမိူင်းလႆႈတၢင်းမၢတ်ႇၸဵပ်း လူႉတၢႆၸွမ်း ဢမ်ႇတႅမ်ႇၵႂႃႇ 5 ၵေႃႉ လႆႈႁူႉၼင်ႇၼႆ။ ထိုင်ၼႂ်းဝၼ်းထီႉ 26 June 2024 ယၢမ်းဝၢႆးဝၼ်း 2 မူင်းၼၼ်ႉ ၸုမ်းသိုၵ်းပလွင်ႈTNLA ၶဝ်တိုၵ်းသိမ်းဢဝ်လႆႈ ႁူင်းပလိၵ်ႈႁၢၼ် လႄႈ လုမ်းၶႃႈႁၢပ်ႇၵၢၼ်ၶုၼ် တီႈဝဵင်းၵျွၵ်ႉမႄး ဢၼ်ယူႇၼႂ်ႈဢုပ်ႉပိူင်ႇၶွင်သိုၵ်းမၢၼ်ႈဝႆႉၼၼ်ႉလႄႈ ဢိၵ်ႇပႃးသိမ်းလႆႈတပ်ႉၶိူင်ႈလူင်သိုၵ်းမၢၼ်ႈၸိူဝ်းၼႆႉယူႇ ပၢင်တိုၵ်းပဵၼ်ထိုင်ၼႂ်းဝၼ်းထီႉ 27−28 June 2024 ၸိူဝ်းၼႆႉသေ သိုၵ်းပလွင်ႈ TNLA ၶဝ် ၸင်ႇၶဝ်ႈၵုမ်းၵမ်ထိုင်လႆႈပိုၼ်ႉတီႈဝဵင်းၵျွၵ်ႉမႄးသေ ပိုၼ်ၽၢဝ်ႇဢဝ်ဝဵင်းၵျွၵ်ႉမႄးၼႆႉ ၶဝ်ႈၼႂ်းၵၢၼ်ဢုပ်ႉပိူင်ႇၶဝ်ႇသေ ၸင်ႇမၵ်းမၼ်ႈယူႇပဵၼ်ၵႂႃႇၽၢႆႇတႂ်ႈ ၸႄႈတွၼ်ႈၼမ်ႉသၼ်ႇ ၼႆယဝ်ႉ။ ပၢင်တိုၵ်းၼႆႉ ပဵၼ်ၶၢဝ်းတၢင်း 5 ဝၼ်းသေတႃႉ ၼႂ်းဝၼ်းထီႉ 29−30 June 2024 ၼၼ်ႉ သိုၵ်းမၢၼ်ႈ တပ်ႉပႆလိၼ် တီႈဝဵင်းၵျွၵ်ႉမႄးဢၼ်တိုၵ်ႉတေႃႇသူႈသိုၵ်းလွႆၼၼ်ႉ ဢမ်ႇမီးယဝ်ႉ ၵူၺ်းမီးတပ်ႉၵၢင်ႁၢဝ်သိုၵ်းမၢၼ်ႈဢၼ်လုၵ်ႉတၢင်ႇတီႈသေ မႃးပွႆႇမၢၵ်ႇၵူၺ်း။ လႆႈႁၼ်သိုၵ်းပလွင်ႈ TNLA ပိုၼ်ၽၢဝ်ႇဝႆႉၼၼ်ႉတႄႉ ပၢင်တိုၵ်းၶၢဝ်းတၢင်း 5 ဝၼ်းၼႆႉ သိမ်းလႆႈတပ်ႉမၢၼ်ႈ 30 ပၢႆ ဢၼ်မီးၼႂ်းၸႄႈဝဵင်း ၼွင်ၶဵဝ်၊ သီႇပေႃႉ၊ ၵျွၵ်ႉ​မႄး၊ မိူင်းၵုတ်ႈ၊ မိူင်းမိတ်ႈ ၸိူဝ်းၼႆႉလႄႈ မီးသိုၵ်းမၢၼ်ႈ 53 ၵေႃႉ ပႃးၸဵမ်ၽူႈမီးၸၼ်ႉသုင် မိူၼ်ၼင်ႇ ၸၼ်ႉၸဝ်ႈႁၢၼ် (4)ၵေႃႉ၊ ၽူႈၵွၼ်းပလိၵ်ႈႁၢၼ် (1)ၵေႃႉ၊ ၸၼ်ႉႁူဝ်သိုၵ်းလူင် (6)ၵေႃႉ၊ ၸဝ်ႈၼႃႈတီႈပလိၵ်ႈ(ၵုမ်းထိင်းလူတ်ႉၵႃး) ၸၼ်ႉႁူဝ်သိုၵ်း (1)ၵေႃႉ၊ ၸၼ်ႉႁူဝ်သိုၵ်း (11) ၸၼ်ႉႁူဝ်ႁၢၼ် (9)​ၵေႃႉ၊ လုၵ်ႈတပ်ႉပလိၵ်ႈႁၢၼ် (1)ၵေႃႉလႄႈ ၵူၼ်းသိုၵ်း 19 ၵေႃႉၸိူဝ်းၼႆႉ ယွမ်းသိုၵ်း ဝၢင်းၶိူင်ႈၵွင်ႈၵၢင်ႇပၼ် TNLA ၶဝ်ၼႆယဝ်ႉ။ ယွၼ်ႉသင်လႄႈပဵၼ်မႃးပၢင်တိုၵ်းထႅင်ႈ ပၢင်တိုၵ်းၼႂ်းမိူင်းတႆးပွတ်းႁွင်ႇ ဢၼ်ပဵၼ်ပူၼ်ႉမႃးၼၼ်ႉ ယွၼ်ႉမိူင်းၶႄႇယူႇပဵၼ်ၵၢင်သေ တိုၵ်းသူၼ်းႁႂ်ႈသွင်ၽၢႆႇဢုပ်ႇဢူဝ်းၵၼ်လႄႈၸင်ႇယဵၼ်ၵႂႃႇ ၵူၺ်းဝႃႈၼႆသေတႃႉ ပၢင်းတိုၵ်းပွၵ်ႈၵမ်းၼႆႉသမ်ႉ ႁၼ်ၽၢႆႇတၢင်းသိုၵ်းမၢၼ်ႈၵၢဝ်ႇၼႄးဝႃႈ ယွၼ်ႉမိူင်းၶႄႇသေပၢင်တိုၵ်းၸင်ႇၵိူတ်ႇၶိုၼ်ႈပဵၼ်မႃးဝႃႈၼႆ။ သိုဝ်ႇၶၢဝ်ႇဢၼ်ယူႇၽၢႆႇသိုၵ်းမၢၼ်ႈၼၼ်ႉ တႅမ်ႈမွၵ်ႇဝႆႉဝႃႈ “မိူဝ်ႈပူၼ်ႉမႃး ၼႂ်းဝၼ်းထီႉ 18 June 2024 ၼၼ်ႉ ယူႇတီႈၽွင်းတၢင်မိူင်းၶႄႇ တဵင်ႉသျီႊၵျုၼ်း မႃးတီႈဝဵင်းလူင်ၼႄႇပျီႇတေႃႇသေ မႃးႁူပ်ႉထူပ်းတင်းၽွင်းလူင်ၽၢႆႇၼွၵ်ႈမိူင်း ၼႂ်းသိုၵ်းမၢၼ်ႈလႄႈ မီးၶေႃႈတုၵ်းယွၼ်းမၢင်မဵဝ်း ၵူၺ်းၵႃႈၽၢႆႇတၢင်းၼႄႇပျီႇတေႃႇ ဢမ်ႇယွမ်းတူၵ်းလူင်းသေ သမ်ႉပၢၵ်ႈပႅတ်ႈလႄႈ မိူင်းၶႄႇဢမ်ႇပဵင်းပေႃးၸႂ်သေ ၸင်ႇသူၼ်းၾႆးႁႂ်ႈပဵၼ်မႃးပၢင်တိုၵ်း” ၼႆၵေႃႈဝႃႈ။ ၵူၺ်းၽၢႆႇတၢင်းသိုၵ်းဢူၺ်းလီၶဝ်တႄႉလၢတ်ႈဝႃႈ ၵွပ်ႈသိုၵ်းမၢၼ်ႈယိုတ်းမိူင်း ပူၼ်ႉပႅၼ်ၶေႃႈတူၵ်းလူင်း ဢၼ်သွင်ၽၢႆႇၵိုတ်းတိုၵ်းၵၼ်ဝႆၼၼ်ႉ သေဢမ်ႇၵႃး မီးလွင်ႈဢဝ်ႁိူဝ်းမိၼ်ပွႆႇမၢၵ်ႇသႂ်ႇ ၸွမ်းပိုၼ်ႉတီႈဢၼ်ၵူၼ်းမိူင်း လႄႈၸုမ်းသိုၵ်းဢူၺ်းလီၶဝ် ဢမ်ႇထၢတ်ႇဢမ်ႇဝၢႆးလႄႈ ပၢင်တိုၵ်းၸင်ႇလႆႈၵိူတ်ႇၶိုၼ်ႈပဵၼ်မႃးထႅင်ႈ ၼႆယဝ်။ ၽၢႆႇတၢင်းၵူၼ်းမိူင်းသမ်ႉ ထတ်းသၢင်ဝႃႈ “ဢၼ်ၸုမ်းဢူၺ်းလီပွတ်းႁွင်ႇၶဝ် ၶိုၼ်းပိုတ်ႇပၢင်တိုၵ်းၼႆႉ ယွၼ်ႉၶႂ်ႈလႆႈပိုၼ်ႉတီႈထႅင်ႈလႄႈပိုတ်ႇပၢင်တိုၵ်းၵူၺ်း ဢၼ်သွင်ၽၢႆႇၵိုတ်းတိုၵ်းဢုပ်ႇၵၼ်ၼၼ်ႉၵေႃႈ ပုၼ်ႈတႃႇၸုမ်းဢူၺ်းလီၶဝ်တႄႉ ပဵၼ်ၶၢဝ်းယၢမ်းႁၢင်ႈႁႅၼ်းၽႅၼ်ၵၢၼ်သိုၵ်းမႂ်ႇ ဢမ်ႇၼၼ် လိုဝ်ႈႁိူဝ်ႉပၼ်ၵူၼ်းသိုၵ်းၶဝ်ၵူၺ်း ၵွပ်ႈၶဝ်ယၢမ်ႈတိုၵ်းလႆႈပဵၼ်ဝဵင်းပဵၼ်ဝဵင်းယဝ်ႉလႄႈ ပုၼ်ႈတႃႇၸႄႈဝဵင်းဢၼ်ၵိုတ်းလိူဝ်ၸိူဝ်းၼၼ်ႉၵေႃႈ ၶဝ်တိုၼ်းၶႂ်ႈလႆႈမိူၼ်ၵၼ် သင်ၶဝ်ဢမ်ႇပႆႇမီးလွင်ႈသုမ်းယႂ်ႇသုမ်းလူင်သေပွၵ်ႈၼိုင်ႈၸိုင် ၶဝ်တိုၼ်းပႆႇၵိုတ်းလႆႈ” ၽူႈလူင်ႉလႅၼ်ႇၵၢၼ်မိူင်းပွတ်းႁွင်ႇၵေႃႉၼိုင်ႈ ထတ်းသၢင်ဝႆႉၼင်ႇၼႆ။ ၽွၼ်းတုမ်ႉယွၼ်ႈၵူၼ်းမိူင်းတႆး ပဵၼ်ၸိူင်ႉႁိုဝ်ၵေႃႈယဝ်ႉ ပၢင်တိုၵ်းဢၼ်ပဵၼ်ၵႂႃႇၼႆႉ မီးၽွၼ်းလီတႃႇပိူၼ်ႈၵေႃႈ ပုၼ်ႈတႃႇၵူၼ်းမိူင်းတႄႉ ႁူႉတိုၼ်းမီးလွင်ႈတုမ်ႉတိူဝ်ႉယူႇယဝ်ႉ။ ယွၼ်ႉပၢင်တိုၵ်းသေ ၵူၼ်းမိူင်းၸိူဝ်းဢမ်ႇမီးတၢင်းၽိတ်းသင် လႆႈလူႉတၢႆယွၼ်ႉမၼ်း၊ လႆႈမၢတ်ႇၸဵပ်းယွၼ်ႉမၼ်း၊ လႆႈပၢႆႈၽေးယွၼ်ႉမၼ်း၊ လႆႈလူႉသုမ်းႁိူၼ်းယေး တီႈယူႇတၼ်းသဝ်း တိူၵ်ႇႁႆႈလွၵ်းၼႃး ဝတ်ႉဝႃးၽႃသိူဝ်ႇၵႂႃႇၸိူဝ်းၼၼ်ႉ ၵမ်းလိုၼ်းၵေႃႈ ဢမ်ႇမီးၸုမ်းလႂ် ၶိုၼ်းဢဝ်ပုၼ်ႈၽွၼ်းၸွႆႈထႅမ်ပၼ်ၶိုၼ်း။ ယွၼ်ႉၼၼ်လႄႈ ပၢင်တိုၵ်းပၢင်လႂ်ၵေႃႈ ဢၼ်ၼႃႇၼႆႉ ပဵၼ်ၵူၼ်းမိူင်းတႃလမ်လမ်ဢွၼ်ႇ ၸိူဝ်းယူႇၼႂ်းပိုၼ်ႉတီႈၼၼ်ႉယဝ်ႉ။ ပၢင်တိုၵ်းဢၼ်လႆႈပဵၼ်ၵႂႃႇၼႂ်း 5 ၸေႊဝဵင်း မိူၼ်ၼင်ႇၸႄႈဝဵင်းၵျွၵ်ႉမႄး၊ ၸႄႈဝဵင်းၼွင်ၶဵဝ်၊ ၸႄႈဝဵင်းမိူင်းမိတ်ႈ၊ ၸႄႈဝဵင်းသီႇပေႃႉ လႄႈၸႄႈဝဵင်းမိူင်းၵုတ်ႈ ၶၢဝ်းတၢင်း (5) ဝၼ်း တႄႇဢဝ်ဝၼ်းထီႉ 25−30 June 2024 ၼၼ်ႉ ၵူၼ်းမိူင်း ၸဵမ်လုၵ်ႈဢွၼ်ႇၵူၼ်းလူင် လူႉတၢႆယွၼ်ႉပၢင်တိုၵ်းမွၵ်ႈ 30 ပၢႆ ဢၼ်မၢတ်ႇၸဵပ်းၵေႃႈ ဢမ်ႇယွမ်း 30 ပၢႆမိူၼ်ၵၼ် ၼႆယဝ်ႉ။ တေႃႈၼင်ႇၼၼ်ၵူၺ်း မိူဝ်ႈၼႂ်းဝၼ်းထီႉ 01 June 2024 ယၢမ်းႁူဝ်ၶမ်ႈ 16:00 မူင်းပၢႆ မီးမၢၵ်ႇလူင်တူၵ်းၼႂ်းဝၢၼ်ႈၸၢမ်ႇၽိူၵ်ႇ ၸႄႈဝဵင်းသီႇပေႃႉလႄႈ တိူဝ့်ၺႃးၵူၼ်းဝၢၼ်ႈ 5 ၵေႃႉ လႆႈမၢတ်ႇၸဵပ်းၸွမ်းမိူၼ်ၵၼ်။ တီႈၼႂ်းၸႄႈဝဵင်းလႃႈသဵဝ်ႈၵေႃႈ တေႃႈၼင်ႇၼၼ် တင်ႈတႄႇၼႂ်းဝၼ်းထီႉ 29 June – 04 July 2024 ၼႆႉ ၸုမ်းသိုၵ်းၵူဝ်းၵၢင်ႉ MNDAA ၶဝ်ႈတိုၵ်းၼႂ်းၸႄႈဝဵင်းလႃႈသဵဝ်ႈလႄႈ မီးၵူၼ်းမိူင်းလႆႈလူႉတၢႆမၢတ်ႇၸဵပ်းၸွမ်းတင်းၼမ် သေဢမ်ႇၵႃး ဢၼ်လႆႈပၢႆၽေးၵႂႃႇတၢင်ႇတီႈၵေႃႈမီးတင်းၼမ်။ ပၢင်တိုၵ်းတီႈၼႂ်းၸႄႈဝဵင်းလႃႈသဵဝ်ႈၼႆႉ တေလႆႈဝႃႈပဵၼ်ၵူႈၽၢႆႇသေ ပုၼ်ႈတႃႉၵူၼ်းမိူင်းၸိူဝ်းယူႇၼႂ်းဝဵင်းတႄႉ ဢမ်ႇၸၢင်ႈပၢႆႈၵႂႃႇလႂ် ၵွပ်ႈသိုၵ်းမၢၼ်ႈၶဝ်ပိၵ်ႉဝႆႉၵူႈၽၢႆႇ ၸွမ်းတၢင်းၶဝ်ႈဢွၵ်ႇဝဵင်းလႃႈသဵဝ်ႈ ၼႆယဝ်ႉ၊ ပၢင်တိုၵ်းဢၼ်ပဵၼ်ယူႇၼႆႉ လၢမ်းၸမ်ထိုင်ၼႂ်းၸႄႈဝဵင်းမိူင်းယႆၸိူဝ်းၼႆႉ ယူႇယဝ်ႉ။ ယွၼ်ႉၼၼ်လႄႈ ပၢင်တိုၵ်းၵိူတ်ႇၶိုၼ်ႈပဵၼ်မႃးမိူဝ်ႈလႂ်ၵေႃႈ ဢၼ်တုမ်ႉယွၼ်ႈႁႅင်းၼႆႉ ဢမ်ႇၸႂ်ႈသိုၵ်းၸုမ်းလႂ် ၵွပ်ႈသိုၵ်းၼႆႉ မီးၵွင်ႈၵၢင်ႇၼင်ႇၵၼ် ၵူၺ်းၵူၼ်းမိူင်းၸိူဝ်းဢမ်ႇမီးတၢင်းၽိတ်းသင်တႄႉ လႆႈလူႉႁၢႆတၢႆယွၼ်ႉမၼ်းတင်းၼမ်ယဝ်ႉ၊ ပေႃးမႃးတူၺ်းၶၢဝ်းၼႆႉၸိုင် မႅၼ်ႈၽွင်းၶၢဝ်းၵၢၼ်ငၢၼ်းလိူင်ႇ ၶၢဝ်းႁႆႈၶၢဝ်းၼႃးယဝ်ႉ ၸုမ်းသိုၵ်းၶဝ်သမ်ႉမႃးပဵၼ်ပၢင်တိုၵ်းၵၼ်ၼင်ႇၼႆသေ ပဵၼ်လွင်ႈတုမ်ႉတိူဝ်ႉၵၢၼ်ႁႃၵိၼ်လဵင်ႉတွင်ႉၵူၼ်းမိူင်းယူႇယဝ်ႉ။ ၵမ်းလိုၼ်းၼႆႉ ယွၼ်းသူင်ႇၵႂၢမ်းယွၼ်းသူးထိုင် ၵူၼ်းမိူင်းၸိူဝ်းလႆႈၶၢမ်ႇတၢမ်ႇသိုၵ်းသိူဝ်တင်းသဵင်ႈ ၸဵဝ်းပူၼ်ႉလွတ်ႈလွင်ႈတုၵ်ႉၶသေၵမ်း ။ လွမ်ႉမိူင်း ၵေးသီး *** ပွင်ႈၵႂၢမ်းႁူဝ်ၼႆႉ ပဵၼ်ပၢႆးဝူၼ်ႉလႄႈတၢင်းႁၼ်ထိုင်သုၼ်ႇတူဝ် ၽူႈတႅမ်ႈလိၵ်ႈၵူၺ်း ဢမ်ႇၸႂ်ႈၶေႃႈၶၢၼ်ပၢၵ်ႇ တႆးလွတ်ႈလႅဝ်း။

['ပွင်ႈၵႂၢမ်း']